
1 တၭ စဒၫဝံၭ အဖိၪခွၫ စစီလမၧၫ့ ဂုးထၪ့ခၧၫ့ထၪ့ လၧအဘၩ့အမုး အဖၧၩ့နီၪ, ဒဲယဟိဝၩ, အဝ့ၫဒၪအယွၩ အီၪလၧအၥိၭတၭ, မၩဒိၪထၪ့ထီၫထၪ့ အဝ့ၫ အၪအၪလ့ၬလီၫ. 2 ထီးနီၪလဖၧၫ့ စစီလမၧၫ့ ချဲၩ့ထၪ့ လၧအံၫစရ့လၭ ထီးအလူၬ, ဒဲၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ, ဒဲၦစ့ၩရၫ့ခွးလဖၪ, ဒဲလၧကယဲ ၦဒိၪၥံၪ လၧအံၫစရ့လၭ ထီးအလူၬ အကျၩ, လၧအမွဲ ဖါလဖၪ အခိၪၥံၪလီၫ. 3 တၭ စစီလမၧၫ့, ဒဲဆၧအီၪကီၪ့ ထီးအလူၬ လၧအၥိၭ, လ့ၩထၪ့ လၧဆၧထၪ့ထီၫအလး လၧဂံဘအၧၫ့ အဖၧၩ့နီၪ, အဂဲးဘဲၫယီၩ ယဟိဝၩ ယွၩအဆၧအီၪကီၪ့ အတဲၩဆံၫ့ဎံၪ လၧယဟိဝၩ အခ့ၫအၡၩ စမိစ့ၭ မၩထၪ့ဝ့ၫ လၧၡါမုနၧၫ့ဖၫ, အီၪဝ့ၫ ထီးနီၪလီၫ. 4 အ့ၪမွဲ ယွၩအတလၫနီၪ စဒၫဝံၭ ဂဲၫဆိၬထၪ့ခွံၬယူၭ လၧကၧၫယၭယံအရံၫ့ ထီၩ့လၧအလး လၧစဒၫဝံၭ တဲၩ့ဝဲၩဝ့ၫ လၧအဂး; အဂဲးဘဲၫယီၩ အဝ့ၫဒၪ မၩထၪ့ယူၭ တဲၩ လၧအဂး လၧယရုစလံၫ့ အဖၧၩ့နီၪလီၫ. 5 တၭ ဆၧလုအလးထီးဝီၩ လၧစဟၧၫ အဖိၪခွၫ စယုရဲၫ အဖိၪခွၫ, စဘ့ၫဇလံလၭ မၩထၪ့ဝ့ၫနီၪ, အီၪဝ့ၫ ထီးနီၪ လၧယဟိဝၩ အတဲၩဆံၫ့ဎံၪ အမ့ၬယၫတၭ, စစီလမၧၫ့ ဒဲဆၧအီၪကီၪ့နီၪ အၪ့ဎၬဆၧ လၧအနီၪလီၫ. 6 တၭ စစီလမၧၫ့ လ့ၩထီၩ့ဝ့ၫ လၧဆၧလုအလးထီးဝီၩ အအီၪ လၧယဟိဝၩ အမ့ၬယၫ လၧဆၧအီၪကီၪ့ အတဲၩဆံၫ့ဎံၪ အအီၪနီၪ, ဒဲလုထၪ့ ဆၧလုမ့ၪ လထီၫ့ လၧအလီၩ့လီၫ. 7 လၧမုလနၩဎးနီၪ ယွၩ မၩဖျီၪထၪ့အၥၭ လၧစစီလမၧၫ့တၭ, စံၭအဝ့ၫ, ဆၧလၧယမိဖ့ၪလၫ့နၧၩ လမံၩ့နီၪ, အၪ့ကံၩ့ဆံၭ. 8 စစီလမၧၫ့ စံၭဆၧၫ့ယွၩ, နဝ့ၫဒၪ နဒုၭနဲၪ ဆၧယၫ့ၥၭဖၭဒိၪ လၧယဖါ စဒၫဝံၭ, ဒဲဒုၭကဲၪထၪ့ ယၧၩ လၧစဎွၩ လၧအဝ့ၫဒၪအလးလီၫ. 9 ဘိၩ့နဲၪ့ယီၩ, ယဟိဝၩ ယွၩဧ့, နဆၧချဲၩ့ဝဲၩ လၧယဖါ စဒၫဝံၭနီၪ, မွဲအဂုးထၪ့ဝ့ၫဆံၭ. အဂဲးဘဲၫယီၩ နအီၪက့ၪထၪ့ယူၭယၧၩ လၧၦခမျၧး လၧအအၪဝ့ၫ ဘဲၫဂၪ့ခိၪမုၬ အၥိၭနီၪ အဖၫ့ခိၪလီၫ. 10 ဘိၩ့နဲၪ့ယီၩ ဖ့ၪလၫ့လါယၧၩ လၧဆၧကိၪ့ၥ့ၪကိၪ့ဘၪ ဒဲဆၧၥ့ၪယၫ, ဘဲၫၥိၭ ယမိလ့ၩထၪ့ ဒဲဂဲၫနုၬ လၧၦခမျၧးယီၩ အမ့ၬယၫဆံၭ. အဂဲးဘဲၫယီၩ ၦခမျၧးဖၭဒိၪယီၩ မွဲပလၫ စ့ၩရၫ့ မိၥ့ၪလဂၩလဲၪ. 11 တၭ ယွၩ စံၭစစီလမၧၫ့, မွဲဆၧလမံၩ့ယီၩ အီၪလၧနၥၭခံဖၧၩ့ အကၠီၩ့နီၪ, နလအၪ့ကံၩ့ဘၪ စူၪလးခၪ့ခိၪ, ဆၧအဎၧၩ့အဎီ, ဆၧလၩဆၧဖၩ့ မွဲဂ့ၩ, နဒုၪနဒၩၥံၪ အၥၭမၧၫ့ မွဲဂ့ၩ, ဒဲနအၪ့ကံၩ့ လၧနၥၭ မိမၧၫ့ယံၬနီၪ ဆ့အ့ၬ; အ့ၪမွဲ နအၪ့ကံၩ့ ဆၧကိၪ့ၥ့ၪကိၪ့ဘၪ ဒဲဆၧၥ့ၪယၫ လၧနနၫ့ဆါ အဂး, ဘဲၫၥိၭ နမိစ့ၩရၫ့ ယၡၩခမျၧးၥံၪ, လၧယအီၪက့ၪထၪ့နၧၩ ကဲၪစဎွၩ လၧအဖၫ့ခိၪတၭ, 12 နမိန့ဘၪ ဆၧကိၪ့ၥ့ၪကိၪ့ဘၪ ဒဲဆၧၥ့ၪယၫ, ဒဲယမိဖ့ၪလၫ့နၧၩ လၧစူၪလးခၪ့ခိၪ, ဒဲဆၧအဎၧၩ့အဎီ, ဒဲဆၧလၩဆၧဖၩ့, ဘဲၫစဎွၩၥံၪ လၧအအီၪထၪ့ဆိၫနဲၪ့နၧၩနီၪ လန့ဘၪဝ့ၫ နးဂၩအၥိၭ, ဒဲၦလၧအအီၪထၪ့ဝ့ၫ လၧနလးခဲၫ့လဖၪ မိန့ဘၪ ဘဲၫနီၪၥိၭ နးဂၩဆ့အ့ၬ. 13 ထီးနီၪလဖၧၫ့ စစီလမၧၫ့ ဂဲၫထဲၩ့လၩ့ လၧလးထၪ့ထီၫနီၪ လၧဂံဘအၧၫ့ အဖၧၩ့ ထီၩ့လၧယရုစလံၫ့. လၧဆၧအီၪကီၪ့ အတဲၩဆံၫ့ဎံၪ အအီၪတၭ, ကဲၪထၪ့ စဎွၩ လၧအံၫစရ့လၭ အဖၫ့ခိၪလီၫ. 14 တၭ စစီလမၧၫ့ အီၪက့ၪကီၪ့ လဲၪ့ၥုၭလဖၪ, ဒဲၦလၧအထူၬကၥ့ၪလဖၪ, အလဲၪ့ၥုၭလဖၪ အီၪဝ့ၫ လထီၫ့ လံယၩ, ဒဲၦလၧအထူၬကၥ့ၪလဖၪ အီၪဝ့ၫ လလၬနံၫထီၫ့, လၧအအီၪက့ၪဝ့ၫ လၧဒိၩ့ၥံၪ ဘၪဆဲၫ့ လၧလဲၪ့ၥုၭ အဖၧၩ့နီၪ, ဒဲလၧစဎွၩ အၥိၭ လၧယရုစလံၫ့ အဖၧၩ့ဆ့လီၫ. 15 စဎွၩ ဒုၭအီၪထၪ့ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ လၧယရုစလံၫ့ အဖၧၩ့နီၪ, ဘဲၫလိးလဖၪအၥိၭ, ဒဲၥံၪ့ၡိၫအ့ရ့ၭ အၪအၪလ့ၬ ဘဲၫၥံၪ့ကူၪလဖၪ လၧခိၪလီၩ့ဆူၭဖၧၩ့ အၥိၭနီၪလီၫ. 16 တၭ ၦၡၩ ဂဲၫဆိၬ ကၥ့ၪလဖၪ လၧအံဇံၭ ဒဲလၧကိအၫ လၧစစီလမၧၫ့ အဂးလီၫ. စဎွၩအၡၩဖနံၬဖိၪ ဒိၭန့ဝ့ၫ လၧကိအၫနီၪ လၧအဎွ့ၩလီၫ. 17 ၦလ့ၩဆၧ, ဂဲၫထဲၩ့ဆိၬ လၧအံဇံၭ အလဲၪ့ၥုၭ လဖျိၪ့ လၧစ့ၩၡက့လၭ ဎူၫယၩ အဂး, ဒဲကၥ့ၪလဒုၩ လၧလယၩယဲဆံၫ အဂး လီၫ. အဝ့ၫၥံၪ လ့ၩထၪ့တၭ, ဂဲၫထဲၩ့န့ ကၥ့ၪလဖၪ လၧၦဟံၥၭဖိၪ အစဎွၩ ထီးအလူၬလဖၪ အဂး, ဒဲလၧစံရအၫ အစဎွၩလဖၪ အဂး, ဘဲၫအဆၧအီၪဝ့ၫ အၥိၭနီၪလီၫ. 

1 တၭ စစီလမၧၫ့ အီၪက့ၪလၩ့အၥၭ လၧအမိမၩထၪ့ ဂံၪ့လဖျိၪ့ လၧယဟိဝၩ အမံၩ့ အဂး, ဒဲဂံၪ့ လဖျိၪ့ လၧအဘၩ့အမုး အဂးဆ့လီၫ. 2 စစီလမၧၫ့ ဝံထၪ့နၬထၪ့ ၦၡၩ နွ့ၫလၬ လၧအမိအွံၪဆၧ ဆိၬဆၧ, ဒဲဎိၭလၬ လၧအမိတဲၩ ၥံၪ့ လၧခိၪလီၩ့ အဖၧၩ့နီၪ, ဒဲၦၡၩ ၥၧၫ့ထီၫ့ ဎူၫယၩ လၧအမိယိ အဝ့ၫၥံၪလီၫ. 3 စစီလမၧၫ့ အၪ့မၧၫ့လၩ့ဆၧ လၧတဲအၫ အစဎွၩ ဟုရၫ့ လဂၩနီၪ, စံၭဝ့ၫဒၪ, ဘဲၫနမၩ လၧယဖါ စဒၫဝံၭတၭ, ဖ့ၪလၫ့ အဝ့ၫ လၧၥံၪ့ၡိၫအ့ရ့ၭ ဘဲၫအမိမၩ ဂံၪ့ လၧအမိအီၪဝ့ၫ လၧအဖၧၩ့ အၥိၭနီၪ, မၩယၧၩ ဘဲၫနီၪအၥိၭဆ့ဆံၭ. 4 ယိခွါ, ယမၩထၪ့ ဂံၪ့ လၧယဟိဝၩ ယယွၩ အမံၩ့ အဂး, ဘဲၫၥိၭ ဆၧမိအီၪက့ၪဆံၫ့ဎံၪဝ့ၫ လၧအဂးဒၪဝ့ၫ အဂး, ဒဲလၧဆၧဆူၭခဲၩ ဆၧနၧၫ့မၧၫ့ လၧအဝ့ၫဒၪ အမ့ၬယၫ အဂး, ဒဲလၧဆၧမ့ၬယၫ အကိၪ လထံၪဎး အဂး, ဒဲဆၧလုမ့ၪလဖၪ လၧမုဂီၩ ဒဲလၧမုဂၪလၩ့ အဂး, လၧမးၥံၫ အနံၩလဖၪ, ဒဲလၧလၩၥံၪလဖၪ, ဒဲလၧယဟိဝၩ ပယွၩ အဆၧအီၪကီၪ့မၩဘိၪ့ၥံၪ အဆၧၫ့အထီဆ့လီၫ. အနီၪမွဲ လၧအံၫစရ့လၭ အဂး အဆိၩဆိၩအကၠၪကၠၪလီၫ. 5 တၭ ဂံၪ့ လၧယမိမၩထၪ့နီၪ မွဲဖၭဒိၪ, အဂဲးဘဲၫယီၩ ပယွၩ ဒိၪဝ့ၫ လၧယွၩ ထီးအလူၬလဖၪ အဖၫ့ခိၪလီၫ. 6 တၭ မွဲပလၫ မၩထၪ့ ဂံၪ့ လၧအဝ့ၫဒၪ အဂး မိၥ့ၪလဂၩလဲၪ; အဂဲးဘဲၫယီၩ မူၭခိၪ, ဒဲမူၭခိၪထီၫထုၬလဖၪနီၪ ထီ လၧအဂးအ့ၬ. အခိးမွဲ ယဝ့ၫဒၪ, လၧယမိမၩထၪ့ ဂံၪ့ လၧအဝ့ၫဒၪ အဂး, ယမွဲၦလဂၩလဲၪ; အ့ၪလမွဲဘၪ န့ၫဆၧလမံၩ့ယီၩ ဘဲၫၥိၭ ဆၧမိဆူၭခဲၩ ဆၧလုထၪ့ ဆၧလၧအမ့ၬယၫလီၫ. 7 မၩအၥၭဘဲၫနီၪတၭ အၪ့မၧၫ့လၩ့န့ ယဂး ၦလဂၩ လၧအကိၪ့မၩဆၧၥ့ၪ လၧထီၫ့မွဲဂ့ၩ, လၧစ့ၩမွဲဂ့ၩ, ဒဲလၧထီးဝီၩ, ဒဲလၧထၭ, ဒဲလၧဆၧဝီၩလုၭ; ဒဲဆၧဝီၩ, ဒဲဆၧလၫ, ဒဲလၧအစူၪၥ့ၪ ဘဲၫၥိၭ အမိစိၭဖျၩ ဆၧၥ့ၪ လၧၦကိၪ့ဆၧၥ့ၪ အကျၩ, လၧအအီၪ လၧယစူၪဖၧၩ့ လၧယုဒၫ အဖၧၩ့, ဒဲလၧယရုစလံၫ့ အဖၧၩ့, လၧယဖါ စဒၫဝံၭ တဲၩ့ဝဲၩဝ့ၫလဖၪလီၫ. 8 ဖ့ၪယုဆ့ယၧၩ, လၧၥံၪ့ၡိၫအ့ရ့ၭ, ၥံၪ့ၡိၫ, ဒဲၥံၪ့အလၫမူၭလဖၪ, လၧအအီၪ လၧလ့ၭဘနၧၫ့ အဖၧၩ့; အဂဲးဘဲၫယီၩ ယၥ့ၪယၫ လၧနခ့ၫနၡၩလဖၪ အစူၪၥ့ၪ လၧအမိခူၬ ၥံၪ့လဖၪ လၧလ့ၭဘနၧၫ့ အဖၧၩ့နီၪ, 9 တၭ, ယိခွါ, ယခ့ၫယၡၩၥံၪ မိအီၪလၧနခ့ၫနၡၩလဖၪ အၥိၭ, ဘဲၫၥိၭ အမိတဲၩ့ဝဲၩ ၥံၪ့ၥံၪ အၪအၪလ့ၬ လၧယဂး, အဂဲးဘဲၫယီၩ ဂံၪ့ လၧယမိမၩကဲၪထၪ့ လဖျိၪ့နီၪ လၩ့လၭဝ့ၫ ဖၭဒိၪလီၫ. 10 တၭ ယိခွါ, ယမိဖ့ၪလၫ့ နခ့ၫနၡၩၥံၪ, ၦလၧအတဲၩၥံၪ့လဖၪ, ဘုၪကၠိၩ့ အကီၫ နံၫလၬ, ဒဲဘုၪမုယီၩ အကီၫ နံၫလၬ, ဒဲစဘံၭထံၫ အဘၭၥၫ နံၫလၬ, ဒဲၥိၪ အဘၭၥၫ နံၫလၬလီၫ. 11 တဲအၫ အစဎွၩ ဟုရၫ့နီၪ စံၭဆၧၫ့ဆၧ လၧဆၧကွ့ၭအၥၭ အဖၧၩ့တၭ, ဖ့ၪယုဝ့ၫ လၧစစီလမၧၫ့နီၪ, စံၭဝ့ၫဒၪ, လၧယဟိဝၩ အဲၪ အၡၩခမျၧး အကၠီၩ့တၭ, အဝ့ၫ အီၪက့ၪနၧၩ လၧစဎွၩ လၧအဝ့ၫၥံၪ အဖၫ့ခိၪလီၫ. 12 လၧနီၪအမ့ၬယၫ စဟုရၫ့ စံၭဝ့ၫ, ယဟိဝၩ အံၫစရ့လၭအယွၩ, လၧမၩကဲၪထၪ့ ဂၪ့ခိၪ ဒဲမူၭခိၪ, လၧအဖ့ၪလၫ့ စဎွၩ ဒၫဝံၭ အဖိၪခွၫ အီၪလၧဆၧကိၪ့ၥ့ၪ, အီၪလၧဆၧထီးလၩ့အၥၭ ဒဲၥုၪ့ဆၭၥၭဆၭ, ဘဲၫၥိၭ အမိမၩထၪ့ ယဟိဝၩအဂံၪ့ လဖျိၪ့, ဒဲဂံၪ့လဖျိၪ့ လၧအဘၩ့အမုး အဂးဆ့, မွဲဆၧစံၭထၪ့အၪ့အူၭဝ့ၫဆံၭ. 13 တၭ ဘိၩ့နဲၪ့ယီၩ ယအၪ့မၧၫ့လၩ့ယူၭ ၦလဂၩ ကိၪ့ဆၧၥ့ၪ အီၪလၧအၥုၪ့ဆၭၥၭဆၭ စဟုရၫ့အၪဘံၫ, 14 လၧအမွဲ ၦမုၪ လၧဒၫ့ အဖိၪမုၪလဖၪ အကျၩ အဖိၪခွၫတၭ, အဝ့ၫဒၪ အဖါ ဘၪဆဲၫ့ လၧတဲအၫ, အစူၪၥ့ၪ လၧအမၩဆၧ လၧထီၫ့, ဒဲလၧစ့ၩ, လၧထီးဝီၩ, လၧထၭ, လၧလိး, ဒဲလၧၥံၪ့, လၧဆၧဝီၩလုၭ, လၧဆၧလၫ, ဒဲလၧဆၧဘွၩ ဖျ့ၫလံၬကံၭ, ဒဲလၧဆၧဝီၩၥံၪ အဖၧၩ့လီၫ. ဒဲစိၭဖျၩဆၧ လၧဆၧလမံၩ့လါလါ ၥ့ၪဆ့, ဒဲကိၪ့ဒၪန့ ဆၧကိၪ့ လမံၩ့လါလါ လၧဆၧအၪ့မၧၫ့ဝ့ၫနီၪ, အီၪလၧၦကိၪ့ဆၧၥ့ၪ အကျၩ, ဒဲလၧကဆါ စဒၫဝံၭ နဖါအၡၩ ကိၪ့ဆၧၥ့ၪ အၥိၭနီၪလီၫ. 15 မၩအၥၭဘဲၫနီၪတၭ ဘုၪကၠိၩ့နီၪ, ဒဲဘုၪမုယီၩ, ဒဲၥိၪ, စဘံၭထံၫၥံၪ, လၧယကဆါ လီၩဘၪဝ့ၫနီၪ, မွဲအဖ့ၪယုဝ့ၫ လၧအခ့ၫအၡၩ အအီၪဆံၭ. 16 တၭ ပဝ့ၫဒၪ ပမိတဲၩန့ ၥံၪ့ လၧလ့ၭဘနၧၫ့ အဖၧၩ့ ဎွ့ၩၥိၭ နမၩဆၧနီၪ အလးအီၪဝ့ၫလီၫ. တၭ ပမိဆိၬလၩ့ လၧထီၫ့ဖၧၩ့ လၧမၫဆမံၭလခီၫ လၧနအီၪ ထီၩ့လၧယီၭပၫတၭ, နဝ့ၫဒၪ နဘၪမၩန့ ထီးနီၪ ဆိၬထၪ့ လၧယရုစလံၫ့လီၫ. 17 တၭ စစီလမၧၫ့ ဝံထၪ့နၬထၪ့ ကယဲ ၦလခီၫဘၩ့မုးဖိၪလဖၪ, လၧအအီၪဝ့ၫ လၧခးအံၫစရ့လၭ အဖၧၩ့ ထီးအလူၬနီၪ, လၧဆၧဝံထၪ့နၬထၪ့ လၧအဖါ စဒၫဝံၭ ဝံထၪ့နၬထၪ့ဝ့ၫ အလးခဲၫ့တၭ; ၦၡၩၥံၪ အီၪဝ့ၫ လကုၬ ယဲလၬၥၧၫ့ထီၫ့ ဎူၫယၩလီၫ. 18 အဝ့ၫဒၪ အီၪက့ၪ ၦနွ့ၫလၬ လၧအဘၪ အွံၪဆၧဆိၬဆၧ, ဒဲဎိၭလၬ လၧအဘၪတဲၩ ၥံၪ့ၥံၪ လၧခိၪလီၩ့ဖၧၩ့, ဒဲအခိၪလဖၪ ၥၧၫ့ထီၫ့ ဎူၫယၩ, လၧအမိယိဝ့ၫ ဒဲဒုၭနဲၪ ၦခမျၧးၥံၪ အဆၧမၩလီၫ. 

1 ထီးနီၪလဖၧၫ့ စစီလမၧၫ့ မၩထၪ့ၥၫ့ ယဟိဝၩအဂံၪ့ လၧယရုစလံၫ့ အဖၧၩ့ လၧခိၪလီၩ့ မိၫရဲအၫ, လၧယဟိဝၩ နဲၪဖျီၪထၪ့အၥၭ လၧအဖါ စဒၫဝံၭ အလးနီၪ, မွဲအလး လၧစဒၫဝံၭ တဲၩ့ဝဲၩ လၧၦယ့ဘုၫဖိၪ စအီနၫ့ အခရဲးဖၧၩ့နီၪလီၫ. 2 လၧအကဲၪထၪ့ စဎွၩ လံနံၪ့လနံၪ့, လၩနံၫဘံၪ့လဘံၪ့, ဒဲလၩထၪ့ နံၫနံၩလနံၩနီၪ မၩထၪ့ၥၫ့ဝ့ၫလီၫ. 3 အယီၩမွဲ ဆၧလၧစစီလမၧၫ့ ဘၪ ဆၧၥီၪ့ထဲၩ့ၥၫ့ထဲၩ့ဝ့ၫ လၧအမိမၩထၪ့ ယွၩအဂံၪ့ အဂဲးအကၠီၪ့လီၫ. အဖၭ ထီၫ ဘဲၫနိၪ ထိၪ လၧအခၪ့ထံၭ အၥိၭ အဖျါ ဎူၫဆံၫ ဒဲအဒၪ့ဎၩ့ အဖျါ နံၫဆံၫလီၫ. 4 တၭ ဂံၪ့အထိၬချိၫ့ လၧအမ့ၬယၫနီၪ, အဖၭထီၫ ဘဲၫဂံၪ့အဒၪ့ဎၩ့ အၥိၭ, မွဲအဖျါ နံၫဆံၫ ဒဲအထၪ့ထီၫနီၪ အဖျါ လယၩနံၫဆံၫတၭ, လၧအဖၧၩ့နီၪ ဖၩ့ဝ့ၫ လၧထီၫ့ဆံၫ့လီၫ. 5 ဂံၪ့ဖၭဒိၪ လၧအဖၧၩ့လခီၫနီၪ မၩဝ့ၫ ဂံၪ့ခိၪအဒၩ လၧၥံၫ့ၡိၫ, လၧအဖၩ့ဝ့ၫ လၧထီၫ့ဆံၫ့တၭ, အီၪက့ၪ ၥံၪ့စီၩ့မလီၫ့ လၧအလီၩ့, ဒဲၥွ့ၫဖျံၩဆ့လီၫ. 6 တၭ ကယၧၩ့ထၪ့ ဂံၪ့နီၪ လၧလိးအဂ့ၩလဖၪ လၧဆၧဎံၫဆၧလၩ အဂးလီၫ. တၭ ထီၫ့နီၪ မွဲပဝ့ၫအံၫ့ အထီၫ့လီၫ. 7 တၭ အဝ့ၫ ဖၩ့ဆ့ ဂံၪ့, ဖိၪဆိၬ ဂၩ့ဖၩၥံၪ, ထုၪ့ၥံၪ, ဒဲအဒီၪ့လဖၪ, ဒဲအတရၫ့လဖၪနီၪ လၧထီၫ့, ဒဲဖျၩကံၪ ခ့ၫရူၬလဖၪ လၧအဒီၪ့ၥံၪ အလီၩ့လီၫ. 8 တၭ မၩ ဂံၪ့အဆံၫ့ဎံၪထုၬနီၪ, အဖၭထီၫ ဘဲၫဂံၪ့အဒၪ့ဎၩ့ အဖျါ နံၫဆံၫ, ဒဲအဒၪ့ဎၩ့နီၪ အဖျါ နံၫဆံၫတၭ, ဖၩ့ဝ့ၫ လၧထီၫ့ဆံၫ့ အကံကၫ ဎူၫယၩလီၫ. 9 ထၭစူၩလဖၪ အလယၧးနီၪ မွဲထီၫ့အၡက့လၭ ယဲဆံၫလီၫ. ဒူၭ လၧထၭ လဆၫ့လဖၪနီၪ ဖၩ့ထၬဝ့ၫ လၧထီၫ့လီၫ. 10 တၭ လၧဂံၪ့ဆံၫ့ဎံၪထုၬ အဖၧၩ့နီၪ, မၩ ခ့ၫရူၬၥံၪ နံၫဒုၩ လၧအဒ့ၭကံၪဝ့ၫ အဂၩ့တၭ, ဖၩ့ထၬ အဝ့ၫၥံၪ လၧထီၫ့လီၫ. 11 တၭ ခ့ၫရူၬလဖၪ အဒံၭၥံၪ အဖၭထီၫမွဲ အဖျါ နံၫဆံၫတၭ; ဒံၭလဘံၪ့ ယဲဖျါ ထီၩ့ လၧဂံၪ့အဒီၪ့, ဒဲအဒံၭဂူၫဂၩ လဘံၪ့ ယဲဖျါ ထီၩ့ လၧခ့ၫရူၬလဒုၩဒၪ အဒံၭ တၭ; 12 ခ့ၫရူၬဂူၫဂၩလဒုၩ အဒံၭ လဘံၪ့ ယဲဖျါ ထီၩ့ လၧဂံၪ့အဒီၪ့, ဒဲအဒံၭဂူၫဂၩ လဘံၪ့ ယဲဖျါ ဘုၭစိၩ လၧခ့ၫရူၬဂူၫဂၩ အဒံၭ လဘံၪ့နီၪလီၫ. 13 တၭ ခ့ၫရူၬလဖၪအဒံၭ ယၩ့ထၪ့အၥၭနီၪ အဖျါ နံၫဆံၫ, ဆၧၫ့ထုၪ့ဝ့ၫ လၧအခၪ့လဖၪတၭ, အမ့ၬ အီၪလၧအဖၧၩ့လခီၫလီၫ. 14 အဝ့ၫ မၩ ကလကၫ လၧဆၧလၫ, ဒဲဆၧလုၭဖုၬ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭတၭ, မၩ ခ့ၫရူၬလဖၪ လၧအလီၩ့လီၫ. 15 တၭ လၧဂံၪ့အမ့ၬယၫနီၪ မၩဝ့ၫ ထုၪ့ဖၭဒိၪ နံၫထုၪ့ လၧအထၪ့ထီၫ အနါ ၥၧၫ့ဆံၫယဲဖျါ, ဒဲအခိၪစီၪ့ လၧအဖၫ့ခိၪ ဆုၬဆုၬနီၪ မွဲယဲဖျါလီၫ. 16 မၩ ၥွ့ၫဖျံၩ, ဘဲၫလၧချဲၩ့ဆၧအလး အဖၧၩ့ၥိၭ, အီၪက့ၪဝ့ၫ လၧထုၪ့လဖၪအခိၪ တၭ, မၩ ၁လဲၩၥၪၥံၪ အဖျိၪ့ လယၩတၭ, အီၪက့ၪဝ့ၫ လၧၥွ့ၫဖျံၩ အလီၩ့နီၪလီၫ. 17 အဝ့ၫဒၪ ဘိၭဆၧၫ့ထုၪ့ အထုၪ့ဖၭဒိၪလဖၪနီၪ, အလထုၪ့ လၧစူၪထွ့ၪလခီၫ, ဒဲအလထုၪ့ လၧစူၪစ့ၪလခီၫတၭ, လၧအစူၪထွ့ၪလခီၫ လထုၪ့နီၪ ကိၭဝ့ၫအမံၩ့ ယၫခံၫ့, ဒဲလၧစူၪစ့ၪလခီၫ လထုၪ့ အမံၩ့ ဘိအၭနီၪလီၫ. 

1 လၧနီၪအမ့ၬယၫ အဝ့ၫဒၪ တဲၩ့ဝဲၩ ဆၧလုအလးထီးဝီၩ, အဖၭထီၫလခီၫနီၪ မွဲအဖျါ နံၫဆံၫ, ဒဲအဒၪ့ဎၩ့ အဖျါ နံၫဆံၫ, ဒဲအထၪ့ထီၫလခီၫ အဖျါ လဆံၫလီၫ. 2 အဝ့ၫဒၪ ၥိၫ့ ကမၫဆ့တၭ, အခိၪဖဲၩ့ လၧအနဲၩ့ထံၭလခီၫ ထီၩ့လၧအနဲၩ့ထံၭလခီၫဒၪနီၪ, မွဲအဖျါ လဆံၫတၭ; မွဲဆၧအဝၩ့ဒၩ့နီၪ, ဒဲအထၪ့ထီၫလခီၫ အီၪ ယဲဖျါ; ဒဲဖျံၩ ဖၭထီၫ အဖျါ ၥၧၫ့ဆံၫ ဝၬဖီၩ့ဝ့ၫ ဝၬဝၬနီၪလီၫ. 3 လၧအဖၫ့လၬနီၪ အီၪဝ့ၫ လၧဆၧအခံးအဂၩ့ လၩ့ဂၬ ချီဖၫၥံၪ ဝၬဖီၩ့ဝ့ၫတၭ, လၧလဖျါ အဖၧၩ့ ဆံၫဒုၩဆံၫဒုၩ, အီၪဖီၩ့ ကမၫ ထၧၫ့ဖျိၪ့ယၫ ဝၬဝၬလီၫ. ချီဖၫအဂၩ့လဖၪနီၪ ဘၪၥိၫ့အၥၭ နံၫဂဲး လၧကမၫ ဘၪၥိၫ့အၥၭနီၪ လဖၧၫ့ဎး လီၫ. 4 ကမၫနီၪ အီၪဝ့ၫ လၧချီဖၫ လဆံၫနံၫဒုၩ အဖၫ့ခိၪ တၭ, ၥၧၫ့ဒုၩ ဒိၭအမ့ၬ လၧမုဖၩလခီၫ, ဒဲၥၧၫ့ဒုၩ ဒိၭအမ့ၬ လၧမုနုၬ; ဒဲၥၧၫ့ဒုၩ ဒိၭအမ့ၬ လၧမုခံၫ့, ဒဲၥၧၫ့ဒုၩ ဒိၭအမ့ၬ လၧမုထၪ့လခီၫနီၪလီၫ. ဆၧအီၪက့ၪ ကမၫနီၪ လၧအဝ့ၫၥံၪ အလီၩ့တၭ, အခဲၫ့လဖၪ အီၪဝ့ၫ လၧအဖၧၩ့လခီၫလီၫ. 5 တၭ အတၪ့နီၪ မွဲလစိၭ, အခိၪဖဲၩ့ မၩအၥၭ ဘဲၫလိၫ့အခိၪဖဲၩ့ ၥိၭတၭ, အီၪဝ့ၫ လၧဖီၫယၫ အဖူၩၥံၪဖီၫၥံၪတၭ, ထီဝ့ၫ ဘၭၥၫ ၥၧၫ့ထီၫ့လီၫ. အဝ့ၫ မၩကဲၪထၪ့ အံၪ့ဒိၫ့ ဆံၫဖျိၪ့တၭ, 6 အီၪက့ၪ ယဲဖျိၪ့ လၧစူၪထွ့ၪလခီၫ, ဒဲယဲဖျိၪ့ လၧစူၪစ့ၪလခီၫ, လၧၥူၫဝၭ ဆၧအဖၧၩ့ အဂးလီၫ. ဆၧလၧအဝ့ၫၥံၪ လုထၪ့ လၧဆၧလုမ့ၪ အဂးနီၪ ၥူၫဝၭခွံၬဝ့ၫ လၧအဝ့ၫၥံၪ အဖၧၩ့နီၪ, အ့ၪမွဲ ကမၫနီၪ, မွဲလၧၦလုဆၧလဖၪ မိၥူၫဝၭခွံၬအၥၭ လၧအဖၧၩ့ အဂးလီၫ. 7 အဝ့ၫဒၪ မၩကဲၪထၪ့ မ့ၪဒိၩ့အလးထီၫ့ ဆံၫဖျိၪ့ ဘဲၫအခံးအဂၩ့ အၥိၭတၭ, အီၪက့ၪဝ့ၫ လၧနီးဖၧၩ့, ယဲဖျိၪ့ လၧစူၪထွ့ၪလခီၫ, ဒဲယဲဖျိၪ့ လၧစူၪစ့ၪလခီၫလီၫ. 8 အဝ့ၫဒၪ မၩကဲၪထၪ့ဆ့ စပွဲ ဆံၫဘံၪ့တၭ, အီၪက့ၪဝ့ၫ လၧနီးဖၧၩ့ ယဲဘံၪ့ လၧစူၪထွ့ၪလခီၫ, ဒဲယဲဘံၪ့ လၧစူၪစ့ၪလခီၫလီၫ. ဒဲအဝ့ၫဒၪ မၩကဲၪထၪ့ ထွ့ၫထီၫ့ အဖျိၪ့ လယၩလီၫ. 9 လၧနီၪအမ့ၬယၫ မၩ ၦလုဆၧၥံၪ အဝၩ့, ဒဲအဝၩ့ဖၭဒိၪ, ဒဲတရၫ့လဖၪ လၧဝၩ့ အဂးနီၪ, ဒဲဖၩ့အတရၫ့လဖၪ လၧထီးဝီၩလီၫ. 10 တၭ အီၪက့ၪ ကမၫ လဖျိၪ့နီၪ လၧမုထၪ့ စူၪထွ့ၪလခီၫ, ဎၩ့ လၧမုခံၫ့လခီၫနီၪလီၫ. 11 တၭ စဟုရၫ့ မၩကဲၪထၪ့ ဖၧၩ့ၥံၪ, ဒဲဆွးၥံၪ, ဒဲထွ့ၫၥံၪ လီၫ. တၭ စဟုရၫ့ မၩဂီၩ့ ဆၧမၩ လၧအမိမၩ လၧစဎွၩ စီလမၧၫ့ အဂး, လၧယွၩအဂံၪ့ လဖျိၪ့နီၪ အဂးတၭ, 12 မွဲ ဘဲၫယီၩ, ထုၪ့ဖၭဒိၪ နံၫထုၪ့, ဒဲဆၧအဖျိၪ့ဒိၪ့လဖၪ ဒဲခိၪစီၪ့ လၧအအီၪ လၧထုၪ့ဖၭဒိၪ နံၫထုၪ့ အဖၫ့ခိၪနီၪ, ဒဲဆၧချၩ့ နံၫချၩ့ လၧအမိမၩဘံၭ ခိၪစီၪ့ အဆၧဖျိၪ့ဒိၪ့ နံၫဖျိၪ့ လၧအအီၪဝ့ၫ လၧထုၪ့ဖၭဒိၪၥံၪ အဖၫ့ခိၪလီၫ. 13 ဒဲလၧ ဆၧချၩ့ နံၫချၩ့နီၪ အလီၩ့ ၁လဲၩၥၪလဖၪ လံယၩတၭ, လၧဆၧချၩ့ နံၫချၩ့နီၪ အလီၩ့ ဆုၬဆုၬ ၁လဲၩၥၪၥံၪ အီၪဝ့ၫ နံၫဂဲး နံၫဂဲး ဘဲၫၥိၭ အမိမၩဘံၭ ခိၪစီၪ့ အဆၧချိၪ့ဒိၪ့ နံၫဖျိၪ့ လၧအအီၪဝ့ၫ လၧထုၪ့ဖၭဒိၪၥံၪ အဖၫ့ခိၪလီၫ. 14 တၭ မၩ ဆၧအခၪ့လဖၪ, ဒဲအံၪ့ဒိၫ့ လၧခၪ့လဖၪ အဖၫ့ခိၪ, 15 ကမၫ လဖျိၪ့ ဒဲချီဖၫ လဆံၫနံၫဒုၩ လၧအဖၫ့လၬလီၫ. 16 ဖၧၩ့ၥံၪ ဒဲဆွးၥံၪ, ဒဲနိၪပုၭ ဆၧယၪၥံၪ, ဒဲကယဲ ဆၧလမံၩ့လါလါ ဘၪဆဲၫ့ လၧအဝ့ၫၥံၪ ထီးအလူၬနီၪ, စဟုရၫ့အဖါ မၩဝ့ၫ လၧထီးဘၩ့ယုၩ့ယဲ လၧစစီလမၧၫ့ အဂး, လၧယဟိဝၩအဂံၪ့ လဖျိၪ့နီၪ အဂးလီၫ. 17 တၭ စဎွၩ ၥိၫ့ အဝ့ၫၥံၪ လၧယီၫဒၫ့ အဆၧပျၩ့ဖၧၩ့, လၧဂၪ့ခိၪ အဖံၬကျၩ အီၪလၧစၧကီၭ ဒဲဇံရဒၭဟၫ အဘိၩ့ဆၧၩ့နီၪလီၫ. 18 စစီလမၧၫ့ မၩကဲၪထၪ့ ဖၧၩ့ၥံၪထွ့ၫၥံၪ အၪအၪလ့ၬ ဘဲၫနီၪၥိၭ, အဂဲးဘဲၫယီၩ ထီးဝီၩ အလယၧးနီၪ ဆၧဒၪန့ဘၪၥ့ၪအ့ၬ. 19 တၭ စစီလမၧၫ့ မၩကဲၪထၪ့ ဖၧၩ့ၥံၪထွ့ၫၥံၪ ထီးအလူၬ, လၧအအီၪ လၧယွၩအဂံၪ့ အဂး, ဒဲဆၧလုအလးထီၫ့ဆ့, ဒဲစပွဲလဖၪ, လၧဆၧအီၪက့ၪ ဆၧမ့ၬယၫအကိၪနီၪ လၧအဖၫ့ခိၪ, 20 ဒဲမ့ၪဒိၩ့အလး ဒဲအမ့ၪဒိၩ့ၥံၪ လၧထီၫ့ဆံၫ့, ဘဲၫၥိၭ အမိခဲၩထၪ့ ဘဲၫလၧချဲၩ့ဆၧအလး အမ့ၬယၫ အၥိၭနီၪလီၫ. 21 ဒဲဖူၩၥံၪဖီၫၥံၪ, ဒဲမ့ၪဒိၩ့ၥံၪ, ဒဲနိၪထံၬၥံၪ မၩဝ့ၫ လၧထီၫ့, မွဲထီၫ့ဂ့ၩထုၬနီၪဆ့ လီၫ. 22 ဒဲနိၪထံၬမ့ၪၥံၪ, ဒဲထွ့ၫၥံၪ, ဒဲနိၪထိၩ့ၥံၪ, ဒဲဆၧနၧၫ့မၧၫ့အဖၧၩ့မ့ၪၥံၪ, လၧထီၫ့ဆံၫ့လီၫ. ဒဲပၭတၫၥံၪ လၧလးဆံၫ့ဎံၪထုၬ အတရၫ့ၥံၪ အဂး, ဒဲနီးအတရၫ့ၥံၪ အဂး မွဲထီၫ့လီၫ. 

1 ဘဲၫနီၪၥိၭ ကယဲ ဆၧမၩ လၧစစီလမၧၫ့ မၩဝ့ၫ လၧယဟိဝၩအဂံၪ့ အဂးနီၪ ဂီၩ့ဝ့ၫဒၪ ထီးအလူၬလီၫ. စစီလမၧၫ့ ဂဲၫဆိၬန့ ကယဲ ဆၧလဖၪ လၧအဖါ စဒၫဝံၭ အီၪက့ၪ လၧဆၧဆံၫ့ဎံၪ အဂးနီၪ, ဒဲကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲဆၧဖိၪဆၧလံၩ ထီးအလူၬလဖၪတၭ, အီၪက့ၪဝ့ၫ လၧအဂံၪ့ အဎၧၩ့အဎီ အကျၩလီၫ. 2 ထီးနီၪလဖၧၫ့ စစီလမၧၫ့ ကိၭကီၪ့ အံၫစရ့လၭ အၥုၪ့က့ၭၥၭၡါလဖၪ, ဒဲအဒီၪ့ၥံၪ အခိၪလဖၪ ထီးအလူၬ, လၧအမွဲ အံၫစရ့လၭဖိၪ အဖါလဖၪ အခိၪၥံၪ, လၧယရုစလံၫ့ အဖၧၩ့နီၪ, ဘဲၫၥိၭ အမိဂဲၫဆိၬ ယဟိဝၩ အဆၧအုၩ့လၩ့အတလၫ လၧစဒၫဝံၭ အဒိၩ့ဖၧၩ့နီၪ, လၧအမွဲ ဇံအိၫ့လီၫ. 3 အခိးမွဲ အံၫစရ့လၭ အၡၩထီးအလူၬလဖၪ အီၪကီၪ့ လၧစဎွၩ အအီၪ လၧဆၧဘိၪ့ဖၧၩ့ လၧလၩ နွ့ၫဘံၪ့လဘံၪ့လီၫ. 4 တၭ အံၫစရ့လၭ အၥုၪ့က့ၭၥၭၡါလဖၪ ထီးအလူၬ ဂဲၫထီၩ့နီၪ; ဒဲၦလံဝဲၫဖိၪလဖၪ မၩန့ တလၫနီၪလီၫ. 5 အဝ့ၫ ဂဲၫထၪ့ဆိၬထၪ့ တလၫနီၪ; ဒဲဆၧအီၪကီၪ့ အတဲၩဆံၫ့ဎံၪ, ဒဲဖၧၩ့ၥံၪထွ့ၫၥံၪ ဆံၫ့ဎံၪ ထီးအလူၬၥံၪ လၧအအီၪဝ့ၫ လၧတဲၩဆံၫ့ဎံၪ အဖၧၩ့နီၪ, ဆၧနီၪလဖၪ ၦလုဆၧၥံၪ ဒဲၦလံဝဲၫဖိၪၥံၪ ဂဲၫဆိၬထၪ့ဝ့ၫဒၪလီၫ. 6 တၭ စဎွၩ စီလမၧၫ့, ဒဲအံၫစရ့လၭ အဆၧအီၪကီၪ့ ထီးအလူၬ လၧအအီၪကီၪ့ လၧအအီၪ လၧတလၫနီၪ အမ့ၬယၫ, လုထၪ့ ၥိၪၥံၪဘ့ၪၥံၪ ဒဲချီဖၫၥံၪ, လၧအအၪဝ့ၫ အၪအၪလ့ၬ ထီးဆၧဝံထၪ့နၬထၪ့ ၥ့ၪဝါအ့ၬ. 7 ၦလုဆၧလဖၪ ဂဲၫဆိၬ ယဟိဝၩ အဆၧအုၩ့လၩ့အတလၫ ထီၩ့လၧအလးဒၪဝ့ၫ အဖၧၩ့, လၧဂံၪ့ အချဲၩ့ဆၧအလး, လၧလးဆံၫ့ဎံၪထုၬ အဖၧၩ့ လၧခ့ၫရူၬလဖၪ အဒံၭၥံၪ အဖၫ့လၬနီၪလီၫ. 8 အဂဲးဘဲၫယီၩ ခ့ၫရူၬလဖၪ ယၩ့ထၪ့ အဒံၭၥံၪ လၧတလၫအလး အဖၫ့ခိၪတၭ; ခ့ၫရူၬလဖၪ ချုၬဘံၭ တလၫနီၪ ဒဲအနိၪယိၭဘီၩ့လဖၪ လၧအဖၫ့ခိၪလီၫ. 9 တၭ အဝ့ၫၥံၪ ထုၭထၪ့ နိၪယိၭဘီၩ့လဖၪနီၪ, အခံၫထိၭၥံၪ ဖျီၪထၪ့ လၧတလၫ အီၪလၧချဲၩ့ဆၧအလး အမ့ၬယၫ; အ့ၪမွဲ လၧခီၫ့နီၪ ဖျီၪထၪ့ဝ့ၫအ့ၬ. အီၪ ထီးနီၪ ထီးမုဆၫလနံၩယီၩ လီၫ. 10 လၧတလၫဖၧၩ့နီၪ ဆၧအီၪန့ၫ လိးပၪ နံၫဘံၪ့ လၧစမိစ့ၭ အီၪက့ၪလၩ့ဝ့ၫ လၧဟိရ့ၭ အဂၩ့ထံၭ, အလး လၧယဟိဝၩ အုၩ့လၩ့လိၬအၥၭ လၧအံၫစရ့လၭဖိၪလဖၪနီၪ, လၧအဝ့ၫၥံၪ ဂဲၫစဲၪ့ထၪ့ခွံၬ လၧအံဇံၭ အဖၧၩ့တၭ, ဆၧဂူၫဂၩ အီၪနးမံၩ့အ့ၬ. 11 တၭ ဆၧမၩအၥၭ လၧၦလုဆၧလဖၪ ဂဲၫစဲၪ့ထၪ့ခွံၬ လၧလးဆံၫ့ဎံၪ အဖၧၩ့နီၪ, (အဂဲးဘဲၫယီၩ ကယဲ ၦလုဆၧလဖၪ လၧအအီၪဝ့ၫ ထီးအလူၬ ဘၪ ဆၧမၩဆံၫ့ဎံၪဝ့ၫတၭ, အီၪခိၭလိၬအၥၭ လဒီၪ့ လဒီၪ့နီၪ မွဲအ့ၬ. 12 ၦလံဝဲၫလဖၪဆ့ လၧအမၩ ထၭခိၪနီၪ, ကယဲ ၦဘၪဆဲၫ့ လၧစအၫစၭ, လၧစဟံမၫ့, လၧစယ့ၭဒုၫၥၫ့, အီၪလၧအဝ့ၫၥံၪ အဖိၪခွၫၥံၪ, ဒဲအထၧၫ့ဖုဝဲလဖၪ, ကီၩ့ထၪ့ၥိၭထၪ့အၥၭ လၧဆၧဘွၩ ဖျ့ၫလံၬကံၭ, အီၪလၧစံၩ့စံၩ့ၥံၪ, နါဒံၩ့ၥံၪ, ၥၫ့ထီးၥံၪ, ဆၧၫ့ထုၪ့ လၧဆၧလုအလး မုထၪ့လခီၫ, ဒဲၦလုဆၧလဖၪ လယၩနံၫဆံၫ အီၪလၧအဝ့ၫၥံၪ အၥိၭ အူၪထၪ့ ခွ့ၩလဖၪတၭ,) 13 ဆၧမၩအၥၭ ထီးၦအူၪခွ့ၩၥံၪ, ဒဲၦမၩထၭခိၪၥံၪ ဘဲၫၦလဂၩဎး အၥိၭတၭ, မၩၥီၫ လမံၩ့ဎး လၧအစံၭထၪ့အၪ့အူၭ ယဟိဝၩ, ဒဲထီးအဝ့ၫၥံၪ မၩၥီၫထၪ့ အလူ, ဒဲခွ့ၩလဖၪ, ဒဲစံၩ့စံၩ့ၥံၪ, ဒဲဆၧလၧအမၩၥီၫမုၬလဖၪနီၪ, ဒဲအၪ့အူၭထၪ့ ယဟိဝၩ, အဂဲးဘဲၫယီၩ အဝ့ၫဒၪမွဲ ဆၧဂ့ၩ; အဂဲးဘဲၫယီၩ အခိးအတၩနီၪ အီၪဝ့ၫ အဆိၩဆိၩ အကၠၪကၠၪတၭ; ထီးနီၪလဖၧၫ့ ဂံၪ့လဖျိၪ့နီၪ ဎွ့ၩဝ့ၫ လၧဆၧအုၪ့, ယဟိဝၩ အဂံၪ့ ဒၪလ့ၬ, 14 အခိးမွဲ ၦလုဆၧလဖၪ, လၧဆၧအုၪ့ အကၠီၩ့နီၪ, ဆၧၫ့ထုၪ့ မၩ အဆၧမၩလဖၪ ၥ့ၪဝါအ့ၬ, အဂဲးဘဲၫယီၩ ယဟိဝၩ အလၩအဖၩ့ မၩဎွ့ၩထၪ့ ယွၩအဂံၪ့ လဖျိၪ့နီၪလီၫ. 

1 ထီးနီၪလဖၧၫ့ စစီလမၧၫ့ စံၭဝ့ၫ, ယဟိဝၩ စံၭ လၧအမိအီၪဝ့ၫ လၧဆၧခံၭတၪ့ အကျၩလီၫ. 2 အ့ၪမွဲ ယဝ့ၫဒၪ ယမၩထၪ့ ဂံၪ့လဖျိၪ့ လၧနအီၪဝ့ၫ အဂး, ဒဲလၧနမိအီၪဂုးခၧၫ့ဝ့ၫ အဆိၩဆိၩ အကၠၪကၠၪ အဂးလီၫ. 3 စဎွၩ ကၠၪထဲၩ့ အမ့ၬနီၪ, ဆိၪဂ့ၩ အံၫစရ့လၭ အဆၧအီၪကီၪ့ ထီးအလူၬ ဆၧၫ့ထုၪ့ဝ့ၫဒၪလီၫ. 4 တၭ အဝ့ၫဒၪ စံၭဝ့ၫ, ယဟိဝၩ အံၫစရ့လၭအယွၩ, လၧအမၩ လၧၫ့ထၪ့ဎွ့ၩထၪ့ ဆၧလၧအနိၭ ချဲၩ့ဝ့ၫ လၧယဖါ စဒၫဝံၭ လဂၩနီၪ လၧအစူၪဒၪဝ့ၫ, မွဲအဘၪ ဆၧစံၭထၪ့အၪ့အူၭဝ့ၫဆံၭ. 5 အဝ့ၫဒၪစံၭ, ခီၫလၧမုနံၩ လၧယဒုၭစဲၪ့ထၪ့ခွံၬ ယၡၩခမျၧးၥံၪ လၧအံဇံၭ ခီးဘိၩ့နဲၪ့ယီၩ, ယရွံန့ ဒိၩ့ လၧအံၫစရ့လၭ အဒီၪ့လဖၪ အကျၩ, လၧဆၧမိမၩထၪ့ ဂံၪ့ လၧအဖၧၩ့ ဘဲၫၥိၭ ယမံၩ့ မိအီၪထီးနီၪ, နးစီၪ့အ့ၬ, တၭ ယရွံန့ ၦၡၩ လၧအမိပၧၩ့ ယၡၩခမျၧး အံၫစရ့လၭနီၪ နးဂၩဆ့အ့ၬ; 6 အ့ၪမွဲ ယရွံန့ယူၭ ယရုစလံၫ့, ဘဲၫၥိၭ ယမံၩ့ မိအီၪထီးနီၪ, ဒဲယရွံန့ယူၭ စဒၫဝံၭ လဂၩ ဘဲၫၥိၭ အမိအီၪလၧယၡၩခမျၧး အံၫစရ့လၭ အဖၫ့ခိၪလီၫ. 7 တၭ ဆၧအီၪဝ့ၫ လၧယဖါ စဒၫဝံၭ အၥၭခံဖၧၩ့ လၧအမိမၩထၪ့ ဂံၪ့လဖျိၪ့ လၧယဟိဝၩ အံၫစရ့လၭအယွၩ အမံၩ့ အဂးလီၫ. 8 အ့ၪမွဲ ယဟိဝၩ စံၭယဖါ စဒၫဝံၭနီၪ, ဆၧလၧအအီၪ လၧနၥၭခံဖၧၩ့ လၧနမိမၩထၪ့ ဂံၪ့လဖျိၪ့ လၧယမံၩ့ အဂးတၭ, မွဲဆၧအဂ့ၩ လၧအအီၪ လၧနၥၭခံဖၧၩ့; 9 မွဲလါနၫ့ဘဲၫနီၪတၭ နဝ့ၫဒၪ နမၩထၪ့ဘၪ ဂံၪ့လဖျိၪ့နီၪအ့ၬ. အ့ၪမွဲ နဖိၪခွၫ လၧအမိဂဲၫထၪ့ လၧနယးဒံၩ့ အဖၧၩ့ လဂၩနီၪ, အဝ့ၫဒၪ မိမၩထၪ့ ဂံၪ့လဖျိၪ့နီၪ လၧယမံၩ့ အဂးလီၫ. 10 မၩအၥၭဘဲၫနီၪတၭ ယဟိဝၩ မၩလၧၫ့ထၪ့ဎွ့ၩထၪ့ယူၭ ဆၧလၧအချဲၩ့ဝဲၩဝ့ၫနီၪ; အဂဲးဘဲၫယီၩ ယဝ့ၫဒၪ ယဂဲထုၪ့ထၪ့ လၧယဖါ စဒၫဝံၭ အလးတၭ, ဆၧအီၪက့ၪထၪ့ယၧၩ လၧအံၫစရ့လၭ အလးဆီၩ့ဆီ အလီၩ့, ဘဲၫယဟိဝၩ ချဲၩ့ဝဲၩဝ့ၫ အၥိၭ, ဒဲမၩထၪ့ယူၭ ဂံၪ့လဖျိၪ့ လၧယဟိဝၩ အံၫစရ့လၭအယွၩ အမံၩ့ အဂးလီၫ. 11 တၭ လၧအဖၧၩ့နီၪ ယအီၪက့ၪယူၭ တလၫ, လၧယဟိဝၩ အဆၧအုၩ့လၩ့, လၧအအုၩ့လၩ့လိၬအၥၭ လၧအံၫစရ့လၭဖိၪလဖၪ, အီၪဝ့ၫ လၧအဖၧၩ့ နီၪလီၫ. 12 အဝ့ၫဒၪ ဆၧၫ့ထုၪ့ လၧယဟိဝၩ အဆၧလုလး အနဲၩ့ထံၭ, လၧအံၫစရ့လၭ အဆၧအီၪကီၪ့ ထီးအလူၬ အမ့ၬယၫတၭ, ယူၬထၪ့ အစူၪၥံၪလီၫ. 13 အဂဲးဘဲၫယီၩ စစီလမၧၫ့ မၩယူၭ ဆၧထၪ့ထီၫလမံၩ့ လၧထီးဝီၩ, အဖၭထီၫ ယဲဖျါ, အဒၪ့ဎၩ့ ယဲဖျါ, ဒဲအထၪ့ထီၫ ၥၧၫ့ဖျါတၭ, အီၪက့ၪယူၭဝ့ၫ လၧဝၩ့ အၥၭကျၩနီၪ, အဝ့ၫဒၪ ဆၧၫ့ထုၪ့ လၧဆၧလမံၩ့နီၪ အလီၩ့, ဒဲထွံၩလၩ့ အခၪ့လုးခိၪ လၧအံၫစရ့လၭ အဆၧအီၪကီၪ့ ထီးအလူၬ အမ့ၬယၫတၭ, ယူၬထၪ့ အစူၪၥံၪ လၧမူၭခိၪ, 14 တၭ စံၭဝ့ၫ; ယဟိဝၩ အံၫစရ့လၭအယွၩဧ့, လၧမူၭခိၪ မွဲဂ့ၩ, လၧဂၪ့ခိၪချိၫ့ မွဲဂ့ၩ, ယွၩ ဘဲၫနၧၩ အၥိၭယီၩ အီၪနးဂၩအ့ၬ; နဝ့ၫဒၪ နထီးန့ ဆၧအုၩ့လၩ့, ဒဲနဲၪဖျီၪထၪ့ ဆၧယၫ့ၥၭ လၧနခ့ၫနၡၩလဖၪ, လၧအလ့ၩဆၧ လၧနမ့ၬယၫ လၧအဝ့ၫၥံၪ အၥၭ ထၧၫ့ဖျိၪ့ယၫလီၫ. 15 ဆၧလၧနချဲၩ့ဝဲၩယူၭ လၧနခ့ၫနၡၩ ယဖါ စဒၫဝံၭနီၪ, နဝ့ၫဒၪ နထီးန့ယူၭတၭ, နချဲၩ့ဆၧ လၧနနိၭနီၪ, နမၩ လၧၫ့ထၪ့ဎွ့ၩထၪ့ လၧနစူၪယူၭ, ဘဲၫဆၧအီၪ လၧမုဆၫလနံၩယီၩ အၥိၭလီၫ. 16 မၩအၥၭဘဲၫနီၪတၭ, ဘိၩ့နဲၪ့ယီၩ, ယဟိဝၩ အံၫစရ့လၭအယွၩဧ့, ဆၧလၧနအုၩ့လၩ့ဝဲၩယူၭ လၧနခ့ၫနၡၩ ယဖါ စဒၫဝံၭနီၪ ထီးန့နဝ့ၫ လၧဆၧလဖၪနီၪဆံၭ. လၧနစံၭဝ့ၫ, ၦလၧအဘၪဆဲၫ့ လၧနၧၩ လၧအမိဆၧၫ့နၩ့ လၧအံၫစရ့လၭ အလးဆီၩ့ဆီ အလီၩ့နီၪ, မိလၩ့မါဘၪ လၧယမ့ၬယၫအ့ၬ; မွဲလါနၫ့ဘိၩ န့ၫယီၩလမံၩ့, မွဲနဖိၪနလံၩလဖၪ ထီးလၩ့အၥၭ ဘဲၫၥိၭ အမိလ့ၩဆၧ လၧယဆၧၥီၪ့ဆၧၥၫ့ အဖၧၩ့, ဘဲၫနလ့ၩဆၧ လၧယမ့ၬယၫ အၥိၭနီၪ ဆံၭ. 17 တၭ ဘိၩ့နဲၪ့ယီၩ, ယဟိဝၩ, အံၫစရ့လၭအယွၩဧ့, နလူ လၧနချဲၩ့ယူၭ လၧနခ့ၫနၡၩ စဒၫဝံၭနီၪ, မွဲအအီၪ ဂုးဂုးခၧၫ့ခၧၫ့ဆံၭ. 18 တၭ ယွၩနီၪ, မွဲအမိအီၪ လၧဂၪ့ခိၪချိၫ့ယီၩ လၧၦၡၩအကျၩ တၡါဆ့ဧၪ. ယိခွါ, မူၭခိၪ, ဒဲမူၭခိၪထၪ့ထီၫထုၬၥံၪ, ထီ လၧနဂးအ့ၬ; တၭ ဂံၪ့ လၧယမၩထၪ့ လဖျိၪ့ယီၩ, ဆံၭနဲၪ့ဒံၭ အနီၪ, ဆံၭအၪလဲၪ! 19 အခိးမွဲ, ယဟိဝၩ ယယွၩဧ့, ထိးဆၧၫ့ နခ့ၫနၡၩ အဆၧအၪ့ကံၩ့ယီၩ ဒဲအဆၧဘၩဆိၪဖၪဆံၭ. ဒိၭနနါ လၧနခ့ၫနၡၩ အဆၧကိၭၡၭထၪ့ ဒဲအၪ့ကံၩ့ ဘၩဆိၪဖၪဆၧ လၧနမ့ၬယၫဆံၭ. 20 ဘဲၫၥိၭ နမ့ၬၥၪၥံၪ မိအီၪဝဲထၪ့အၥၭ လၧဂံၪ့လဖျိၪ့ယီၩ အဖၫ့ခိၪ လၧမုဆၫဆၫ မုနၩနၩ, အလး လၧနစံၭဝဲၩ လၧနမိအီၪက့ၪ နမံၩ့ ထီးနီၪတၭ; ခိၭနၪ နခ့ၫနၡၩ လၧအအၪ့ကံၩ့ဆၧ ဒဲဘၩဆိၪဖၪစိၩ ဆၧအလးလစီၪ့ယီၩဆံၭ. 21 အခိးမွဲ ခိၭနၪ နခ့ၫနၡၩ အဆၧအၪ့ကံၩ့အၪ့ယၫဝ့ၫလဖၪ, ဒဲလၧနခ့ၫနၡၩခမျၧး, အံၫစရ့လၭ, လၧအဝ့ၫၥံၪ မိအၪ့ကံၩ့စိၩ ဂံၪ့လဖျိၪ့ယီၩဆံၭ. လၧနအီၪအလး လၧမူၭခိၪနီၪ, နါဂၧၫ့နဝ့ၫတၭ, ထီးန အ့ၪနါဂၧၫ့နီၪ, မၩဖီၩ့မၩဖျ့ၭ ဆံၭ. 22 ၦလဂၩ အ့ၪမၪဘၪ ၦလၧအနဲၩ့ထံၭတၭ, အ့ၪဆိၪလၩ့အၥၭ လၧဆၧဒုၭဆိၪလၩ့ဝ့ၫတၭ, အဆၧဆိၪလၩ့အၥၭနီၪ အ့ၪဂဲၫထၪ့ လၧနဆၧလုလး အမ့ၬယၫ လၧဂံၪ့လဖျိၪ့ယီၩ အဖၧၩ့တၭ, 23 ထီးနီၪလဖၧၫ့ လၧမူၭခိၪနီၪ နါဂၧၫ့နဝ့ၫတၭ, မၩနဝ့ၫတၭ, စ့ၩရၫ့ နခ့ၫနၡၩလဖၪ, လၧနစ့ၩရၫ့စၪ ၦအၧၩ့နီၪ လၧနဖ့ၪလၫ့ထဲၩ့ အဖၧၩ့ၥၭဒၪဝ့ၫ လၧအနၫ့ဆါ အခိၪဎွံၪ အဖၫ့ခိၪဆံၭ; ဒဲလၧနအီၪက့ၪတီၩ အီၪက့ၪလီၩ့ ၦတီၩၦလီၩ့ လၧနဖ့ၪလၫ့ဝ့ၫ ဘဲၫအဆၧတီၩဆၧလီၩ့ အၥိၭနီၪဆံၭ. 24 နၡၩခမျၧး အံၫစရ့လၭ အ့ၪဘၪ ဆၧကျီၪ့ဝ့ၫ လၧအဒုၪအဒၩ အမ့ၬယၫနီၪ, လၧအမၪဘၪနၧၩ အကၠီၩ့တၭ; အ့ၪကၠၪထဲၩ့အၥၭ ဒဲအုၩ့လၩ့ နမံၩ့, ဒဲအၪ့ကံၩ့အၪ့ယၫဆၧ, ဘၩဆိၪဖၪ လၧနမ့ၬယၫ တီၩ လၧဂံၪ့လဖျိၪ့ယီၩ တၭ, 25 ထီးနီၪလဖၧၫ့ လၧမူၭခိၪနီၪ, နါဂၧၫ့နဝ့ၫ, ဒဲမၩဖီၩ့မၩဖျ့ၭ နခ့ၫနၡၩ အံၫစရ့လၭ အဆၧဒဲၩဘၭ ဒဲဂဲၫထဲၩ့န့ဒီၭ အဝ့ၫၥံၪ ထီၩ့လၧထံၫၥံၪခးၥံၪ လၧနဖ့ၪလၫ့ အဝ့ၫၥံၪ, ဒဲအဖါလဖၪနီၪဆံၭ. 26 ထီးမူၭခိၪ အ့ၪဘၪ ဆၧကၭဘံၭထၬ အၥၭနီၪ, ဆၧလဆၧၩ့လၩ့ဘၪ လၧအဝ့ၫၥံၪ မၪဘၪနၧၩ အကၠီၩ့နီၪ; အဝ့ၫၥံၪ အ့ၪအၪ့ကံၩ့အၪ့ယၫဆၧ တီၩ လၧအလးယီၩ တၭ, အုၩ့လၩ့ နမံၩ့ ဒဲကၠၪခွံၬအၥၭ လၧအဆၧဒဲၩဘၭ လၧနဒုၭဘၪၡၪ့ဘၪနၭနီၪ; 27 ထီးနီၪလဖၧၫ့ လၧမူၭခိၪနီၪ နါဂၧၫ့နဝ့ၫ, ဒဲမၩဖီၩ့မၩဖျ့ၭ နခ့ၫနၡၩၥံၪ အဆၧဒဲၩဘၭ, ဒဲနၡၩခမျၧး အံၫစရ့လၭလဖၪဆ့; ထီးန အ့ၪၥီၪ့ထဲၩ့ၥၫ့ထဲၩ့ အဝ့ၫၥံၪ လၧဖၧၩ့ၥၭအဂ့ၩ, လၧအဝ့ၫၥံၪ ကြၨၭဖိၬဝ့ၫ လဘီၩ့တၭ; ထံၫၥံၪခးၥံၪ လၧနဖ့ၪလၫ့ နၡၩခမျၧးလဖၪ လၧအန့ၥၫဆၧအလးနီၪ, ဒုၭဆၧၩ့လၩ့ လၧအဖၧၩ့နီၪဆံၭ. 28 ဆၧၥၭဝံလၩ့ဒိၩ အ့ၪအီၪထၪ့ လၧခးဖၧၩ့, ဆၧၥံၫချဲၫ့ အ့ၪအီၪထၪ့, ဘုၪၥံၪဂူၫၥံၪ အ့ၪဘၪ ဆၧဂၭဂီၩ့နီၪ, နၫလ့ မွဲဂ့ၩ, ထွ့ၥံၪ, ၥံၭၥံၪ မွဲဂ့ၩ အ့ၪအီၪတၭ; လၧအဝ့ၫၥံၪ အထံၫအခး အဒိၩ့လဖၪ အဖၧၩ့နီၪ, အဒုၪအဒၩလဖၪ အ့ၪဝၩ့ထၬ အဝ့ၫၥံၪတၭ; ထီးဒၪဖၧၩ့လးဆၫ လမံၩ့လါလါ, ထီးဒၪ ဆၧစူၭဆၧဆၫ လမံၩ့လါလါနီၪ; 29 ထီးဒၪ ဆၧအၪ့ကံၩ့ဘၩဆိၪဖၪ လမံၩ့လါလါ လၧၦလဂၩဂၩ အ့ၪအၪ့ကံၩ့ဝ့ၫ မွဲဂ့ၩ, နၡၩခမျၧး အံၫစရ့လၭ ထီးအလူၬ အၪ့ကံၩ့ဝ့ၫ မွဲဂ့ၩ, ထီးကယဲ ၦၡၩ လဂၩဘၪလဂၩ ဆုၬဆုၬ အ့ၪၥ့ၪယၫ အနၫ့ဆါ အဖၧၫ့လးဆၫ, ဒဲအဆၧၥုၪ့အုၭၥၭအုၭတၭ; အ့ၪယူၬထၪ့စိၩ အစူၪ လၧဂံၪ့လဖျိၪ့ယီၩ; 30 ထီးနီၪလဖၧၫ့ လၧမူၭခိၪအဖၧၩ့ နအီၪဝ့ၫအလးနီၪ ခိၭနၪနဝ့ၫ, ဒဲမၩဖီၩ့မၩဖျ့ၭ, ဒဲကယဲ ၦၡၩ လဂၩဘၪလဂၩ ဆုၬဆုၬ လၧနၥ့ၪယၫ အၥၭခံဖၧၩ့နီၪ, (အဂဲးဘဲၫယီၩ ၦၡၩဖိၪၥံၪ အၥၭခံဖၧၩ့နီၪ ၦၥ့ၪယၫမွဲ န့ၫနၧၩ) ဖ့ၪလၫ့ အဝ့ၫၥံၪ ဘဲၫအဖၧၩ့ၥၭ ထီးအလူၬ အီၪဝ့ၫ အၥိၭနီၪ ဆံၭ. 31 ဘဲၫၥိၭ အဝ့ၫၥံၪ မိၥၭမဲၪနၧၩ, ဒဲလ့ၩဆၧ လၧနဖၧၩ့ၥၭလဖၪ လဆိၩဒၪ အဝ့ၫၥံၪ အၥၭမၧၫ့ လၧထံၫၥံၪခးၥံၪ အဖၧၩ့, လၧနဖ့ၪလၫ့ယူၭ ပဖါလဖၪနီၪဆံၭ. 32 လၧနီၪအမ့ၬယၫ လၧၦလခီၫဘၩ့မုးဖိၪ အဂဲး, ၦလဘၪဆဲၫ့ဘၪ လၧနၡၩခမျၧး အံၫစရ့လၭနီၪ, အ့ၪမွဲ လၧနမံၩ့ဖၭဒိၪ အကၠီၩ့တၭ, အ့ၪဂဲၫ လၧထံၫယဲၩ့ခးယဲၩ့ လၧနစူၪဆီၪ့ ဒဲလၧနယူၬထၪ့ နစူၪ အကၠီၩ့တၭ, အဝ့ၫၥံၪ အ့ၪဂဲၫအၪ့ကံၩ့ ဘၩဆိၪဖၪ လၧဂံၪ့ယီၩ အဖၧၩ့တၭ, 33 ထီးနီၪလဖၧၫ့ လၧမူၭခိၪအဖၧၩ့, နအီၪဝ့ၫအလးနီၪ, ခိၭနၪနဝ့ၫ, ဒဲမၩ ဘဲၫၦလခီၫဘၩ့မုးဖိၪ အၪ့ကံၩ့နၧၩ အၥိၭ ထီးအလူၬနီၪဆံၭ; ဘဲၫၥိၭ ၦခမျၧး လၧဂၪ့ခိၪချိၫ့ ထီးအလူၬလဖၪ မိၥ့ၪယၫ နမံၩ့, ဒဲၥၭမဲၪနၧၩ, ဘဲၫနၡၩခမျၧး အံၫစရ့လၭ အၥိၭ, ဒဲမိၥ့ၪယၫ လၧနဂံၪ့ လၧယမၩထၪ့ လဖျိၪ့ယီၩ, ဘၪ ဆၧကိၭဝ့ၫ လၧနမံၩ့ဆံၭ. 34 တၭ နၡၩခမျၧးၥံၪ အ့ၪလ့ၩထၪ့ ဒုၭၥုၭ ထၫ့ဒုၪဒၩ အဝ့ၫၥံၪ အဒုၪအဒၩလဖၪ လၧဖၧၩ့ၥၭ လၧနအၪ့မၧၫ့ဝ့ၫနီၪ, အဝ့ၫၥံၪ အ့ၪအၪ့ကံၩ့ ဘၩဆိၪဖၪဆၧ လၧနၧၩ တီၩ လၧဒိၩ့ လၧနရွံန့ လဖျိၪ့ယီၩ, ဒဲဂံၪ့ လၧယမၩထၪ့ လၧနမံၩ့ အဂး လဖျိၪ့ယီၩ; 35 ထီးနီၪလဖၧၫ့ လၧမူၭခိၪအဖၧၩ့နီၪ, ခိၭနၪနဝ့ၫ အဝ့ၫၥံၪ အဆၧအၪ့ကံၩ့ဝ့ၫ အဆၧဘၩဆိၪဖၪလဖၪ တၭ; စ့ၩရၫ့ ဆၧအတီၩအလီၩ့ လၧအဝ့ၫၥံၪ အဂးဆံၭ. 36 အဝ့ၫၥံၪ အ့ၪမၪဘၪနၧၩတၭ, (အဂဲးဘဲၫယီၩ ၦၡၩ လၧအလမၪဘၪဆၧနီၪ အီၪနးဂၩအ့ၬ.) န အ့ၪၥၭထၪ့ အဝ့ၫၥံၪတၭ, ဖ့ၪလၫ့ခွံၬဝ့ၫ လၧအဒုၪအဒၩ အစူၪဖၧၩ့ နီၪ, အဒုၪအဒၩၥံၪ အ့ၪဆိၬခွံၬ အၪ့မၧၫ့ဎီးဝ့ၫ လၧထံၫယဲၩ့ခးယဲၩ့ မွဲဂ့ၩ, လၧအဘူၭ မွဲဂ့ၩ; 37 မွဲလါနၫ့ဘဲၫနီၪတၭ, အဝ့ၫၥံၪ အ့ၪဆီၫ့မီၪ့လၩ့အၥၭ လၧထံၫၥံၪခးၥံၪ လၧၦၡၩ ဆိၬအၪ့မၧၫ့ဎီးဝ့ၫ လၧအဖၧၩ့နီၪ, အ့ၪကၠၪကဒၩထဲၩ့အၥၭ လၧထံၫၥံၪခးၥံၪ လၧအဘၪ ဆၧအၪ့မၧၫ့ဎီးဝ့ၫ အဖၧၩ့တၭ, စံၭဝ့ၫ, ပမၪဘၪယူၭ, ပဂၭဖျိၭ ဖၧၩ့ၥၭယူၭ, ပမၩယူၭ ဆၧအၧၩ့ဆၧၥၫ့ယူၭ; 38 တၭ အဝ့ၫၥံၪ အ့ၪကၠၪကဒၩထဲၩ့အၥၭ လၧနအီၪ လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬ, လၧခး လၧအဝ့ၫၥံၪ ဘၪ ဆၧအၪ့မၧၫ့ဎီးဝ့ၫ လၧအဖၧၩ့, အလး လၧၦၡၩ ဆိၬအၪ့မၧၫ့ဎီးဝ့ၫနီၪ, အ့ၪအၪ့ကံၩ့ ဘၩဆိၪဖၪစိၩ အဝ့ၫၥံၪ အထံၫအခး, လၧနဖ့ၪလၫ့ အဖါၥံၪ, ဒဲဒိၩ့ လၧနရွံန့ဝ့ၫ လဖျိၪ့နီၪ, ဒဲလၧဂံၪ့ လၧယမၩထၪ့ လၧနမံၩ့ အဂး လဖျိၪ့ယီၩတၭ; 39 ထီးနီၪလဖၧၫ့ လၧမူၭခိၪ အဖၧၩ့, နအီၪဝ့ၫအလးနီၪ, ခိၭနၪ အဝ့ၫၥံၪ အဆၧအၪ့ကံၩ့ ဒဲအဆၧဘၩဆိၪဖၪလဖၪ, ဒဲစ့ၩရၫ့ အဝ့ၫၥံၪ လၧဆၧတီၩဆၧလီၩ့, ဒဲမၩဖီၩ့မၩဖျ့ၭ နခ့ၫနၡၩလဖၪ လၧအမၪဘၪနၧၩနီၪဆံၭ. 40 ဘိၩ့နဲၪ့ယီၩ ယယွၩဧ့, မွဲနမ့ၬၥၪၥံၪ အီၪဝဲထၪ့အၥၭ, ဒဲဒိၭနနါၥံၪ လၧဆၧဘၩဆိၪဖၪ လၧအလးယီၩဆံၭ. 41 မၩအၥၭဘဲၫနီၪတၭ, ဘိၩ့နဲၪ့ယီၩ ယဟိဝၩ ယွၩဧ့, ဂဲထုၪ့ လၧနအီၪပွံၭအလးဖၧၩ့, နဝ့ၫဒၪ ဒဲနစီၩ့နမၩ့ အတလၫနီၪဆံၭ. ယဟိဝၩ ယွၩဧ့, မွဲနၡၩလုဆၧလဖၪ ကီၩ့ထၪ့ၥိၭထၪ့ ဆၧထိးထဲၩ့တၩ့ထဲၩ့တၭ, မွဲနၡၩဆံၫ့ဎံၪလဖၪ ၥုၪ့ထိၬၥၭထိၬ လၧနဆၧဂ့ၩဆၧဘွၩ အဖၧၩ့နီၪ ဆံၭ. 42 ယဟိဝၩ ယွၩဧ့, ထီးကၠၪခွံၬ နမ့ၬ လၧနၡၩ ဘၪ ဆၧဂုၪဝ့ၫ လဂ့ၩ. နၪ့ထၪ့ထဲၩ့ ဆၧယၫ့ၥၭလဖၪ ဘၪဆဲၫ့ လၧနခ့ၫနၡၩ စဒၫဝံၭနီၪဆံၭ. 

1 ထီးစစီလမၧၫ့ ဘၩဆိၪဖၪဆၧ ဂီၩ့နီၪ, မ့ၪဂဲၫလၩ့ လၧမူၭခိၪတၭ, အၪ့ခွံၬ ဆၧလုမ့ၪ, ဒဲဆၧလုလဖၪတၭ, ယဟိဝၩ အလၩအဖၩ့ မၩဎွ့ၩထၪ့ ဂံၪ့လဖျိၪ့နီၪလီၫ. 2 ၦလုဆၧလဖၪ နုၬ လၧယဟိဝၩ အဂံၪ့ဖၧၩ့ ဖိးအ့ၬ. အဂဲးဘဲၫယီၩ ယဟိဝၩ အလၩအဖၩ့ မၩဎွ့ၩထၪ့ယူၭ ယဟိဝၩ အဂံၪ့ဖၧၩ့ယူၭ. 3 ထီးအံၫစရ့လၭဖိၪၥံၪ ထီးအလူၬနီၪ ဒၪဘၪ မ့ၪဂဲၫလၩ့, ဒဲယဟိဝၩ အလၩအဖၩ့ လၧဂံၪ့နီၪ အဖၫ့ခိၪတၭ; အဝ့ၫၥံၪ ၡီၫ့လၩ့အၥၭ ထီးအမ့ၬလဖၪ ထီၩ့လၩ့ လၧဂၪ့ခိၪ, လၧဆၧဒၩလၩ့ဝ့ၫ လၧလိးတၭ, ဘိၪ့ထၪ့ဘၩထၪ့ဆၧ, ဒဲစံၭထၪ့အၪ့အူၭ ယဟိဝၩနီၪ, အဂဲးဘဲၫယီၩ မွဲဆၧအဂ့ၩ; အဂဲးဘဲၫယီၩ အခိးအတၩ အီၪဝ့ၫ အဆိၩဆိၩ အကၠၪကၠၪလီၫ. 4 ထီးနီၪလဖၧၫ့ စဎွၩ ဒဲၦခမျၧးၥံၪ ထီးအလူၬလဖၪ လုထၪ့ဆၧ လၧယဟိဝၩ အမ့ၬယၫလီၫ. 5 စဎွၩ စီလမၧၫ့ လုထၪ့ဆၧ လၧချီဖၫၥံၪ နံၫလၬနံၫထီၫ့, ဒဲၥိၪၥံၪဘ့ၪၥံၪ လကုၬ နံၫလၬတၭ; စဎွၩ ဒဲၦခမျၧး ထီးအလူၬ မၩဘိၪ့ဖလါ ယွၩအဂံၪ့နီၪလီၫ. 6 တၭ ၦလုဆၧလဖၪ မၩ အဝ့ၫၥံၪ အဆၧဖံၭဆၧမၩလီၫ. ၦလံဝဲၫဖိၪလဖၪ မၩဆ့, အီၪလၧယဟိဝၩ အဆၧၥံၫကျံၩ အဎၧၩ့အဎီလဖၪနီၪ, လၧစဎွၩ ဒၫဝံၭ မၩဝဲၩဝ့ၫ ဘဲၫၥိၭ အမိစံၭထၪ့အၪ့အူၭ ယဟိဝၩ, အဂဲးဘဲၫယီၩ အခိးအတၩနီၪ အီၪဝ့ၫ အဆိၩဆိၩ အကၠၪကၠၪလီၫ. ထီးစဒၫဝံၭ စံၭထၪ့အၪ့အူၭဆၧ လၧအဝ့ၫၥံၪ အဆၧမၩ အကၠီၩ့တၭ, ၦလုဆၧလဖၪ အူၪထၪ့ ခွ့ၩၥံၪ လၧအဝ့ၫၥံၪ အမ့ၬယၫတၭ, အံၫစရ့လၭ ထီးအလူၬ ဆၧၫ့ထုၪ့ဝ့ၫလီၫ. 7 လၧနီၪအမ့ၬယၫ ဝၩ့ လၧအအီၪ လၧယဟိဝၩအဂံၪ့ အမ့ၬယၫနီၪ, စစီလမၧၫ့ မၩဆံၫ့ဎံၪ အၥၭကျၩ, အဂဲးဘဲၫယီၩ အလးထီးနီၪ အဝ့ၫ လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬ အၥိၭဆ့, အဂဲးဘဲၫယီၩ ဆၧလုလးထီးဝီၩ လၧစစီလမၧၫ့ မၩကဲၪထၪ့ဝ့ၫနီၪ လၧဆၧလုမ့ၪ ဒဲဆၧမၩဘိၪ့ကိၪမုၬ, ဒဲဆၧအၥိၪနီၪ အဂး ထီဝ့ၫအ့ၬ. 8 အဆၧၫ့အထီနီၪ စစီလမၧၫ့ မၩ ဆၧဘိၪ့နွ့ၫနံၩ အထးဖၧၩ့, ဒဲအံၫစရ့လၭ ထီးအလူၬဆ့ အီၪလၧအၥိၭ, မွဲဆၧအီၪကီၪ့ဖၭဒိၪ လၧဆၧဂဲၫနုၬ လၧဟၫမၫ ထီၩ့လၧအံဇံၭ အထံၫမိၡါနီၪလီၫ. 9 လၧမုဎိၭနံၩလနံၩနီၪ အဝ့ၫၥံၪ မၩ ဆၧအီၪကီၪ့ဆံၫ့ဎံၪ; အဂဲးဘဲၫယီၩ မၩ ဆၧလုလး အဆၧမၩဘိၪ့ဖလါ ဆၧနွ့ၫနံၩ အထးဖၧၩ့, ဒဲမၩ ဆၧဘိၪ့နီၪ နွ့ၫနံၩလီၫ. 10 တၭ လၧလၩ နွ့ၫဘံၪ့လဘံၪ့ လၩထၪ့ နံၫဆံၫၥၧၫ့နံၫလနံၩနီၪ, အဝ့ၫဒၪ ကွဲၪဖျါခွံၬ ၦခမျၧးၥံၪ လၧအဝ့ၫၥံၪ အတဲၩလဖၪ, အီၪလၧအၥုၪ့ထိၬၥၭထိၬ, ၥုၪ့ဎွံၫၥၭယီၫ, အဂဲးဘဲၫယီၩ ယဟိဝၩ နဲၪဖျီၪထၪ့ယူၭ အဆၧဂ့ၩဆၧဘွၩ လၧစဒၫဝံၭ, ဒဲလၧစစီလမၧၫ့, ဒဲလၧအၡၩခမျၧး အံၫစရ့လၭလီၫ. 11 စစီလမၧၫ့ မၩဂီၩ့ ယဟိဝၩအဂံၪ့ယူၭ, ဒဲစဎွၩအဂံၪ့ဆ့ ဘဲၫနီၪအၥိၭ, တၭ ကယဲ ဆၧလမံၩ့လါလါ လၧအနုၬ လၧစစီလမၧၫ့ အၥၭ လၧအမိမၩ လၧယဟိဝၩအဂံၪ့ အဂး မွဲဂ့ၩ, လၧအဂံၪ့ဒၪဝ့ၫ အဂး မွဲဂ့ၩ, မၩဝ့ၫ ထီးအလူၬ လၧအဆၧဘီၪထၪ့ယီၫထၪ့လီၫ. 12 ယဟိဝၩ နဲၪဖျီၪထၪ့အၥၭ လၧစစီလမၧၫ့ လၧမုနၩလခီၫတၭ, စံၭဝ့ၫဒၪ, ယနါဂၧၫ့ယူၭ နဆၧဘၩဆိၪဖၪ တၭ, ယရွံန့ယူၭ အလးယီၩ လၧဆၧလုအဂံၪ့ လၧယနၫ့ဆါဒၪ ယဝ့ၫ အဂးလီၫ. 13 ယ အ့ၪကၭဘံၭထၬ မူၭခိၪ ဘဲၫၥိၭ ဆၧလဆၧၩ့လၩ့ဘၪတၭ, ယ အ့ၪမၪလူၬ ထွ့ၥံၪ လၧအမိအၪ့ခွံၬ ထံၫၥံၪခးၥံၪ မွဲဂ့ၩ, ယ အ့ၪအၪ့မၧၫ့ ဆၧၥံၫချဲၫ့ လၧယၡၩခမျၧးၥံၪ အကျၩ မွဲဂ့ၩ; 14 ယခ့ၫယၡၩ လၧအဘၪ ဆၧကိၭဝ့ၫ လၧယမံၩ့နီၪ အ့ၪဆၪ့လၩ့အၥၭ, ဒဲအၪ့ကံၩ့ ဘၩဆိၪဖၪဆၧ, ဒဲအၪ့ဎူၫအၪ့ဎၬ ယမ့ၬ, ဒဲကၠၪခွံၬအၥၭ လၧအဖၧၩ့ၥၭအၧၩ့လဖၪနီၪ, ထီးနီၪလဖၧၫ့ လၧမူၭခိၪနီၪ ယမိခိၭနၪ, ဒဲမၩဖီၩ့မၩဖျ့ၭ အဝ့ၫၥံၪ အဆၧဒဲၩဘၭတၭ, အထံၫအခးနီၪ ယမိမၩဘျၪထဲၩ့ဆ့ လီၫ. 15 ဘိၩ့နဲၪ့ယီၩ ယမ့ၬၥၪၥံၪ မိအီၪဝဲထၪ့အၥၭ, ဒဲယမိဒိၭယနါ လၧဆၧဘၩဆိၪဖၪ လၧအလးဖၧၩ့ယီၩလီၫ. 16 အဂဲးဘဲၫယီၩ ယရွံန့ယူၭ ဒဲအီၪက့ၪဆံၫ့ဎံၪယူၭ ဂံၪ့လဖျိၪ့ယီၩ, ဘဲၫၥိၭ ယမံၩ့ မိအီၪဝ့ၫ ထီးယီၩ အဆိၩဆိၩ အကၠၪကၠၪတၭ; ယမ့ၬၥၪၥံၪ ဒဲယၥုၪ့ယၥၭ မိအီၪ ထီးယီၩ လထံၪဎးလဘီၩ့ဎးလီၫ. 17 တၭ လၧနနၫ့ဆါဒၪ နဝ့ၫ အဂဲး, န အ့ၪလ့ၩဆၧ လၧယမ့ၬယၫ, ဘဲၫနဖါ စဒၫဝံၭ လ့ၩဝ့ၫ အၥိၭ, ဒဲမၩ ကယဲ ဆၧလၧယမၪလူၬနၧၩလဖၪ ထီးအလူၬ, ဒဲထီးန့ဖံၭထၬ ယ၁နိၫလဖၪ, ဒဲယဆၧစ့ၩရၫ့လဖၪနီၪ, 18 ထီးနီၪလဖၧၫ့ ယ မိအီၪက့ၪ နဘၩ့နမုး အလးဆီၩ့ဆီ ဂုးဂုးခၧၫ့ခၧၫ့, ဘဲၫ ယအုၩ့လၩ့ဆၧ လၧနဖါ စဒၫဝံၭ အၥိၭ, ယစံၭယဝ့ၫ, ၦဘၪဆဲၫ့လၧနၧၩ လၧအမိပၧၩ့ဆၧ လၧအံၫစရ့လၭ အကျၩနီၪ, လူၬဝ့ၫဒၪအ့ၬ. 19 အ့ၪမွဲ နၥံၪ အ့ၪကၠၪခွံၬ နၥံၪအၥၭတၭ, အ့ၪခွံၬၡိၭ ယ၁နိၫလဖၪ, ဒဲယဆၧမၪလူၬလဖၪ, လၧယအီၪက့ၪလၩ့ယူၭ လၧနၥံၪ အမ့ၬယၫတၭ, အ့ၪလ့ၩမၩ ယွၩဂူၫဂၩၥံၪ အဆၧဖံၭဆၧမၩ, ဒဲဘိၪ့ထၪ့ဘၩထၪ့ အဝ့ၫၥံၪတၭ; 20 ထီးနီၪလဖၧၫ့ ယမိထ့ၭထၪ့ခွံၬ အဝ့ၫၥံၪ လၧယခးဖၧၩ့ လၧယဖ့ၪလၫ့ယူၭ အဝ့ၫၥံၪနီၪ, ဒဲဂံၪ့လဖျိၪ့ယီၩ, လၧယအီၪက့ၪ ဆံၫ့ဎံၪယူၭ လၧယမံၩ့ အဂး ယမိခွံၬၡိၭ လၧယမ့ၬယၫ, ဒဲမၩကဲၪထၪ့ဝ့ၫ လၧဆၧချဲၩ့အဒီၩ့, ဒဲဆၧချဲၩ့လိ လၧၦဆၨၩၥံၪ ထီးအလူၬ အကျၩလီၫ. 21 တၭ ဂံၪ့လဖျိၪ့ယီၩ လၧအအီၪ ထီၫထီၫလ့ၬ, မိကဲၪ လၧဆၧထီၫမံၫထီၫမၪ လမံၩ့ လၧကယဲ ၦလၧအလဲးလီၩ့ လၧဖၧၩ့ၥၭ လဂၩဘၪလဂၩ ဆုၬဆုၬ အမ့ၬယၫ ထီးအမိစံၭဝ့ၫ, ယဟိဝၩ မၩဆၧ ဘဲၫယီၩ လၧခးဖၧၩ့ယီၩ, ဒဲလၧဂံၪ့လဖျိၪ့ယီၩ မွဲဘၪလဲၪ. 22 တၭ ဆၧမိစံၭဆၧၫ့ဝ့ၫ ဘဲၫယီၩ, အဝ့ၫၥံၪ ခွံၬၡိၭခွံၬ ယဟိဝၩ အဝ့ၫၥံၪအဖါလဖၪအယွၩ, လၧအဂဲၫဆိၬထၪ့ခွံၬ အဝ့ၫၥံၪ လၧခးအံဇံၭ အဖၧၩ့နီၪ, ဒဲဖီၪ့ထၬ ယွၩဂူၫဂၩလဖၪတၭ, ဘိၪ့ထၪ့ဘၩထၪ့ အဝ့ၫၥံၪ, ဒဲမၩ အဆၧဖံၭဆၧမၩဆ့လီၫ. အခိးမွဲ ဆၧမၩအၥၭဘဲၫနီၪတၭ, အဝ့ၫဒၪ ဒုၭဂဲၫ ဆၧအၧၩ့ ထီးအလူၬယီၩ လၧအဝ့ၫၥံၪ အလီၩ့လီၫ. 

1 ထီးအနံၪ့ နံၫဆံၫလဖၪ ထုၬဝ့ၫတၭ, အဆၧၫ့အထီ လၧစစီလမၧၫ့ မၩထၪ့ ယဟိဝၩအဂံၪ့, ဒဲအဂံၪ့ဒၪဝ့ၫနီၪ; 2 ဆၧမၩအၥၭ လၧဒိၩ့လဖၪ, လၧစဟုရၫ့ ဖ့ၪထဲၩ့ယူၭ လၧစစီလမၧၫ့ အစူၪဖၧၩ့နီၪ, စစီလမၧၫ့ မၩဂ့ၩထၪ့ထဲၩ့ အဝ့ၫၥံၪတၭ, ဒုၭအီၪ အံၫစရ့လၭဖိၪၥံၪ လၧဒိၩ့လဖၪနီၪ အဖၧၩ့လီၫ. 3 တၭ စစီလမၧၫ့ လ့ၩထၫ့ဒၩ ဟၫမၭဇိဘၫ ဒဲမၩနၧၩ့မၩစၪဝ့ၫဒၪလီၫ. 4 အဝ့ၫ မၩထၪ့ တဒၫမီၫ လၧမံၩ့လၬကျၩ, ဒဲဒိၩ့ၥံၪ ထီးအလူၬ လၧဆၧအီၪက့ၪကီၪ့ ဆၧဖိၪဆၧလံၩ လၧအဖၧၩ့ လၧအမၩထၪ့ဝ့ၫ လၧဟၫမၭ အဖၧၩ့နီၪလီၫ. 5 မၩဆ့ ဘ့ၭ၁ဟိရၫ့ လၧထၭ, ဒဲဘ့ၭ၁ဟိရၫ့ လၧလၬ လၧအမွဲ ဒိၩ့ၥံၪ အီၪလၧခိၪဒၧၩ့လဖၪ, အီၪလၧတရၫ့ၥံၪ, ဒဲနိၪဘီၩ့ၥံၪ, 6 ဒဲဘၫအလၭ, ဒဲဒိၩ့ၥံၪ ထီးအလူၬ လၧဆၧအီၪက့ၪကီၪ့ ဆၧဖိၪဆၧလံၩ လၧအဖၧၩ့ လၧအအီၪ လၧစစီလမၧၫ့ အစူၪဖၧၩ့, ဒဲအလဲၪ့ၥုၭၥံၪ အဒိၩ့လဖၪ ထီးအလူၬ, ဒဲၦထူၬကၥ့ၪလဖၪ အဒိၩ့ၥံၪ ဒဲကယဲ ဆၧလၧစစီလမၧၫ့ မိမၩထၪ့ဘၪအၥၭ လၧယရုစလံၫ့ အဖၧၩ့ ထီးအလူၬနီၪ, ဒဲလၧလ့ၭဘနၧၫ့ အဖၧၩ့, ဒဲကယဲ ဆၧထီးအလူၬ လၧထံၫၥံၪခးၥံၪ အဖၧၩ့ လၧအပၧၩ့ဝ့ၫ လစီၪ့လါလါ ဎံၩ့ဎံၩ့လ့ၬလီၫ. 7 ကယဲ ၦလၧအအီၪလၩ့ထး လၧၦဟံၥၭဖိၪ, ၦအၫမၧၫ့ဖိၪ, ဒဲၦပံရ့ၭဖိၪ, ၦဟံဝဲၫဖိၪ, ဒဲၦယ့ဘုၫဖိၪ, လၧအလဘၪဆဲၫ့ဘၪ လၧအံၫစရ့လၭနီၪ; 8 အဝ့ၫၥံၪ အဖိၪအလံၩ, လၧအအီၪလၩ့ထး လၧခးဖၧၩ့နီၪ, လၧၦအံၫစရ့လၭဖိၪ လမၩဂၭဂီၩ့ဘၪတၭ, အဝ့ၫၥံၪနီၪ စစီလမၧၫ့ အၪ့မၧၫ့ အဖ့ၪလၫ့ခီၫ့ ထီၩ့လၩ့ ခီးမုဆၫလနံၩယီၩ လီၫ. 9 အ့ၪမွဲ ၦအံၫစရ့လၭဖိၪၥံၪ စစီလမၧၫ့ အၪ့မၧၫ့ အမၩ ဎီးအဆၧမၩ နးဂၩအ့ၬ; အ့ၪမွဲ အဝ့ၫၥံၪ ကဲၪ ၦၥုၭဖိၪလဖၪ, ဒဲၦၥုၭခိၪၥံၪ အၦဒိၪလဖၪ, ဒဲလဲၪ့ၥုၭၥံၪ အခိၪလဖၪ, ဒဲၦထူၬကၥ့ၪ အခိၪလဖၪလီၫ. 10 တၭ ၦလဖၪယီၩ မွဲစစီလမၧၫ့ အၦဒိၪဖၭဒိၪလဖၪ, နံၫယၩယဲဆံၫ, လၧအအီၪ လၧၦခမျၧးၥံၪ အဖၫ့ခိၪလီၫ. 11 တၭ စစီလမၧၫ့ ဂဲၫထၪ့ဆိၬခွံၬ ဖၫရိၫအဖိၪမုၪ လၧစဒၫဝံၭ အဒိၩ့ဖၧၩ့ ထီၩ့လၧဂံၪ့လဖျိၪ့ လၧအမၩထၪ့ လၧၦမုၪနီၪ အဂးလီၫ. အဂဲးဘဲၫယီၩ အဝ့ၫ စံၭဝ့ၫဒၪ, ယမၫ အီၪလၧအံၫစရ့လၭ အစဎွၩ ဒၫဝံၭ အဂံၪ့ဖၧၩ့အ့ၬ; အဂဲးဘဲၫယီၩ ယဟိဝၩအတလၫ ဂဲၫထဲၩ့ အီၪထီးနီၪတၭ, မွဲ ဆၧအလးဆံၫ့ဎံၪလီၫ. 12 ထီးနီၪလဖၧၫ့ စစီလမၧၫ့ လုထၪ့ ဆၧလုမ့ၪလဖၪ လၧယဟိဝၩ အဂး, လၧယဟိဝၩ အဆၧလုလး အလီၩ့, လၧအမၩထၪ့ဝ့ၫ လၧထိၬချိၫ့ အမ့ၬယၫ; 13 လနံၩအဂး, လနံၩအဂး လုထၪ့ဝ့ၫ ဘဲၫစမိစ့ၭ မၪလူၬဝ့ၫ အၥိၭ, လၧမးၥံၫအနံၩလဖၪ, ဒဲလၧလၩၥံၫအခၫ, ဒဲလၧဆၧမၩဘိၪ့ ဆံၫ့ဎံၪလဖၪ လနံၪ့အထးဖၧၩ့ ၥၧၫ့ဘျၩ့, ဆၧဘိၪ့ ကိၪလအီၪဘၪလၧမံၪ ဒဲဆၧဘိၪ့နွ့ၫလဖၪ, ဒဲဆၧဘိၪ့တဲၩၥံၪ နီၪလီၫ. 14 ဘဲၫအဖါ စဒၫဝံၭ စ့ၩရၫ့ဝ့ၫ အၥိၭ, အဝ့ၫဒၪ အီၪက့ၪ ၦလုဆၧလဖၪ လဒီၪ့ လဒီၪ့ ဘဲၫအဝ့ၫၥံၪ အဆၧမၩ အီၪဝ့ၫ အၥိၭ, ဒဲၦလံဝဲၫဖိၪလဖၪ အဆၧယိဝ့ၫ, ဘဲၫၥိၭ အမိစံၭထၪ့အၪ့အူၭဆၧ, ဒဲမၩ ဆၧအခ့ၫအၡၩ အဆၧမၩ လၧၦလုဆၧလဖၪ အမ့ၬယၫ, ဘဲၫအဆၧမၩ လၧလနံၩအဂး လနံၩအဂး အီၪဝ့ၫ အၥိၭနီၪလီၫ. ဒဲၦပၧၩ့တရၫ့လဖၪ ဘဲၫအဒီၪ့ အီၪဝ့ၫ အၥိၭ လၧကယဲ တရၫ့ထံၭ ကိၭစီၪ့ဒ့ၭလီၫ. အဂဲးဘဲၫယီၩ ယွၩအၡၩ စဒၫဝံၭ လဂၩနီၪ မၪလူၬဝ့ၫ ဘဲၫနီၪၥိၭလီၫ. 15 တၭ စဎွၩ အဆၧမၪလူၬ, လၧအမၪလူၬ ၦလုဆၧလဖၪ ဒဲၦလံဝဲၫဖိၪလဖၪ လၧကယဲ ဆၧလမံၩ့လါလါ အဂး, ဒဲလၧဆၧအီၪက့ၪကီၪ့ ဆၧဖိၪဆၧလံၩ အဂးနီၪ အဝ့ၫၥံၪ စဲၪ့ဒၪဝ့ၫအ့ၬ. 16 တၭ ကယဲ ဆၧမၩ လၧစစီလမၧၫ့ မၩဝ့ၫနီၪ, ဆၧတဲၩ့ဝဲၩဝ့ၫ လၧမုနံၩ လၧဆၧအီၪက့ၪလၩ့ ယဟိဝၩအဂံၪ့ အခၪ့ထံၭနီၪ ထီၩ့လၩ့ လၧဆၧမၩထၪ့ဂံၪ့ ဂီၩ့ဝ့ၫဒၪလီၫ. တၭ ယဟိဝၩအဂံၪ့နီၪ ဘၪ ဆၧမၩ ထီးအဂီၩ့ ဂ့ၩဘၪစဲၪလီၫ. 17 ထီးနီၪလဖၧၫ့ စစီလမၧၫ့ လ့ၩထီၩ့ လၧအံဇအၧၫ့ ဂံဘၧၫ, ဒဲလၧအံလီၭ လၧမၫဆမံၭနဲၩ့ လၧခးအံဒၧၫ့ အဖၧၩ့လီၫ. 18 တၭ စဟုရၫ့ အၪ့မၧၫ့လၩ့ ကဘၩ့ၥံၪ လၧအခ့ၫအၡၩလဖၪ အစူၪဖၧၩ့, ဒဲၦၡၩၥံၪ လၧအၥ့ၪယၫ မၫဆမံၭ အဂဲးအကၠီၪ့တၭ, အဝ့ၫၥံၪ လ့ၩ လၧစစီလမၧၫ့ အခ့ၫအၡၩ အၥိၭ လၧအိဖၧၫနီၪတၭ, မၩန့ ထီၫ့အကံကၫ လံယၩယဲဆံၫ လၧအလးထီးနီၪတၭ, ဂဲၫထဲၩ့ဆိၬဝ့ၫ လၧစဎွၩ စီလမၧၫ့ အအီၪလီၫ. 

1 ထီးၡံဘၫ အနးဎွၩမုၪ နါဂၧၫ့ စစီလမၧၫ့ အလၩအဖၩ့ အဂဲးအကၠီၪ့တၭ, ဂဲၫဝ့ၫ လၧယရုစလံၫ့ ဘဲၫၥိၭ အမိမၩခွါ အဝ့ၫ လၧဆၧချဲၩ့ကၪလဖၪ, အီၪ လၧၦၡၩအဒီၪ့ဖၭဒိၪ, ဒဲကလအူၭၥံၪ လၧအဆိၬ ဆၧနၧၫ့မၧၫ့လဖၪ, ဒဲထီၫ့ အၪအၪလ့ၬ, ဒဲလိးဂ့ၩလဖၪလီၫ. ထီးအဂဲၫထီၩ့ လၧစစီလမၧၫ့ အအီၪနီၪ, ချဲၩ့ဒုၪ့ အဝ့ၫ လၧကယဲ ဆၧလၧအအီၪ လၧအၥၭခံဖၧၩ့လီၫ. 2 စစီလမၧၫ့ လီၩဘၪဝ့ၫ ကယဲ အအၪ့စၪ့ဆၧ လမံၩ့လါလါ ထီးအလူၬတၭ; ဆၧလၧအလလီၩဘၪ ၦမုၪနီၪ ဆၧအီၪဘံၭဝ့ၫ လၧစစီလမၧၫ့ နးမံၩ့အ့ၬ. 3 ထီးၡံဘၫ အနးဎွၩမုၪနီၪ ဒၪဘၪ စစီလမၧၫ့ အဆၧကိၪ့ၥ့ၪ, ဒဲဂံၪ့ လၧအမၩထၪ့ဝ့ၫ, ဒဲဆၧအၪ့ လၧအစပွဲခိၪနီၪ, 4 ဒဲအခ့ၫအၡၩၥံၪ ဆၧၫ့နၩ့ဝ့ၫ, ဒဲၦၡၩၥံၪ မၩ အဆၧမၩ, ဒဲအဝ့ၫၥံၪ အကီၩ့အၥိၭနီၪ, ဒဲၦလၧအဆိၬလိၫ့လဖၪဆ့, ဒဲအဝ့ၫၥံၪ အကီၩ့အၥိၭနီၪ; ဒဲဎၫ့ၥံၪ လၧအလ့ၩထၪ့ လၧယဟိဝၩ အဂံၪ့ဖၧၩ့တၭ, အၥၭ အီၪလၧၩ့ လၧအဖၧၩ့အ့ၬ. 5 တၭ စံၭစဎွၩနီၪ, ဆၧပရၧၫ့ လၧနဆၧမၩ, ဒဲနဆၧကိၪ့ၥ့ၪ အဂဲး လၧယနါဂၧၫ့ လၧယခးဒၪ ယဝ့ၫအဖၧၩ့နီၪ, မွဲယူၭ တီၩယူၭ; မွဲလါနၫ့ဘိၩ လၧယလချုၭ ထီၩ့ဒံၭဘၪ, ဒဲလဒၪဒံၭဘၪ လၧယမ့ၬၥၪဒၪ ယဝ့ၫ 6 တၭ, ယနဲၩ ဆၧချဲၩ့လဖၪနီၪ ၥ့ၪအ့ၬ. တၭ, ယိခွါ, နဆၧကိၪ့ၥ့ၪ အဆၧဖၭဒိၪ အဖိၭဖၫ့နီၪ ဆၧလီၩဘၪယၧၩ အ့ၬ; အဂဲးဘဲၫယီၩ နဆၧလၩဆၧဖၩ့ အၪနဲၪ့ ဒိၪနဲၪ့ဒံၭ လၧယနါဂၧၫ့ဘၪလီၫ. 7 နၡၩလဖၪ မုၬဝ့ၫ, နခ့ၫနၡၩလဖၪယီၩ လၧအဆၧၫ့ထုၪ့ လၧနမ့ၬယၫ လထံၪဎးဘီၩ့ဎး တၭ, နါဂၧၫ့ နဆၧကိၪ့နီၪ မုၬဝ့ၫဒၪဆ့လီၫ. 8 ယဟိဝၩ နယွၩ လၧအမုၬအၥၭ လၧနဖၧၩ့ အီၪက့ၪထၪ့နၧၩ လၧအလးဆီၩ့ဆီ အလီၩ့နီၪ ဘဲၫနမိကဲၪ စဎွၩ လၧယဟိဝၩ နယွၩ အဂးတၭ, ဘၪ ဆၧစံၭထၪ့အၪ့အူၭဝ့ၫလီၫ. အဂဲးဘဲၫယီၩ လၧနယွၩ အဲၪယူၭ အံၫစရ့လၭ အကၠီၩ့တၭ, ဘဲၫၥိၭ အမိမၩဂုးထၪ့ခၧၫ့ထၪ့ အဝ့ၫၥံၪ အဆိၩဆိၩ အကၠၪကၠၪနီၪ, မွဲအဒုၭကဲၪထၪ့နၧၩ လၧစဎွၩ လၧအဝ့ၫၥံၪ အဖၫ့ခိၪ, ဘဲၫၥိၭ နမိစ့ၩရၫ့ဆၧ ဒဲမၩ ဆၧတီၩဆၧလီၩ့ လီၫ. 9 ၦမုၪနီၪ ဖ့ၪလၫ့ စဎွၩ လၧထီၫ့အကံကၫ လယၩနံၫဆံၫ, ဒဲဆၧနၧၫ့မၧၫ့လဖၪ အၪအၪလ့ၬ, ဒဲလိးဂ့ၩလဖၪ တၭ; ဆၧနၧၫ့မၧၫ့ၥံၪ ဘဲၫၡံဘၫ အနးဎွၩမုၪ ဖ့ၪလၫ့ စစီလမၧၫ့ အၥိၭ အီၪဝ့ၫ နးစီၪ့အ့ၬ. 10 စဟုရၫ့ အခ့ၫအၡၩ, ဒဲစစီလမၧၫ့ အခ့ၫအၡၩလဖၪ, လၧအဂဲၫထဲၩ့ဆိၬ ထီၫ့ လၧအိဖၧၫနီၪ, ဂဲၫထဲၩ့ဆိၬဆ့ ၥံၪ့အလၫမၧၭလဖၪ ဒဲလိးဂ့ၩၥံၪဆ့လီၫ. 11 တၭ လၧၥံၪ့အလၫမၧၭလဖၪနီၪ, စဎွၩ မၩ ဎၫ့ၥံၪ လၧယဟိဝၩအဂံၪ့ အဂး, ဒဲစဎွၩအနီး အဂးဆ့, ဒဲနါဒံၩ့, ၥၫ့ထီးလဖၪ လၧၦၥံၫကျံၩဆၧ အဂးလီၫ. တၭ လၧခးယုဒၫ အဖၧၩ့နီၪ ဆၧဒၪဘၪ ဆၧဘဲၫနီၪၥိၭ နးဆိၭအ့ၬ. 12 စဎွၩ စီလမၧၫ့ ဖ့ၪလၫ့ ၡံဘၫ အနးဎွၩမုၪ လၧဆၧလၧအဂဲၫန့ဝ့ၫ လၧစဎွၩ အအီၪနီၪ အဖၫ့ခိၪ, ကယဲ ဆၧလၧအဘၪအၥၭ ထီးဒၪအအၪ့ကံၩ့ဆၧ လမံၩ့လါလါလီၫ. ၦမုၪ ကၠၪအၥၭတၭ, ထဲၩ့ထဲၩ့ဝ့ၫ လၧအခးဒၪဝ့ၫ, အဝ့ၫဒၪ ဒဲအခ့ၫအၡၩလဖၪလီၫ. 13 တၭ ထီၫ့ လၧအဂဲၫထီၩ့ လၧစစီလမၧၫ့ အအီၪ လၧလနံၪ့ အထးဖၧၩ့, အလယၧးမွဲ ကံကၫ ဎူၫယၩဎူၫဆံၫ ဎူၫကံကၫလီၫ. 14 လၧနီၪအမ့ၬယၫ ၦအၪ့ဎၬဆၧလဖၪ ဒဲၦဖနံၬဖိၪလဖၪ ဂဲၫဆိၬဝ့ၫဒၪဆ့လီၫ. တၭ အရ့ဘၠၫ အစဎွၩ ထီးအလူၬလဖၪ, ဒဲထံၫၥံၪခးၥံၪ အၦဒိၪလဖၪ ဂဲၫဆိၬ ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ လၧစစီလမၧၫ့ အအီၪလီၫ. 15 တၭ စဎွၩ စီလမၧၫ့ မၩကဲၪထၪ့ ထၩ့ဖံၭလဖၪ နံၫယၩ လၧထီၫ့ခိလီၪ့နီၪ, ထီၫ့ၡက့လၭ ဎူၫယၩ လၧထၩ့ဖံၭ လဘံၪ့လီၫ. 16 ဒဲထၩ့ဖံၭဖိၪ ၥၧၫ့ယၩ လၧထီၫ့ခိလီၪ့, ထီၫ့ၡက့လၭ ၥၧၫ့ယၩ အီၪလၧထၩ့ဖံၭ လဘံၪ့လီၫ. တၭ စဎွၩ အီၪက့ၪ အဝ့ၫၥံၪ လၧလ့ၭဘနၧၫ့ အမံၩ့လၬကျၩ အဂံၪ့ဖၧၩ့နီၪလီၫ. 17 လၧနီၪအမ့ၬယၫ စဎွၩ မၩ လးဆီၩ့ဆီဖၭဒိၪ လၧကဆၫ့မဲၪတၭ, ဖၩ့ဝ့ၫ လၧထီၫ့ဆံၫ့လီၫ. 18 လးဆီၩ့ဆီနီၪ အီၪလၧဎၫ့ ဎူၫၥွၫ ဒဲခၪ့ယဲးလးထီၫ့ လၧဆၧမၩထၬဝ့ၫ လၧလးဆီၩ့ဆီနီၪ, ဒဲစူၪဘီၩ့ၥံၪ အီၪလၧဆၧၫ့နၩ့အလး လါခီၫလါခီၫ ဒဲဆၬလၥၧၫ့ နံၫဒုၩ ဆၧၫ့ထုၪ့ဝ့ၫ လၧစူၪဘီၩ့ အနဲၩ့ထံၭတၭ, 19 ဒဲဆၬလၥၧၫ့ လဆံၫနံၫဒုၩ ဆၧၫ့ထုၪ့ လၧဎၫ့ ဎူၫၥွၫၥံၪ အလီၩ့ လၧအလခီၫ အလီၩ့, ဒဲလၧအလခီၫဒၪ အလီၩ့နီၪဆ့လီၫ. တၭ ဆၧလၩ့ဂၬ ဘဲၫနီၪ လၧဘၩ့ၥံၪမုးၥံၪ အဖၧၩ့ အီၪနးစီၪ့အ့ၬ. 20 စစီလမၧၫ့ အလိၫ့ၥံၪ လၧအအီၩဆၧ လၧအဖၧၩ့နီၪ မွဲထီၫ့ ထီးအလူၬ တၭ, ဒဲလ့ၭဘနၧၫ့ မံၩ့လၬကျၩ အဂံၪ့ဖၧၩ့နီၪ, ဖၧၩ့ၥံၪထွ့ၫၥံၪနီၪ ထီးအလူၬ မွဲထီၫ့ဆံၫ့လီၫ. လၧစ့ၩနီၪ မၩဝ့ၫ နးဖျိၪ့အ့ၬ. လၧစစီလမၧၫ့ အမုနံၩလဖၪနီၪ, ၦအီၪက့ၪစ့ၩ ဘဲၫဆၧလူဒိၪဎွ့ၩဒိၪ အၥိၭ နးမံၩ့အ့ၬ. 21 အဂဲးဘဲၫယီၩ စဎွၩ အကဘၩ့ၥံၪ လ့ၩ လၧတၫၡံၭ လၧစဟုရၫ့ အခ့ၫအၡၩ အၥိၭတၭ; လၧၥၧၫ့နံၪ့ အထးဖၧၩ့နီၪ ကဘၩ့ၥံၪ ဂဲၫထဲၩ့ လၧတၫၡံၭ လကၠၪတၭ, ဂဲၫထဲၩ့ဆိၬ ထီၫ့ ဒဲစ့ၩ, ကဆၫ့မဲၪ, ဒဲကယုၩဖၫၥံၪ, ဒဲထိၪၡၬၥံၪနီၪလီၫ. 22 တၭ စဎွၩ စီလမၧၫ့ ဒိၪနဲၪ့ဒံၭ ကယဲ ဂၪ့ခိၪ အစဎွၩၥံၪ ထီးအလူၬ လၧအဆၧလူဒိၪဎွ့ၩဒိၪ, ဒဲလၧဆၧကိၪ့ၥ့ၪကိၪ့ဘၪ အဖၧၩ့နီၪလီၫ. 23 တၭ ကယဲ ဂၪ့ခိၪ အစဎွၩ ထီးအလူၬလဖၪ အၪ့ဎၬ စစီလမၧၫ့ အမ့ၬ; ဘဲၫၥိၭ အမိနါဂၧၫ့ အဆၧကိၪ့ၥ့ၪ, လၧယွၩ အီၪက့ၪဝ့ၫ လၧအၥၭခံဖၧၩ့လီၫ. 24 အဝ့ၫၥံၪ ဂဲၫဆိၬ အဆၧဖ့ၪလၫ့ လဂၩဘၪလဂၩ ဆုၬဆုၬ, လၧထွ့ၫစ့ၩၥံၪ, ထွ့ၫထီၫ့ၥံၪ, ဒဲဆၧကီၩ့ဆၧၥိၭ, ဒဲကၥ့ၪ အပိၭအလၫ့ ဒဲဆၧနၧၫ့မၧၫ့ၥံၪ, ကၥ့ၪၥံၪ, ဒဲကၥ့ၪလၫၥံၪ, လနံၪ့ဘၪလနံၪ့ လနံၪ့ဘၪလနံၪ့လီၫ. 25 တၭ စစီလမၧၫ့ အီၪလၧတၩ့ခူၬ အဒူၭၥံၪ လံထီၫ့ လၧအလဲၪ့ၥုၭကၥ့ၪ အဂး, ဒဲၦနၫ့ကၥ့ၪလဖၪ လလၬနံၫထီၫ့, လၧအအီၪက့ၪဝ့ၫ လၧလဲၪ့ၥံၪ အဒိၩ့ဖၧၩ့ ဒဲလၧစဎွၩ အအီၪ လၧယရုစလံၫ့ အဖၧၩ့လီၫ. 26 တၭ အဝ့ၫဒၪ ပၧၩ့ဆၧ လၧစဎွၩ ထီးအလူၬၥံၪ အဖၫ့ခိၪ, လၧထံၫမိၡါနီၪ ထီၩ့လၧဖလံၡၫဖိၪ အခး, ဒဲထီၩ့လၧအံဇံၭ အနဲၩ့ထံၭနီၪဆ့လီၫ. 27 တၭ စဎွၩနီၪ ဒုၭကဲၪထၪ့ စ့ၩ လၧယရုစလံၫ့ အဖၧၩ့ ဘဲၫလိးၥံၪ အၥိၭ, ဒဲၥံၪ့ၡိၫအ့ရ့ၭလဖၪ ဘဲၫၥံၪ့ကူၪၥံၪ လၧအအီၪဝ့ၫ လၧဆၧပျၩ့ဖၧၩ့လဖၪ အၪအၪလ့ၬ အၥိၭနီၪလီၫ. 28 တၭ ၦလ့ၩလၧအံဇံၭ ဂဲၫထဲၩ့ဆိၬ ကၥ့ၪလဖၪ လၧစစီလမၧၫ့ အအီၪ, ဒဲလၧထံၫၥံၪခးၥံၪ ထီးအလူၬဆ့လီၫ. 29 တၭ စစီလမၧၫ့ အဆၧမၩ ဂူၫဂၩၥံၪ, လၧအခၪ့ထံၭ ထီးအထုၬနီၪ, အီၪကွ့ၭအၥၭ လၧမီၪစနၫၥၫ့ အလံၬဖၧၩ့, ဒဲၦၡဲလိၫဖိၪ စအဟဲယၫ အမီၪ အဆၧချဲၩ့လဖၪ အဖၧၩ့, ဒဲလၧမီၪစအံဒိၫ အဆၧဒၪ လၧယၫလခီၫ အဖၧၩ့ ထၫ့ဒၩ စနံဘၭ အဖိၪခွၫ စယ့ၫရဘိအၫ့ လဂၩနီၪ, မွဲအ့ၬဧၪ. 30 တၭ စစီလမၧၫ့ ပၧၩ့ဆၧ လၧအံၫစရ့လၭ ထီးအလူၬ အဖၫ့ခိၪ လၧယရုစလံၫ့ အဖၧၩ့ အနံၪ့ လံဆံၫလီၫ. 31 တၭ စစီလမၧၫ့ မံၫ လၧအဖါလဖၪ အၥိၭနီၪ, ဒဲၦၡၩ ခုၪ့လၩ့ဘၧၩ့ဝ့ၫ လၧအဖါ စဒၫဝံၭ အဒိၩ့ဖၧၩ့တၭ; အဖိၪခွၫ စရံၫဟဘိအၫ့ ပၧၩ့ဆၧ လၧအလးနီၪလီၫ. 

1 စရံၫဟဘိအၫ့ လ့ၩထီၩ့ လၧၡံခံၫ့, အဂဲးဘဲၫယီၩ အံၫစရ့လၭ ထီးအလူၬနီၪ အီၪကီၪ့ လၧၡံခံၫ့ ဘဲၫၥိၭ အမိဒုၭကဲၪထၪ့ အဝ့ၫလဂၩ လၧစဎွၩလီၫ. 2 တၭ စနံဘၭ အဖိၪခွၫ စယ့ၫရဘိအၫ့နီၪ, လၧအအီၪ လၧအံဇံၭ အဖၧၩ့, လၧအစဲၪ့ဖျိၭခွံၬ လၧစဎွၩ စီလမၧၫ့ အမ့ၬယၫနီၪ; ဆၧမၩအၥၭ ထီးအနါဂၧၫ့ဝ့ၫတၭ, စယ့ၫရဘိအၫ့နီၪ ဂဲၫထဲၩ့ကဒၩထဲၩ့ လၧအံဇံၭလီၫ. 3 တၭ ၦလဖၪ အၪ့မၧၫ့ ၦလ့ၩကိၭန့ အဝ့ၫဒၪလီၫ. စယ့ၫရဘိအၫ့ ဒဲအံၫစရ့လၭ ထီးအလူၬ ဂဲၫချဲၩ့ဒုၪ့ စရံၫဟဘိအၫ့တၭ, စံၭဝ့ၫဒၪ, 4 နဖါ မၩ ပနိၪယိၭဘီၩ့ ကၪမၬတၭ, ဘိၩ့နဲၪ့ယီၩ နဖါ အဆၧမၩကၪနီၪ, ဒဲအနိၪယိၭဘီၩ့ ဎၧၫ့ဆ့ လၧအဝ့ၫဒၪ အီၪက့ၪ လၧပလီၩ့ မၩဎွံၫထၪ့ နဝ့ၫ နးဆံၭဘီၪ! တၭ ပမိမၩ နဆၧလီၫ. 5 အဝ့ၫဒၪ စံၭအဝ့ၫၥံၪ, ၥၧၫ့နံၩ ဖီၩ့ခွံၬတၭ, ဂဲၫထဲၩ့ဒီၭ လၧယအီၪဆံၭ. တၭ ၦၡၩၥံၪနီၪ ထဲၩ့ထဲၩ့ဝ့ၫဒၪလီၫ. 6 စဎွၩ ရံၫဟဘိအၫ့ ကိၪ့လိၬအၥၭ လၧၦၥၭၡါလဖၪ, လၧအဆၧၫ့ထုၪ့ လၧအဖါ စစီလမၧၫ့ အမ့ၬယၫ လၧအမၧၫ့ဒံၭ အဘိၩ့ဘၭတၭ, စံၭဝ့ၫဒၪ, ဘဲၫၥိၭ ယမိစံၭဆၧၫ့ ၦၡၩၥံၪနီၪ, မွဲနၥံၪ မိဒုၭကိၪ့ယၧၩ လၧဆၧနီၪလမံၩ့လဲၪ. 7 အဝ့ၫၥံၪ ချဲၩ့ဆၧၫ့ဝ့ၫတၭ, စံၭဝ့ၫဒၪ, န အ့ၪမၩ ၦၡၩ လၧဆၧအခိးအတၩနီၪ, ဒဲမၩဆၧလၧအဘၪ အဝ့ၫၥံၪ အၥၭတၭ, ချဲၩ့ဒုၪ့ အဝ့ၫၥံၪ လၧဆၧအဂ့ၩတၭ, အဝ့ၫၥံၪ မိကဲၪ နခ့ၫနၡၩလဖၪ အဆိၩဆိၩအကၠၪကၠၪလီၫ. 8 မွဲလါနၫ့ဘိၩ အဝ့ၫဒၪ ခွံၬၡိၭခွံၬ ဆၧလၧၦၥၭၡါလဖၪ ဒုၭကိၪ့ဝ့ၫတၭ, ကိၪ့လိၬအၥၭ လၧၦၥၭဘၪ့လဖၪ လၧအဒိၪထၪ့ဎုၬ လၧအဝ့ၫဒၪ, လၧအဆၧၫ့ထုၪ့ဝ့ၫ လၧအမ့ၬယၫလီၫ. 9 တၭ စံၭအဝ့ၫၥံၪ, ဘဲၫၥိၭ ယမိစံၭဆၧၫ့ ၦၡၩၥံၪနီၪ, လၧအချဲၩ့ဒုၪ့ယၧၩတၭ, စံၭဝ့ၫဒၪ, နိၪယိၭဘီၩ့ လၧနဖါ အီၪက့ၪ လၧပလီၩ့နီၪ, မၩဎွံၫထၪ့ နဝ့ၫ နးဆံၭဘီၪ! မွဲနၥံၪ မိဒုၭကိၪ့ယၧၩ လၧဆၧနီၪလမံၩ့လဲၪ. 10 ၦၥၭဘၪ့လဖၪ လၧအဒိၪထၪ့ဎုၬ လၧအဝ့ၫဒၪ အၥိၭ ချဲၩ့ဆၧၫ့ဝ့ၫတၭ, စံၭဝ့ၫဒၪ, ၦလၧအချဲၩ့ဒုၪ့နၧၩလဖၪနီၪ, လၧအစံၭဝ့ၫ, နဖါ မၩဎၧၫ့ ပနိၪယိၭဘီၩ့, အ့ၪမွဲ နဝ့ၫဒၪယီၩ မၩဎွံၫထၪ့ လၧပဂး လဆံၭဘီၪ. နဘၪစံၭဆၧၫ့ အဝ့ၫၥံၪ ဘဲၫယီၩ, ယစူၪနိၩ့ဆံၭလဘီၩ့ မိတၪ့နဲၪ့ဒံၭ ယဖါ အယးဒံၩ့နီၪလီၫ. 11 အဂဲးဘဲၫယီၩ ယဖါ မၩဎၧၫ့ နၥံၪ အနိၪယိၭဘီၩ့တၭ, ယမိမၩဎၧၫ့ထၪ့ဒံၭ နၥံၪ အနိၪယိၭဘီၩ့ဒံၭတၭ; ယဖါ အၪ့ၥီၪ့ နၥံၪ လၧနိၪဖျ့ၪလဖၪ, အ့ၪမွဲ ယဝ့ၫဒၪယီၩ ယမိမၩ လၧဆၧကဲၪ့မ့ၥံၪလီၫ. 12 တၭ ထီးအဘၪ ၥၧၫ့နံၩလနံၩနီၪ စယ့ၫရဘိအၫ့ ဒဲၦၡၩထီးအလူၬလဖၪ ဂဲၫထီၩ့ လၧစရံၫဟဘိအၫ့ အအီၪ, ဘဲၫစဎွၩ မၪလူၬဝ့ၫ အၥိၭ, လၧအစံၭဝ့ၫ, လၧၥၧၫ့နံၩလနံၩနီၪ ဂဲၫထဲၩ့ဒီၭ လၧယအီၪယီၩဆံၭ. 13 တၭ စဎွၩ စံၭဆၧၫ့ အဝ့ၫၥံၪ လၧဆၧချဲၩ့ ကၪမၬတၭ; စဎွၩ ရံၫဟဘိအၫ့ ခွံၬၡိၭခွံၬ ၦၥၭၡါလဖၪ အဆၧဒုၭကိၪ့ဝ့ၫနီၪ, 14 ဒဲချဲၩ့ဆၧၫ့ အဝ့ၫၥံၪ ဘဲၫၦၥၭဘၪ့လဖၪ ဒုၭကိၪ့ဝ့ၫ အၥိၭ, စံၭဝ့ၫဒၪ, ယဖါ မၩဎၧၫ့ နၥံၪ အနိၪယိၭဘီၩ့နီၪ, အ့ၪမွဲ ယဝ့ၫဒၪ ယမိမၩဎၧၫ့နဲၪ့ဒံၭ, ယဖါ အၪ့ၥီၪ့ နၥံၪ လၧနိၪဖျ့ၪလဖၪ, အ့ၪမွဲ ယဝ့ၫဒၪ ယမိမၩ လၧဆၧကဲၪ့မ့ၥံၪ လီၫ. 15 တၭ စဎွၩ လခိၭနၪဘၪ ၦခမျၧးၥံၪ, အဂဲးဘဲၫယီၩ ဆၧနီၪလမံၩ့ ဂဲၫဝ့ၫလၧယွၩ, ဘဲၫၥိၭ ယဟိဝၩ မိမၩ လၧၫ့ထၪ့ဎွ့ၩထၪ့ အလူ, လၧအချဲၩ့ဝ့ၫ လၧၦၡဲလိၫဖိၪ စအဟဲယၫ အစူၪဖၧၩ့တၭ, လီၩဘၪ စနံဘၭ အဖိၪခွၫ စယ့ၫရဘိအၫ့နီၪလီၫ. 16 ထီးအံၫစရ့လၭ ထီးအလူၬ ဒၪဘၪ လၧစဎွၩ လမိခိၭနၪဘၪ အဝ့ၫၥံၪတၭ, ၦခမျၧးၥံၪ စံၭဆၧၫ့ စဎွၩနီၪ, စံၭဝ့ၫဒၪ, ပဂး အီၪလၧစဒၫဝံၭ အဖၧၩ့ ဘဲၫၥ့ၪလဲၪ; ဒဲပဆၧန့ၥၫ အီၪလၧစယ့ၭစံၫ အဖိၪခွၫ အဖၧၩ့ နးမံၩ့အ့ၬ. အံၫစရ့လၭဧ့, လၧနၥံၪအတဲၩဒၪ နၥံၪဝ့ၫ အဖၧၩ့ ဆုၬဆုၬဆံၭ! ဘိၩ့နဲၪ့ယီၩ, စဒၫဝံၭဧ့, ယိနဝ့ၫ, လၧနဂံၪ့ဒၪ နဝ့ၫဘီၪ! တၭ အံၫစရ့လၭ ထီးအလူၬ ထဲၩ့ထဲၩ့ လၧအတဲၩလီၫ. 17 အ့ၪမွဲ ၦအံၫစရ့လၭဖိၪ လၧအအီၪဝ့ၫ လၧယုဒၫ အဒိၩ့လဖၪနီၪ, စရံၫဟဘိအၫ့ ပၧၩ့ဆၧ လၧအဝ့ၫၥံၪ အဖၫ့ခိၪလီၫ. 18 ထီးနီၪလဖၧၫ့ စဎွၩ ရံၫဟဘိအၫ့ အၪ့မၧၫ့ စဟၫဒိရၫ့, လၧအပၧၩ့ဘၪ အခီၫ့တၭ, ၦအံၫစရ့လၭဖိၪၥံၪ ခွံၬဝ့ၫ လၧလိး ထီးအၥံၫဝ့ၫဒၪလီၫ. အ့ၪမွဲ စဎွၩ ရံၫဟဘိအၫ့ မၩချဲၫ့ချဲၫ့ နုၬ လၧအလဲၪ့ၥုၭ အဖၧၩ့တၭ, စဲၪ့ဖျိၭ ထီၩ့လၧယရုစလံၫ့ အဖၧၩ့လီၫ. 19 တၭ အံၫစရ့လၭ ပိၩ့ထၪ့, ထၫ့ဒုၪဒၩ စဒၫဝံၭအဂံၪ့ ထီးမုဆၫလနံၩယီၩလီၫ. 

1 ထီးစရံၫဟဘိအၫ့ ဂဲၫထီၩ့ လၧယရုစလံၫ့တၭ, ကိၭကီၪ့ ယုဒၫ ဒဲဘံၪ့ယမံၫ့ အၡၩဂံၪ့ဖိၪလဖၪ, လၧဆၧရွံန့ဝ့ၫ လကုၬ လံလၬ, လၧအမွဲ ၦၥုၭဖိၪၥံၪ ဘဲၫၥိၭ အမိဒုၭ ထၫ့ဒၩ အံၫစရ့လၭ, ဒဲဂဲၫထဲၩ့န့ဒီၭ အဘၩ့အမုး လၧစရံၫဟဘိအၫ့ အစူၪဖၧၩ့လီၫ. 2 အ့ၪမွဲ ယဟိဝၩအလူ လၩ့ဘၪ ယွၩအၡၩ စၡံၫမအဲအၫတၭ, စံၭဝ့ၫဒၪ, 3 လီၩဘၪ စစီလမၧၫ့ အဖိၪခွၫ စရံၫဟဘိအၫ့, ယုဒၫ အစဎွၩ, ဒဲအံၫစရ့လၭ ထီးအလူၬ လၧအအီၪ လၧယုဒၫ ဒဲဘံၪ့ယမံၫ့ အဖၧၩ့တၭ, စံၭအဝ့ၫၥံၪ, 4 ယဟိဝၩစံၭဝ့ၫ ဘဲၫယီၩ, ထီးလ့ၩထၪ့, ဒုၭၥုၭထၫ့ဒၩ နၥံၪ အထၧၫ့ဖုဝဲလဖၪ လဂ့ၩ; ထဲၩ့ထဲၩ့ လၧအဂံၪ့ဒၪဝ့ၫ လဂၩဘၪလဂၩ ဆုၬဆုၬ ဆံၭ. အဂဲးဘဲၫယီၩ ဆၧလမံၩ့ယီၩ ယမၩဒၪယဝ့ၫ လီၫ. အဝ့ၫၥံၪ ခိၭနၪ ယဟိဝၩအလူတၭ, လၧအမိလ့ၩ ထၫ့ဒၩ စယ့ၫရဘိအၫ့နီၪ ထဲၩ့ကဒၩထဲၩ့ လခီၫလီၫ. 5 စရံၫဟဘိအၫ့ အီၪလၧယရုစလံၫ့ အဖၧၩ့တၭ, မၩကဲၪထၪ့ ဒိၩ့လဖၪ လၧပဒၩ့ဆၧ အဂး လၧယုဒၫ အဖၧၩ့ လီၫ. 6 မၩထၪ့ ဘ့ၭ၁လံၫဟံၫ့, ဒဲအံတၫ့, ဒဲတံၫကိအၫ, 7 ဒဲဘ့ၭ၁ဇၧၫ, ဒဲၡိကိၫ, ဒဲအဒၧလၫ့, 8 ဒဲဂၫၥၭ, ဒဲမရ့ၭဟၫ, ဒဲဇံဖၫ, 9 ဒဲအဒိရံၫ့, ဒဲလၫခံၭ, ဒဲအဇံကၫ, 10 ဒဲဇိရၫ, ဒဲအဲၫစလၫ့, ဒဲဟံဘြၧၫ့, လၧယုဒၫ ဒဲလၧဘံၪ့ယမံၫ့ အဖၧၩ့ ဒိၩ့ပဒၩ့ဆၧ အဂးလီၫ. 11 တၭ မၩခၧၫ့ထၪ့ ထိၬၥံၪ, ဒဲအီၪက့ၪ ၥုၭခိၪလဖၪ လၧအဖၧၩ့, ဒဲအီၪက့ၪပိၩ့ ဆၧအၪ့ဆၧအီၩ, ဒဲၥိၪ ဒဲစဘံၭထံၫနီၪလီၫ. 12 လဒိၩ့ဘၪလဒိၩ့နီၪ အီၪက့ၪ ထၩ့ဖံၭလဖၪ, ဒဲနၭၥံၪဖၩ့ၥံၪ တၭ, လၧယုဒၫ ဒဲဘံၪ့ယမံၫ့ၥံၪ အီၪလၧအအီၪလခီၫ အကၠီၩ့တၭ, မၩအလးလဖၪနီၪ ခၧၫ့လ့ၬလီၫ. 13 ၦလုဆၧလဖၪ ဒဲၦလံဝဲၫဖိၪၥံၪ လၧအအီၪ လၧအံၫစရ့လၭ ထီးအလူၬ အကျၩနီၪ, ဂဲၫ လၧအဝ့ၫၥံၪအလး ကိၭစီၪ့ဒ့ၭ ထီၩ့လၧအဝ့ၫဒၪ အအီၪလီၫ. 14 အဂဲးဘဲၫယီၩ ၦလံဝဲၫဖိၪၥံၪ စဲၪ့ဒၪ အလးလဖၪ, ဒဲအဆၧန့ၥၫလဖၪ တၭ, ဂဲၫထီၩ့ လၧယုဒၫ ဒဲယရုစလံၫ့လီၫ. အဂဲးဘဲၫယီၩ စယ့ၫရဘိအၫ့ ဒဲအဖိၪခွၫၥံၪ နၫ့ထၪ့ခွံၬ အဝ့ၫၥံၪ လၧၦလုဆၧအလး လၧအလုထၪ့ ယဟိဝၩနီၪလီၫ. 15 အဝ့ၫ အီၪက့ၪထၪ့ ၦလုဆၧလဖၪ လၧအလးထၪ့ထီၫၥံၪ အဂး, ဒဲလၧဆၧအီၪ လၧအဆီၪ့နီၪ အဂး, ဒဲလၧချီဖိၪၥံၪ လၧအမၩကဲၪထၪ့ဝ့ၫ အဂးလီၫ. 16 လၧအဝ့ၫၥံၪ အလးခဲၫ့ လၧအံၫစရ့လၭ အဒီၪ့ၥံၪ ထီးအလူၬ, ကယဲ ၦလၧအအီၪက့ၪအၥၭ လၧအမိအၪ့ဎၬ ယဟိဝၩ အံၫစရ့လၭအယွၩနီၪ, ဂဲၫထီၩ့ဆ့ လၧယရုစလံၫ့, ဘဲၫၥိၭ အမိလုထၪ့ ယဟိဝၩ အဝ့ၫၥံၪ အဖါလဖၪအယွၩလီၫ. 17 တၭ အဝ့ၫၥံၪ မၩခၧၫ့ထၪ့ ယုဒၫ အဘၩ့အမုး, ဒဲဒုၭဆီၪ့ထၪ့ စစီလမၧၫ့ အဖိၪခွၫ စရံၫဟဘိအၫ့ လၧၥၧၫ့နံၪ့ အထးဖၧၩ့ လီၫ. အဂဲးဘဲၫယီၩ လၧၥၧၫ့နံၪ့ အထးဖၧၩ့နီၪ အဝ့ၫၥံၪ လ့ၩဆၧ လၧစဒၫဝံၭ ဒဲစစီလမၧၫ့ အဖၧၩ့ၥၭလီၫ. 18 တၭ စရံၫဟဘိအၫ့ န့အမၫ လၧစဒၫဝံၭ အဖိၪခွၫ စယ့ၫရမီၭ အဖိၪမုၪ နးမဟၫလၭ, ဒဲစယ့ၭစံၫ အဖိၪခွၫ စအံၫလဲအၭ အဖိၪမုၪ နးအဘဲဟလၭတၭ; 19 အဝ့ၫဒၪ အီၪဖျဲၪန့ အဖိၪလဖၪ လၧအဂး, စယ့ၫအၧၭ, ဒဲစၡၫမရဲအၫ, ဒဲစဇၫဟၫ့လီၫ. 20 တၭ လၧအဝ့ၫဒၪ အလးခဲၫ့ မၩန့ စအၭဘစလၧၫ့ အဖိၪမုၪ နးမၫအခၫတၭ; အဝ့ၫဒၪ အီၪဖျဲၪန့ စအဘဲယၫ, ဒဲစအၭတဲၫ, ဒဲစဇဲဇၫ, ဒဲစၡံလိၫမံၭ လၧအဂးလီၫ. 21 တၭ စရံၫဟဘိအၫ့ အဲၪ စအၭဘစလၧၫ့ အဖိၪမုၪ နးမၫအခၫနီၪ အၪနဲၪ့ဒံၭ ကယဲ အမၫၥံၪ ထီးအလူၬ ဒဲအၥံၪမၫနီၪဆ့လီၫ. (အဂဲးဘဲၫယီၩ အဝ့ၫဒၪ န့အမၫၥံၪ လဆံၫ ဎိၭဂၩ, ဒဲအၥံၪမၫလဖၪ ဎူၫဆံၫ တၭ, ထၪ့ဖိၪ အဖိၪခွၫ နံၫဆံၫ ဎိၭဂၩ, ဒဲအဖိၪမုၪလဖၪ ဎူၫဆံၫလီၫ.) 22 တၭ စရံၫဟဘိအၫ့ အီၪက့ၪထၪ့ နးမၫအခၫ အဖိၪခွၫ စအဘဲယၫ လၧအခိၪ လၧအမိပၧၩ့ဆၧ လၧအထၧၫ့ဖုဝဲၥံၪ အကျၩလီၫ. အဂဲးဘဲၫယီၩ ဆီၫ့မီၪ့လၩ့အၥၭ လၧအမိဒုၭကဲၪထၪ့ အဝ့ၫလဂၩ လၧစဎွၩ လီၫ. 23 တၭ မၩဆၧ လၧဆၧကိၪ့ၥ့ၪနီၪ, ဒုၭလၩ့မုလၩ့ဖၭ အဖိၪလဖၪ လၧယုဒၫ ဒဲဘံၪ့ယမံၫ့ အဝၩ့လဖၪ ထီးအလူၬ, လၧဒိၩ့ပဒၩ့ဆၧ လဒိၩ့ဘၪလဒိၩ့ ဆုၬဆုၬအဖၧၩ့ တၭ, ဖ့ၪလၫ့ အဝ့ၫၥံၪ လၧဆၧအၪ့ဆၧအီၩ အၪအၪလ့ၬ လီၫ. တၭ အဝ့ၫ ဒၪဘၪအၥၭ လၧမၫၥံၪ အၪဂၩလီၫ. 

1 ထီးစရံၫဟဘိအၫ့ မၩဂုးထၪ့ယူၭ အဘၩ့အမုးယူၭ, ဒဲမၩဆီၪ့ထၪ့ အနၫ့ဆါဒၪဝ့ၫတၭ, ဆၧမၩအၥၭ လၧအခွံၬၡိၭခွံၬ ယဟိဝၩ အဆၧၥီၪ့ဆၧၥၫ့ ဒဲအံၫစရ့လၭ ထီးအလူၬ လၧအၥိၭဆ့လီၫ. 2 ထီးစရံၫဟဘိအၫ့ ကဲၪစဎွၩ ယဲနံၪ့လနံၪ့နီၪ, ဆၧမၩအၥၭ လၧအံဇံၭ အစဎွၩ ၡံၡၭ ဂဲၫထၪ့ ထၫ့ဒၩ ယရုစလံၫ့ နီၪ, (အဂဲးဘဲၫယီၩ အဝ့ၫၥံၪ မၪဘၪ ယဟိဝၩတၭ,) 3 အီၪလၧလဲၪ့ၥုၭ လထီၫ့ နံၫယၩ, ဒဲၦထူၬကၥ့ၪလဖၪ ဎူၫလၬတၭ; ၦခမျၧးၥံၪ လၧအစဲၪ့ထၪ့ခွံၬ လၧအံဇံၭ ဂဲၫဖိၬအခဲၫ့နီၪ ဆၧဝံထၪ့နၬထၪ့ ၥ့ၪဝါအ့ၬ; ၦလုဘၠၫ့ဖိၪၥံၪ, ၦစူၫကံၫဖိၪၥံၪ, ဒဲၦကုၡၫဖိၪလဖၪလီၫ. 4 အဝ့ၫ မၩန့ ဒိၩ့ပဒၩ့ဆၧလဖၪ လၧအဘၪဆဲၫ့ လၧယုဒၫနီၪတၭ; ဂဲၫထီၩ့ လၧယရုစလံၫ့လီၫ. 5 ထီးနီၪလဖၧၫ့ မီၪလဂၩ စၡံၫမအဲအၫ ဂဲၫ လၧစရံၫဟဘိအၫ့ အအီၪ, ဒဲလၧယုဒၫ အၦဒိၪလဖၪ, လၧအအီၪကီၪ့ၡီၩ့ဝ့ၫ လၧယရုစလံၫ့နီၪ, လၧစၡံၡၭ အကၠီၩ့တၭ, စံၭအဝ့ၫၥံၪ, ယဟိဝၩ စံၭဝ့ၫ ဘဲၫယီၩ, နၥံၪ စဲၪ့ဒၪယၧၩ တၭ, အခိးမွဲ ယအီၪက့ၪလၩ့ထး နၥံၪ လၧစၡံၡၭ အစူၪဖၧၩ့လီၫ. 6 ဆၧမၩအၥၭဘဲၫနီၪတၭ အံၫစရ့လၭ အၦဒိၪဖၭဒိၪလဖၪ, ဒဲစဎွၩလဂၩနီၪ ဆၪ့လၩ့ၡီၩ့အၥၭ တၭ, အဝ့ၫၥံၪ စံၭဝ့ၫ, ယဟိဝၩမွဲ အတီၩအလီၩ့လီၫ. 7 ထီးယဟိဝၩ ဒၪဘၪ လၧအဝ့ၫၥံၪ ဆၪ့လၩ့အၥၭတၭ, ယဟိဝၩအလူ လၩ့ဘၪ စၡံၫမအဲအၫနီၪ, စံၭဝ့ၫဒၪ, အဝ့ၫၥံၪ ဆၪ့လၩ့ယူၭ အၥၭယူၭ, အခိးမွဲ ယမိမၩဂၭဂီၩ့ အဝ့ၫၥံၪအ့ၬ; အ့ၪမွဲ ယမိဖ့ၪလၫ့ အဝ့ၫၥံၪ လၧဆၧဖီၩ့ဖျ့ၭ လဆံၭဆံၭတၭ, ယဆၧၥၭထၪ့ မိဘၪ ဆၧဂါလၩ့ခွံၬဝ့ၫ လၧယရုစလံၫ့ အလီၩ့ လၧစၡံၡၭ အစူၪဖၧၩ့ဆ့ အ့ၬ. 8 မွဲလါနၫ့ဘိၩ အဝ့ၫၥံၪ မိကဲၪဘၪ အဝ့ၫဒၪ အခ့ၫအၡၩလီၫ. မွဲဘဲၫၥိၭ အဝ့ၫၥံၪ မိၥ့ၪယၫ ယဆၧဖံၭဆၧမၩ, ဒဲဆၧဖံၭဆၧမၩ ဘၪဆဲၫ့ လၧထံၫၥံၪခးၥံၪ အဘၩ့အမုးလဖၪနီၪလီၫ. 9 အခိးမွဲ အံဇံၭ အစဎွၩ ၡံၡၭနီၪ ဂဲၫထၪ့ ထၫ့ဒၩ ယရုစလံၫ့တၭ, မၩန့ခွံၬ ယဟိဝၩအဂံၪ့ အဆၧအီၪက့ၪကီၪ့ အဎၧၩ့အဎီ, ဒဲစဎွၩအဂံၪ့ အဆၧအီၪက့ၪကီၪ့ အဎၧၩ့အဎီလဖၪတၭ; မၩန့ဝ့ၫ ထီးအလူၬတၭ, ဆိၬခွံၬဆ့ ထၩ့ဖံၭထီၫ့ၥံၪ လၧစစီလမၧၫ့ မၩကဲၪထၪ့ဝ့ၫနီၪလီၫ. 10 လၧအလးနီၪ စဎွၩ ရံၫဟဘိအၫ့ မၩ ထၩ့ဖံၭၥံၪ လၧထီးဝီၩ တၭ, အီၪက့ၪလၩ့ဝ့ၫ လၧၦခိၭဆၧဖိၪ အခိၪလဂၩ အစူၪဖၧၩ့, ၦလၧအခိၭ စဎွၩအဂံၪ့ နုၬဝ့ၫအလးနီၪလီၫ. 11 ထီးစဎွၩ လ့ၩနုၬ လၧယဟိဝၩ အဂံၪ့ဖၧၩ့တၭ, ၦခိၭဆၧဖိၪ ဂဲၫမၩန့ဝ့ၫ ဒဲဂဲၫထဲၩ့ဆိၬ အီၪက့ၪဒီၭဝ့ၫ လၧၦခိၭဆၧ အဒူၭဖၧၩ့နီၪလီၫ. 12 ထီးစဎွၩ ဆၪ့လၩ့အၥၭတၭ, ယဟိဝၩ အဆၧၥၭထၪ့နီၪ ကၠၪခွံၬအၥၭ လၧအဝ့ၫဒၪ, ဘဲၫၥိၭ အထီးဘၪ ဆၧဂၭဂီၩ့ ထီးအလူၬ လဂ့ၩတၭ; လၧယုဒၫ အဖၧၩ့နီၪ ဆၧမၩအၥၭ ဂ့ၩဆ့လီၫ. 13 တၭ စဎွၩ ရံၫဟဘိအၫ့ မၩဆီၪ့ထၪ့အၥၭ လၧယရုစလံၫ့ အဖၧၩ့, ဒဲပၧၩ့ဘၪဆၧလီၫ. အဂဲးဘဲၫယီၩ လၧစရံၫဟဘိအၫ့ ကဲၪၥၫ့ စဎွၩနီၪ, အၥၭအီၪ လံဆံၫလနံၪ့တၭ, ပၧၩ့ဘၪ ဆၧလၧလံဆံၫလနံၪ့ လၧယရုစလံၫ့ အဖၧၩ့, ဒိၩ့ လၧယဟိဝၩ ရွံန့ခွံၬဝ့ၫ လၧအံၫစရ့လၭ အဒီၪ့ၥံၪ ထီးအလူၬ, ဘဲၫၥိၭ အမိအီၪက့ၪ အမံၩ့ ထီးနီၪလီၫ. တၭ အမိအမံၩ့မွဲ နးနၫအမၫ ၦအၫမၧၫ့ဖိၪ လဂၩလီၫ. 14 တၭ အဝ့ၫဒၪ မၩအၧၩ့ဆၧနီၪ, အဂဲးဘဲၫယီၩ တဲၩ့ဝဲၩအၥၭ ဘဲၫၥိၭ အမိအၪ့ဎၬ ယဟိဝၩအ့ၬ. 15 တၭ စရံၫဟဘိအၫ့ အဆၧမၩ, လၧအခၪ့ထံၭ ထီးအထုၬနီၪ အီၪကွ့ၭအၥၭ လၧမီၪစၡံမအဲအၫ အလံၬဖၧၩ့, ဒဲလၧမီၪစအံဒိၫ, လၧဆၧဘၪဆဲၫ့ လၧဆၧလီၩဆိၩဝ့ၫ အဂဲးနီၪ, မွဲအ့ၬဧၪ. တၭ ဆၧဒုၭၥုၭ အီၪထၪ့ လၧစရံၫဟဘိအၫ့ ဒဲစယ့ၫရဘိအၫ့နီၪ လထံၪဎးလဘီၩ့ဎးလီၫ. 16 တၭ စရံၫဟဘိအၫ့ မံၫဝ့ၫ လၧအဖါၥံၪ အၥိၭ, ဒဲၦခုၪ့လၩ့ဘၧၩ့ဝ့ၫ လၧစဒၫဝံၭ အဒိၩ့ဖၧၩ့နီၪလီၫ. တၭ အဖိၪခွၫ စအဘဲယၫ ကဲၪစဎွၩ လၧအလးလီၫ. 

1 လၧစယ့ၫရဘိအၫ့ ကဲၪထၪ့ စဎွၩ လဆံၫဎိၭနံၪ့လနံၪ့ တၭ, စအဘဲယၫ ကဲၪၥၫ့ စဎွၩ လၧယုဒၫ အဖၧၩ့ တၭ, 2 ပၧၩ့ဘၪဆၧ လၧယရုစလံၫ့ အဖၧၩ့နီၪ ၥၧၫ့နံၪ့လီၫ. အမိအမံၩ့မွဲ နးမံၫခ့ယၫ, ၦဂံဘအၫဖိၪ စယုၫရအ့လၭ အဖိၪမုၪလီၫ. 3 တၭ ဆၧဒုၭၥုၭ အီၪထၪ့ လၧစအဘဲယၫ ဒဲစယ့ၫရဘိအၫ့လီၫ. စအဘဲယၫ တဲၩ့ဝဲၩ ဆၧဒုၭၥုၭ လၧၦၥုၭဖိၪခမျၧး အီၪလၧအၥၭဆီၪ့, လၧၦရွံန့ဝ့ၫ ၦၡၩ လံကုၬလီၫ. တၭ စယ့ၫရဘိအၫ့ တဲၩ့ဝဲၩ ဆၧဒုၭၥုၭဆ့ ထၫ့ဒၩ အဝ့ၫ, လၧဆၧရွံန့ဝ့ၫ ၦၡၩ ဎိၭကုၬတၭ မွဲၦၥၭဆီၪ့ ဒဲၥၭဒူၩဆ့ လီၫ. 4 တၭ စအဘဲယၫ ဆၧၫ့ထုၪ့ လၧခိၪလီၩ့ ဇံၫ့မရံၫ့ အလီၩ့, လၧအအီၪ လၧခိၪလီၩ့ အံဖြံၫ့ အဖၧၩ့နီၪ, စံၭဝ့ၫဒၪ, စယ့ၫရဘိအၫ့, ဒဲအံၫစရ့လၭ ထီးအလူၬၥံၪဧ့, ခိၭနၪယၧၩဘီၪ! 5 ယဟိဝၩ အံၫစရ့လၭအယွၩနီၪ ဖ့ၪလၫ့ ဘၩ့မုး လၧအံၫစရ့လၭ အဖၫ့ခိၪ, လၧစဒၫဝံၭ အစူၪဖၧၩ့ အဆိၩဆိၩအကၠၪကၠၪ လၧဆၧအုၩ့လၩ့ ထံၫလၪနီၪ, နၥံၪ ကြၨၭၥ့ၪယၫ, မွဲအ့ၬဧၪ. 6 မွဲလါနၫ့ဘိၩ စနံဘၭ အဖိၪခွၫ စယ့ၫရဘိအၫ့, စဒၫဝံၭ အဖိၪခွၫ စစီလမၧၫ့ အခ့ၫအၡၩ လဂၩနီၪ, ဂဲထုၪ့တၭ, ပိၩ့ထၪ့ အကဆါလီၫ. 7 ၦဂၭဂီၩ့ဖိၪ လၧအမွဲ ၦဘၫအလၭဖိၪလဖၪ အီၪကီၪ့ လၧအအီၪတၭ, အဝ့ၫၥံၪ မၩဆီၪ့ထၪ့အၥၭ ထၫ့ဒၩ စစီလမၧၫ့ အဖိၪခွၫ စရံၫဟဘိအၫ့ လဂၩ, မွဲလၧစရံၫဟဘိအၫ့ အၥၭဘၪ့ ဒဲၥၭဆါ အဘိၩ့ဘၭတၭ မၩနၧၩ့မၩစၪ အဝ့ၫၥံၪၥ့ၪအ့ၬ. 8 တၭ ဘိၩ့နဲၪ့ယီၩ နၥံၪ ဆီၫ့မီၪ့ လၧနၥံၪ မိထၫ့ဒၩ ယဟိဝၩ အဘၩ့အမုး လၧအအီၪ လၧစဒၫဝံၭ အဖိၪခွၫၥံၪ အစူၪဖၧၩ့တၭ, မွဲကဒၪယူၭ နၥံၪမွဲ ၦခမျၧးဖၭဒိၪ, ယွၩလဖၪ လၧစယ့ၫရဘိအၫ့ တဲၩ့ဝဲၩ ချီဖိၪထီၫ့ၥံၪ အီၪလၧနၥံၪ အၥိၭဆ့. 9 ယဟိဝၩ အၡၩလုဆၧလဖၪ စအၫရၧၫ့ အဖိၪခွၫၥံၪ, ဒဲၦလံဝဲၫဖိၪလဖၪ, နၥံၪ နၫ့ထၪ့ခွံၬ မွဲအ့ၬဧၪ; ဒဲနၥံၪ မၩထၪ့ ၦလုဆၧလဖၪ ဘဲၫထံၫၥံၪခးၥံၪ အဆၨၩလဖၪ မၩဝ့ၫ အၥိၭနီၪ, မွဲအ့ၬဧၪ. အခိးမွဲ ထီးဒၪ ၦလဂၩဂၩ လၧအဂဲၫ အီၪက့ၪဆံၫ့ဎံၪ အနၫ့ဆါဒၪဝ့ၫ, အီၪလၧချီဖၫဖိၪ ဒဲၥိၪဖၫ နွ့ၫဒုၩၥံၪ, အဝ့ၫဒၪ လဂၩဂၩ ကဲၪထၪ့ ၦလုဆၧ လၧအလမွဲဘၪ ယွၩလဖၪ အဂးလီၫ. 10 အ့ၪမွဲ ပဝ့ၫဒၪယီၩ, ယဟိဝၩမွဲ ပယွၩတၭ, ပဝ့ၫဒၪ ပစဲၪ့ဒၪ အဝ့ၫနီၪဆ့အ့ၬ. ဒဲၦလုဆၧလဖၪ လၧအမၩ ယဟိဝၩ အဆၧမၩနီၪ, မွဲစအၫရၧၫ့ အဖိၪခွၫၥံၪ, ဒဲၦလံဝဲၫဖိၪလဖၪ မၩ အဝ့ၫၥံၪ အဆၧမၩဆ့တၭ; 11 လၧလဂီၩဘၪလဂီၩ, ဒဲလၧလဂၪဘၪလဂၪ ကိၭဖၧၫ့ဒ့ၭနီၪ, အဝ့ၫၥံၪ လုထၪ့ ယဟိဝၩ လၧဆၧလုမ့ၪ ဒဲဆၧနၧၫ့မၧၫ့နီၪ, ဆၧမ့ၬယၫအကိၪဆ့ လၧစပွဲဆံၫ့ဎံၪ အဖၫ့ခိၪ, ဒဲမ့ၪဒိၩ့အလးထီၫ့ အီၪလၧအမ့ၪဒိၩ့လဖၪ ဘဲၫအမိခဲၩဖၩ့ထၪ့ မုဂၪလၩ့လခီၫ ကိၭဖၧၫ့ဒ့ၭလီၫ. အဂဲးဘဲၫယီၩ ပဝ့ၫဒၪ ပထီးန့ ယဟိဝၩ ပယွၩ အဆၧမၪလူၬလဖၪတၭ, နၥံၪဝ့ၫဒၪ နၥံၪ စဲၪ့ဒၪခွံၬ အဝ့ၫဒၪလီၫ. 12 တၭ, ယိခွါ, ယွၩအနၫ့ဆါ အီၪလၧပၥိၭ ကဲၪ ပၥုၭခိၪ, ဒဲအၡၩလုဆၧလဖၪ အူၪထၪ့ ခွ့ၩၥံၪတၭ, ကိၭၡၭထၪ့ ထၫ့ဒၩ နၥံၪဆ့လီၫ. ၦအံၫစရ့လၭဖိၪၥံၪဧ့, ထီးဒုၭၥုၭထၫ့ဒၩ ယဟိဝၩ နၥံၪအဖါလဖၪအယွၩနီၪ လဂ့ၩ. အဂဲးဘဲၫယီၩ နၥံၪ မိဘီၪထၪ့ယီၫထၪ့အ့ၬ. 13 မွဲလါနၫ့တၭ, စယ့ၫရဘိအၫ့ ဒုၭအီၪထၪ့ ၦခိၭၥူၪဆၧ ဂဲၫထၪ့ လၧအဝ့ၫၥံၪ အလးခဲၫ့လခီၫ, အခိးမွဲ အဝ့ၫၥံၪ အီၪလၧၦယုဒၫဖိၪ အမ့ၬယၫ, ဒဲၦခိၭၥူၪဆၧ အီၪလၧအချိၫ့လခီၫနီၪလီၫ. 14 ထီးၦယုဒၫဖိၪၥံၪ ယိထဲၩ့ လၧအလးခဲၫ့တၭ, ယိခွါ, ဆၧဒုၭၥုၭ အီၪလၧအမ့ၬယၫ ဒဲလၧအချိၫ့လခီၫဆ့လီၫ. တၭ အဝ့ၫၥံၪ ကိၭထၪ့ ယဟိဝၩ ဒဲၦလုဆၧလဖၪ အူၪထၪ့ ခွ့ၩၥံၪလီၫ. 15 ထီးနီၪလဖၧၫ့ ၦယုဒၫဖိၪၥံၪ ကိၭၡၭထၪ့တၭ, လၧၦယုဒၫဖိၪ ကိၭၡၭထၪ့ အဘိၩ့ဘၭနီၪ, ဆၧမၩအၥၭ လၧယွၩ ကျီၪ့ စယ့ၫရဘိအၫ့ ဒဲအံၫစရ့လၭ ထီးအလူၬ လၧစအဘဲယၫ ဒဲယုဒၫ အမ့ၬယၫလီၫ. 16 တၭ ၦအံၫစရ့လၭဖိၪလဖၪ စဲၪ့ဖျိၭ လၧယုဒၫ အမ့ၬယၫနီၪ, ဒဲယွၩ ဖ့ၪလၫ့ဝ့ၫ လၧအဝ့ၫၥံၪ အစူၪဖၧၩ့ လီၫ. 17 တၭ စအဘဲယၫ ဒဲအၡၩခမျၧးၥံၪ မၩၥံၫ အဝ့ၫၥံၪ လၧဆၧၥံၫဖၭဒိၪနီၪဆ့လီၫ. အခိးမွဲ ၦအံၫစရ့လၭဖိၪ လၩ့ထံၩဖါၥံၫဝ့ၫ ၦၡၩရွံန့ဖိၪလဖၪ ယဲကုၬလီၫ. 18 အဆၧၫ့အထီနီၪ ၦအံၫစရ့လၭဖိၪ ဘၪ ဆၧမၩနၧၩ့မၩစၪတၭ, ၦယုဒၫဖိၪ နၧၩ့ဝ့ၫ, အဂဲးဘဲၫယီၩ အဝ့ၫၥံၪ ဒိၭနဲၩ့အၥၭ လၧယဟိဝၩ အဝ့ၫၥံၪအဖါလဖၪအယွၩ လီၫ. 19 စအဘဲယၫ လီၩ့ဆီး စယ့ၫရဘိအၫ့တၭ, မၩန့ခွံၬ ဒိၩ့လဖၪ, လၧအစူၪဖၧၩ့, ဘ့ၫ၁လၭ ဒဲအတဝၫ့လဖၪ, ယ့ၫၡါနၫ ဒဲအတဝၫ့လဖၪ, ဒဲအံဖြံၫ့ ဒဲအတဝၫ့လဖၪ လီၫ. 20 လၧစအဘဲယၫ အမုနံၩလဖၪနီၪ, စယ့ၫရဘိအၫ့ န့ထဲၩ့ဒီၭ အစီၩ့အမၩ့ နးဆိၭအ့ၬ. ယွၩ ကျီၪ့ဝ့ၫတၭ, ၥံၫဝ့ၫဒၪလီၫ. 21 တၭ စအဘဲယၫ ဆီၪ့ထၪ့လခီၫ ဒိၪဒိၪလ့ၬ, ဒဲန့ အမၫၥံၪ လဆံၫ လံဂၩတၭ, ထၪ့ဖိၪ အဖိၪခွၫ နံၫဆံၫ နံၫဂၩ, ဒဲအဖိၪမုၪၥံၪ လဆံၫ ဎူၫဂၩလီၫ. 22 တၭ စအဘဲယၫ အဆၧမၩဂူၫဂၩလဖၪ, ဒဲအဖၧၩ့ၥၭၥံၪ, ဒဲအဆၧချဲၩ့ၥံၪနီၪ, အီၪကွ့ၭအၥၭ လၧစအံဒိၫ အလံၬလီၩဖျီၪထၪ့ဆၧ အဖၧၩ့နီၪ, မွဲအ့ၬဧၪ. တၭ စအဘဲယၫ မံၫဝ့ၫ လၧအဖါၥံၪ အၥိၭတၭ, ၦၡၩ ခုၪ့လၩ့ဘၧၩ့ဝ့ၫ လၧစဒၫဝံၭ အဒိၩ့ဖၧၩ့နီၪလီၫ. 

1 တၭ အဖိၪခွၫ စအၫစၫ ပၧၩ့ဆၧ လၧအဝ့ၫဒၪအလး လီၫ. လၧအဝ့ၫဒၪ အမုနံၩလဖၪနီၪ, ထံၫၥံၪခးၥံၪ အီၪရှုၪအီၪမုၬ ဆံၫနံၪ့လီၫ. 2 တၭ စအၫစၫ မၩဆၧ လၧအဂ့ၩအဘၪ လၧယဟိဝၩ အဝ့ၫဒၪအယွၩ အမ့ၬၥၪၥံၪ အဖၧၩ့လီၫ. 3 အဂဲးဘဲၫယီၩ အဝ့ၫဒၪ မၩန့ခွံၬ ၦလခီၫဘၩ့မုးဖိၪ အဆၧလုလးလဖၪ, ဒဲလးထၪ့ထီၫလဖၪ, ဒဲမၩခါလၩ့ခွံၬ အဆၧဂၩ့ဆၧဖၪ့လဖၪ, ဒဲခူၬခါလၩ့ခွံၬ အၡ့ရိၫၥံၪနီၪ; 4 ဒဲမၪလူၬ ယုဒၫ လၧအကြၨၭအၪ့ဎၬ ယဟိဝၩ အဝ့ၫၥံၪ အဖါလဖၪအယွၩနီၪ, ဒဲအဆၧၥီၪ့ဆၧၥၫ့ ဒဲအဆၧမၪလူၬလဖၪနီၪဆ့ လီၫ. 5 လၧယုဒၫ အဒိၩ့လဖၪ ထီးအလူၬ အဖၧၩ့နီၪ, အဝ့ၫဒၪ မၩဂၭဂီၩ့ဆ့ အလးထၪ့ထီၫလဖၪ, ဒဲအဆၧဂၩ့ဆၧဖၪ့တၭ, အဘၩ့အမုးနီၪ အီၪရှုၪအီၪမုၬဝ့ၫ လၧအမ့ၬယၫလီၫ. 6 တၭ လၧယုဒၫ အဖၧၩ့နီၪ အဝ့ၫ မၩထၪ့ ဒိၩ့ပဒၩ့ဆၧလဖၪ, အဂဲးဘဲၫယီၩ ထံၫၥံၪခးၥံၪ အီၪပွံၭဝ့ၫ, လၧနံၪ့လဖၪနီၪ ဆၧဒုၭၥုၭ အီၪဝ့ၫ နးစီၪ့အ့ၬ; အဂဲးဘဲၫယီၩ ယဟိဝၩ ဖ့ၪလၫ့ယူၭ ဆၧအီၪပွံၭယူၭလီၫ. 7 အခိးမွဲ အဝ့ၫဒၪ စံၭယုဒၫနီၪ, မွဲပမၩထၪ့ၡီၩ့ ဒိၩ့လဖၪယီၩဆံၭ, ဒဲမၩထၪ့ ခိၪဒၧၩ့ၥံၪ ဝၬဖီၩ့ဝ့ၫ, ဒဲတၨၭထၪ့ထီၫၥံၪ, ဒဲတရၫ့ၥံၪ, ဒဲနိၪဘီၩ့ၥံၪတၭ, ထံၫၥံၪခးၥံၪ အီၪဒံၭ လၧပမ့ၬယၫဒံၭ, အဂဲးဘဲၫယီၩ ပအၪ့ဎၬယူၭ ယဟိဝၩ ပယွၩ တၭ, ပအၪ့ဎၬဝ့ၫနီၪ, အဝ့ၫဒၪ ဖ့ၪလၫ့ယူၭ ပၧၩ လၧဆၧအီၪပွံၭ ကိၭခီၫဒ့ၭလီၫ. အခိးမွဲ အဝ့ၫၥံၪ မၩထၪ့ဆၧ တၭ ဘီၪထၪ့ယီၫထၪ့ဝ့ၫဒၪလီၫ. 8 စအၫစၫ အီၪလၧၦၥုၭမုတၭ, အဝ့ၫၥံၪ ဆိၬ ထၩ့ဖံၭၥံၪ, ဖၩ့ၥံၪနၭၥံၪတၭ, လၧယုဒၫ အဖၧၩ့ မွဲၦၥၧၫ့ကုၬ, ဒဲလၧဘံၪ့ယမံၫ့ အဖၧၩ့, ၦလၧအဆိၬ ထၩ့ဖံၭၥံၪ, ဒဲခၭချံၪၥံၪ, မွဲၦနံၫကုၬ ဎိၭလၬၥံၪတၭ; ၦလဖၪနီၪ ထီးအလူၬ မွဲၦအၥၭဆီၪ့ ဒဲၥၭဒူၩ လီၫ. 9 ၦကုၡၫဖိၪ စဇံရၫလဂၩနီၪ ဂဲၫထၪ့ ထၫ့ဒၩ အဝ့ၫၥံၪ တၭ, အီၪလၧၦၥုၭမုခမျၧး အၡၩ လခွး, ဒဲလဲၪ့ၥုၭလဖၪ ၥၧၫ့ယၩတၭ, အဝ့ၫၥံၪ ဂဲၫထီၩ့ လၧမၫရၡၫလီၫ. 10 တၭ စအၫစၫ လ့ၩထၪ့ ထၫ့ဒၩ အဝ့ၫလဂၩနီၪ, အဝ့ၫၥံၪ တဲၩ့ဝဲၩ ဆၧဒုၭၥုၭ လၧဇ့ၭဖၥၫ အခိၪလီၩ့ဆူၭဖၧၩ့ လၧမၫရၡၫ အဂၩ့ထံၭနီၪလီၫ. 11 စအၫစၫ ကိၭထၪ့ ယဟိဝၩ အဝ့ၫဒၪအယွၩတၭ, စံၭဝ့ၫဒၪ, ယဟိဝၩဧ့, နမၩဘိၭမၩဆၧၩ့ဆၧ လၧၦၡၩ အၪဂၩ မွဲဂ့ၩ, လၧၦအစီၩ့အမၩ့ လအီၪဘၪ မွဲဂ့ၩ, လၧနမ့ၬယၫမွဲ ဆၧနးမံၩ့အ့ၬတၭ, ယဟိဝၩ ပယွၩဧ့, မၩဘိၭမၩဆၧၩ့ ပၧၩဆံၭ, အဂဲးဘဲၫယီၩ ပဒိၭနဲၩ့ပၥၭ လၧနၧၩ, ဒဲလၧနမံၩ့ အကၠီၩ့နီၪ, ပလ့ၩထၪ့ ထၫ့ဒၩ ၦခမျၧးဖၭဒိၪယီၩလီၫ. ယဟိဝၩဧ့, နမွဲ ပယွၩ တၭ, မွဲၦၡၩၥံၪ ထီးမၩနၧၩ့မၩစၪနၧၩ လဂ့ၩ. 12 အခိးမွဲ ယဟိဝၩ ကျီၪ့ၥံၫခွံၬ ၦကုၡၫဖိၪၥံၪ လၧအၫစၫ, ဒဲလၧယုဒၫ အမ့ၬယၫတၭ; ၦကုၡၫဖိၪၥံၪ စဲၪ့ဖျိၭဝ့ၫဒၪလီၫ. 13 စအၫစၫ ဒဲၦအီၪလၧအၥိၭ လီၩ့ဆီး အဝ့ၫၥံၪ ထီၩ့လၧဂံရၫ တၭ, ၦကုၡၫဖိၪၥံၪ ဘၪ ဆၧမၩဂၭဂီၩ့ဝ့ၫတၭ, မၩန့ထဲၩ့ဒီၭ အစီၩ့အမၩ့ၥ့ၪအ့ၬ; အဂဲးဘဲၫယီၩ ဘၪ ဆၧဂၭဂီၩ့ လၧယဟိဝၩ အမ့ၬယၫ, ဒဲလၧအဝ့ၫဒၪ အၥုၭမုခမျၧးၥံၪ အမ့ၬယၫနီၪ; တၭ အဝ့ၫၥံၪ ဆိၬန့ခွံၬ ဆၧအၪ့ဂူၬဆီၪ့ အၪအၪလ့ၬလီၫ. 14 တၭ အဝ့ၫၥံၪ မၩဂၭဂီၩ့ခွံၬ ကယဲ ဒိၩ့လဖၪ လၧအအီၪဝၬဖီၩ့ ဂံရၫနီၪ; အဂဲးဘဲၫယီၩ ယဟိဝၩ အဆၧၥၭမဲၪ အီၪလၧအဝ့ၫၥံၪ အလီၩ့လီၫ. တၭ မၩန့ ဆၧအၪ့ဂူၬဆီၪ့လဖၪ လၧဒိၩ့ၥံၪ ထီးအလူၬ အဖၧၩ့ နီၪ, အဂဲးဘဲၫယီၩ ဆၧအၪ့ဂူၬဆီၪ့ လၧဒိၩ့ၥံၪနီၪ အဖၧၩ့ အီၪဝ့ၫ အၪအၪလ့ၬလီၫ. 15 အဝ့ၫၥံၪ ကျီၪ့ခွံၬဆ့ ဆၧဖိၪဆၧဎါ အတၩ့ခူၬလဖၪတၭ, ဆိၬန့ခွံၬ ၥိၪၥံၪဘ့ၪၥံၪ, ဒဲကလအူၭၥံၪ အၪအၪလ့ၬတၭ, ထဲၩ့ထဲၩ့ဝ့ၫ လၧယရုစလံၫ့လီၫ. 

1 ယွၩအၥၭ ဂဲၫလၩ့ လၧစအိဒ့ၭ အဖိၪခွၫ စအၭဇရဲအၫ အလီၩ့တၭ; 2 အဝ့ၫဒၪ လ့ၩထၪ့ ဒၪဘၪလိၬအၥၭ လၧစအၫစၫတၭ; စံၭအဝ့ၫ, စအၫစၫ ဒဲယုဒၫ ထီးအလူၬ ဒဲဘံၪ့ယမံၫ့ၥံၪဧ့, ခိၭနၪယၧၩဆံၭ, နၥံၪ အီၪလၧယဟိဝၩ အဘိၩ့ဘၭနီၪ အဝ့ၫဒၪ အီၪလၧနၥံၪ အၥိၭဆ့, ဒဲနၥံၪ အ့ၪအၪ့ဎူၫအၪ့ဎၬ အဝ့ၫတၭ, မိဒၪဘၪ အဝ့ၫဒၪဆ့, အ့ၪမွဲ နၥံၪ အ့ၪခွံၬၡိၭခွံၬ အဝ့ၫနီၪတၭ, အဝ့ၫ မိခွံၬၡိၭခွံၬ နၥံၪဆ့လီၫ. 3 အဆၧၫ့အထီ ယံၬယံၬယူၭတၭ, အံၫစရ့လၭအယွၩ အတီၩအလီၩ့ အီၪအ့ၬ; ဒဲၦလုဆၧ လၧအၥီၪ့ထဲၩ့ၥၫ့ထဲၩ့ဝ့ၫ, ဒဲဆၧၥီၪ့ဆၧၥၫ့နီၪ အီၪဆ့အ့ၬ; 4 မွဲလါနၫ့ဘိၩ ထီးအဝ့ၫၥံၪ အ့ၪအီၪ လၧဆၧကၪဆၧဂဲၩ အဖၧၩ့ အဘိၩ့ဘၭတၭ, အ့ၪကၠၪထဲၩ့အၥၭ လၧယဟိဝၩ အံၫစရ့လၭအယွၩ အအီၪနီၪ, ဒဲအၪ့ဎူၫအၪ့ဎၬ အဝ့ၫ တၭ, ဒၪဘၪ အဝ့ၫဆ့လီၫ. 5 လၧအဆၧၫ့အထီလဖၪနီၪ, လၧၦလ့ၩထၪ့လၧခီၫ့ မွဲဂ့ၩ, ၦလၧအဂဲၫနုၬအဂး မွဲဂ့ၩ, အဆၧဘၪလိၬအိၭလိၬ အီၪအ့ၬ; အ့ၪမွဲ ဆၧခိဆၧဝီၩဖၭဒိၪ အီၪလၧထံၫၥံၪခးၥံၪ အၡၩလဖၪ ထီးအလူၬ အလီၩ့လီၫ. 6 ၦလဆၨၩ မၩဂၭဂီၩ့ ၦလဆၨၩဒၪ, ဒဲလဒိၩ့နီၪ မၩဂၭဂီၩ့ လဒိၩ့ဒၪ; အဂဲးဘဲၫယီၩ ယွၩ မၩၡၪ့မၩနၭဝ့ၫ လၧဆၧခိဆၧဝီၩ ထီးအလူၬလီၫ. 7 ဆၧမၩအၥၭဘဲၫနီၪတၭ, အီၪဆီၪ့ထၪ့ နၥံၪဝ့ၫတၭ, မွဲနၥံၪအစူၪလဖၪ ထီးလၩ့ဆါထဲၩ့ လဂ့ၩ, ဧီၪ; အဂဲးဘဲၫယီၩ နၥံၪအဆၧဖံၭဆၧမၩ မိအီၪ လၧအလံၩ့အလဲၫလီၫ. 8 ထီးစအၫစၫ နါဂၧၫ့ ဆၧချဲၩ့လဖၪနီၪ, ဒဲမီၪစအိဒ့ၭ အဆၧချဲၩ့ လၧမီၪအချိၬတၭ, အၥၭဆီၪ့ထၪ့ ဒူၩထၪ့တၭ, အီၪက့ၪခွံၬ ကယဲ ဆၧဂၩ့ဆၧဖၪ့ ၥၭလိၪလဖၪ လၧခးယုဒၫ, ဒဲလၧဘံၪ့ယမံၫ့ ထီးအလူၬ အဖၧၩ့ ဒဲလၧဒိၩ့လဖၪ လၧအမၩန့ခွံၬဝ့ၫ လၧအံဖြံၫ့ အခိၪလီၩ့နီၪဆ့တၭ; ယဟိဝၩ အဆၧလုအလး လၧအအီၪဝ့ၫ လၧယဟိဝၩ အထိၬချိၫ့ အမ့ၬယၫနီၪ, မၩထၪ့ထဲၩ့ဝ့ၫဒၪလီၫ. 9 တၭ အဝ့ၫ ဒုၭအီၪကီၪ့ ယုဒၫ ဒဲဘံၪ့ယမံၫ့ ထီးအလူၬ; ဒဲၦမွံၩ လၧအံဖြံၫ့, ဒဲလၧမနၭစ့ၫ, ဒဲလၧစံမအၧၫ့လဖၪ အီၪလၧအဝ့ၫၥံၪ အၥိၭဆ့; အဂဲးဘဲၫယီၩ ထီးအဝ့ၫၥံၪ ဒၪဘၪ လၧယဟိဝၩ အဝ့ၫဒၪအယွၩ အီၪလၧအၥိၭတၭ, ဂဲၫလၧအအီၪ အၪအၪလ့ၬဆ့လီၫ. 10 အခိးမွဲ လၧအဘၪ စအၫစၫ ကဲၪစဎွၩ လဆံၫယဲနံၪ့လနံၪ့ ဒဲလၩ ၥၧၫ့ဘံၪ့လဘံၪ့နီၪ, အဝ့ၫၥံၪ အီၪကီၪ့ လၧယရုစလံၫ့ အဖၧၩ့လီၫ. 11 အဆၧၫ့အထီနီၪ အဝ့ၫၥံၪ လုထၪ့ ယဟိဝၩ လၧဆၧအၪ့ဂူၬန့ဆီၪ့ လၧအဂဲၫဆိၬဝ့ၫနီၪ, ချီဖၫၥံၪ နွ့ၫယၩ, ဒဲၥိၪၥံၪဘ့ၪၥံၪ နွ့ၫထီၫ့လီၫ. 12 တၭ အဝ့ၫၥံၪ အုၩ့လၩ့လိၬအၥၭ လၧအမိအၪ့ဎူၫအၪ့ဎၬ ယဟိဝၩ အဝ့ၫၥံၪ အဖါလဖၪအယွၩနီၪ, လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬတၭ; 13 ထီးဒၪ ၦလဂၩလါလါ လၧအလမိအၪ့ဎူၫအၪ့ဎၬဘၪ ယဟိဝၩ အံၫစရ့လၭအယွၩနီၪ, အဒိၪ မွဲဂ့ၩ, အဆံၭ မွဲဂ့ၩ, အမုၪ မွဲဂ့ၩ, အခွၫ မွဲဂ့ၩ မိဘၪ ဆၧမၩၥံၫဝ့ၫလီၫ. 14 အဝ့ၫၥံၪ ဆိၪလၩ့အၥၭ လၧယဟိဝၩ လၧအလူၥီၫဖၭဒိၪ, ဒဲလၧဆၧကိၭၡၭထၪ့, ဒဲလၧခွ့ၩၥံၪခဲၫၥံၪဆ့လီၫ. 15 လၧအဆိၪလၩ့အၥၭ အကၠီၩ့နီၪ ယုဒၫ ထီးအလူၬ ၥုၪ့ထိၬၥၭထိၬဝ့ၫ; အဂဲးဘဲၫယီၩ အဝ့ၫၥံၪ ဆိၪလၩ့အၥၭ လၧအၥၭ ထၧၫ့ဖျိၪ့ယၫ, ဒဲအၪ့ဎူၫအၪ့ဎၬ ယွၩ လၧအဆိၫ့ ဆၧထီးအလူၬတၭ, ဒၪဘၪ အဝ့ၫဒၪဆ့တၭ; ယဟိဝၩ ဖ့ၪလၫ့ အဝ့ၫၥံၪ လၧဆၧအီၪပွံၭ ဝၬဖီၩ့ဝ့ၫဒၪလီၫ. 16 တၭ စဎွၩ အၫစၫ နၫ့လၩ့ခွံၬ အမိ နးမၫအခၫ လၧနးဎွၩမုၪအလးနီၪ, အဂဲးဘဲၫယီၩ အဝ့ၫ မၩထၪ့ ဆၧဂၩ့ လၧအၡ့ရိၫ အဖၧၩ့တၭ; စအၫစၫ ခူၬခါလၩ့ခွံၬ အဆၧဂၩ့ နီၪ, ယဲးလၩ့ဝ့ၫတၭ, ဆူၬထၪ့ခွံၬဝ့ၫ လၧထံၫချိၬ ကံဒြၧၫ့ အနဲၩ့ထံၭနီၪလီၫ. 17 အ့ၪမွဲ ဆၧအလးထၪ့ထီၫလဖၪ ဆၧမၩန့ခွံၬဝ့ၫ လၧအံၫစရ့လၭ အဖၧၩ့အ့ၬ; မွဲလါနၫ့ဘိၩ စအၫစၫ အၥၭ လၧၫ့ဎွ့ၩဝ့ၫ လဆိၩဒၪအၥၭလီၫ. 18 အဝ့ၫ ဂဲၫဆိၬန့ဆၧ လၧအဖါ အီၪက့ၪဆံၫ့ဎံၪဝ့ၫလဖၪနီၪ, ဒဲဆၧလၧအနၫ့ဆါ အီၪက့ၪဆံၫ့ဎံၪဝ့ၫဆ့, စ့ၩ ဒဲထီၫ့ ဒဲဖၧၩ့ၥံၪထွ့ၫၥံၪ လၧယွၩအဂံၪ့ဖၧၩ့လီၫ. 19 တၭ ဆၧဒုၭၥုၭ လအီၪဘၪ ထီၩ့လၩ့ စအၫစၫ ကဲၪစဎွၩ အနံၪ့ ၥၧၫ့ဆံၫယဲနံၪ့ လနံၪ့နီၪလီၫ. 

1 လၧစအၫစၫ ကဲၪစဎွၩ အနံၪ့ ၥၧၫ့ဆံၫဎူၫနံၪ့ လနံၪ့ အဖၧၩ့နီၪ, စဘၫၡၫ အံၫစရ့လၭ အစဎွၩနီၪ ဂဲၫထၪ့ ထၫ့ဒၩ ယုဒၫတၭ, မၩထၪ့ ရၫမၫ ဘဲၫၥိၭ အမိပဒၩ့ ၦလၧအစဲၪ့ထၪ့ခွံၬ, ဒဲလ့ၩနုၬ လၧယုဒၫ အစဎွၩ အၫစၫ အအီၪနီၪလီၫ. 2 ထီးနီၪလဖၧၫ့ စအၫစၫ ဆိၬထၪ့ခွံၬ စ့ၩ ဒဲထီၫ့ လၧအအီၪဝ့ၫ လၧယဟိဝၩအဂံၪ့ အီၪက့ၪကီၪ့ဆၧအလး, ဒဲလၧစဎွၩ အဂံၪ့ဖၧၩ့ဆ့တၭ အၪ့မၧၫ့ ၦလ့ၩဆိၬဝ့ၫ လၧစံရအၫ အစဎွၩ စဘံၫ့ဟၫဒၭ အအီၪ လၧအအီၪဝ့ၫ လၧဒမၭစကၧၭ အဖၧၩ့တၭ, စံၭဝ့ၫဒၪ, 3 ဆၧအုၩ့လၩ့လိၬ လၧနၧၩ ဒဲယၧၩ, ဘဲၫအအီၪလၧနဖါ ဒဲယဖါ အၥိၭနီၪ, မွဲအအီၪထၪ့ဘီၪ; ယိခွါ, ယဖ့ၪလၫ့ ယုနၧၩ စ့ၩ ဒဲထီၫ့ တၭ ဘဲၫၥိၭ အံၫစရ့လၭ အစဎွၩ ဘၫၡၫ လဂၩနီၪ မိစဲၪ့ထၪ့ခွံၬ လၧယၧၩတၭ, လ့ၩဘီၪ, မၩဂၭဂီၩ့ခွံၬဆံၭ. 4 စဘံၫ့ဟၫဒၭ ခိၭနၪ စဎွၩ အၫစၫတၭ, အၪ့မၧၫ့လၩ့ အၥုၭမုခမျၧး အခိၪလဖၪ ထၫ့ဒုၪဒၩ အံၫစရ့ၭလၭ အဒိၩ့လဖၪ လီၫ. တၭ အဝ့ၫၥံၪ မၩဂၭဂီၩ့ အဲယၧၫ့, ဒဲဒၫ့, ဒဲအၫဘလၭမံၫ့, ဒဲနၭ၁လဲၫ အဒိၩ့ အီၪက့ၪကီၪ့ဆၧလဖၪ ထီးအလူၬလီၫ. 5 ထီးစဘၫၡၫ နါဂၧၫ့ဝ့ၫတၭ, ဆၧမၩအၥၭ လၧအမၩထၪ့ ရၫမၫနီၪ, အီၪထီဝ့ၫ ဒဲမၩလၧၩ့ အဆၧမၩနီၪအ့ၬ. 6 ထီးနီၪလဖၧၫ့ စအၫစၫ မၩန့ ယုဒၫ ထီးအလူၬတၭ, အဝ့ၫၥံၪ ဆိၬခွံၬ လိးလဖၪ, ဒဲအၥံၪ့ လၧစဘၫၡၫ မၩထၪ့ ရၫမၫနီၪ, စအၫစၫ မၩထၪ့ ဂံဘၫ ဒဲမံစပၫ လၧဆၧနီၪလဖၪလီၫ. 7 လၧအဆၧၫ့အထီနီၪ မီၪစဟၫနနဲၫ ဂဲၫ လၧယုဒၫ အစဎွၩ အၫစၫ အအီၪတၭ, စံၭအဝ့ၫနီၪ လၧနဒိၭနဲၩ့နၥၭ လၧစံရအၫ အစဎွၩ အကၠီၩ့နီၪ, လဒိၭနဲၩ့ဘၪနၥၭ လၧယဟိဝၩ နယွၩနီၪ, အခိးမွဲဘဲၫနီၪတၭ, စံရအၫ အစဎွၩ အၥုၭမုခမျၧးနီၪ ဂၭဖျ့ၭ လၧနစူၪဖၧၩ့လီၫ. 8 တၭ ၦကုၡၫဖိၪၥံၪ ဒဲလုဘံၫ့ဖိၪၥံၪ မွဲၦခမျၧးဖၭဒိၪ, အီၪလၧလဲၪ့ၥုၭၥံၪ အၪအၪလ့ၬ, ဒဲၦထူၬကၥ့ၪလဖၪဆ့, မွဲအ့ၬဧၪ. မွဲလါနၫ့ဘိၩ, လၧနဒိၭနဲၩ့နၥၭ လၧယဟိဝၩ အစူၪဖၧၩ့ အကၠီၩ့တၭ, အဝ့ၫဒၪ ဖ့ၪလၫ့ခွံၬ ၦလဖၪနီၪ လၧနစူၪဖၧၩ့ လီၫ. 9 အဂဲးဘဲၫယီၩ ယဟိဝၩအမ့ၬၥၪၥံၪ လ့ၩဝံၩ့ဝၩ့ လၧဂၪ့ခိၪချိၫ့ယီၩ ဎံၩ့ဎံၩ့လ့ၬနီၪ, ဘဲၫၥိၭ အမိနဲၪ လၧအနၫ့ဆါဆီၪ့ လၧကယဲ ၦလၧအၥၭ လၧၫ့ဎွ့ၩ လၧယွၩအဖၧၩ့ အဂးလီၫ. လၧဆၧယီၩလမံၩ့ အကၠီၩ့တၭ, နမၩ ဘဲၫၦဂီၩ့ဖိၪ အၥိၭနီၪလီၫ. အခိးမွဲဘဲၫနီၪတၭ, လၧယၫလခီၫနီၪ, နမိအီၪ လၧဆၧဒုၭၥုၭလဖၪလီၫ. 10 ထီးနီၪလဖၧၫ့ စအၫစၫ ၥၭထၪ့ မီၪလဂၩနီၪ ဒူၭလၩ့ဝ့ၫ လၧထီၫ့ဖၧၩ့; အဂဲးဘဲၫယီၩ အၥၭခိထၪ့ဖၭဒိၪ လၧဆၧနီၪလမံၩ့ အကၠီၩ့လီၫ. တၭ အဆၧၫ့အထီနီၪ စအၫစၫ မၩၡၪ့မၩနၭ ၦၡၩခမျၧး လနၩ့နၩ့ဆ့လီၫ. 11 တၭ ယိခွါ, စအၫစၫ အဆၧမၩလဖၪ, လၧအခၪ့ထံၭ ထီးအထုၬနီၪ, ယိခွါ, အီၪကွ့ၭအၥၭ လၧယုဒၫ ဒဲအံၫစရ့လၭ အစဎွၩၥံၪ အလံၬဖၧၩ့နီၪ, မွဲအ့ၬဧၪ. 12 လၧစအၫစၫ ကဲၪစဎွၩ အနံၪ့ ၥၧၫ့ဆံၫခွံၫနံၪ့ လနံၪ့ အဖၧၩ့နီၪ အခၪ့ဆၫထၪ့တၭ, အဆၧဆၫနီၪ ဒိၪထၪ့ နၭနၭလ့ၬ လါနၫ့နီၪ, လၧအဆၧဆၫ အဖၧၩ့, အၪ့ဎၬ ယဟိဝၩ အ့ၬ, အ့ၪမွဲ အၪ့ဎၬ ၦၥံၪဆရၫလဖၪနီၪလီၫ. 13 တၭ စအၫစၫ မံၫဝ့ၫ လၧအဖါၥံၪ အၥိၭတၭ, ၥံၫဝ့ၫ လၧအပၧၩ့ဆၧ အနံၪ့ လံဆံၫလနံၪ့ အဖၧၩ့နီၪလီၫ. 14 တၭ အဝ့ၫၥံၪ ခုၪ့လၩ့ဘၧၩ့ဝ့ၫ လၧအၥွၪခိၪဒၪဝ့ၫ အဖၧၩ့, လၧအမၩဝဲၩဝ့ၫ လၧအနၫ့ဆါဒၪဝ့ၫ အဂး, လၧစဒၫဝံၭ အဒိၩ့ဖၧၩ့တၭ, အီၪက့ၪဝ့ၫ လၧလးမံၫ အဖၧၩ့, လၧဆၧမၩဎွ့ၩထၪ့ဝ့ၫ လၧဆၧနၧၫ့မၧၫ့ အၪမံၩ့ လၧဆၧလဲၩဎုၬ ဘဲၫၦလဲၩဎုၬၥံၪ အၥိၭနီၪလီၫ. တၭ အဝ့ၫၥံၪ မၩ ဆၧဆူၭခဲၩထၪ့ဖၭဒိၪ လၧအဝ့ၫဒၪ အဂးလီၫ. 

1 အဖိၪခွၫ စယဟီၡဖၭ ကဲၪထၪ့ စဎွၩ လၧအလးနီၪတၭ, မၩဆီၪ့ထၪ့အၥၭ ထၫ့ဒၩ အံၫစရ့လၭလီၫ. 2 အဝ့ၫဒၪ အီၪက့ၪ ၥုၭဖိၪၥံၪ လၧယုဒၫ အဒိၩ့ အီၪလၧအခိၪဒၧၩ့ ထီးအလူၬ အဖၧၩ့တၭ, အီၪက့ၪလၩ့ ၦခိၭဆၧလဒီၪ့ လဒီၪ့ လၧခးယုဒၫ အဖၧၩ့, ဒဲလၧအံဖြံၫ့ အဒိၩ့ၥံၪ အဖၧၩ့ လၧအဖါ စအၫစၫ မၩန့ဝ့ၫလီၫ. 3 ယဟိဝၩ အီၪလၧစယဟီၡဖၭ အၥိၭနီၪ, အဂဲးဘဲၫယီၩ အဝ့ၫ ဖိၬ အဖါစဒၫဝံၭ အဖၧၩ့ၥၭ အခၪ့ထံၭလဖၪနီၪတၭ အၪ့ဎၬ ဘၫအလၭလဖၪအ့ၬ. 4 အ့ၪမွဲ အၪ့ဎၬ ယဟိဝၩ အဖါအယွၩတၭ, လ့ၩဝ့ၫ လၧဆၧမၪလူၬ အဖၧၩ့တၭ, မၩထွ့ၫ အံၫစရ့လၭ အဆၧမၩ အခဲၫ့အ့ၬ. 5 အခိးမွဲ ယဟိဝၩ ဒုၭအီၪဂုးအီၪခၧၫ့ ဘၩ့မုးနီၪ လၧအစူၪဖၧၩ့တၭ, ယုဒၫ ထီးအလူၬ ဂဲၫဆိၬ လၬဆီၪ့လဖၪ လၧစယဟီၡဖၭ အအီၪတၭ, အီၪဝ့ၫ လၧဆၧလူဒိၪဎွ့ၩဒိၪ ဒဲဆၧလၩဆၧဖၩ့ အၪအၪလ့ၬ လီၫ. 6 အၥၭ ဆီၪ့ထၪ့ဝ့ၫ လၧယဟိဝၩ အဖၧၩ့ၥၭ အဖၧၩ့ တၭ, ၥုၭခွံၬ ဆၧအလးထၪ့ထီၫၥံၪ, ဒဲအၡ့ရိၫၥံၪ လၧယုဒၫ အဖၧၩ့လီၫ. 7 တၭ လၧအကဲၪ စဎွၩ ၥၧၫ့နံၪ့လနံၪ့နီၪ အၪ့မၧၫ့လၩ့ အၦဒိၪဖၭဒိၪၥံၪ, စဘံၫ့ဟၫအံၫလၭ, ဒဲစအိၫဘဒဲအၫ, ဒဲစဇ့ၭခရဲအၫ, ဒဲစနၥၫ့နအ့လၭ, ဒဲစမံၫခ့ယၫ ဘဲၫၥိၭ အမိၥီၪ့လိၪဆၧ လၧယုဒၫ အဒိၩ့ၥံၪ အဖၧၩ့လီၫ. 8 ၦအီၪလၧအဝ့ၫၥံၪ အၥိၭ ၦလံဝဲၫဖိၪၥံၪ, ဒဲစၡ့ၫမအဲအၫ ဒဲစန့ၭ၁နဲအၫ, ဒဲစဇ့ၭဘဒဲအၫ, ဒဲစအၫစဟ့လၭ, ဒဲစၡမံရမီၭ, ဒဲစယဟိနၥၫ့, ဒဲစအၭဒနဲယၫ, ဒဲစတိၫဘဲယၫ, ဒဲစထိဘၫဒနဲယၫ, ၦလံဝဲၫဖိၪၥံၪတၭ, လၧအဝ့ၫၥံၪ အၥိၭ ၦလုဆၧလဖၪ စအံၫလံၭၡမၫ, ဒဲစယဟိရၫ့လီၫ. 9 အဝ့ၫၥံၪ ၥီၪ့လိၪဆၧ လၧယုဒၫ အဖၧၩ့တၭ, ယဟိဝၩ အလံၬဆၧၥီၪ့ဆၧၥၫ့ အီၪလၧအဝ့ၫၥံၪ အၥိၭ တၭ, လ့ၩဝံၩ့ဝၩ့ လၧယုဒၫအဒိၩ့ ထီးအလူၬ အဖၧၩ့ တၭ, ၥီၪ့လိၪ ၦခမျၧးလီၫ. 10 ဆၧၥၭမဲၪယဟိဝၩ လၩ့ဘၪ လၧခးၥံၪအၡၩဘၩ့မုးဖိၪ လၧအအီၪဝၬဖီၩ့ ယုဒၫတၭ, ဒုၭၥုၭ လၧစယဟီၡဖၭ အ့ၬ. 11 ၦလၧဖလံၡၫဖိၪအကျၩလဖၪ ဂဲၫဆိၬ လၬဆီၪ့ လၧစယဟီၡဖၭ အအီၪ, ဖ့ၪလၫ့ အခီၫ့ စ့ၩတၭ, ၦအရ့ဘၠၫဖိၪ ဂဲၫဆိၬန့ဝ့ၫ လၧၥိၪၥံၪဘ့ၪၥံၪ, ၥိၪဖၫ နွ့ၫထီၫ့နွ့ၫယၩ, ဒဲဘ့ၪဖၫ နွ့ၫထီၫ့နွ့ၫယၩလီၫ. 12 စယဟီၡဖၭ ဒိၪထၪ့, ဒိၪထၪ့တၭ, ၥုၪ့ထၪ့ ထိၬၥံၪ ဒဲဒိၩ့ၥံၪ အီၪက့ၪထၬဆၧ လၧယုဒၫ အဖၧၩ့လီၫ. 13 အဆၧမၩ အၪအၪလ့ၬ အီၪဝ့ၫ လၧယုဒၫအဒိၩ့ၥံၪ အဖၧၩ့တၭ, ၦၥုၭဖိၪ, ဒဲၦအဒိၪအဆီၪ့ အီၪဝ့ၫ လၧယရုစလံၫ့ အဖၧၩ့လီၫ. 14 တၭ အယီၩမွဲ အဆၧဝံထၪ့နၬထၪ့ ဘဲၫအဖါၥံၪ အဂံၪ့လဖၪ အၥိၭလီၫ. လၧယုဒၫအကျၩ ၦအထီၫ့ၥံၪအခိၪလဖၪနီၪ; စအၭဒနၫမွဲ အခိၪတၭ, ၦအဆီၪ့ အီၪလၧအၥိၭ ၥၧၫ့ကုၬလီၫ. 15 တၭ ဆၧအခိၪ စယဟိဟနၫ့ အီၪလၧအစူၪဖၧၩ့တၭ, ၦအီၪလၧအဝ့ၫဒၪ အၥိၭ နံၫကုၬ ဎိၭလၬ လီၫ. 16 တၭ စဇံၭခြဲၫ အဖိၪခွၫ စအၫမဇဲအၫ လၧအဖ့ၪလၫ့ဒၪအၥၭ လၧယဟိဝၩ လဂၩ အီၪလၧအဝ့ၫ အစူၪဖၧၩ့တၭ, ၦအဒိၪအဆီၪ့ အီၪလၧအဝ့ၫဒၪ အၥိၭ နံၫကုၬ လီၫ. 17 တၭ လၧဘံၪ့ယမံၫ့ အကျၩနီၪ ၦအဒိၪအဆီၪ့ စအံၫလဲအဒၫ, ၦအီၪလၧအစူၪဝဲၩ, ဒဲချံၪ, ဒဲထၩ့ဖံၭၥံၪ အီၪလၧအဝ့ၫဒၪ အၥိၭ နံၫကုၬလီၫ. 18 စယဟီဇဘၭ အီၪလၧအစူၪဖၧၩ့တၭ, ၦလၧအတဲၩ့ဝဲၩအၥၭ လၧဒုၭဆၧ အဂး အီၪလၧအဝ့ၫဒၪ အၥိၭ လကုၬ ဎိၭလၬလီၫ. 19 အဝ့ၫၥံၪမွဲ ၦလၧအမၩ စဎွၩအဆၧ; လၧနီၪအမ့ၬယၫ ၦလၧစဎွၩ အီၪက့ၪဝဲၩဝ့ၫ လၧဒိၩ့ အီၪလၧအခိၪဒၧၩ့ၥံၪ လၧယုဒၫ ထၧၫ့ဘံၪ့ယၫ အဖၧၩ့ အီၪဝ့ၫလီၫ. 

1 တၭ စယဟီၡဖၭ အီၪဝ့ၫ လၧဆၧလူဒိၪဎွ့ၩဒိၪ, ဒဲဆၧလၩဆၧဖၩ့ အၪအၪလ့ၬတၭ, မၩ အၥိၭ လၧစအၫဟၭ လီၫ. 2 လၧနံၪ့လဖၪနီၪ အလးခဲၫ့ လ့ၩလၩ့ လၧစအၫဟၭ အီၪလၧစမ့ရအၫ အဖၧၩ့တၭ, စအၫဟၭ မၩၥံၫ ၥိၪၥံၪဘ့ၪၥံၪ ဒဲချီဖၫၥံၪ လၧအဂး အၪအၪလ့ၬ ဒဲလၧၦခမျၧး လၧအအီၪ လၧအၥိၭ အဂးတၭ, ပဂၨၪထၪ့ အဝ့ၫ ဘဲၫၥိၭ အမိလ့ၩထၪ့ လၧအၥိၭ လၧရၫမီၭဂံလအၭနီၪလီၫ. 3 တၭ အံၫစရ့လၭ အစဎွၩ အၫဟၭ, စံၭယုဒၫ အစဎွၩ ယဟီၡဖၭနီၪ, မွဲနမိလ့ၩဆၧ လၧယၥိၭ လၧရၫမီၭဂံလအၭနီၪ ဆ့ဧၪ. တၭ အဝ့ၫဒၪ စံၭဆၧၫ့ဝ့ၫ ယဝ့ၫဒၪယီၩ ယမွဲ ဘဲၫနၥိၭ, ယၡၩခမျၧး ဘဲၫနၡၩခမျၧး အၥိၭတၭ, ပမိ အီၪလၧနၥိၭ လၧဆၧဒုၭၥုၭ အဖၧၩ့လီၫ. 4 တၭ စယဟီၡဖၭ စံၭအံၫစရ့လၭ အစဎွၩ, အၪ့စၪ့လါ လၧယဟိဝၩအလူ လၧမုဆၫလနံၩယီၩဆံၭ. 5 တၭ အံၫလၭ အစဎွၩ ဒုၭအီၪကိၩ့အီၪကီၪ့ မီၪၥံၪ; ၦလံယၩတၭ, စံၭအဝ့ၫၥံၪ, မွဲပမိဘၪ လ့ၩဒုၭၥုၭ လၧရၫမီၭဂံလအၭနီၪ ဆ့ဧၪ, မွဲပဘၪအီၪထးလဲၪ; တၭ အဝ့ၫၥံၪစံၭ, လ့ၩထၪ့ဆံၭ. အဂဲးဘဲၫယီၩ ယဟိဝၩ မိဖ့ၪလၫ့ခွံၬဝ့ၫ လၧစဎွၩ အစူၪဖၧၩ့လီၫ. 6 တၭ စယဟီၡဖၭ စံၭဝ့ၫဒၪ, ယဟိဝၩအမီၪ လၧပမိအၪ့စၪ့ဆၧ လၧအဝ့ၫ, မွဲအအီၪထီးယီၩ နးဂၩအ့ၬဧၪ. 7 တၭ အံၫစရ့လၭ အစဎွၩ စံၭစယဟီၡဖၭ, ၦလၧပမိအၪ့စၪ့ဘၪဆၧ လၧယဟိဝၩနီၪ အီၪဒံၭလဂၩ, စအံၫမလၫ အဖိၪခွၫ စမံၫခ့ယၫလီၫ; မွဲလါနၫ့ဘိၩ ယ ၥၭဂဲၫ့ အဝ့ၫ လီၫ. အဂဲးဘဲၫယီၩ ချဲၩ့ဆၧ လၧမီၪအချိၬ အဂ့ၩအဘၪ လၧယဂဲးယကၠီၪ့နီၪ နးဆိၭအ့ၬ, မွဲဆၧအၧၩ့ ကိၭမုနံၩမုနၩဒ့ၭလီၫ. တၭ စယဟီၡဖၭ စံၭဝ့ၫဒၪ, မွဲစဎွၩ ထီးစံၭဘဲၫနီၪ လဂ့ၩ. 8 အံၫစရ့လၭ အစဎွၩ ကိၭန့ ၦဒိၪလဂၩတၭ, စံၭဝ့ၫဒၪ, ဒုၭဂဲၫ စအံမလၫ အဖိၪခွၫ စမံၫခ့ယၫ ချဲၫ့ချဲၫ့ဆံၭ. 9 တၭ အံၫစရ့လၭ အစဎွၩ ဒဲယုဒၫအစဎွၩ ယဟီၡဖၭ, လုၬထၪ့ အဝိၬလိၫ့ၥံၪ ဆၧၫ့နၩ့ လဂၩလၧအလးဆီၩ့ဆီ, လဂၩလၧအလးဆီၩ့ဆီ, လၧအလးထီး ဆၧလ့ၩနုၬ လၧစမ့ရအၫ အတရၫ့ဖၧၩ့နီၪတၭ, မီၪ ထီးအလူၬ ချဲၩ့ဆၧ လၧမီၪအချိၬ လၧအဝ့ၫၥံၪ အမ့ၬယၫလီၫ. 10 စခံၫနၫအၫနၫ အဖိၪခွၫ, စဇ့ၭဒကဲအၫ လဂၩ မၩ ဆၧနိၩ့ထၭလဖၪ လၧအဂးတၭ, စံၭဝ့ၫဒၪ ယဟိဝၩ စံၭဘဲၫယီၩ, နမိဘျုၪ့ ၦစံရအၫဖိၪ လၧဆၧလဖၪယီၩ ထီးနမၩလူၬခွံၬ အဝ့ၫၥံၪ လီၫ. 11 တၭ မီၪ ထီးအလူၬၥံၪ ချဲၩ့ဆၧ လၧမီၪအချိၬ ဘဲၫနီၪအၥိၭတၭ, စံၭဝ့ၫဒၪ, လ့ၩထၪ့ လၧရၫမီၭဂံလအၭ တၭ, ဘီၪထၪ့ယီၫထၪ့ဆံၭ. အဂဲးဘဲၫယီၩ ယဟိဝၩ မိဖ့ၪလၫ့ခွံၬဝ့ၫ လၧစဎွၩ အစူၪဖၧၩ့လီၫ. 12 အၥီၫ့ လၧအလ့ၩကိၭန့ စမံၫခ့ယၫ လဂၩနီၪ ချဲၩ့ဆၧ လၧအဝ့ၫတၭ, စံၭဝ့ၫဒၪ, ယိခွါ, မီၪၥံၪ အဆၧချဲၩ့မွဲ ဆၧအဂ့ၩ လၧစဎွၩ အဂး လၧအနိၭ လဖၧၫ့ဎးလီၫ. အခိးမွဲ ဘဲၫနီၪတၭ မွဲနဆၧချဲၩ့ မၩလါအၥၭ ဘဲၫ ၦလၧအဝ့ၫၥံၪအကျၩ လဂၩ အဆၧချဲၩ့ အၥိၭနီၪတၭ, ချဲၩ့ဆၧအဂ့ၩ ဆံၭ. 13 တၭ စမံၫခ့ယၫ လဂၩ စံၭဝ့ၫဒၪ, ယဟိဝၩ မၧၫ့ဝ့ၫ တၭ, ဆၧလၧယယွၩ စံၭယၧၩနီၪ, ယမိချဲၩ့ဆၧနီၪလီၫ. 14 ဂဲၫဝ့ၫ လၧစဎွၩ အအီၪတၭ, စဎွၩ စံၭဝ့ၫ, စမံၫခ့ယၫဧ့, ပမိလ့ၩထၪ့ ဒုၭၥုၭထၫ့ဒၩ ရၫမီၭဂံလအၭနီၪဆ့ဧၪ, မွဲပဘၪအီၪထးလဲၪ. အဝ့ၫ စံၭဆၧၫ့ဝ့ၫ, လ့ၩထၪ့ တၭ, ဘီၪထၪ့ယီၫထၪ့ဆံၭ. တၭ ဆၧမိဖ့ၪလၫ့ခွံၬ အဝ့ၫၥံၪ လၧနၥံၪ အစူၪဖၧၩ့လီၫ. 15 တၭ စဎွၩ စံၭဝ့ၫ, ဘဲၫၥိၭ နမိစံၭယၧၩန့ၫ ဆၧမွဲဆၧတီၩ လၧယဟိဝၩ အမံၩ့နီၪ, မွဲယမိဘၪ ဒုၭဆိၪလၩ့ နၥၭ ဎွ့ဖၧၫ့လဲၪ. 16 ထီးနီၪလဖၧၫ့ အဝ့ၫဒၪ စံၭဝ့ၫ, ယဒၪဘၪ အံၫစရ့လၭ ထီးအလူၬ လၩ့ပြံၩလၩ့ပြၩ လၧခိၪလီၩ့ အဒၩ့ခိၪ, ဘဲၫ ၥိၪ လၧၦယိၥိၪ လအီၪဘၪ အၥိၭနီၪ, ယဟိဝၩ စံၭဝ့ၫဒၪ, အဝ့ၫၥံၪ အကဆါ အီၪအ့ၬ. မွဲၦထဲၩ့ထဲၩ့ လဂၩ လၧအဂံၪ့ဒၪဝ့ၫ, လဂၩ လၧအဂံၪ့ဒၪဝ့ၫ မုၬမုၬဆံၭ. 17 တၭ အံၫစရ့လၭ အစဎွၩ စံၭ စယဟီၡဖၭ, ယစံၭနၧၩ လၧအဝ့ၫ မိချဲၩ့ဆၧ လၧမီၪအချိၬ လၧဆၧအဂ့ၩ လၧယဂးအ့ၬ; မွဲလၧဆၧအၧၩ့လခီၫနီၪ, မွဲအ့ၬဧၪ. 18 အဝ့ၫဒၪ စံၭဒီၭဝ့ၫ, မၩအၥၭဘဲၫနီၪတၭ, ခိၭနၪ ယဟိဝၩအလူဆံၭ. ယဒၪဘၪ ယဟိဝၩ ဆၧၫ့နၩ့ လၧအလးဆီၩ့ဆီတၭ, မူၭခိၪ အၥုၭမုခမျၧး ထီးအလူၬ ဆၧၫ့ထုၪ့ လၧအစူၪထွ့ၪလခီၫ, ဒဲလၧအစူၪစ့ၪလခီၫ လီၫ. 19 ယဟိဝၩ စံၭဝ့ၫဒၪ, မွဲပလၫ မိအၪ့လွ့ၫန့ အံၫစရ့လၭ အစဎွၩ စအၫဟၭ, ဘဲၫၥိၭ အမိလ့ၩထၪ့တၭ, လၩ့ထံၩဖါ လၧရၫမီၭဂံလအၭ အဖၧၩ့ လဂၩလဲၪ. တၭ လဂၩ စံၭဝ့ၫ ဘဲၫအံၩ, လဂၩ စံၭဝ့ၫ ဘဲၫအိၩလီၫ. 20 ထီးနီၪလဖၧၫ့ ၥၭလဂၩ ဂဲၫထၪ့ ဆၧၫ့ထုၪ့ လၧယဟိဝၩ အမ့ၬယၫတၭ, စံၭဝ့ၫဒၪ, ယမိအၪ့လွ့ၫန့ အဝ့ၫလီၫ. 21 ယဟိဝၩ စံၭအဝ့ၫ, လၧဆၧနီၪလမံၩ့လဲၪ. တၭ အဆၧစံၭဝ့ၫ, ယမိလ့ၩထၪ့ ကဲၪထၪ့ ၥၭအဘျံၭအဘျၪ လၧမီၪၥံၪ ထီးအလူၬ အနိၭဖၧၩ့လီၫ. အဆၧစံၭဝ့ၫဒၪ, နမိအၪ့လွ့ၫန့ အဝ့ၫတၭ, မၩနၧၩ့ဆၧဆ့လီၫ. လ့ၩထၪ့တၭ, မၩဘဲၫနီၪဆံၭ. 22 တၭ ဘိၩ့နဲၪ့ယီၩ, ယိခွါ, ယဟိဝၩ အီၪက့ၪ အၥၭအဘျံၭအဘျၪ လၧမီၪၥံၪ ထီးအလူၬယီၩ အနိၭဖၧၩ့ တၭ, ယဟိဝၩ ချဲၩ့အၧၩ့ ဆၧထၫ့ဒုၪဒၩနၧၩလီၫ. 23 စခံၫနၫအၫနၫ အဖိၪခွၫ စဇ့ၭဒကဲအၫ ၥုၭဘူၭအၥၭ တၭ, ဒဲၩ စမံၫခ့ယၫ လၧအနိၭပၩထံၭတၭ, စံၭဝ့ၫဒၪ, ဘဲၫၥိၭ အမိချဲၩ့ဆၧ လၧနၧၩတၭ, ယဟိဝၩအၥၭ စဲၪ့ထၪ့ လၧယအီၪခီၫခီၫလဲၪ. 24 တၭ စမံၫခ့ယၫ စံၭဝ့ၫဒၪ, ယိခွါ, မုလနံၩ လၧနမိလ့ၩနုၬ လၧဒူၭ လၧအဖၧၩ့လခီၫ လဒူၭ, ဘဲၫၥိၭ နမိအီၪက့ၪၥူၪ နၥၭနီၪ, နမိၥ့ၪယၫဘၪလီၫ. 25 ထီးနီၪလဖၧၫ့ အံၫစရ့လၭ အစဎွၩ စံၭဝ့ၫဒၪ, မၩန့ စမံၫခ့ယၫတၭ, ဆိၬထဲၩ့ လၧဒိၩ့အခိၪ စအၫမၧၫ့ အအီၪ ဒဲလၧစဎွၩ အဖိၪခွၫ စယိအၭ အအီၪ; 26 တၭ စံၭ, စဎွၩ စံၭဘဲၫယီၩ, အီၪက့ၪ ၦလဂၩယီၩ လၧထီၫ့ဖၧၩ့တၭ, လုအၪ့လုအီၩဝ့ၫ လၧဆၧၡၪ့ဆၧနၭ အကိၪ, ဒဲဆၧၡၪ့ဆၧနၭ အထံၫ ထီးယဂဲၫထဲၩ့ထဲၩ့ မုၬမုၬဆံၭ. 27 တၭ စမံၫခ့ယၫ စံၭဝ့ၫဒၪ, န အ့ၪဂဲၫထဲၩ့ မုၬမုၬ တၡါတၭ, ယဟိဝၩ ချဲၩ့ဆၧၫ့ဆၧ လၧယၧၩအ့ၬ. တၭ အဝ့ၫဒၪ စံၭဝ့ၫ, ၦခမျၧးၥံၪဧ့, ခိၭနၪ ကိၭအဂၩဒ့ၭဆံၭ. 28 တၭ အံၫစရ့လၭ အစဎွၩ, ဒဲယုဒၫ အစဎွၩ ယဟီၡဖၭ လ့ၩထၪ့ လၧရၫမီၭဂံလအၭလီၫ. 29 တၭ အံၫစရ့လၭ အစဎွၩ စံၭစယဟီၡဖၭ, ယမိမၩလၩ့မဲၩ ယၥၭတၭ, လ့ၩနုၬ လၧဆၧဒုၭၥုၭ အဖၧၩ့လီၫ. အ့ၪမွဲ နဝ့ၫဒၪယီၩ လုၬထၪ့ နဝိၬလိၫ့ဆံၭ. အံၫစရ့လၭ အစဎွၩ မၩလၩ့မဲၩ အၥၭတၭ, လ့ၩနုၬ လၧဆၧဒုၭၥုၭ အဖၧၩ့လီၫ. 30 စံရအၫ အစဎွၩ မၪလူၬ အလဲၪ့ၥုၭအခိၪၥံၪတၭ, စံၭဝ့ၫဒၪ, အဒိၪမွဲဂ့ၩ, အဆံၭမွဲဂ့ၩ, ဒုၭလဂ့ၩ. ဒုၭန့ၫ အံၫစရ့လၭ အစဎွၩ လဂၩနီၪဆံၭ. 31 ထီးလဲၪ့ၥုၭအခိၪၥံၪ ဒၪဘၪ စယဟီၡဖၭတၭ, ဆၧမၩအၥၭ လၧအစံၭဝ့ၫဒၪ, မွဲဝ့ၫ လၧအံၫစရ့လၭ အစဎွၩလီၫ. အခိးမွဲ ဝၩ့ထၬဝ့ၫ ဘဲၫၥိၭ အမိဒုၭဆၧ လၧအဝ့ၫတၭ, စယဟီၡဖၭ ကိၭထၪ့ဆၧနီၪ, ယဟိဝၩ မၩဆၧၩ့ဝ့ၫတၭ, ယွၩ ဒုၭကၠၪခွံၬ အဝ့ၫၥံၪ လၧအအီၪ လီၫ. 32 ထီးလဲၪ့ၥုၭအခိၪၥံၪ ဒၪဘၪဝ့ၫ လၧအလမွဲဘၪ အံၫစရ့လၭ အစဎွၩတၭ, ဆၧမၩအၥၭ လၧအထဲၩ့ကဒၩထဲၩ့ လၧအလီၩ့ဆီးဝ့ၫနီၪလီၫ. 33 တၭ ၦလဂၩ ခၭကြၩ့ဆၧ လထံၪတၭ, ဘၪ အံၫစရ့လၭ အစဎွၩ လၧအဆဲၫ့ၥုၭအဆၧၫ့ တၭ, အဝ့ၫ စံၭအလဲၪ့ၥုၭအခိၪ, ကၠၪထဲၩ့ နစူၪတၭ, ဆိၬထၪ့ခွံၬယၧၩ လၧၦၥုၭမုအကျၩဆံၭ. အဂဲးဘဲၫယီၩ ဆၧခၭဘၪယၧၩ နုၬဝ့ၫလီၫ. 34 ဆၧဒုၭၥုၭ ဆီၪ့ထၪ့ လၧမုလနံၩနီၪတၭ, ၦဒုၭဒိၭနဲၩ့ စဎွၩ လၧလဲၪ့ၥုၭအဖၧၩ့ ထၫ့ဒၩ စံရအၫဖိၪ ထီးမုဂၪလၩ့တၭ, ထီးမု လၩ့နုၬနီၪ ၥံၫဝ့ၫဒၪလီၫ. 

1 တၭ ယုဒၫ အစဎွၩ စယဟီၡဖၭ ထဲၩ့ထဲၩ့ဝ့ၫ လၧအဂံၪ့ မုၬမုၬ လၧယရုစလံၫ့ အဖၧၩ့လီၫ. 2 တၭ ၦဒၪဆၧလၧယၫ စဟၫနနဲၫ အဖိၪခွၫ စယံဟုၫလ့ၩ အၪ့ဂၬဝ့ၫတၭ, စံၭစဎွၩ ယဟီၡဖၭ, နကြၨၭမၩဆၧၩ့ ၦလတီၩလလီၩ့ဘၪ, ဒဲအဲၪ ၦလၧအၥၭဂဲၫ့ ယဟိဝၩနီၪဧၪ. အခိးမွဲ ဆၧၥၭထၪ့ဘၪနၧၩ လၧယဟိဝၩ အမ့ၬယၫ လၧဆၧနီၪအကၠီၩ့လီၫ. 3 မွဲလါနၫ့တၭ ဆၧဒၪန့ ဆၧအဂ့ၩလဖၪ လနၩ့နၩ့ လၧနဖၧၩ့လီၫ. အဂဲးဘဲၫယီၩ နမၩဂၭဂီၩ့ခွံၬ အၡ့ရိၫလဖၪ လၧခးဖၧၩ့တၭ, နတဲၩ့ဝဲၩယူၭနၥၭ ဘဲၫၥိၭ နမိအၪ့ဎၬ ယဟိဝၩယူၭ. 4 စယဟီၡဖၭ အီၪဝ့ၫ လၧယရုစလံၫ့ အဖၧၩ့တၭ လ့ၩထၪ့ဒီၭ လၧၦခမျၧးအကျၩ လၧဘံအၧၫၡံဘၫ ထီၩ့လၧခိၪလီၩ့ အံဖြံၫ့တၭ, ဒုၭကၠၪလီၩ့ထဲၩ့ အဝ့ၫၥံၪ လၧယဟိဝၩ အဝ့ၫၥံၪ အဖါလဖၪအယွၩ အအီၪလီၫ. 5 အဝ့ၫ အီၪက့ၪ အၡၩစ့ၩရၫ့ခွး လၧထံၫၥံၪခးၥံၪ အဖၧၩ့ လၧဒိၩ့ အီၪလၧအခိၪဒၧၩ့ လၧယုဒၫ အဖၧၩ့ လဒိၩ့ဘၪလဒိၩ့ ကိၭဖျိၪ့ဒ့ၭလီၫ. 6 တၭ စံၭၦစ့ၩရၫ့ခွး, နၥံၪ မၩ ဘဲၫၥ့ၪလဲၪ, ဘဲၫၥ့ၪလဲၪနီၪ ထီးလၩ့နၥံၪအၥၭဆံၭ. အဂဲးဘဲၫယီၩ နၥံၪ စ့ၩရၫ့ဆၧ လၧၦၡၩအဂး မွဲအ့ၬ; လၧယဟိဝၩ အဂး, လၧအအီၪဝ့ၫ လၧနၥံၪ အၥိၭ လၧစ့ၩရၫ့ဆၧ အဖၧၩ့လီၫ. 7 တၭ ဘိၩ့နဲၪ့ယီၩ မွဲဆၧၥၭမဲၪ ယဟိဝၩ အီၪလၧနၥံၪ အလီၩ့ဆံၭ. ထီးလၩ့နၥံၪအၥၭ တၭ, မၩဆၧဆံၭ. အဂဲးဘဲၫယီၩ ဆၧအၧၩ့မွဲဂ့ၩ; ဆၧယိမ့ၬမွဲဂ့ၩ, ဆၧမၩန့လၬဆီၪ့မွဲဂ့ၩ, အီၪလၧယဟိဝၩ ပယွၩအ့ၬ. 8 တၭ ထီးအဝ့ၫၥံၪ ဂဲၫထဲၩ့ထီၩ့ဝ့ၫ လၧယရုစလံၫ့နီၪ စယဟီၡဖၭ အီၪက့ၪ ၦလံဝဲၫဖိၪ လၧယရုစလံၫ့ အဖၧၩ့ ဆ့, ဒဲၦလုဆၧၥံၪ, ဒဲအံၫစရ့လၭ အဖါအခိၪၥံၪ လၧယဟိဝၩ အဆၧစ့ၩရၫ့ အဂး, ဒဲလၧဆၧလိၭခွး အဂးလီၫ. 9 အဝ့ၫဒၪ မၪလူၬ အဝ့ၫၥံၪတၭ, စံၭဝ့ၫဒၪ, နၥံၪ မိဘၪမၩ လၧဆၧၥၭမဲၪ ယဟိဝၩ အဖၧၩ့ ဘဲၫယီၩ, လၧနၥံၪအလူတီၩ, ဒဲလၧနၥံၪအၥၭ ထၧၫ့ဖျိၪ့ယၫလီၫ. 10 တၭ ထီးဒၪ ဆၧလိၭခွး လမံၩ့မံၩ့ မိဂဲၫ လၧနၥံၪ အမ့ၬယၫ, ဘၪဆဲၫ့ လၧနၥံၪ အထၧၫ့ဖုဝဲ လၧအအီၪ လၧဆၧၥွံၪ အဘိၩ့ဆၧၩ့ လၧဆၧၥီၪ့ဆၧၥၫ့ ဆၧမၪလူၬ, ဆၧ၁နိၫၥံၪ, ဒဲဆၧစ့ၩရၫ့ၥံၪ အဘိၩ့ဆၧၩ့, နၥံၪ မိဘၪၥီၪ့ထဲၩ့ၥၫ့ထဲၩ့ဝ့ၫ, ဘဲၫၥိၭ အထီးမၩမၪဘၪ ယဟိဝၩ, ဒဲအဆၧၥၭထၪ့ ထီးဘၪနၥံၪ, ဒဲနၥံၪ အထၧၫ့ဖုဝဲၥံၪ လဂ့ၩတၭ, မၩဘဲၫနီၪဆံၭ. တၭ နၥံၪ မၩမၪဘၪဆၧအ့ၬ. 11 တၭ ယိခွါ, ၦလုဆၧအဒိၪ, စအၫမရဲအၫ, အီၪဝ့ၫ လၧနၥံၪ အဖၫ့ခိၪ လၧကယဲ ဆၧဘၪဆဲၫ့ လၧယဟိဝၩ; ဒဲယုဒၫ အၡၩဂံၪ့ဖိၪအခိၪ စအံၫၡမၫအ့လၭ အဖိၪခွၫ စဇ့ၭဘဒဲအၫ လၧကယဲ ဆၧဘၪဆဲၫ့ လၧစဎွၩ, ဒဲၦလံဝဲၫဖိၪ မိကဲၪထၪ့ ၦဒိၪၥံၪ လၧနၥံၪအမ့ၬယၫလီၫ. အီၪက့ၪဆီၪ့ထၪ့ နၥံၪအၥၭတၭ, မၩဆၧဆံၭ. တၭ ယဟိဝၩ မိအီၪလၧၦအဂ့ၩ အၥိၭ လီၫ. 

1 တၭ လၧဆၧနီၪလဖၪ အလးခဲၫ့ ဆၧမၩအၥၭ လၧၦမိအၭဖိၪ, ဒဲၦအၫမၧၫ့ဖိၪ, ဒဲၦအံဒၧၫ့ဖိၪ လၧအဝ့ၫၥံၪ အၥိၭ ဂဲၫထၫ့ဒၩ စယဟီၡဖၭ ဘဲၫၥိၭ အမိဒုၭဆၧလီၫ. 2 ထီးနီၪလဖၧၫ့, ၦလနၩ့နၩ့ ဂဲၫလီၩဘၪ စယဟီၡဖၭ တၭ, စံၭဝ့ၫဒၪ, ၦခမျၧးဖၭဒိၪ ဂဲၫထၫ့ဒၩနၧၩ လၧမၫဆမံၭ ဝါလခီၫ လၧစံရအၫ အယီၩလခီၫ, ယိခွါ, အီၪဝ့ၫ လၧဟၭဇဇၫ့တၫမၫ အဖၧၩ့, လၧအမွဲ အံၪ့ဂံၫဒဲၫလီၫ. 3 တၭ စယဟီၡဖၭ ၥၭမဲၪဆၧတၭ, ကၠၪအၥၭ ဘဲၫၥိၭ အမိအၪ့ဎၬ ယဟိဝၩ လီၫ. တၭ ကိၭထၪ့ ဆၧဒုၪဆၧအၪ့ဆၧအီၩ လၧယုဒၫဖိၪ ထီးအလူၬအကျၩလီၫ. 4 ယုဒၫဖိၪ အီၪကိၩ့အီၪကီၪ့ ဘဲၫၥိၭ အမိအၪ့ကံၩ့ဆၧ လၧယဟိဝၩတၭ, လၧယုဒၫအဒိၩ့ ထီးအလူၬနီၪ, မွဲၦဂဲၫအၪ့ဎၬ ယဟိဝၩ လီၫ. 5 တၭ စယဟီၡဖၭ ဆၧၫ့ထုၪ့ဝ့ၫ လၧယုဒၫ, ဒဲယရုစလံၫ့ အဆၧအီၪကီၪ့အကျၩ လၧယဟိဝၩ အဂံၪ့ဖၧၩ့, လၧဝၩ့အၥၫ့ အမ့ၬယၫလီၫ. 6 တၭ စံၭဝ့ၫဒၪ, ယဟိဝၩ ပဖါၥံၪအယွၩဧ့, နမွဲ ယွၩ လၧမူၭခိၪ မွဲအ့ၬဧၪ; ဒဲနပၧၩ့ ၦဆၨၩလဖၪ အဘၩ့အမုး ထီးအလူၬ, လမွဲဘၪဧၪ; တၭ ဆၧအစီၩ့အမၩ့, ဒဲဆၧအဂဲးအဘၭ အီၪဝ့ၫ လၧနစူၪဖၧၩ့, ဒဲလၧၦအီၪက့ၪ ဆၧၫ့ထုၪ့အၥၭ ထၫ့ဒၩ နၧၩ လအီၪဘၪ, မွဲအ့ၬဧၪ. 7 နမွဲ ပယွၩ လၧအနၫ့ထၪ့ခွံၬ ၦလၧအအီၪဝ့ၫ လၧခးယီၩအဖၧၩ့ လၧၦခမျၧး အံၫစရ့လၭ အမ့ၬယၫတၭ, ဖ့ၪလၫ့ဝ့ၫ လၧနထံၩနၥိၭ စအၫဘြဟၫ့ အချံၫအၥၪ လၩ့ဆိၩလၩ့ကၠၪ, လမွဲဘၪဧၪ. 8 ၦအီၪဝ့ၫ လၧအဖၧၩ့တၭ, မၩထၪ့န့နၧၩ လၧဆၧအလးဆံၫ့ဎံၪ လၧအဖၧၩ့ လၧနမံၩ့ အဂးတၭ, စံၭဝ့ၫဒၪ, 9 နၭၥံၪဖၩ့ၥံၪ မွဲဂ့ၩ, ဆၧစ့ၩရၫ့မွဲဂ့ၩ, ဆၧၥံၫချဲၫ့မွဲဂ့ၩ, ဆၧၥၭဝံလၩ့ဒိၩမွဲဂ့ၩ, ဆၧအၧၩ့ အ့ၪဘၪပၧၩတၭ, ပဆၧၫ့ထုၪ့ လၧဂံၪ့ယီၩ အမ့ၬယၫ, ဒဲလၧနမ့ၬယၫ, (အဂဲးဘဲၫယီၩ, နမံၩ့ အီၪဝ့ၫ လၧဂံၪ့ယီၩ အဖၧၩ့) တၭ ကိၭထၪ့နၧၩ လၧပဘၪ ဆၧၡၪ့ဆၧနၭ အဆၧၫ့အထီတၭ, နမိခိၭနၪ ဒဲမၩဆၧၩ့ဆၧလီၫ. 10 တၭ ဘိၩ့နဲၪ့ယီၩ, ယိခွါ, ၦအၫမၧၫ့ဖိၪ, ဒဲၦမိအၭဖိၪ, ဒဲၦခိၪလီၩ့စံအၫဖိၪ ထီးအံၫစရ့လၭ စဲၪ့ထၪ့ လၧခးအံဇံၭ အဖၧၩ့နီၪတၭ, နလဒုၭဂဲၫနုၬဘၪ အံၫစရ့လၭ လၧအဝ့ၫၥံၪ အခး, အ့ၪမွဲ ကၠၪခွံၬအၥၭ လၧအဝ့ၫၥံၪ အအီၪ ဒဲလမၩဂၭဂီၩ့ဘၪဝ့ၫလီၫ. 11 ယိခွါ, အဝ့ၫၥံၪ ဖ့ၪလၫ့ဆၧၫ့ ပၧၩ လၧအဂဲၫ ဘဲၫၥိၭ အမိနၫ့ထၪ့ခွံၬ ပၧၩ လၧဆၧန့ၥၫ အဖၧၩ့ လၧနဒုၭန့ၥၫ ပၧၩလီၫ. 12 ပယွၩဧ့, နမိစ့ၩရၫ့ဝ့ၫအ့ၬဧၪ. အဂဲးဘဲၫယီၩ လၧၦခမျၧးဖၭဒိၪ လၧအဂဲၫထၫ့ဒၩဘၪ ပၧၩယီၩ အမ့ၬယၫ ပဂဲးပဘၭ လၧပမိထၫ့ဒၩ အဝ့ၫၥံၪ အီၪအ့ၬ. တၭ ပမိမၩ ဘဲၫၥ့ၪလဲၪ, ဘဲၫၥ့ၪလဲၪနီၪ ပၥ့ၪယၫဆ့အ့ၬ, အ့ၪမွဲ ပမ့ၬၥၪ အီၪဝ့ၫ လၧနအီၪလီၫ. 13 တၭ ယုဒၫ ထီးအလူၬ ဆၧၫ့ထုၪ့ လၧယဟိဝၩ အမ့ၬယၫ အီၪလၧအဖိၪဆံၭၥံၪ, ဒဲအမၫၥံၪ, ဒဲအဖိၪအလံၩၥံၪလီၫ. 14 ထီးနီၪလဖၧၫ့ ၦလံဝဲၫဖိၪ စမၭတနဲအၫ အဖိၪခွၫ, စယဟဲၫအ့လၭ အဖိၪခွၫ စဘံၫ့နအဲအၫ အဖိၪခွၫ, စဇ့ၭခရဲအၫ အဖိၪခွၫ စဟၭဇအ့လၭ, လၧစအၫစၭ အဖိၪခွၫၥံၪအကျၩ လဂၩနီၪ, ယဟိဝၩအၥၭ အီၪထၪ့ လၧအလီၩ့ လၧဆၧအီၪကီၪ့ အကျၩတၭ, 15 အဝ့ၫဒၪစံၭ, ယုဒၫ ထီးအလူၬ, ဒဲၦအီၪဝ့ၫ လၧယရုစလံၫ့ အဖၧၩ့ နၥံၪဝ့ၫဒၪ, ဒဲနဝ့ၫဒၪ စဎွၩ ယဟီၡဖၭဧ့, ခိၭနၪဆံၭ. ယဟိဝၩစံၭ နၥံၪ ဘဲၫယီၩ, ထီးၥၭမဲၪဆၧ လဂ့ၩ, ထီးအၪ့ယိၪဆၧ လၧၦခမျၧးဖၭဒိၪယီၩ အကၠီၩ့ လဂ့ၩ; အဂဲးဘဲၫယီၩ ဆၧဒုၭၥုၭနီၪ မွဲနၥံၪအဆၧအ့ၬ, မွဲယွၩအဆၧလီၫ. 16 ကဲဂီၩခိၬလနံၩနီၪ လ့ၩလၩ့ ထၫ့ဒၩ အဝ့ၫၥံၪဆံၭ. ယိခွါ, အဝ့ၫၥံၪ ဂဲၫထၪ့ဝ့ၫ လၧခိၪလီၩ့ ဇံဇၭ အဖၧၩ့ၥၭ လၧခိၪလီၩ့ဆူၭ လၧအအီၪဝ့ၫ လၧယရုၫအ့လၭ အမံၩ့လၬကျၩ နီၪလီၫ. 17 နၥံၪ ဒုၭဘၪဆၧ လၧဆၧဒုၭယီၩ အဖၧၩ့ အလးအီၪအ့ၬ, တဲၩ့ဝဲၩနၥံၪအၥၭ, ဆၧၫ့ထုၪ့တၭ, ဒၪဘၪ ယဟိဝၩ အဆၧထိးထဲၩ့တၩ့ထဲၩ့ အီၪလၧနၥံၪ အဂးဆံၭ. ယုဒၫ, ဒဲယရုစလံၫ့ၥံၪဧ့, ၥၭမဲၪ လဂ့ၩ, ဒဲအၪ့ယိၪဆၧ လဂ့ၩ, ကဲဂီၩခိၬနီၪ လ့ၩလၩ့ ထၫ့ဒၩ အဝ့ၫၥံၪဆံၭ. အဂဲးဘဲၫယီၩ ယဟိဝၩ အီၪလၧနၥံၪ အၥိၭလီၫ. 18 စယဟီၡဖၭ ၡီၫ့လၩ့အခိၪ လၧဂၪ့ခိၪ ဒဲယုဒၫ ထီးအလူၬ, ဒဲၦအီၪဝ့ၫ လၧယရုစလံၫ့ အဖၧၩ့လဖၪနီၪ ၡီၫ့လၩ့အၥၭ လၧယဟိဝၩ အမ့ၬယၫတၭ, ဘိၪ့ထၪ့ဘၩထၪ့ ယဟိဝၩ လီၫ. 19 တၭ ၦလံဝဲၫဖိၪ လၧၦကိဟၭဖိၪ အကျၩ, ဒဲလၧၦကိရၫဖိၪ အကျၩလဖၪ ဆၧၫ့ထုၪ့ စံၭထၪ့အၪ့အူၭ ယဟိဝၩ အံၫစရ့လၭအယွၩ လၧအလူၥီၫဖၭဒိၪ လၧဆၧထၪ့ထီၫနီၪလီၫ. 20 မုဆဲၪ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩတၭ, လ့ၩထၪ့ လၧၡါမုနၧၫ့ဖၫ တံၫကိအၫလီၫ. ထီးအဝ့ၫၥံၪ လ့ၩထၪ့နီၪ စယဟီၡဖၭ ဆၧၫ့ထုၪ့တၭ, စံၭဝ့ၫဒၪ, ခိၭနၪ ယလူဆံၭ; ယုဒၫ, ဒဲၦအီၪဝ့ၫ လၧယရုစလံၫ့ၥံၪဧ့, နဲၩထဲၩ့ ယဟိဝၩ နၥံၪအယွၩဆံၭ. တၭ နၥံၪ မိအီၪဂုးအီၪခၧၫ့လီၫ. နဲၩ အမီၪလဖၪဆ့; တၭ နၥံၪ မိဘီၪထၪ့ယီၫထၪ့လီၫ. 21 အဝ့ၫၥံၪ ကိၪ့လိၬအၥၭ လၧၦခမျၧး ဂီၩ့တၭ, အီၪက့ၪ ၦၥံၫကျံၩဆၧ လၧယဟိဝၩ အဂး, ဘဲၫၥိၭ အဝ့ၫၥံၪ မိစံၭထၪ့အၪ့အူၭ ဆၧဆံၫ့ဎံၪ အဎံၫအလၩ, လၧအလ့ၩထၪ့ လၧၦၥုၭမု အမ့ၬယၫ အဘိၩ့ဘၭနီၪ, မိစံၭဘၪဝ့ၫ ဘဲၫယီၩ, စံၭထၪ့အၪ့အူၭ ယဟိဝၩဆံၭ. အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 22 ထီးအဝ့ၫၥံၪ ၥံၫကျံၩ ဆၧအခၪ့ထံၭ ဒဲစံၭထၪ့အၪ့အူၭဝ့ၫနီၪ, ယဟိဝၩ အီၪက့ၪၥူၪ ဆၧထၫ့ဒၩ ၦအၫမၧၫ့ဖိၪၥံၪ, ဒဲၦမိအၭဖိၪၥံၪ, ဒဲၦခိၪလီၩ့စံအၫဖိၪၥံၪ လၧအဂဲၫထၫ့ဒၩ ယုဒၫနီၪတၭ, အဝ့ၫၥံၪ ဘၪ ဆၧကျီၪ့ၥံၫဝ့ၫလီၫ. 23 အဂဲးဘဲၫယီၩ ၦအၫမၧၫ့ဖိၪ, ဒဲၦမိအၭဖိၪ, ဆၧၫ့ထုၪ့ ထၫ့ဒၩ ၦအီၪဝ့ၫ လၧခိၪလီၩ့ စံအၫ အလီၩ့ ဘဲၫၥိၭ အမိမၩၥံၫခွံၬ, ဒဲမၩဂၭဂီၩ့ခွံၬဝ့ၫလီၫ. ထီးအမၩလူၬခွံၬ ၦအီၪဝ့ၫ လၧစံအၫ အလီၩ့တၭ, မၩဆၧၩ့လိၬအၥၭ ဘဲၫၥိၭ အမိမၩၥံၫလိၬအၥၭလီၫ. 24 ထီးယုဒၫ ဂဲၫစိၩ လၧထိၬ ခိၭဆၧ လၧၡါမုနၧၫ့ဖၫနီၪ, ယိ ၦခမျၧးတၭ, ယိခွါ, အဝ့ၫၥံၪနီၪ, မွဲၦအစွၪလဖၪ လၧအလၩ့ထံၩဖါ လၧဂၪ့ခိၪချိၫ့တၭ, ၦဖီၩ့ဖျ့ၭဝ့ၫ နးဂၩအ့ၬ. 25 စယဟီၡဖၭ, ဒဲၦခမျၧး ဂဲၫအၪ့ဂူၬန့ အဝ့ၫၥံၪ အဆၧဖိၪဆၧလံၩတၭ, လၧအကျၩနီၪ ဒၪန့ဆၧ အၪအၪလ့ၬ, ဆၧလူဒိၪဎွ့ၩဒိၪ ဒဲဆၧကီၩ့ဆၧၥိၭ ဒဲဆၧကယၧၩ့လဖၪ အဆၧလူဒိၪဎွ့ၩဒိၪတၭ, ဘဲၪ့လၩ့ခွံၬ လၧအဂးဒၪဝ့ၫ အၪနဲၪ့ လၧအဆိၬဝ့ၫန့လီၫ. မွဲဆၧဖိၪဆၧလံၩ အီၪအၪ အကၠီၩ့တၭ, ဘၪအၪ့ထုၫ့ထၪ့ ဆၧအၪ့ဂူၬန့လဖၪ ၥၧၫ့နံၩလီၫ. 26 တၭ လံနံၩလနံၩနီၪ အဝ့ၫၥံၪ အီၪကိၩ့အီၪကီၪ့ လၧခိၪလီၩ့ဆူၭ ဘ့ရခၫ; အဂဲးဘဲၫယီၩ စံၭထၪ့အၪ့အူၭ ယဟိဝၩ အမံၩ့ ထီးနီၪလီၫ. မၩအၥၭဘဲၫနီၪတၭ, ဖျိၬဝ့ၫ ဆၧအလးနီၪ အမံၩ့ ဘ့ရခၫ ထီးမုဆၫလနံၩယီၩ လီၫ. 27 ထီးနီၪလဖၧၫ့ ယုဒၫ ဒဲယရုစလံၫ့ အၡၩထဲၩ့ထဲၩ့ဝ့ၫ ကိၭအဂၩဒ့ၭတၭ, စယဟီၡဖၭ အီၪလၧအမ့ၬယၫ ဘဲၫၥိၭ အမိထဲၩ့ထဲၩ့ လၧယရုစလံၫ့ အီၪလၧဆၧၥၭထိၬ လီၫ. အဂဲးဘဲၫယီၩ ယဟိဝၩ ဒုၭၥၭထိၬဝ့ၫ လၧအဒုၪအဒၩ အဖၫ့ခိၪလီၫ. 28 တၭ ဂဲၫဝ့ၫ လၧယရုစလံၫ့ အီၪလၧၥၫ့ထီး ဒဲနါဒံၩ့, ဒဲခွ့ၩ လၧယဟိဝၩ အဂံၪ့လီၫ. 29 တၭ ထီး ခးလဖၪနီၪ အၡၩဘၩ့မုးဖိၪ နါဂၧၫ့ဝ့ၫ လၧယဟိဝၩ ဒုၭ ဆၧထၫ့ဒၩ အံၫစရ့လၭ အဒုၪအဒၩလဖၪတၭ, ဆၧၥၭမဲၪယွၩ အီၪဝ့ၫ လၧအဝ့ၫၥံၪ အလီၩ့လီၫ. 30 တၭ စယဟီၡဖၭ အဘၩ့အမုး အီၪဂုးဖုးဝ့ၫလီၫ. အဂဲးဘဲၫယီၩ အဝ့ၫဒၪအယွၩ ဖ့ၪလၫ့ဝ့ၫ လၧဆၧအီၪပွံၭ ဝၬဖီၩ့ဝ့ၫလီၫ. 31 စယဟီၡဖၭ ကဲၪစဎွၩ လၧယုဒၫ အဖၫ့ခိၪတၭ, လၧအကဲၪၥၫ့ စဎွၩနီၪ အၥၭ အီၪ ၥၧၫ့ဆံၫယဲနံၪ့တၭ, ကဲၪ စဎွၩ လၧယရုစလံၫ့ အဖၧၩ့ နံၫဆံၫယဲနံၪ့လီၫ. တၭ အမိအမံၩ့မွဲ နးအဇုဘၫ, စၡံလဟဲၫ အဖိၪမုၪလီၫ. 32 အဝ့ၫဒၪ ဖိၬ အဖါ စအၫစၫ အဖၧၩ့ၥၭ ဘဲၫၥိၭ အမိမၩ ဆၧဂ့ၩ လၧယဟိဝၩ အမ့ၬယၫတၭ, ကၠၪခွံၬအၥၭ လၧအဝ့ၫ အ့ၬ. 33 မွဲလါနၫ့ဘိၩ ဆၧမၩဂၭဂီၩ့ ဆၧအလးထၪ့ထီၫ အ့ၬ. တၭ ၦခမျၧးၥံၪ တဲၩ့ဝဲၩအၥၭ လၧအဖါၥံၪအယွၩ အဂးအ့ၬ. 34 တၭ ဆၧအီၪလၩ့ထး ဘၪဆဲၫ့ လၧစယဟီၡဖၭ, ဆၧအခၪ့ထံၭ ဒဲအထုၬနီၪ, ယိခွါ, ကွ့ၭအၥၭ လၧလံၬစဟၫနနဲၫ အဖိၪခွၫ စယံဟုၫ အဖၧၩ့ လၧအဂဲးအကၠီၪ့ အီၪဝ့ၫ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့လီၫ. 35 တၭ ဆၧလဖၪနီၪ အလးခဲၫ့ ယုဒၫ အစဎွၩ စယဟီၡဖၭ မၩ အၥိၭ လၧအံၫစရ့လၭ အစဎွၩ စအၫဟဇဲအၫ, လၧအမၩ ဆၧလတီၩလလီၩ့ဘၪလီၫ. 36 တၭ မၩဎုၬဆၧ လၧအဝ့ၫ ဘဲၫၥိၭ အမိအၪ့မၧၫ့လၩ့ ကဘၩ့ လၧတၫၡံၭလီၫ. အဝ့ၫၥံၪ မၩကဲၪထၪ့ ကဘၩ့ လၧအံဇအၧၫ့ဂံဘၧၫ အဖၧၩ့လီၫ. 37 တၭ ၦမရံၡၫဖိၪ, စဒိၫဒဝၫ အဖိၪခွၫ စအံၫလအ့ဇၧၫ လဂၩ ချဲၩ့ဆၧ လၧမီၪအချိၬ ထၫ့ဒၩ စယဟီၡဖၭ တၭ, စံၭဝ့ၫဒၪ, မွဲန မၩဎုၬဆၧ လၧစအၫဟဇဲအၫ အကၠီၩ့ တၭ, ယဟိဝၩ မၩဂၭဂီၩ့ခွံၬယူၭ နဆၧမၩယူၭ. ကဘၩ့ ဂၭဂီၩ့တၭ, လ့ၩဆၧ လၧတၫၡံၭ ၥ့ၪအ့ၬ. 

1 စယဟီၡဖၭ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪ အၥိၭ လၧစဒၫဝံၭ အဒိၩ့ဖၧၩ့ တၭ, အဖိၪခွၫ စယဟိရၫ့ ကဲၪထၪ့ စဎွၩ လၧအလးနီၪလီၫ. 2 တၭ အီၪဝ့ၫ လၧအထၧၫ့ဖုဝဲၥံၪ စယဟီၡဖၭ အဖိၪခွၫ စအၭဇရဲအၫ, ဒဲစယဟဲၫအ့လၭ, ဒဲစဇ့ၭခရဲယၫ, ဒဲစအၭဇရဲအၫ, ဒဲစမဲၫခအ့လၭ, ဒဲစၡ့ၭဖတဲအၫလီၫ. အဝ့ၫၥံၪနီၪ မွဲယုဒၫ အစဎွၩ ယဟီၡဖၭ အဖိၪခွၫၥံၪလီၫ. 3 အဝ့ၫၥံၪအဖါ ဖ့ၪလၫ့ စ့ၩ ဒဲထီၫ့ ဒဲဆၧလူဒိၪဎွ့ၩဒိၪ အၪအၪလ့ၬ, ဒဲဒိၩ့ အီၪလၧအခိၪဒၧၩ့လဖၪ လၧယုဒၫ အဖၧၩ့လီၫ. အ့ၪမွဲ ဘၩ့မုးနီၪ ဖ့ၪလၫ့ဝ့ၫ လၧအဖိၪခွၫ စယဟိရၫ့လီၫ. အဂဲးဘဲၫယီၩ မွဲအဖိၪဝဲၡါလီၫ. 4 တၭ ထီး စယဟိရၫ့ ထၪ့ဘၭ လၧအဖါ အဘၩ့အမုးတၭ, မၩဆီၪ့ထၪ့အၥၭတၭ, မၩၥံၫ အထၧၫ့ဖုဝဲ ထီးအလူၬ လၧနၭ, ဒဲလၧအံၫစရ့လၭ အၦဒိၪအကျၩ တဘျုၭဂၩဆ့လီၫ. 5 လၧစယဟိရၫ့ ကဲၪၥၫ့ စဎွၩနီၪ အၥၭအီၪယူၭ ၥၧၫ့ဆံၫနံၫနံၪ့တၭ, ကဲၪစဎွၩ လၧယရုစလံၫ့ အဖၧၩ့နီၪ ဎိၭနံၪ့လီၫ. 6 အဝ့ၫ ဖိၬ အံၫစရ့လၭ အစဎွၩၥံၪ အဖၧၩ့ၥၭ, ဘဲၫစအၫဟၭ အၡၩဂံၪ့ဖိၪ အၥိၭနီၪလီၫ. အဂဲးဘဲၫယီၩ, စအၫဟၭ အဖိၪမုၪလဂၩမွဲ အမၫလီၫ. အဝ့ၫဒၪ မၩ ဆၧအၧၩ့ လၧယဟိဝၩ အမ့ၬယၫလီၫ. 7 မွဲလါနၫ့ဘိၩ ယဟိဝၩ မၩဂၭဂီၩ့ စဒၫဝံၭ အဂံၪ့ဖိၪနီၪ, အၥၭလအီၪဘၪမွဲ ဆၧအုၩ့လၩ့ လၧအမၩဝ့ၫ လၧယုဒၫ အကၠီၩ့ ဘဲၫၥိၭ အမိဖ့ၪလၫ့ အဝ့ၫ ဒဲအဖိၪအလံၩ လၧဆၧဖၩ့လဖျိၪ့ အဆိၩဆိၩ အကၠၪကၠၪနီၪလီၫ. 8 လၧအမုနံၩလဖၪနီၪ အံဒၧၫ့ဖိၪ ပိၩ့ထၪ့ဆၧ လၧအအီၪ လၧယုဒၫ အဖၫ့လၬတၭ, အီၪက့ၪ စဎွၩ လၧအနၫ့ဆါၥံၪ အဂးလီၫ. 9 စယဟိရၫ့ စဲၪ့ထၪ့ ဒဲအၦဒိၪဖၭဒိၪလဖၪတၭ, အလဲၪ့ၥုၭ ထီးအလူၬ အီၪလၧအၥိၭလီၫ. ဂဲထုၪ့ လၧမုနၩလခီၫတၭ, ကျီၪ့ၥံၫခွံၬ ၦအံဒၧၫ့ဖိၪ, လၧအအီၪဝၬဖီၩ့ဝ့ၫ ဒဲအလဲၪ့ၥုၭအခိၪၥံၪလီၫ. 10 တၭ ၦအံဒၧၫ့ဖိၪ လၧအအီၪဝ့ၫ လၧယုဒၫ အဖၫ့လၬ ပိၩ့ထၪ့ဆၧ ခီးမုဆၫလနံၩယီၩလီၫ. ထီးနီၪလဖၧၫ့ လံဘနၫ ပိၩ့ထၪ့ဝ့ၫ အဆၧၫ့အထီ လဖၧၫ့ဎးလီၫ. အဂဲးဘဲၫယီၩ အဝ့ၫဒၪ စဲၪ့ဒၪယူၭ ယဟိဝၩ လၧအမွဲ အဖါၥံၪအယွၩယူၭ. 11 အဝ့ၫဒၪ မၩထၪ့ ဆၧအလးထၪ့ထီၫလဖၪ လၧယုဒၫ အခိၪလီၩ့ အလီၩ့နီၪ, ဒဲဒုၭမၩမၪမုၪ မၩမၪခွၫ လၧၦအီၪဝ့ၫ လၧယရုစလံၫ့ အဖၧၩ့ ဒဲအၪ့မၧၫ့ဆီၪ့ ယုဒၫဆ့ လီၫ. 12 တၭ လံၬလဘံၪ့ ဂဲၫ လၧမီၪအံၫလဲယၫ ထီၩ့လၧအအီၪတၭ, စံၭဝ့ၫဒၪ, ယဟိဝၩ နဖါစဒၫဝံၭ အယွၩစံၭ ဘဲၫယီၩ, နဖါ စယဟီၡဖၭ အဖၧၩ့ၥၭၥံၪ မွဲဂ့ၩ, ယုဒၫ အစဎွၩ အၫစၫ အဖၧၩ့ၥၭမွဲဂ့ၩ, မွဲနလဖိၬဘၪ အကၠီၩ့, 13 အ့ၪမွဲ န ဖိၬ အံၫစရ့လၭ အစဎွၩၥံၪ အဖၧၩ့ၥၭတၭ, ဒုၭမၩမၪမုၪ မၩမၪခွၫ ယုဒၫ ဒဲၦအီၪဝ့ၫ လၧယရုစလံၫ့ အဖၧၩ့, ဘဲၫစအၫဟၭ အၡၩဂံၪ့ဖိၪ အဆၧမၩမၪမုၪ မၩမၪခွၫ အၥိၭနီၪတၭ, နမၩၥံၫ နထၧၫ့ဖုဝဲ လၧနဖါ အၡၩဂံၪ့ဖိၪ အကျၩ လၧအဂ့ၩနဲၪ့နၧၩ အကၠီၩ့တၭ, 14 ယိခွါ, ယဟိဝၩ မိကျီၪ့ နၡၩခမျၧး, ဒဲနဖိၪနလံၩၥံၪ, ဒဲနမၫၥံၪ, ဒဲနဆၧဖိၪဆၧလံၩ ထီးအလူၬ လၧဆၧမၩဂၭဂီၩ့ဖၭဒိၪ တၭ, 15 နမိဆၫထၪ့ နၭနၭလ့ၬတၭ, နဎွံၬ မိဆံၬထၪ့ လၧခီၫ့ လၧဆၧဆၫဘၪနၧၩ လနံၩဘၪလနံၩ အကၠီၩ့နီၪလီၫ. 16 လၧနီၪအမ့ၬယၫ ယဟိဝၩ ထိၪဂဲၩ ၦဖလံၡၫဖိၪအၥၭ, ဒဲၦအရ့ဘၠၫဖိၪအၥၭ လၧအအီၪဘူၭ လၧၦကုၡၫဖိၪလဖၪ, ထၫ့ဒၩ စယဟိရၫ့လီၫ. 17 အဝ့ၫၥံၪနီၪ ဂဲၫထၪ့ လၧယုဒၫ ဘုၪ့ဖိးဆၧတၭ, ဆိၬထၪ့ခွံၬ ကယဲ ဆၧဖိၪဆၧလံၩ လၧအအီၪဝ့ၫ လၧစဎွၩ အဂံၪ့ဖၧၩ့ ဒဲအဖိၪခွၫၥံၪ ဒဲအမၫၥံၪဆ့, အီၪလၩ့ထး နးဂၩအ့ၬ. အီၪလၩ့ထးန့ၫ အဖိၪခွၫဒၪဘၨၩ စယဟိအဟၭ လဂၩဎးလီၫ. 18 တၭ ဆၧလဖၪနီၪ ထီးအလူၬ အလးခဲၫ့ ယဟိဝၩ ထး အဝ့ၫ လၧဆၧဆၫ လၧအဎွံၬဖၧၩ့ လၧအဘျၪ လၥ့ၪဘၪလီၫ. 19 ဆၧမၩအၥၭ လၧနံၫနံၪ့အထုၬတၭ, အဎွံၬၥံၪ ဆံၬထၪ့ခွံၬ လၧဆၧဆၫ အကၠီၩ့တၭ, ၥံၫဝ့ၫ လၧဆၧဆၫအၧၩ့ အကၠီၩ့နီၪလီၫ. တၭ ၦခမျၧး ဆူၭခဲၩဆၧ လၧအဂး ဘဲၫအဖါၥံၪ အဆၧဆူၭခဲၩ အၥိၭနီၪအ့ၬ. 20 လၧအကဲၪၥၫ့ စဎွၩနီၪ အၥၭအီၪ ၥၧၫ့ဆံၫနံၫနံၪ့တၭ, ကဲၪစဎွၩ လၧယရုစလံၫ့ အဖၧၩ့ ဎိၭနံၪ့တၭ, ထဲၩ့ထဲၩ့ဝ့ၫတၭ ၦမီၪ့ဘၪၥၭယူဝ့ၫ အ့ၬ. မွဲလါနၫ့ဘိၩ ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဒိၩ့ဖၧၩ့နီၪ, အ့ၪမွဲ, မွဲလၧစဎွၩ အဆၧၥွၪခိၪ အဖၧၩ့ အ့ၬ. 

1 တၭ ၦအီၪဝ့ၫ လၧယရုစလံၫ့ အဖၧၩ့လဖၪနီၪ, အီၪက့ၪထၪ့ အဖိၪဒၪဘၨၩ စအၫဟဇဲအၫ လၧစဎွၩ လၧအလးလီၫ. အဂဲးဘဲၫယီၩ ၦလဒီၪ့ လၧအဂဲၫ လၧၦအရ့ဘၠၫဖိၪ အၥိၭ လၧၦၥုၪ့တဲၩအလးနီၪ, မၩၥံၫယူၭ အဝဲၥံၪ ထီးအလူၬလီၫ. တၭ ယုဒၫ အစဎွၩ စယဟိရၫ့ အဖိၪခွၫ စအၫဟဇဲအၫ ကဲၪထၪ့ စဎွၩလီၫ. 2 တၭ စအၫဟဇဲအၫ ကဲၪၥၫ့ စဎွၩနီၪ အၥၭၡါ လံဆံၫနံၫနံၪ့တၭ, ကဲၪ စဎွၩ လနံၪ့ လၧယရုစလံၫ့ အဖၧၩ့တၭ, အမိအမံၩ့မွဲ နးအၭ၁လဲအၫ စအီမြဲၫ အဖိၪမုၪလီၫ. 3 အဝ့ၫဒၪ ဖိၬ စအၫဟၭ အၡၩဂံၪ့ဖိၪ အဖၧၩ့ၥၭလီၫ. အဂဲးဘဲၫယီၩ အမိမွဲ ၦလၧအဒုၭကိၪ့အဝ့ၫ ဘဲၫၥိၭ အမိမၩ ဆၧအၧၩ့လီၫ. 4 တၭ အဝ့ၫ မၩ ဆၧအၧၩ့ လၧယဟိဝၩ အမ့ၬယၫ, ဘဲၫစအၫဟၭ အၡၩဂံၪ့ဖိၪ အၥိၭနီၪလီၫ. အဂဲးဘဲၫယီၩ လၧအဖါၥံၪ အလးခဲၫ့နီၪ အဝ့ၫၥံၪမွဲ ၦဒုၭကိၪ့အဝ့ၫ ထီးအထီၩ့ လၧဆၧဂၭဂီၩ့လီၫ. 5 အဝ့ၫဒၪ လ့ၩဆ့ ဘဲၫအဝ့ၫၥံၪ ဒုၭကိၪ့ဆၧ အၥိၭတၭ, လ့ၩဝ့ၫ လၧစအၫဟၭ အဖိၪခွၫ စယိရၫ့ အၥိၭ လၧဆၧဒုၭၥုၭ လၧစံရအၫ အစဎွၩ ဟၭဇအ့လၭ လၧရၫမီၭဂံလအၭ အဖၧၩ့တၭ, ၦစံရအၫဖိၪၥံၪ ကျီၪ့ စယိရၫ့လီၫ. 6 တၭ စယိရၫ့ ထဲၩ့ကဒၩထဲၩ့ဝ့ၫ လၧယ့ၭဇြအ့လၭ, ဘဲၫၥိၭ အဖၧၩ့လးလဖၪ လၧၦစံရအၫဖိၪ မၩဝ့ၫ လၧရၫမၫ, ထီးအဒုၭၥုၭ လၧစံရအၫ အစဎွၩ ဟၭဇအ့လၭနီၪ မိဘျၪထဲၩ့ဝ့ၫလီၫ. တၭ ယုဒၫ အစဎွၩ ယဟိရၫ့ အဖိၪခွၫ စအၫဟဇဲအၫနီၪ လ့ၩထၪ့ အီၪၡီၩ့ စအၫဟၭ အဖိၪခွၫ စယိရၫ့ လၧယ့ၭဇြအ့လၭ အဖၧၩ့, အဂဲးဘဲၫယီၩ ဆၫဝ့ၫလီၫ. 7 တၭ စအၫဟဇဲအၫ ဘၪ ဆၧမၩဂၭဂီၩ့ဝ့ၫနီၪ ဂဲၫလၩ့ဝ့ၫ လၧယွၩလခီၫ, လၧအဂဲၫ လၧစယိရၫ့ အအီၪ အကၠီၩ့ လီၫ. အဂဲးဘဲၫယီၩ ထီးအထီၩ့ဝ့ၫတၭ, လ့ၩထၪ့ဝ့ၫ လၧစယိရၫ့ အၥိၭ ထၫ့ဒၩ စနံၫ့ၡဲၫ အဖိၪခွၫ စယံဟုၫ လၧယဟိဝၩ ဂုၪဝ့ၫ, ဘဲၫၥိၭ အမိဒၪ့ထ့ၬခွံၬ စအၫဟၭ အၡၩဂံၪ့ဖိၪလီၫ. 8 ထီးစယံဟုၫ စ့ၩရၫ့ စအၫဟၭ အၡၩဂံၪ့ဖိၪတၭ, ဆၧမၩအၥၭ လၧအဒၪန့ ယုဒၫ အၦဒိၪဖၭဒိၪလဖၪ ဒဲစအၫဟဇဲအၫ အထၧၫ့ဖုဝဲလဖၪ အဖိၪခွၫၥံၪ လၧအမၩ စအၫဟဇဲအၫ အဆၧတၭ, မၩၥံၫ အဝ့ၫၥံၪ လီၫ. 9 တၭ အၪ့ဎၬ စအၫဟဇဲအၫတၭ, ၦဖီၪ့န့ဝ့ၫ (အဂဲးဘဲၫယီၩ, အီၪက့ၪၥူၪအၥၭ လၧစမ့ရအၫ အဖၧၩ့) တၭ ဂဲၫၥိၫ့ဝ့ၫ လၧစယံဟုၫ အအီၪတၭ, ထီးအမၩၥံၫဘၪဝ့ၫတၭ, ခုၪ့လၩ့ဘၧၩ့ခွံၬဝ့ၫလီၫ. အဂဲးဘဲၫယီၩ စံၭဝ့ၫဒၪ, မွဲစယဟီၡဖၭ လၧအအၪ့ဎၬ ယဟိဝၩ လၧအၥၭ ထၧၫ့ဖျိၪ့ယၫ အဖိၪခွၫလီၫ. တၭ စအၫဟဇဲအၫ အၡၩဂံၪ့ဖိၪ ပၧၩ့ဒံၭ ဘၩ့မုးနီၪ အစီၩ့အမၩ့ အီၪအ့ၬ. 10 ထီးစအၫဟဇဲအၫအမိ နးအၭ၁လဲအၫ လဂၩ ဒၪဘၪဝ့ၫ လၧအဖိၪခွၫ ၥံၫယူၭတၭ, ဂဲထုၪ့ မၩဂၭဂီၩ့ စဎွၩ အချံၫအၥၪ ထီးအလူၬ လၧအဘၪဆဲၫ့ ယုဒၫ အၡၩဂံၪ့ဖိၪ လီၫ. 11 အ့ၪမွဲ စဎွၩ အဖိၪမုၪ နးယဟီၡဘံအၭ လဂၩ မၩန့ စအၫဟဇဲအၫ အဖိၪခွၫ စယိအၭ အၪ့ဂူၪန့ဝ့ၫ လၧစဎွၩ အဖိၪခွၫ လၧအဘၪ ဆၧမၩၥံၫဝ့ၫ အကျၩတၭ, အီၪက့ၪၥူၪခွံၬဝ့ၫဒၪ, ဒဲအၡၩ ဒုၭအၪ့နူ လဂၩ လၧဒူၭဖၧၩ့ လီၫ. တၭ စယဟိရၫ့ အဖိၪမုၪ, ၦလုဆၧ စယဟီအဒၫ အမၫ နးယဟီၡဘံအၭ (အဂဲးဘဲၫယီၩ မွဲစအၫဟဇဲအၫ အထၧၫ့ဖုဝဲမုၪ) အီၪက့ၪၥူၪခွံၬ အဝ့ၫ လၧနးအၭ၁လဲအၫ အမ့ၬယၫတၭ, ၦမုၪနီၪ မၩၥံၫဘၪဝ့ၫဒၪအ့ၬ. 12 တၭ အဝ့ၫဒၪ ဘၪ ဆၧအီၪက့ၪၥူၪဝ့ၫ လၧယွၩအဂံၪ့ဖၧၩ့ ဎူၫနံၪ့လီၫ. တၭ နးအၭ၁လဲအၫနီၪ ကဲၪထၪ့ နးဎွၩမုၪ လၧခးအဖၫ့ခိၪလီၫ. 

1 လၧနွ့ၫနံၪ့လနံၪ့ အဖၧၩ့နီၪ စယဟီအဒၫ အီၪက့ၪဆီၪ့ထၪ့အၥၭတၭ, မၩန့ ၦအယၩၥံၪ အခိၪလဖၪ စယရိဟၫ့ အဖိၪခွၫ စအၭဇရဲအၫ, ဒဲစယဟိဟနၫ့ အဖိၪခွၫ စအံၫၡမၫအ့လၭ, ဒဲစအိၫဘ့ၭ အဖိၪခွၫ စအၭဇရဲအၫ, ဒဲစအဒဲအၫ အဖိၪခွၫ စမ့ၫအဇဲအၫ, ဒဲစဇ့ၭခြဲၫ အဖိၪခွၫ စအလံၡဖၭတၭ, အုၩ့လၩ့လိၬအၥၭ လၧအဝ့ၫၥံၪ လီၫ. 2 အဝ့ၫၥံၪ လ့ၩဝံၩ့ဝၩ့ဆၧ လၧယုဒၫ အဖၧၩ့တၭ, ဒုၭအီၪကိၩ့အီၪကီၪ့ ၦလံဝဲၫဖိၪ လၧယုဒၫ အဒိၩ့ ထီးအလူၬ, ဒဲအံၫစရ့လၭ အဖါၥံၪအခိၪနီၪတၭ, အဝ့ၫၥံၪ ဂဲၫထီၩ့ဝ့ၫ လၧယရုစလံၫ့လီၫ. 3 တၭ ၦအီၪကီၪ့ဝ့ၫ ထီးအလူၬနီၪ, အုၩ့လၩ့လိၬအၥၭ လၧစဎွၩ လၧယွၩအဂံၪ့ဖၧၩ့ နီၪလီၫ. တၭ အဝ့ၫဒၪ စံၭအဝ့ၫၥံၪ, ယိခွါ, စဎွၩ အဖိၪခွၫ မိကဲၪထၪ့ စဎွၩ ဘဲၫယဟိဝၩ စံၭဆၧ လၧစဒၫဝံၭ အဖိၪခွၫၥံၪ အဂဲးအကၠီၪ့ အၥိၭနီၪလီၫ. 4 အယီၩမွဲ ဆၧလၧနၥံၪ မိမၩဘၪလမံၩ့, နၥံၪဝ့ၫလဖၪ ၥၧၫ့ဒီၪ့လဒီၪ့ လၧအလ့ၩနုၬ လၧမးၥံၫအနံၩလဖၪ လၧၦလုဆၧလဖၪ, ဒဲလၧၦလံဝဲၫဖိၪအကျၩ မိကဲၪထၪ့ ၦခိၭဆၧ လၧတရၫ့ၥံၪ အခၪ့ထံၭ, 5 ၦၥၧၫ့ဒီၪ့လဒီၪ့ မိဘၪ အီၪလၧစဎွၩအဂံၪ့ တၭ, ၦၥၧၫ့ဒီၪ့လဒီၪ့ မိဘၪ အီၪလၧဆၧၥုၪ့ထၪ့ အခၪ့ထံၭ အတရၫ့နီၪ, ၦခမျၧးၥံၪ ထီးအလူၬ မိဘၪအီၪဝ့ၫ လၧယဟိဝၩ အဂံၪ့အဝၩ့လဖၪ အဖၧၩ့လီၫ. 6 အ့ၪမွဲ ဒုၭလ့ၩနုၬ ၦၡၩ လၧယဟိဝၩ အဂံၪ့ဖၧၩ့ န့ၫ ၦလုဆၧၥံၪ ဒဲၦလံဝဲၫဖိၪၥံၪ လၧအမၩဆၧလဖၪနီၪဆံၭ. အဝ့ၫၥံၪနီၪ မိလ့ၩနုၬဘၪလီၫ. အဂဲးဘဲၫယီၩ မွဲအဆံၫ့ဎံၪဝ့ၫလီၫ. အ့ၪမွဲ ၦခမျၧး ထီးအလူၬနီၪ မိဘၪခိၭန့ ယဟိဝၩ အဆၧခိၭလီၫ. 7 တၭ ၦလံဝဲၫဖိၪ ဘၪဝၩ့ထၬ စဎွၩ ဝၬဖီၩ့ဝ့ၫ, လဂၩ လၧအစူၪဝဲၩ လၧအစူၪဖၧၩ့, လဂၩ လၧအစူၪဝဲၩ လၧအစူၪဖၧၩ့တၭ, ထီးဒၪ ၦလၧအမိလ့ၩနုၬ လၧဂံၪ့အဖၧၩ့နီၪ မိဘၪ ဆၧမၩၥံၫဝ့ၫလီၫ. ထီးစဎွၩ စဲၪ့ထၪ့ ဒဲဂဲၫနုၬဝ့ၫနီၪ, အီၪ နၥံၪဝ့ၫ လၧစဎွၩ အၥိၭဆံၭ. 8 ၦလံဝဲၫဖိၪ ဒဲယုဒၫ ထီးအလူၬနီၪ, မၩဝ့ၫ ဘဲၫကယဲ ဆၧလၧၦလုဆၧ စယဟီအဒၫ မၪလူၬဝ့ၫ အၥိၭနီၪတၭ, မၩန့ ၦလၧအဂဲၫနုၬ လၧမးၥံၫအနံၩ, ဒဲစဲၪ့ထၪ့ဝ့ၫ လၧမးၥံၫအနံၩလီၫ. အဂဲးဘဲၫယီၩ ၦလုဆၧ စယဟီအဒၫ ဖျါခွံၬ ၦအဆၫ့လဖၪအ့ၬ. 9 တၭ ၦလုဆၧ စယဟီအဒၫ ဖ့ၪလၫ့ ၦအယၩၥံၪ အခိၪလဖၪ လၧစဒၫဝံၭ အဖၩ့ၥံၪ, ဒဲအထၩ့ဖံၭဖၭဒိၪၥံၪ, ဒဲအထၩ့ဖံၭဖိၪၥံၪ လၧအအီၪဝ့ၫ လၧယွၩ အဂံၪ့ဖၧၩ့လီၫ. 10 တၭ ၦအီၪက့ၪၦခမျၧး ထီးအလူၬ လဂၩ အီၪလၧအစူၪဝဲၩ လၧအစူၪဖၧၩ့, လဂၩ အီၪလၧအစူၪဝဲၩ လၧအစူၪဖၧၩ့ အီၪဝၬဖီၩ့ စဎွၩ လၧဂံၪ့အစူၪထွ့ၪ လခီၫ, ထီၩ့လၧဂံၪ့အစူၪစ့ၪ လခီၫ, လၧဆၧလုအလး ဒဲဂံၪ့အနဲၩ့ထံၭနီၪလီၫ. 11 ထီးနီၪလဖၧၫ့ အဝ့ၫၥံၪ ဂဲၫဆိၬထၪ့ စဎွၩ အဖိၪခွၫတၭ, ဒုၭချုၬထၪ့ဝ့ၫ လၧ၁ရဖူၩ, ဒဲအီၪက့ၪ ဆၧအုၩ့လၩ့တၭ, အီၪက့ၪထၪ့ဝ့ၫ လၧစဎွၩ အလးတၭ, စယဟီအဒၫ အဖိၪခွၫၥံၪ ဂုၪဝ့ၫတၭ, စံၭဝ့ၫ, မွဲစဎွၩ မၧၫ့ဝ့ၫဆံၭ. 12 ထီးနးအၭ၁လဲအၫနီၪ နါဂၧၫ့ ၦခမျၧး စဲၪ့ ဒဲစံၭထၪ့အၪ့အူၭ စဎွၩနီၪတၭ, ဂဲၫဝ့ၫ လၧၦခမျၧး အအီၪ လၧယဟိဝၩ အဂံၪ့ဖၧၩ့လီၫ. 13 တၭ ယိဝ့ၫတၭ, ယိခွါ, စဎွၩ ဆၧၫ့ထုၪ့ဝ့ၫ လၧဆၧအလးထၪ့ထီၫ ထီးဆၧလ့ၩနုၬနီၪတၭ, ၦဒိၪဖၭဒိၪလဖၪ ဒဲၦအူၪခွ့ၩၥံၪ, အီၪဝ့ၫ လၧစဎွၩ အနဲၩ့ထံၭနီၪလီၫ. ခးအၡၩခမျၧး ထီးအလူၬနီၪ, ၥုၪ့ထိၬၥၭထိၬတၭ, အူၪထၪ့ ခွ့ၩ ဒဲၦၥံၫကျံၩဆၧ အီၪဝ့ၫ လၧၥၫ့ထီးနါဒံၩ့ ဒဲၦလၧအၥီၪ့လိၪ ဆၧၥံၫကျံၩ စံၭထၪ့အၪ့အူၭလီၫ. ထီးနီၪလဖၧၫ့ နးအၭ၁လဲအၫ ၡၫ့ အဆဲၫ့, ဒဲကိၭထၪ့, ဆၧပိၩ့ထၪ့ဖီၩ! ဆၧပိၩ့ထၪ့ဖီၩ! 14 ၦလုဆၧ စယဟီအဒၫ ဒုၭလ့ၩထၪ့ ၦအယၩၥံၪအခိၪလဖၪ, ဒဲၦၥုၭမုအခိၪၥံၪတၭ စံၭဝ့ၫ, နၫ့ထၪ့ခွံၬ ၦမုၪနီၪ လၧဂံၪ့ဖၧၩ့ လၧဆၧအဂဲးလဖၪ လၧခီၫ့တၭ, ၦလၧအလီၩ့ဖိၬဝ့ၫအခဲၫ့နီၪ, မွဲအဘၪ ဆၧမၩၥံၫဝ့ၫ လၧနၭဆံၭ. အဂဲးဘဲၫယီၩ ၦလုဆၧ စံၭယူၭ, မွဲနၥံၪ ထီးမၩၥံၫ လၧယဟိဝၩ အဂံၪ့ဖၧၩ့ လဂ့ၩ. 15 အခိးမွဲဘဲၫနီၪ ၦဖီၪ့ထၬဝ့ၫတၭ, ထီးအလ့ၩဝ့ၫ ထီၩ့လၧဆၧလ့ၩနုၬ လၧကၥ့ၪ အတရၫ့ လၧစဎွၩ အဂံၪ့နဲၩ့တၭ, ၦမၩၥံၫဝ့ၫ ထီးနီၪလီၫ. 16 စယဟီအဒၫ အုၩ့လၩ့ဆၧ ဒဲဒုၭအုၩ့လၩ့လိၬအၥၭ လၧၦခမျၧး ထီးအလူၬ ဒဲလၧစဎွၩနီၪ, ဘဲၫၥိၭ အဝ့ၫၥံၪ မိကဲၪထၪ့ ယဟိဝၩ အၡၩခမျၧးလီၫ. 17 ထီးနီၪလဖၧၫ့ ၦခမျၧး ထီးအလူၬ လ့ၩထၪ့ လၧဘၫအလၭ အဂံၪ့ဖၧၩ့ တၭ, မၩလၩ့ဎီးဝ့ၫတၭ, မၩခါလၩ့ဘျ့ၭ အဆၧလုလး ဒဲအဆၧဂၩ့ၥံၪတၭ, မၩၥံၫ ဘၫအလၭ အၡၩလုဆၧ စမၭတၫ့ လၧဆၧလုလးလဖၪ အမ့ၬယၫလီၫ. 18 တၭ စယဟီအဒၫ အီၪက့ၪလၩ့ ဆၧဖံၭဆၧမၩလဖၪ လၧယဟိဝၩ အဂံၪ့ဖၧၩ့ လၧၦလုဆၧ ၦလံဝဲၫဖိၪၥံၪ အစူၪဖၧၩ့, ၦလၧစဒၫဝံၭ အၪ့နၩ့ဖၭဝ့ၫ အဆၧၫ့ လၧယဟိဝၩ အဂံၪ့ဖၧၩ့ ဘဲၫၥိၭ အမိလုထၪ့ ယဟိဝၩ လၧဆၧလုမ့ၪ ဘဲၫဆၧကွ့ၭအၥၭ လၧစမိစ့ၭ အဆၧၥီၪ့ဆၧၥၫ့ အဖၧၩ့ အၥိၭနီၪ, အီၪလၧဆၧၥုၪ့ထိၬၥၭထိၬတၭ, ၥံၫကျံၩဆၧ, ဘဲၫစဒၫဝံၭ မၪလူၬဝ့ၫ အၥိၭနီၪလီၫ. 19 အဝ့ၫဒၪ အီၪက့ၪ ၦခိၭဆၧ ထီးယဟိဝၩ အဂံၪ့အတရၫ့လဖၪ ဘဲၫၥိၭ ဆၧလဆံၫ့ဘၪ ထီးနုၬ နးမံၩ့လဂ့ၩလီၫ. 20 အဝ့ၫဒၪ မၩန့ ၦအယၩၥံၪ အခိၪလဖၪ, ဒဲၦလၧအဘၪဆဲၫ့ လၧစဎွၩ အၡၩဂံၪ့ဖိၪ, ဒဲၦပၧၩ့ၦခမျၧးၥံၪ ဒဲခးအၡၩခမျၧး ထီးအလူၬတၭ, ဂဲၫဆိၬလၩ့ခွံၬ စဎွၩ လၧယဟိဝၩအဂံၪ့တၭ, ဂဲၫ လၧတရၫ့ထၪ့ထီၫ အဖၧၩ့ ထီၩ့လၧစဎွၩ အဂံၪ့ဖၧၩ့တၭ, ဒုၭဆၧၫ့နၩ့ စဎွၩ လၧဘၩ့မုး အလးဆီၩ့ဆီ အဖၫ့ခိၪလီၫ. 21 တၭ ခးအၡၩခမျၧး ထီးအလူၬ ၥုၪ့ထိၬၥၭထိၬတၭ, ၦမၩၥံၫယူၭ နးအၭ၁လဲအၫ လၧနၭ အလးခဲၫ့နီၪ, ဒိၩ့ အီၪမုၬဝ့ၫဒၪလီၫ. 

1 စယိအၭ ကဲၪၥၫ့ စဎွၩနီၪ အၥၭအီၪ နွ့ၫနံၪ့တၭ, ကဲၪ စဎွၩ လၧယရုစလံၫ့ အဖၧၩ့ အနံၪ့လံဆံၫလီၫ. အမိအမံၩ့မွဲ နးဇံၫဘဲအၫ, ဘၪဆဲၫ့ လၧဘံအၧၫၡံၫဘၫလီၫ. 2 လၧကယဲ ၦလုဆၧ စယဟီအဒၫ အမုနံၩ ထီးအလူၬနီၪ, စယိအၭ မၩ ဆၧအဂ့ၩ လၧယဟိဝၩ အမ့ၬယၫလီၫ. 3 စယဟီအဒၫ မၩန့ မၫၥံၪ လၧအဂး နံၫဂၩတၭ, အဝ့ၫ ထၪ့ဖိၪ အဖိၪခွၫၥံၪ ဒဲအဖိၪမုၪၥံၪလီၫ. 4 လၧဆၧနီၪလဖၪ အလးခဲၫ့ ဆၧမၩအၥၭ လၧစယိအၭအၥၭ အီၪလၧအမိမၩဂ့ၩထၪ့ထဲၩ့ ယဟိဝၩအဂံၪ့လီၫ. 5 ဒုၭအီၪကိၩ့အီၪကီၪ့ ၦလုဆၧလဖၪ, ဒဲၦလံဝဲၫဖိၪၥံၪ တၭ, စံၭအဝ့ၫၥံၪ, လ့ၩ လၧကယဲ ယုဒၫ အဒိၩ့လဖၪ တၭ, အၪ့ထုၫ့ကီၪ့ စ့ၩ လၧအံၫစရ့လၭ ထီးအလူၬ ဘဲၫ နၥံၪ မိမၩဂ့ၩထၪ့ထဲၩ့ နၥံၪအယွၩအဂံၪ့ လနံၪ့ဘၪလနံၪ့ဆံၭ. တၭ မၩ ဆၧယီၩ ချဲၫ့ချဲၫ့ဆံၭ. မွဲလါနၫ့ဘဲၫနီၪတၭ, ၦလံဝဲၫဖိၪ မၩဝ့ၫ ချဲၫ့ချဲၫ့အ့ၬ. 6 စဎွၩ ကိၭန့ ဆၧအခိၪ စယဟီအဒၫတၭ, စံၭအဝ့ၫ, န လအၪ့မၧၫ့ဘၪ ၦလံဝဲၫဖိၪၥံၪ ဂဲၫဆိၬ ယဟိဝၩ အခ့ၫအၡၩ စမိစ့ၭ အဆၧအၪ့ထုၫ့ကီၪ့ လၧယုဒၫ, ဒဲလၧယရုစလံၫ့ အဖၧၩ့, ဒဲလၧအံၫစရ့လၭ အၡၩအီၪကီၪ့ဖိၪ လၧဆၧအုၩ့လၩ့ အတဲၩဆံၫ့ဎံၪ အဂးနီၪ, မွဲဘၪလဲၪ. 7 အဂဲးဘဲၫယီၩ ၦမုၪအအၧၩ့ နးအၭ၁လဲအၫ အဖိၪခွၫၥံၪ မၩဂၭဂီၩ့ယူၭ ယွၩအဂံၪ့တၭ, ကယဲ ဆၧလမံၩ့လါလါ လၧၦအီၪက့ၪဆံၫ့ဎံၪဝ့ၫ လၧယဟိဝၩ အဂံၪ့ဖၧၩ့နီၪ, အဝ့ၫၥံၪ ဖ့ၪလၫ့ယူၭ လၧဘၫအလၭလဖၪလီၫ. 8 စဎွၩ မၪလူၬဆၧနီၪ ၦမၩတလၫလဖျိၪ့တၭ, အီၪက့ၪလၩ့ဝ့ၫ လၧယဟိဝၩ အဂံၪ့အတရၫ့နီၪ လၧခီၫ့လီၫ. 9 တၭ အဝ့ၫၥံၪ ဒုၭဂၧၫ့ထၪ့ၥၩလၩ့ဆၧ လၧယုဒၫ ထၧၫ့ခးယၫ, ဒဲလၧယရုစလံၫ့ ထၧၫ့ဒိၩ့ယၫ ဘဲၫၥိၭ ၦမိဂဲၫဆိၬ ဆၧအၪ့ထုၫ့ကီၪ့ လၧယွၩအခ့ၫအၡၩ စမိစ့ၭ အီၪက့ၪ လၧအံၫစရ့လၭ အဖၫ့ခိၪ လၧၡါမုနၧၫ့ဖၫနီၪ, လၧယဟိဝၩ အအီၪလီၫ. 10 ၦဒိၪဖၭဒိၪၥံၪ, ဒဲၦခမျၧး ထီးအလူၬ ၥုၪ့ထိၬၥၭထိၬ ဂဲၫဆိၬဆၧတၭ, ဒုၭနုၬလၩ့ဝ့ၫ လၧတလၫ လဖျိၪ့နီၪ အဖၧၩ့ ထီးအထုၬလီၫ. 11 တၭ အဆၧၫ့အထီ လၧတလၫနီၪ ဘၪ ဆၧဂဲၫဆိၬဝ့ၫ လၧစဎွၩ အၦဒိၪဖၭဒိၪ အအီၪ လၧၦလံဝဲၫဖိၪ အစူၪဖၧၩ့နီၪ, ထီးအဝ့ၫၥံၪ ဒၪဘၪ လၧစ့ၩ အီၪ အၪမၬတၭ, ဆၧမၩအၥၭ လၧစဎွၩ အၡၩကွ့ၭလံၬလဂၩ, ဒဲၦလုဆၧအခိၪ အၦဒိၪလဂၩ ဂဲၫဂါလၩ့ခွံၬဝ့ၫတၭ, မၩန့ဝ့ၫ, အီၪက့ၪထဲၩ့ဝ့ၫ လၧအလး လီၫ. မၩဝ့ၫ ဘဲၫနီၪ လနံၩဘၪလနံၩတၭ, အၪ့ထုၫ့ကီၪ့ စ့ၩ အၪအၪလ့ၬလီၫ. 12 စဎွၩ ဒဲစယဟီအဒၫ ဖ့ၪလၫ့ဝ့ၫ လၧၦမၩ ယဟိဝၩအဂံၪ့ အဆၧမၩတၭ, အၪ့လံၩ့ ၦပၠၩ့၁မါၥံၪ, ဒဲၦလဲၬ၁မါၥံၪ လၧစ့ၩ ဘဲၫၥိၭ အမိမၩထဲၩ့ ယဟိဝၩအဂံၪ့, ဒဲၦလၧအမၩဆၧ လၧထၭ ဒဲလၧထီးဝီၩဆ့, ဘဲၫၥိၭ အမိမၩဂ့ၩထၪ့ထဲၩ့ ယဟိဝၩအဂံၪ့လီၫ. 13 ၦမၩဆၧၥံၪနီၪ မၩဆၧတၭ, ဆၧမၩနီၪ ဂီၩ့ဝ့ၫ ဂ့ၩဘၪစဲၪတၭ, မၩဂုးမၩခၧၫ့ ယွၩအဂံၪ့လီၫ. 14 အဝ့ၫၥံၪ မၩဝ့ၫ ဂီၩ့တၭ, ဂဲၫဆိၬ စ့ၩ လၧအအီၪလၩ့ထးနီၪ လၧစဎွၩ ဒဲစယဟီအဒၫ အအီၪတၭ, ၦမၩကဲၪထၪ့ဝ့ၫ လၧထွ့ၫၥံၪ လၧယဟိဝၩအဂံၪ့ အဂး, ထွ့ၫၥံၪ လၧၦမၩဆၧ အဂး, ဒဲလၧဆၧလု အဂး, ဒဲလၧနိၪထိၩ့ၥံၪ, ဒဲထွ့ၫထီၫ့ၥံၪ, ဒဲထွ့ၫစ့ၩၥံၪ လီၫ. တၭ အဝ့ၫၥံၪ လုထၪ့ ဆၧလုမ့ၪ လၧယဟိဝၩ အဂံၪ့ဖၧၩ့ လထံၪဎးဘီၩ့ဎး လၧစယဟီအဒၫ အမုနံၩ ထီးအလူၬနီၪလီၫ. 15 စယဟီအဒၫ အၥၭၡါထၪ့တၭ, အမုနံၩလဖၪ လၧၫ့ဎွ့ၩထၪ့တၭ ၥံၫဝ့ၫဒၪလီၫ. ထီးအၥံၫနီၪ အၥၭၡါအနံၪ့ လယၩၥၧၫ့ဆံၫလီၫ. 16 တၭ ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဒိၩ့ဖၧၩ့ လၧစဎွၩအကျၩ, အဂဲးဘဲၫယီၩ လၧယွၩအဂး မွဲဂ့ၩ, လၧအၡၩဂံၪ့ဖိၪအဂး မွဲဂ့ၩ, အဝ့ၫ မၩ ဆၧဂ့ၩ လၧအံၫစရ့လၭ အဖၧၩ့လီၫ. 17 လၧစယဟီအဒၫ ၥံၫဝ့ၫ အလးခဲၫ့နီၪ, ယုဒၫ အၦဒိၪဖၭဒိၪလဖၪ ဂဲၫဝ့ၫတၭ, ၡီၫ့ကူၭလၩ့အၥၭ လၧစဎွၩ အမ့ၬယၫတၭ, စဎွၩ ခိၭနၪ အဝ့ၫၥံၪအလူလီၫ. 18 အဝ့ၫၥံၪ စဲၪ့ဒၪ ယဟိဝၩ အဝ့ၫၥံၪအဖါလဖၪ အယွၩ အဂံၪ့တၭ, မၩ အၡ့ရိၫ ဒဲဆၧဂၩ့လဖၪ အဆၧတၭ, ဆၧၥၭထၪ့ လၩ့ဘၪ ယုဒၫ ဒဲယရုစလံၫ့ လၧအဆၧမၩမၪ ဆၧနီၪ အကၠီၩ့ လီၫ. 19 မွဲလါနၫ့တၭ အဝ့ၫဒၪ အၪ့မၧၫ့လၩ့ မီၪၥံၪ ဘဲၫၥိၭ အမိဒုၭထဲၩ့ထဲၩ့ အဝ့ၫၥံၪ လၧယဟိဝၩ အအီၪတၭ, အဝ့ၫၥံၪ ထိးအၥၭ ထၫ့ဒၩဝ့ၫ လါနၫ့တၭ, ၦၡၩ ခိၭနၪဝ့ၫ အ့ၬ. 20 ယွၩအၥၭ လၩ့ဘၪ ၦလုဆၧ စယဟီအဒၫ အဖိၪခွၫ စဇ့ၭခရဲအၫ လၧအဆၧၫ့ထုၪ့ လၧၦခမျၧး အဖၫ့ခိၪတၭ, စံၭအဝ့ၫၥံၪ, ယဟိဝၩ စံၭဘဲၫယီၩ, နၥံၪ လၨၪခၫ့ဖၬ ယဟိဝၩ အဆၧမၪလူၬလဖၪ ထီးနၥံၪ ဘီၪထၪ့ယီၫထၪ့ လၥ့ၪဘၪနီၪ, မွဲဘၪလဲၪ. မွဲနၥံၪ စဲၪ့ဒၪ ယဟိဝၩတၭ, အဝ့ၫဒၪ စဲၪ့ဒၪ နၥံၪဆ့လီၫ. 21 ၦကိၪ့ထၪ့လိၬအၥၭ ထၫ့ဒၩ အဝ့ၫတၭ, ခွံၬဝ့ၫ လၧလိး လၧစဎွၩ မၪလူၬဆၧ အကၠီၩ့ လၧယဟိဝၩ အဂံၪ့ အဝၩ့ဖၧၩ့နီၪလီၫ. 22 တၭ စဎွၩ ယိအၭ နၪ့ထၪ့ထဲၩ့လၧၩ့ ဆၧအခိးအတၩ လၧအဖါ စယဟီအဒၫ မၩဝ့ၫဒၪဆ့အ့ၬ, မၩၥံၫ အဖိၪခွၫတၭ; ထီးအၥံၫနီၪ စံၭဝ့ၫဒၪ, မွဲယဟိဝၩ ယိဝ့ၫ, ဒဲအၪ့ဎၬဝ့ၫဆံၭ. 23 ဆၧလၧနံၪ့နီၪ ဆၧၫ့ထဲၩ့အလးတၭ, ဆၧမၩအၥၭ လၧစံရအၫ အၡၩၥုၭမုခမျၧး ဂဲၫထၫ့ဒၩ အဝ့ၫတၭ, ဂဲၫဝ့ၫ လၧယုဒၫ ဒဲယရုစလံၫ့တၭ, မၩဂၭဂီၩ့ ကယဲ ၦခမျၧး အၦဒိၪဖၭဒိၪ ထီးအလူၬ လၧၦခမျၧး အကျၩတၭ, ဖ့ၪလၫ့ယူ အဆၧအၪ့ဂူၬန့ ထီးအလူၬ လၧဒမၭစကၧၭ အစဎွၩလီၫ. 24 အဂဲးဘဲၫယီၩ ၦစံရအၫဖိၪ အၥုၭမု ဂဲၫ ၦၡၩၥံၪၡၩဂၩတၭ, ယဟိဝၩ ဖ့ၪလၫ့ ၦၥုၭမုခမျၧးဖၭဒိၪ လၧအဝ့ၫၥံၪ အစူၪဖၧၩ့ လၧအစဲၪ့ဒၪ ယဟိဝၩ အဝ့ၫၥံၪ အဖါၥံၪအယွၩ အကၠီၩ့လီၫ. တၭ အဝ့ၫၥံၪ ဒုၭဘၪ စယိအၭ လၧဆၧစ့ၩရၫ့ ဘဲၫနီၪလီၫ. 25 ထီးအဝ့ၫၥံၪ စဲၪ့ထၪ့ခွံၬ လၧအအီၪ (အဂဲးဘဲၫယီၩ စဲၪ့ဒၪဝ့ၫ လၧအဘၪ ဆၧဆၫ နၭနၭလ့ၬ,) အခ့ၫအၡၩဒၪဝ့ၫ ကိၪ့ထၪ့လိၬအၥၭ ထၫ့ဒၩ အဝ့ၫ လၧၦလုဆၧ စယဟီအဒၫ အဖိၪခွၫၥံၪ အၥွံၪ အကၠီၩ့တၭ, မၩၥံၫဝ့ၫ လၧအလးမံၫဖၧၩ့ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဒိၩ့ဖၧၩ့; အ့ၪမွဲ, ခုၪ့လၩ့ဘၧၩ့ဝ့ၫ လၧစဎွၩၥံၪ အၥွၪခိၪ အဖၧၩ့အ့ၬ. 26 အယီၩမွဲ ၦလၧအကိၪ့ထၪ့လိၬအၥၭ ထၫ့ဒၩဝ့ၫ, ၦအၫမၧၫ့မုၪ နးၡံမအၭ အဖိၪခွၫ စဇၫဘၭ, ဒဲၦမိအၭမုၪ နးၡံမရၭ အဖိၪခွၫ စယဟီဇဘၭ လီၫ. 27 တၭ အဖိၪခွၫလဖၪ, ဒဲဆၧအွံၪဆၧယိၭ လၧအဎၧၫ့ လၧအအီၪဝ့ၫ လၧအလီၩ့, ဒဲဆၧမၩဂ့ၩထၪ့ထဲၩ့ ယဟိဝၩအဂံၪ့ အဂဲးအကၠီၪ့နီၪ, ယိခွါ, ကွ့ၭအၥၭ လၧလံၬစဎွၩ အလံၬလီၩဆိၩဆၧ အဖၧၩ့လီၫ. တၭ အဖိၪခွၫ စအၫမဇဲအၫ ကဲၪထၪ့ စဎွၩ လၧအလးလီၫ. 

1 လၧစအၫမဇဲအၫ ကဲၪၥၫ့ စဎွၩနီၪ အၥၭအီၪ နံၫဆံၫ ယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့ နံၫဆံၫခွံၫနံၪ့လီၫ. အမိအမံၩ့မွဲ နးယဟိအၭဒၫ့ လၧယရုစလံၫ့နီၪလီၫ. 2 စဎွၩ မၩ ဆၧဂ့ၩ လၧယဟိဝၩ အမ့ၬယၫ လါနၫ့ တၭ, မၩဝ့ၫ လၧအၥၭ ထၧၫ့ဖျိၪ့ယၫဆ့အ့ၬ. 3 ထီးအဘၩ့အမုး အီၪဂုးအီၪခၧၫ့ လၧအစူၪဖၧၩ့တၭ, ဆၧမၩအၥၭ လၧအမၩၥံၫ အခ့ၫအၡၩလဖၪ လၧအမၩၥံၫ အဖါနီၪလီၫ. 4 မၩၥံၫ အဝ့ၫၥံၪ အဖိၪလဖၪနီၪအ့ၬ. ဘဲၫ ဆၧကွ့ၭအၥၭ လၧစမိစ့ၭ အဆၧၥီၪ့ဆၧၥၫ့ အဖၧၩ့ အၥိၭ, ထီးယဟိဝၩ မၪလူၬဆၧ စံၭဝ့ၫဒၪ, ဖါလဖၪ ဘၪၥံၫ လၧဖိၪလဖၪ အကၠီၩ့အ့ၬ, ဖိၪလဖၪနီၪ ဘၪၥံၫ လၧဖါ အကၠီၩ့ဆ့အ့ၬ. အ့ၪမွဲ ၦၡၩ မိဘၪၥံၫ လဂၩဘၪလဂၩ လဂၩဘၪလဂၩ လၧအဆၧဒဲၩဘၭဒၪဝ့ၫ အကၠီၩ့နီၪ ဆုၬဆုၬလီၫ. 5 စအၫမဇဲအၫ ဒုၭအီၪကီၪ့ ယုဒၫတၭ, အီၪက့ၪ ၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ, ဘဲၫအဝ့ၫၥံၪ အဖါလဖၪ အဂံၪ့ အၥိၭနီၪ, လၧယုဒၫ ဒဲဘံၪ့ယမံၫ့ ထီးအလူၬ အကျၩတၭ, ဝံထၪ့နၬထၪ့ ၦလၧအၥၭအီၪ အနံၪ့နံၫဆံၫ, ဒဲနံၫဆံၫ အဖၫ့ခိၪတၭ, ဒၪန့ ၦရွံန့ဖိၪ ၥၧၫ့ကုၬ လၧအလ့ၩဒုၭၥုၭၥ့ၪ, ဖီၪ့ထၬဖၩ့ၥံၪ ဒဲထၩ့ဖံၭၥံၪၥ့ၪ လီၫ. 6 အဝ့ၫ အၪ့လံၩ့ ၦအဆီၪ့, ဒဲအၥၭဒူၩ လၧအံၫစရ့လၭ အကျၩ လကုၬ လၧစ့ၩ အကံကၫ လယၩ အဂးလီၫ. 7 အ့ၪမွဲ ယွၩအၡၩလဂၩ ဂဲၫ လၧအအီၪတၭ, စံၭဝ့ၫဒၪ, စဎွၩဧ့, ဒုၭလ့ၩ အံၫစရ့လၭ အၡၩၥုၭမု လၧနၥိၭ လဂ့ၩ, အဂဲးဘဲၫယီၩ ယဟိဝၩ အီၪလၧအံၫစရ့လၭ, အံဖြံၫ့ဖိၪ ထီးအလူၬ အၥိၭနီၪအ့ၬ. 8 အ့ၪနမိလ့ၩတၭ, လ့ၩဘီၪ, နမိဆီၪ့ထၪ့ လၧဒုၭဆၧ အဂး လါနၫ့ ယွၩ မိဒုၭလၩ့ထံၩဖါနၧၩ လၧနဒုၪနဒၩၥံၪ အမ့ၬယၫလီၫ. အဂဲးဘဲၫယီၩ ယွၩ အီၪဝ့ၫလၧအစီၩ့အမၩ့ ဘဲၫၥိၭ အမိမၩဆၧၩ့ဆၧ ဒဲဘဲၫၥိၭ အမိဒုၭလၩ့ထံၩဖါဆၧလီၫ. 9 တၭ စအၫမဇဲၫအၫ စံၭယွၩအၡၩ, စ့ၩအကံကၫ လယၩ လၧယဖ့ၪလၫ့ အံၫစရ့လၭ အၡၩၥုၭမုနီၪ, ပမိမၩ ဘဲၫၥ့ၪလဲၪ. တၭ ယွၩအၡၩ စံၭဆၧၫ့ဝ့ၫဒၪ, ယဟိဝၩ ဖ့ၪလၫ့နၧၩ အၪနဲၪ့ အနီၪၥ့ၪလီၫ. 10 ထီးနီၪလဖၧၫ့ စအၫမဇဲၫအၫ မၩလၩ့မုလၩ့ဖၭ ၦၥုၭမု လၧအဂဲၫ လၧအအီၪ လၧအံဖြံၫ့ ဘဲၫၥိၭ အမိထဲၩ့ထဲၩ့ လၧအလးဒၪဝ့ၫ, မၩအၥၭဘဲၫနီၪတၭ, အဝ့ၫၥံၪ အၥၭထၪ့ခဲၩထၪ့ ထၫ့ဒၩ ယုဒၫ နၭနၭလ့ၬတၭ, ထဲၩ့ထဲၩ့ဝ့ၫ လၧအလး လၧအၥၭထၪ့ဖၭဒိၪလီၫ. 11 စအၫမဇဲၫအၫ မၩဆီၪ့ထၪ့အၥၭတၭ, ၥိၫ့ထၪ့ အၡၩခမျၧး လ့ၩဝ့ၫ လၧထံၫလၪ အခိၪလီၩ့ဆူၭတၭ, ကျီၪ့ၥံၫခွံၬ ၦစံအၫဖိၪ လလၬလီၫ. 12 တၭ ၦလၧအမၧၫ့ဒံၭ လလၬနီၪ ၦယုဒၫဖိၪ ဆိၬထၪ့ခွံၬဝ့ၫတၭ ဆိၬန့ဝ့ၫ ထီၩ့လၧလိးအဒၩ့ခိၪတၭ, ခွံၬလၩ့ခွံၬဝ့ၫ လၧလိးအဒၩ့ခိၪနီၪ ၦလဖၪနီၪ လၩ့ဘျ့ၭခွံၬဝ့ၫ ထီးအလူၬလီၫ. 13 ၦၥုၭဖိၪလဒီၪ့ လၧစအၫမဇဲၫအၫ အၪ့မၧၫ့ အထဲၩ့ ဘဲၫၥိၭ အထီးလ့ၩဝ့ၫ လၧအၥိၭ လၧဆၧဒုၭၥုၭ လဂ့ၩနီၪ, ကျီၪ့ခွံၬ ယုဒၫ အဒိၩ့လဖၪ လၧစမ့ရအၫ ဖိးလၧဘ့ၫ၁ဟိရၫ့, ကျီၪ့ခွံၬ ၦၥၧၫ့ထီၫ့ လၧအကျၩတၭ, မၩန့ ဆၧဖိၪဆၧလံၩ အၪအၪလ့ၬလီၫ. 14 စအၫမဇဲၫအၫ ဂဲၫဝ့ၫ လၧဆၧမၩၥံၫ ၦအံဒၧၫ့ဖိၪ အလးခဲၫ့နီၪ, ဆၧမၩအၥၭ လၧအဂဲၫဆိၬ ၦစံအၫဖိၪ အယွၩလဖၪတၭ, အီၪက့ၪဝ့ၫ လၧအမ့ၬယၫတၭ, ဆူၭခဲၩထၪ့ ဆၧနၧၫ့မၧၫ့ လၧအဂးလီၫ. 15 တၭ ယဟိဝၩ အၥၭထၪ့ခဲၩထၪ့ ထၫ့ဒၩ စအၫမဇဲအၫ တၭ, အၪ့မၧၫ့လၩ့ မီၪလဂၩ လၧအအီၪ လၧအစံၭဝ့ၫ, န အၪ့ဎၬဆၧ လၧၦဆၨၩအယွၩၥံၪ လၧအမၩဖီၩ့မၩဖျ့ၭ အၡၩခမျၧးဒၪဝ့ၫ လၧနစူၪဖၧၩ့ လၥ့ၪဘၪနီၪ, မွဲဘၪလဲၪ. 16 အဆၧချဲၩ့ဒုၪ့ အဝ့ၫဒၪ အဘိၩ့ဘၭနီၪတၭ, ဆၧမၩအၥၭ လၧစဎွၩ စံၭဝ့ၫ, မွဲနကဲၪထၪ့ ၦကိၪ့လိၬဆၧ လၧစဎွၩနီၪဆ့ဧၪ, အီၪလၩ့မါပံၭဆံၭ. နမိဘၪ ဆၧကျီၪ့ နၧၩ မွဲဘၪလဲၪ တၭ မီၪလဂၩနီၪ အီၪလၩ့မါပံၭတၭ, စံၭဝ့ၫဒၪ, ယၥ့ၪယၫ လၧယွၩ ဖၭဝဲၩဝ့ၫ လၧအမိမၩဂၭဂီၩ့ နၧၩလီၫ. အဂဲးဘဲၫယီၩ နမၩ ဆၧလမံၩ့ယီၩ, လခိၭနၪဘၪ ဆၧၥီၪ့လီၫ. 17 ထီးနီၪလဖၧၫ့ ယုဒၫ အစဎွၩ စအၫမဇဲၫအၫ ထီးန့ ဆၧၥီၪ့တၭ, အၪ့မၧၫ့လၩ့ အၥီၫ့လဂၩ လၧအံၫစရ့လၭ အစဎွၩ ယံဟုၫ အဖိၪခွၫ စယဟိအဟၭ အဖိၪခွၫ စယိအၭ တၭ, စံၭဝ့ၫဒၪ ဂဲၫဘီၪ! မွဲပ ယိလိၬ ပမ့ၬဆံၭ. 18 တၭ အံၫစရ့လၭ အစဎွၩ ယိအၭ အၪ့မၧၫ့လၩ့ဆၧ လၧယုဒၫ အစဎွၩ အၫမဇဲၫအၫတၭ, စံၭဝ့ၫဒၪ, ဆၧဆူၪ လၧလ့ၭဘနၧၫ့ အလီၩ့, အၪ့မၧၫ့လၩ့ဆၧ လၧၥံၪ့ၡိၫအ့ရ့ၭ လၧလ့ၭဘနၧၫ့ အလီၩ့ စံၭဝ့ၫဒၪ, ဖ့ၪလၫ့ နဖိၪမုၪ လၧယဖိၪခွၫ အမၫ အဂးဆံၭ. တၭ ဆၧဖိၪဆၧဎါ အမံၩ့ လၧလ့ၭဘနၧၫ့ အလီၩ့ လဒုၩ လ့ၩဖီၩ့ဝ့ၫတၭ ယဲးထဲးလၩ့ ဆၧဆူၪနီၪလီၫ. 19 နစံၭ, ယိခွါ, နကျီၪ့ခွံၬယူၭ ၦအံဒၧၫ့ဖိၪယူၭတၭ, နၥၭ အီၪက့ၪထၪ့ထီၫနၧၩ ဘဲၫၥိၭ နမိအီၪက့ၪဖိၫလိၫနၥၭလီၫ. အီၪလၧနဂံၪ့ဆံၭ. နအၪ့ဎၬန့ နလး လၧနမိဘၪထံၭ အဂး ဘဲၫၥိၭ နမိလၩ့ထံၩဖါ, နဝ့ၫဒၪ, ဒဲယုဒၫ လၧနၥိၭဆ့, မွဲဘၪလဲၪ. 20 မွဲလါနၫ့ဘိၩ စအၫမဇဲၫအၫ ခိၭနၪဝ့ၫအ့ၬ. အဂဲးဘဲၫယီၩ မွဲဝ့ၫ လၧယွၩလခီၫ; ဘဲၫၥိၭ အမိဖ့ၪလၫ့ခွံၬ အဝ့ၫၥံၪ လၧအဒုၪအဒၩ အစူၪဖၧၩ့ လၧအအၪ့ဎၬဆၧ လၧအံဒၧၫ့ အယွၩလဖၪ အကၠီၩ့နီၪလီၫ. 21 အခိးမွဲ အံၫစရ့လၭ အစဎွၩ ယိအၭ လ့ၩထၪ့တၭ, အဝ့ၫဒၪ ဒဲယုဒၫ အစဎွၩ အၫမဇဲၫအၫ ယိလိၬအမ့ၬ လၧဘ့ၭ၁ၡံမ့ၭ, ဘၪဆဲၫ့ လၧယုဒၫလီၫ. 22 ယုဒၫ စၪဝ့ၫ လၧအံၫစရ့လၭ အမ့ၬယၫတၭ, ၦစဲၪ့ခွံၬဝ့ၫ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫနီၪလီၫ. 23 တၭ အံၫစရ့လၭ အစဎွၩ ယိအၭ မၩန့ ယုဒၫ အစဎွၩ ယဟိအဟၭ အဖိၪခွၫ, စယိအၭ အဖိၪခွၫ စအၫမဇဲၫအၫ လၧဘ့ၭ၁ၡံမ့ၭ အဖၧၩ့ တၭ ဂဲၫဆိၬဝ့ၫ လၧယရုစလံၫ့တၭ, မၩလၩ့ဎီးခွံၬ ယရုစလံၫ့ အခိၪဒၧၩ့ အဖျါ လံယၩ လၧတရၫ့ အံဖြံၫ့ ထီၩ့လၧဆၧအနိၪ့ အတရၫ့လီၫ. 24 တၭ မၩန့ ထီၫ့ ဒဲစ့ၩ ထီးအလူၬ, ဒဲဆၧအဎၧၩ့အဎီ လၧအဒၪန့ဝ့ၫ လၧယွၩ အဂံၪ့ဖၧၩ့, အီၪလၧစအိၫဘဒံဒၧၫ့ အစူၪဖၧၩ့ ထီးအလူၬ, ဒဲဆၧလူဒိၪဎွ့ၩဒိၪ လၧစဎွၩ အဂံၪ့ဖၧၩ့, ဒဲၦထိးအၥၭလဖၪ ဆ့တၭ, ထဲၩ့ကဒၩထဲၩ့ဝ့ၫ လၧစမ့ရအၫနီၪလီၫ. 25 လၧအံၫစရ့လၭ အစဎွၩ ယဟိအဟၭ အဖိၪခွၫ စယိအၭ ၥံၫဝ့ၫ အလးခဲၫ့နီၪ, ယုဒၫ အစဎွၩ ယိအၭ အဖိၪခွၫ စအၫမဇဲၫအၫ မၧၫ့ဒံၭ လဆံၫယဲနံၪ့လီၫ. 26 ဆၧအီၪလၩ့ထး ဘၪဆဲၫ့ လၧစအၫမဇဲၫအၫ အခၪ့ထံၭ ဒဲအထုၬနီၪ, ယိခွါ, ကွ့ၭအၥၭ လၧယုဒၫ ဒဲအံၫစရ့လၭ အစဎွၩၥံၪ အလံၬဖၧၩ့နီၪ, လမွဲဘၪဧၪ. 27 တၭ လၧအဆၧၫ့အထီ လၧစအၫမဇဲၫအၫ ကၠၪကဒၩခွံၬအၥၭ လၧအဖိၬ ယဟိဝၩ အခဲၫ့နီၪ, ၦကိၪ့ဆၧအၧၩ့ ထၫ့ဒၩ အဝ့ၫ လၧယရုစလံၫ့ အဖၧၩ့တၭ, အဝ့ၫ စဲၪ့ဖျိၭ ဖိးလၧလၫခံၭ, အ့ၪမွဲ ဆၧအၪ့မၧၫ့လၩ့ ၦလီၩ့ဆီးအဝ့ၫ ထီၩ့လၧလၫခံၭတၭ, မၩၥံၫဝ့ၫ ထီးနီၪလီၫ. 28 တၭ ၦဂဲၫဆိၬဝ့ၫ လၧကၥ့ၪ အလီၩ့ ခုၪ့လၩ့ဘၧၩ့ခွံၬဝ့ၫ လၧအဖါၥံၪ အၥိၭ လၧယုဒၫ အဒိၩ့ဖၧၩ့လီၫ. 

1 ထီးနီၪလဖၧၫ့ ယုဒၫ အၡၩခမျၧး ထီးအလူၬ မၩန့ စအၧၭဇဲအၫ, လၧအၥၭအီၪ လဆံၫဎူၫနံၪ့ လဂၩတၭ, အီၪက့ၪထၪ့ဝ့ၫ လၧစဎွၩ လၧအဖါ စအၫမဇဲၫအၫ အလးနီၪလီၫ. 2 လၧစဎွၩ မံၫ လၧအဖါၥံၪ အၥိၭ အလးခဲၫ့နီၪ, အဝ့ၫဒၪ မၩထၪ့ထဲၩ့ အံလီၭတၭ, မၩန့ထဲၩ့ဝ့ၫ လၧယုဒၫ အဂးလီၫ. 3 စအၧၭဇဲအၫ ကဲၪၥၫ့ စဎွၩနီၪ အၥၭအီၪ လဆံၫဎူၫနံၪ့ တၭ, ကဲၪစဎွၩ လၧယရုစလံၫ့ အဖၧၩ့ ယဲဆံၫနံၫနံၪ့လီၫ. အမိအမံၩ့မွဲ နးယ့ၭကလဲအၫ ဘၪဆဲၫ့ လၧယရုစလံၫ့ လီၫ. 4 တၭ အဝ့ၫဒၪ မၩ ဆၧအဂ့ၩ လၧယဟိဝၩ အမ့ၬယၫ ဘဲၫကယဲ ဆၧလၧအဖါ စအၫမဇဲၫအၫ မၩဝ့ၫ အၥိၭနီၪလီၫ. 5 တၭ လၧစဇၭခရဲအၫ အမုနံၩလဖၪ လၧအနၪၥ့ၪ ဆၧဒၪဆၧလၧယၫလခီၫ ဘၪဆဲၫ့ လၧယွၩနီၪ, အဝ့ၫဒၪ အၪ့ဎၬ ယွၩတၭ, မုနံၩလဖၪ လၧအအၪ့ဎၬ ယဟိဝၩနီၪ, ယွၩ ဒုၭဘီၪထၪ့ယီၫထၪ့ဝ့ၫလီၫ. 6 အဝ့ၫဒၪ လ့ၩဆၧတၭ, ဒုၭဆၧ လၧၦဖလံၡၫဖိၪတၭ, မၩလၩ့ဎီးခွံၬ ဂၫၥၭ အခိၪဒၧၩ့, ဒဲယၭဘနံၫ အခိၪဒၧၩ့ ဒဲအၭၡဒီၭ အခိၪဒၧၩ့တၭ, မၩကဲၪထၪ့ ဒိၩ့လဖၪ လၧအၭၡဒီၭ အနဲၩ့, ဒဲလၧၦဖလံၡၫဖိၪ အကျၩနီၪလီၫ. 7 တၭ ယဟိဝၩ မၩဆၧၩ့ဝ့ၫ ထၫ့ဒၩ ၦဖလံၡၫဖိၪ ဒဲၦအရ့ဘၠၫဖိၪ လၧအအီၪဝ့ၫ လၧဂၧၫဘၫအလၭ, ဒဲလၧၦမဟုနံၫ့ဖိၪ အကျၩလီၫ. 8 ၦအၫမၧၫ့ဖိၪၥံၪ ဖ့ၪလၫ့ လၬဆီၪ့ လၧစအၧၭဇဲအၫ တၭ အမံၩ့ ဂၧၫ့ထၪ့ၥၩလၩ့ ထီၩ့လၧဆၧလ့ၩနုၬ လၧအံဇံၭ အဖၧၩ့လီၫ. အဂဲးဘဲၫယီၩ မၩဆီၪ့ထၪ့အၥၭ ဆီၪ့ဆီၪ့လ့ၬလီၫ. 9 လၧနီၪအမ့ၬယၫ စအၧၭဇဲအၫ မၩကဲၪ့ထၪ့ တၨၭထီၫၥံၪ လၧယရုစလံၫ့ အဖၧၩ့ ထီးဆၧအနိၪ့ အတရၫ့, ဒဲလၧခိၪလီၩ့ဆူၭ အတရၫ့, ဒဲလၧဆၧအနိၪ့နီၪတၭ, မၩခၧၫ့ထၪ့ဝ့ၫလီၫ. 10 မၩကဲၪထၪ့ဆ့ တၨၭထီၫၥံၪ လၧၡါမုနၧၫ့ဖၫ ဒဲခုၪ့ထံၫဖၧၩ့ အၪဖၧၩ့လီၫ. အဂဲးဘဲၫယီၩ လၧခိၪလီၩ့ဆူၭဖၧၩ့ မွဲဂ့ၩ, လၧဆၧဒၩဖၧၩ့မွဲဂ့ၩ အဆၧဖိၪဆၧဎါအဒိၩ့ အီၪ အၪအၪလ့ၬတၭ, အီၪလၧၦမၩဆံၬ, ဒဲၦယိစဘံၭမု, လၧခိၪလီၩ့ ထိၩ့ချိၬ, ဒဲလၧဆၧၥၪထၪ့ဂ့ၩ အလးလီၫ. အဂဲးဘဲၫယီၩ အဝ့ၫဒၪ အဲၪဒိၭ ဆၧမၩကၩလီၫ. 11 လၧနီၪအမ့ၬယၫ စအၧၭဇဲအၫ အီၪလၧၦၥုၭမုခမျၧး ၦၥုၭဖိၪ လၧအလ့ၩဒုၭၥုၭ လဒီၪ့လဒီၪ့, ဘဲၫအဝ့ၫၥံၪ အဆရၫ့ အဆၧဝံဆၧနၬ လၧၦကွ့ၭလံၬ စယအ့လၭ ဒဲၦဒိၪ စမၫအစဲအၫ အစူၪဖၧၩ့ အၥိၭ အီၪဝ့ၫလၧစဎွၩ အၥုၭခိၪ စဟၫနၫနဲအၫ အစူၪဖၫ့လၬနီၪလီၫ. 12 တၭ ၦအဒိၪအဆီၪ့ အဖါၥံၪအခိၪလဖၪ အဆၧဝံဆၧနၬနီၪ မွဲၦနံၫထီၫ့ဎူၫယၩလီၫ. 13 တၭ လၧအဝ့ၫၥံၪ အစူၪဖၧၩ့နီၪ, ၦၥုၭမုခမျၧး ၥၧၫ့ကုၬနွ့ၫထီၫ့ ယဲယၩ အီၪဝ့ၫ လၧဒုၭဆၧ, ဒဲအစီၩ့ဒိၪအမၩ့ထီၫ ဘဲၫၥိၭ အမိမၩဆၧၩ့ စဎွၩ ထၫ့ဒၩ ဆၧအဒုၪအဒၩနီၪလီၫ. 14 တၭ လၧၥုၭမုခမျၧး ထီးအလူၬ အဂးနီၪ, စအၧၭဇဲအၫ တဲၩ့ဝဲၩ ထၩ့ဖံၭၥံၪ, ဒဲဖၩ့ၥံၪ, ဒဲခိၪလူၬၥုၭၥံၪ, ဒဲဆဲၫ့ၥုၭၥံၪ, ဒဲချံၪၥံၪ, ဒဲဖလီၥံၪ လၧအခွံၬ လိးလဖၪလီၫ. 15 တၭ လၧယရုစလံၫ့ အဖၧၩ့နီၪ, မၩ စဲၭဖၭဒိၪၥံၪ လၧၦကိၪ့ထၪ့ဆၧၥ့ၪလဖၪ ကိၪ့န့ဝ့ၫ ဘဲၫၥိၭ အမိအီၪ လၧတၨၭထီၫ အဖၫ့ခိၪ, ဒဲလၧခိၪဒၧၩ့ အဖၫ့ခိၪ လၧအမိခၭ ဖျါ; ဒဲလိးဖၭဒိၪၥံၪဆ့လီၫ. တၭ အမံၩ့ ဂၧၫ့ထၪ့ၥၩလၩ့ဝ့ၫလီၫ. အဂဲးဘဲၫယီၩ ဆၧမၩဆၧၩ့ဝ့ၫ လၩ့မဲၩဒၪအဆၧ ထီးအဆီၪ့ထၪ့လီၫ. 16 အ့ၪမွဲ ထီးအဝ့ၫ ဆီၪ့ထၪ့တၭ, အီၪက့ၪထၪ့ထီၫအၥၭ ထီးအထီၩ့ လၧဆၧဂၭဂီၩ့လီၫ. အဂဲးဘဲၫယီၩ မၩမၪ ယဟိဝၩ လၧအမွဲ အယွၩတၭ, လ့ၩနုၬ လၧယဟိဝၩ အနီးဖၧၩ့ ဘဲၫၥိၭ အမိဆူၭခဲၩထၪ့ ဆၧနၧၫ့မၧၫ့ လၧဆၧလုအလးဆူၭခဲၩ ဆၧနၧၫ့မၧၫ့ အဖၫ့ခိၪလီၫ. 17 ၦလုဆၧ စအၭဇရဲအၫ လ့ၩနုၬ ဖိၬအခဲၫ့တၭ, ယဟိဝၩ အၡၩလုဆၧ ဎိၭဆံၫ, ၦအဆီၪ့ အီၪလၧအၥိၭ, 18 အဝ့ၫၥံၪ ပဒၩ့ စဎွၩ အၧၭဇဲအၫတၭ, စံၭအဝ့ၫ, စအၧၭဇဲအၫဧ့, နမိဆူၭခဲၩ ဆၧနၧၫ့မၧၫ့ လၧယဟိဝၩ အဂးနီၪ ဘၪဆဲၫ့လၧနၧၩ အ့ၬ. မွဲအဘၪဆဲၫ့ လၧၦလုဆၧ စအၫရၧၫ့ အဖိၪခွၫၥံၪ လၧဆၧအီၪက့ၪဆံၫ့ဎံၪဝ့ၫ ဘဲၫၥိၭ အမိဆူၭခဲၩထၪ့ ဆၧနၧၫ့မၧၫ့လီၫ. စဲၪ့ထၪ့ခွံၬ လၧဆၧအလးဆံၫ့ဎံၪ အဖၧၩ့ ဆံၭ. အဂဲးဘဲၫယီၩ နမၩမၪဘၪယူၭ ဆၧယူၭ, ကဲၪထၪ့ နလၩနဖၩ့ လၧယဟိဝၩအ့ၬ. 19 စအၧၭဇဲအၫ အၥၭထၪ့တၭ, ဖၧၩ့ မ့ၪ အီၪဝ့ၫ လၧအစူၪဖၧၩ့ ဘဲၫၥိၭ အမိဆူၭခဲၩထၪ့ ဆၧနၧၫ့မၧၫ့တၭ, ဘိၩ့ လၧအၥၭထၪ့ ၦလုဆၧလဖၪနီၪ, ဆၧခံၫထူၬဆၫအၧၩ့ အီၪထၪ့ဝ့ၫ လၧအမ့ၬထုးခိၪ လၧၦလုဆၧ အမ့ၬယၫ လၧယဟိဝၩ အဂံၪ့ဖၧၩ့ လၧဆၧလုလးဆူၭခဲၩနၧၫ့မၧၫ့ အနဲၩ့ထံၭနီၪလီၫ. 20 ၦလုဆၧအခိၪ စအၭဇရဲအၫ ဒဲၦလုဆၧလဖၪ ထီးအလူၬ ယိဝ့ၫတၭ, ယိခွါ, ဘၪ ဆၧခံၫထူၬဆၫအၧၩ့ လၧအမ့ၬထုးခိၪတၭ, အဝ့ၫၥံၪ နၫ့ထၪ့ခွံၬဝ့ၫ ထီးနီၪတၭ, မွဲမၬ, အနၫ့ဆါဒၪဝ့ၫ မၩ ချဲၫ့ချဲၫ့ ဘဲၫၥိၭ အမိစဲၪ့ထၪ့ခွံၬ, အဂဲးဘဲၫယီၩ, မွဲယဟိဝၩ ထးဝ့ၫ အကၠီၩ့ လီၫ. 21 တၭ စအၧၭဇဲအၫ စဎွၩနီၪ မွဲၦခံၫထူၬဆၫအၧၩ့ ထီးမုနံၩ လၧအၥံၫဝ့ၫ, အီၪလၧၦခံၫထူၬဆၫအၧၩ့ အဂံၪ့ဖၧၩ့လီၫ. အဂဲးဘဲၫယီၩ ဘၪ ဆၧဒၪ့ထ့ၬခွံၬဝ့ၫ လၧယဟိဝၩ အဂံၪ့တၭ, အဖိၪခွၫ စယိၥၫ့ အီၪဝ့ၫ လၧစဎွၩ အဂံၪ့ အဖၫ့ခိၪတၭ စ့ၩရၫ့ ၦခးဖိၪလီၫ. 22 တၭ ဆၧအီၪလၩ့ထး ဘၪဆဲၫ့ လၧစအၧၭဇဲအၫ, ဆၧအခၪ့ထံၭ ဒဲအထုၬနီၪ စအၫမူၭ အဖိၪခွၫ မီၪစအဲၫစ့ယၫ ကွ့ၭဝ့ၫလီၫ. 23 တၭ စအၧၭဇဲအၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪ အၥိၭ လၧစဎွၩလဖၪ အဆၧၥွၪခိၪ အဝၩ့လီၫ. အဂဲးဘဲၫယီၩ, စံၭဝ့ၫ လၧအမွဲ ၦခံၫထူၬဆၫအၧၩ့လီၫ. တၭ အဖိၪခွၫ စယိၥၫ့ ကဲၪထၪ့ စဎွၩ လၧအလးနီၪလီၫ. 

1 စယိၥၫ့ ကဲၪၥၫ့ စဎွၩနီၪ အၥၭအီၪ နံၫဆံၫယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့ လဆံၫဎူၫနံၪ့လီၫ. အမိအမံၩ့မွဲ နးယရုၡၫ စဇၫဒီၭ အဖိၪမုၪလီၫ. 2 အဝ့ၫဒၪ မၩ ဆၧဂ့ၩ လၧယဟိဝၩ အမ့ၬယၫတၭ, မၩဝ့ၫ ဘဲၫကယဲ ဆၧလၧအဖါ စအၧၭဇဲအၫ မၩယူၭဝ့ၫ အၥိၭနီၪ မွဲလါနၫ့ဘိၩ, လ့ၩနုၬဝ့ၫ လၧယဟိဝၩ အဂံၪ့ဖၧၩ့ အ့ၬ. တၭ ၦခမျၧး မၩဒံၭ ဆၧဘၪၥၭလိၪလီၫ. 3 အဝ့ၫဒၪ မၩထၪ့ထဲၩ့ ယဟိဝၩ အဂံၪ့ အတရၫ့ထၪ့ထီၫ လဘံၪ့ ဒဲလၧအိဖ့ၫလၭ အခိၪဒၧၩ့ အလီၩ့နီၪ, မၩထၪ့ဆၧ အၪအၪလ့ၬလီၫ. 4 အဝ့ၫ မၩကဲၪထၪ့ ဒိၩ့ၥံၪ လၧယုဒၫ အခိၪလီၩ့ ထိၩ့ချိၬ ဒဲလၧမံၩ့လၬကျၩနီၪ မၩထၪ့ ထိၬ ဒဲတၨၭထီၫလဖၪ လီၫ. 5 ဒုၭဆၧ လၧၦအၫမၧၫ့ဖိၪ အစဎွၩတၭ, မၩစၪဝ့ၫ လီၫ. တၭ လၧလနံၪ့ဎးနီၪ ၦအၫမၧၫ့ဖိၪ ဖ့ၪလၫ့ဝ့ၫ လၧစ့ၩ အကံကၫ လယၩ, ဒဲဘုၪကၠိၩ့ အနၬ လလၬ, ဒဲဘုၪမုယီၩ အနၬ လလၬလီၫ. ဆၧဎွ့ၩနီၪ ၦအၫမၧၫ့ဖိၪၥံၪ ဖ့ၪလၫ့ဝ့ၫ လၧနံၫနံၪ့လနံၪ့ ဒဲလၧၥၧၫ့နံၪ့လနံၪ့နီၪလီၫ. 6 တၭ စယိၥၫ့ ဆီၪ့ထၪ့ဝ့ၫလီၫ. အဂဲးဘဲၫယီၩ တဲၩ့ဝဲၩ အဖၧၩ့ၥၭလဖၪ လၧယဟိဝၩ လၧအမွဲ အယွၩ အမ့ၬယၫလီၫ. 7 တၭ ဆၧအီၪလၩ့ထး ဘၪဆဲၫ့ လၧစယိၥၫ့ ဒဲအဒုၭဆၧ ထီးအလူၬ, ဒဲအဖၧၩ့ၥၭလဖၪနီၪ, ယိခွါ, ကွ့ၭအၥၭ လၧအံၫစရ့လၭ ဒဲယုဒၫ အစဎွၩ အလံၬဖၧၩ့လီၫ. 8 လၧအကဲၪၥၫ့ စဎွၩနီၪ အၥၭအီၪ နံၫဆံၫယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့ လဆံၫဎူၫနံၪ့လီၫ. 9 စယိၥၫ့ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါ စဒၫဝံၭ အဒိၩ့ဖၧၩ့လီၫ. အဖိၪခွၫ စအၫဟဇၭ ကဲၪစဎွၩ လၧအလးလီၫ. 

1 လၧစအၫဟဇၭ ကဲၪၥၫ့ စဎွၩနီၪ အၥၭအီၪ အနံၪ့နံၫဆံၫတၭ, ကဲၪစဎွၩ လၧယရုစလံၫ့ အဖၧၩ့ လဆံၫဎူၫနံၪ့ တၭ; မၩ ဆၧဂ့ၩ လၧယဟိဝၩ အမ့ၬယၫ ဘဲၫအဖါ စဒၫဝံၭ အၥိၭအ့ၬ. 2 ဖိၬ အံၫစရ့လၭ အစဎွၩၥံၪ အဖၧၩ့ၥၭ တၭ မၩကဲၪထၪ့ ဘၫအလၭၥံၪ အဆၧဂၩ့ၥိၫ့ အၥၭလဖၪတၭ, 3 လၧနီၪအမ့ၬယၫ ဆူၭခဲၩ ဆၧနၧၫ့မၧၫ့ လၧစဟံၪ့နၧၫ့ အဖိၪခွၫ အခိၪလီၩ့ဆူၭဖၧၩ့တၭ ဆူၭထၪ့ခွံၬ အဖိၪၥံၪ လၧမ့ၪ ဘဲၫၦဆၨၩလဖၪ အဆၧၥၭလိၪ အၥိၭ, လၧယဟိဝၩ နၫ့ထၪ့ခွံၬဝ့ၫ လၧအံၫစရ့လၭဖိၪ အမ့ၬယၫနီၪလီၫ. 4 အဝ့ၫဒၪ လုထၪ့ဆၧဆ့ ဒဲဆူၭခဲၩ ဆၧနၧၫ့မၧၫ့ လၧဆၧအလးထၪ့ထီၫလဖၪ အဖၫ့ခိၪ, ဒဲလၧဆၧစီၩ့ခိၪ အဖၫ့ခိၪ, ဒဲလၧကယဲ ၥံၪ့ၥံၫ့ဆ့ၬ အဖၫ့လၬနီၪလီၫ. 5 မၩအၥၭဘဲၫနီၪတၭ, ယဟိဝၩ အဝ့ၫဒၪအယွၩ ဖ့ၪလၫ့ခွံၬ အဝ့ၫ လၧစံရအၫ အစဎွၩ အစူၪဖၧၩ့တၭ, အဝ့ၫၥံၪ ကျီၪ့ခွံၬ အဝ့ၫတၭ, ဆိၬန့ခွံၬ အၪ့မၧၫ့ဎီး ၦအၪဂၩ တၭ, ဆိၬန့ခွံၬဝ့ၫ ထီၩ့လၧဒမၭစကၧၭလီၫ. အဝ့ၫဘၪ ဆၧဖ့ၪလၫ့ခွံၬဆ့ လၧအံၫစရ့လၭ အစဎွၩ အစူၪဖၧၩ့, လၧအကျီၪ့ခွံၬဝ့ၫ လၧဆၧကျီၪ့ခွံၬဖၭဒိၪလီၫ. 6 တၭ စရ့ၫမလဲအၫ အဖိၪခွၫ စပံကၫ မၩၥံၫ ၦလကုၬ နံၫလၬ လၧလနံၩဎး လၧယုဒၫ အဖၧၩ့ ၦအဂဲးဆီၪ့ ထီးအလူၬလီၫ. အဂဲးဘဲၫယီၩ အဝ့ၫၥံၪ စဲၪ့ဒၪယူၭ ယဟိဝၩ အဝ့ၫၥံၪ အဖါလဖၪအယွၩလီၫ. 7 ၦအဂဲးဆီၪ့ ၦအံဖြံၫ့ဖိၪ စဇံၭခြဲၫ မၩၥံၫ စဎွၩအဖိၪ စမၫအစဲအၫ ဒဲၦဂံၪ့ဖိၪအခိၪ စအၭဇြကၫ့, ဒဲၦလၧစဎွၩအဖၫ့လၬ စအ့လကနၫလီၫ. 8 ၦအံၫစရ့လၭဖိၪ ဆိၬထၪ့ခွံၬ အၪ့မၧၫ့ဎီး ၦနံၫကုၬ, ၦမုၪၥံၪ, ဒဲၦခွၫၥံၪ ဒဲၦအဖိၪမုၪၥံၪ လၧအထၧၫ့ဖုဝဲ အကျၩတၭ, မၩန့ ဆၧအၪ့ဂူၬဆီၪ့ လၧအဝ့ၫၥံၪ အၪအၪလ့ၬတၭ, ဂဲၫဆိၬ ဆၧဖိၪဆၧလံၩ လၧစမ့ရအၫ အဖၧၩ့လီၫ. 9 ယဟိဝၩ အမီၪလဂၩ အီၪဝ့ၫ ထီးနီၪတၭ, အမံၩ့မွဲ စအိဒ့ၭတၭ, စဲၪ့ထၪ့ဝ့ၫ လၧၥုၭမုခမျၧး လၧအဂဲၫ လၧစမ့ရအၫ အမ့ၬယၫတၭ, စံၭအဝ့ၫၥံၪ, မွဲယဟိဝၩ နၥံၪအဖါအယွၩ ၥၭထၪ့ ယုဒၫတၭ, ဖ့ၪလၫ့ခွံၬဝ့ၫ လၧနၥံၪ အစူၪဖၧၩ့တၭ, နၥံၪ မၩၥံၫဝ့ၫ လၧဆၧၥၭထၪ့ လၧအထၪ့ဘၭ လၧမူၭခိၪလီၫ. 10 တၭ ဘိၩ့နဲၪ့ယီၩ နၥံၪ စံၭလၧနၥံၪ မိအီၪက့ၪလၩ့ ၦယုဒၫဖိၪ, ဒဲၦယရုစလံၫ့ဖိၪ လၧနၥံၪအဎီးခွၫ ဒဲနၥံၪအဎီးမုၪလီၫ. ဆၧအီၪလၧနၥံၪ, ဆၧမၩမၪ ယဟိဝၩ နၥံၪအယွၩ အီၪလၧနၥံၪ ဒၪလ့ၬ, မွဲအ့ၬဧၪ. 11 တၭ ဘိၩ့နဲၪ့ယီၩ ခိၭနၪ ယလူ ဒဲဖျါခွံၬ ၦလၧနၥံၪ အၪ့မၧၫ့ဎီး လၧနၥံၪအထၧၫ့ဖုဝဲ အကျၩနီၪဆံၭ. အဂဲးဘဲၫယီၩ ယဟိဝၩ အဆၧၥၭထၪ့နီၪ လၩ့ဘၪ နၥံၪလီၫ. 12 ထီးနီၪလဖၧၫ့ ၦလၧအံဖြံၫ့ဖိၪအခိၪ အကျၩလဖၪနီၪ, စယိၫဟၫနၫ့ အဖိၪခွၫ စအၭစရဲအၫ, စမၡံလမီၭ အဖိၪခွၫ စဘ့ၫရခဲအၫ, ဒဲစၡၫလၧၫ့ အဖိၪခွၫ, စယ့ၫဟ့ၭဇကဲအၫ, ဒဲစဟၭဒလ့အဲၫ အဖိၪခွၫ စအၫမစၫလဖၪနီၪ ဂဲထုၪ့ ထၫ့ဒၩ ၦလၧအဂဲၫထဲၩ့ လၧဆၧဒုၭၥုၭလဖၪနီၪတၭ, 13 စံၭ အဝ့ၫၥံၪ, နၥံၪ ဂဲၫဆိၬနုၬဘၪ ၦလၧအကဲၪဎီး ထီးယီၩ အ့ၬ. အဂဲးဘဲၫယီၩ ပမၩမၪဘၪယူၭ ယဟိဝၩယူၭ တၭ, နၥံၪ စံၭလၧနၥံၪ မိမၩအၪထၪ့ ပဆၧဒဲၩဘၭ ဒဲဆၧအမၪလီၫ. အဂဲးဘဲၫယီၩ ပဆၧအမၪနီၪ မွဲအဒိၪအယိၬ တၭ, ဆၧၥၭထၪ့ဆီၪ့နီၪ ဘၪ အံၫစရ့လၭလီၫ. 14 တၭ ၦၥုၭဖိၪ အီၪက့ၪလၩ့ ၦလၧအကဲၪဎီး ဒဲဆၧဖိၪဆၧလံၩ လၧၦဒိၪဖၭဒိၪ, ဒဲလၧဆၧအီၪကီၪ့ ထီးအလူၬ အမ့ၬယၫ လီၫ. 15 ၦလၧဆၧကိၭထၪ့ အမံၩ့လဖၪနီၪ ဂဲထုၪ့တၭ, အၪ့မၩန့ ၦကဲၪဎီး, ဒဲဆၧဖိၪဆၧလံၩ လၧဆၧအၪ့ဂူၬန့ဝ့ၫနီၪ ဒုၭကီၩ့ဒုၭၥိၭ ကယဲ ၦလၧအအီၪဘိၪ့ဝ့ၫ လၧအကျၩ, ဒဲကယၧၩ့ဝ့ၫ, ဒဲဒုၭၥိၭထၪ့ဝ့ၫ အခၪ့ဖံၭ, ဒဲဖ့ၪအၪ့ဖ့ၪအီၩဝ့ၫ, ဒဲဂုၪဝ့ၫ, ဒဲဆိၬ ၦအဆၫၥံၪ လၧကၥ့ၪယီၩ့ အလီၩ့တၭ, ဆိၬဝ့ၫ လၧယ့ၫရခိၫ, ဒိၩ့ ၥံၪ့စီၩ့မလီၫ့, လၧအထၧၫ့ဖုဝဲ အအီၪတၭ, ထီးနီၪလဖၧၫ့ ထဲၩ့ကဒၩထဲၩ့ဝ့ၫ လၧစမ့ရအၫလီၫ. 16 လၧအဆၧၫ့အထီနီၪ စဎွၩ အၫဟဇၭ အၪ့မၧၫ့လၩ့ဆၧ လၧအစံရအၫ အစဎွၩလဖၪ ဘဲၫၥိၭ အမိမၩဆၧၩ့ဝ့ၫ လီၫ. 17 ၦအံဒၧၫ့ဖိၪ ဂဲၫယူၭဝ့ၫတၭ, ကျီၪ့ ယုဒၫတၭ, ထဲၩ့ဆိၬ အၪ့မၧၫ့ဎီး ၦလဖၪနီၪလီၫ. 18 တၭ ၦဖလံၡၫဖိၪၥံၪ လ့ၩနုၬယူၭ လၧဒိၩ့လဖၪ လၧဆၧဒၩဖၧၩ့ ဒဲယုဒၫ မုခံၫ့လခီၫတၭ, မၩန့ ဘ့ၭ၁ၡံမံၭ, ဒဲအၭဇလၧၫ့, ဒဲကဒံရီၭ, ဒဲၡိကိၫ ဒဲအတဝၫ့ၥံၪ, ဒဲတံၭမနၫ ဒဲအတဝၫ့ၥံၪ, ဒဲဂံၭမဇိၫဆ့ ဒဲအတဝၫ့ၥံၪတၭ, အီၪဝ့ၫ ထီးနီၪလီၫ. 19 အဂဲးဘဲၫယီၩ ယဟိဝၩ ဒုၭဆၪ့လၩ့ ယုဒၫ လၧအံၫစရ့လၭ အစဎွၩ အၫဟဇၭ အကၠီၩ့လီၫ. အဂဲးဘဲၫယီၩ အဝ့ၫဒၪ ဒုၭအီၪဘိၪ့ ယုဒၫတၭ, မၩမၪဘၪ ယဟိဝၩ ဒိၪမၬလီၫ. 20 တၭ အစံရအၫ အစဎွၩ တံၭဂလၭပလံစၫ ဂဲၫ လၧအအီၪတၭ မၩကၪမၩဂဲၩဝ့ၫတၭ, ဒုၭဆီၪ့ထၪ့ဝ့ၫအ့ၬ. 21 အဂဲးဘဲၫယီၩ စအၫဟဇၭ မၩန့ခွံၬ ဆၧအဂး လၧယဟိဝၩ အဂံၪ့ဖၧၩ့, ဒဲလၧစဎွၩ ဒဲၦဒိၪၥံၪ အဂံၪ့ဖၧၩ့တၭ, ဖ့ၪလၫ့ဝ့ၫ လၧအစံရအၫ စဎွၩလီၫ. မွဲလါနၫ့ဘိၩ အဝ့ၫ မၩဆၧၩ့ဝ့ၫအ့ၬ. 22 တၭ လၧအဘၪ ဆၧခိဆၧဝီၩ အဆၧၫ့အထီနီၪ မၩမၪဘၪ ယဟိဝၩ အၪနဲၪ့ အနီၪဒံၭလီၫ. အဝ့ၫဒၪမွဲ စဎွၩ အၫဟဇၭလီၫ. 23 တၭ ဒမၭစကၧၭ အယွၩ လၧအကျီၪ့ခွံၬဝ့ၫလဖၪနီၪ, အဝ့ၫ လုထၪ့ဝ့ၫတၭ, စံၭဝ့ၫဒၪ, မွဲစံရအၫ အစဎွၩ အယွၩလဖၪ မၩဆၧၩ့ အဝ့ၫၥံၪတၭ, ယမိလုထၪ့ဝ့ၫ ဘဲၫၥိၭ အမိမၩဆၧၩ့ ယၧၩဆ့လီၫ. အ့ၪမွဲ အဝ့ၫၥံၪ ကဲၪထၪ့ လၧအဝ့ၫဒၪ ဒဲအံၫစရ့လၭ ထီးအလူၬ အဆၧလၩ့ထံၩဖါ အလးလီၫ. 24 စအၫဟဇၭ အၪ့ထုၫ့ကီၪ့ ယွၩအဂံၪ့ အဎၧၩ့အဎီတၭ, ဒၪ့ဘျ့ၭခွံၬ ယွၩအဂံၪ့ အဎၧၩ့အဎီ ဒဲကၭဘံၭထၬ ယဟိဝၩ အဂံၪ့အတရၫ့လဖၪ တၭ, မၩ ဆၧလုအလး လၧယရုစလံၫ့ အဖၧၩ့ ကိၭဆၧအနိၪ့ဒ့ၭလီၫ. 25 တၭ မၩ ဆၧအလးထၪ့ထီၫ လၧကယဲ ယုဒၫ အဒိၩ့ဖၧၩ့ လဒိၩ့ဘၪလဒိၩ့ လဒိၩ့ဘၪလဒိၩ့ ဘဲၫၥိၭ အမိဆူၭခဲၩ ဆၧနၧၫ့မၧၫ့ လၧယွၩအဂူၫဂၩလဖၪ အဂးတၭ, ထိၪဂဲၩ ယဟိဝၩ လၧအမွဲ အဖါၥံၪအယွၩ အဆၧၥၭထၪ့လီၫ. 26 တၭ ဆၧအီၪလၩ့ထး ဘၪဆဲၫ့ လၧအဝ့ၫဒၪ အဆၧမၩလဖၪ, ဒဲအဖၧၩ့ၥၭ ထီးအလူၬ အခၪ့ထံၭ, ဒဲဆၧအထုၬ နီၪ, ယိခွါ, ကွ့ၭအၥၭ လၧယုဒၫ ဒဲအံၫစရ့လၭ အစဎွၩၥံၪ အလံၬဖၧၩ့လီၫ. 27 စအၫဟဇၭ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧဒိၩ့ဖၧၩ့ လၧယရုစလံၫ့ အဖၧၩ့ လါနၫ့တၭ, ဂဲၫဆိၬဘၪဝ့ၫ လၧအံၫစရ့လၭ အစဎွၩၥံၪ အဆၧၥွၪခိၪ အဖၧၩ့အ့ၬ. တၭ အဖိၪခွၫ စဟ့ၭဇကဲအၫ ကဲၪစဎွၩ လၧအလးလီၫ. 

1 လၧစဟ့ၭဇကဲအၫ ကဲၪၥၫ့ စဎွၩနီၪ အၥၭအီၪ နံၫဆံၫယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့ နံၫဆံၫခွံၫနံၪ့ လီၫ. တၭ အမိအမံၩ့မွဲ နးအဘဲယၫ စဇ့ၭခရဲအၫ အဖိၪမုၪလီၫ. 2 တၭ အဝ့ၫဒၪ မၩ ဆၧဂ့ၩ လၧယဟိဝၩ အမ့ၬယၫ ဘဲၫကယဲ ဆၧလၧအဖါ စဒၫဝံၭ မၩဝ့ၫ အၥိၭနီၪလီၫ. 3 အဝ့ၫဒၪ လၧအကဲၪ စဎွၩ အခၪ့ထံၭလနံၪ့, လၧလၩခၪ့ထံၭလဘံၪ့နီၪ ဝဲထၪ့ ယဟိဝၩ အဂံၪ့အတရၫ့ မၩဂ့ၩထဲၩ့ဝ့ၫလီၫ. 4 ဒုၭဂဲၫနုၬ ၦလုဆၧလဖၪ ဒဲၦလံဝဲၫဖိၪလဖၪတၭ, ဒုၭအီၪကိၩ့အီၪကီၪ့ဝ့ၫ လၧဖၧၩ့ၥၭ မုထၪ့လခီၫ အဖၧၩ့လီၫ. 5 တၭ စံၭဝ့ၫ, ၦလံဝဲၫဖိၪၥံၪဧ့, ခိၭနၪ ယလူ, မၩဆံၫ့ထၪ့ နၥံၪအၥၭတၭ, မၩဆံၫ့ဎံၪ ယဟိဝၩ နၥံၪအဖါယွၩ အဂံၪ့တၭ, ဆိၬထၪ့ခွံၬ ဆၧၥၭလိၪ လၧဆၧအလးဆံၫ့ဎံၪ အဖၧၩ့နီၪဆံၭ. 6 အဂဲးဘဲၫယီၩ ပဖါ မၩမၪဘၪဆၧတၭ, မၩ ဆၧအၧၩ့ လၧယဟိဝၩ ပယွၩ အမ့ၬယၫတၭ, စဲၪ့ဒၪ အဝ့ၫတၭ, အဝ့ၫၥံၪ ကၠၪခွံၬ အမ့ၬ လၧယဟိဝၩ အီၪဝ့ၫအလးတၭ, ကၠၪဒိၭချိၫ့အၥၭလီၫ. 7 တၭ အဝ့ၫၥံၪ ကၭဘံၭထၬ ထိၬချိၫ့ အတရၫ့တၭ မၩလၩ့ဖံၬ မ့ၪဒိၩ့ၥံၪ, လဆူၭခဲၩဘၪ ဆၧနၧၫ့မၧၫ့, ဒဲလလုထၪ့ ဘၪ အံၫစရ့လၭအယွၩ လၧဆၧလုမ့ၪ လၧဆၧအလးဆံၫ့ဎံၪ အဖၧၩ့နီၪလီၫ. 8 မၩအၥၭဘဲၫနီၪတၭ ယဟိဝၩ အဆၧၥၭထၪ့ဘၪ ယုဒၫ, ဒဲယရုစလံၫ့တၭ, အဆၧဖ့ၪလၫ့ခွံၬဝ့ၫ လၧဆၧခိဆၧဝီၩ, အီၪက့ၪဝ့ၫ လၧဆၧထီၫမံၫထီၫမၪ အလးဒုၪဒွ့ၪ ဘဲၫနဒၪဘၪ လၧနၥံၪအမ့ၬၥၪ အၥိၭနီၪလီၫ. 9 ယိခွါ, ပဖါၥံၪ လၩ့ထံၩဖါ လၧနၭတၭ, ပဖိၪခွၫၥံၪ ဒဲပဖိၪမုၪၥံၪ ဒဲပမၫၥံၪ ကဲၪဎီး လၧဆၧနီၪ အကၠီၩ့လီၫ. 10 တၭ ဘိၩ့နဲၪ့ယီၩ ယၥၭ အီၪလၧယမိအုၩ့လၩ့ဆၧ လၧယဟိဝၩ အံၫစရ့လၭအယွၩ ဘဲၫၥိၭ အၥၭထၪ့ဆီၪ့ မိကၠၪခွံၬအၥၭ လၧပအီၪလီၫ. 11 ယဖိၪခွၫၥံၪဧ့, ဘိၩ့နဲၪ့ယီၩ, နၥံၪ အ့ၪလထီးလၩ့ဘၪ နၥံၪအၥၭတၭ အီၪလဂ့ၩ. ယဟိဝၩ ရွံန့ နၥံၪ ဘဲၫၥိၭ နၥံၪ မိဆၧၫ့ထုၪ့ လၧအမ့ၬယၫ လၧနၥံၪ မိမၩ အဆၧ, ဒဲဘဲၫၥိၭ နၥံၪ မိမၩ ဆၧအခ့ၫအၡၩ အဆၧ, ဒဲဆူၭခဲၩထၪ့ ဆၧနၧၫ့မၧၫ့လီၫ. 12 ထီးနီၪလဖၧၫ့ ၦလံဝဲၫဖိၪ ဂဲထုၪ့, စအၫမစ့အဲၫ အဖိၪခွၫ စမၫဟၭ, ဒဲစအၭဇရဲအၫ အဖိၪခွၫ စယိၫအ့လၭ, လၧၦကိဟၭဖိၪၥံၪ အကျၩ; ဒဲလၧစမရၫရဲၫ အဖိၪခွၫၥံၪ အကျၩနီၪ, စအၭဘဒံၫ အဖိၪခွၫ, စကံၭ, ဒဲစယဟၫလအ့လၭ အဖိၪခွၫ စအၭဇရဲအၫလီၫ. လၧၦဂၭၡၧၫ့ဖိၪ အကျၩ, စဇံမမၫ အဖိၪခွၫ စယိအၫ, ဒဲစယိအၫ အဖိၪခွၫ စအံဒံၫ့လီၫ. 13 တၭ လၧစအလံၭဇဖၫ့ အဖိၪခွၫၥံၪ အကျၩနီၪ, စၡံမရဲၫ ဒဲစယအဲၫအ့လၭ; ဒဲလၧစအၫစဖၭ အဖိၪခွၫၥံၪ အကျၩနီၪ, စဇ့ၭခရဲအၫ, ဒဲစမၭတနဲအၫ. 14 လၧစဟံမၫ့ အဖိၪခွၫၥံၪ အကျၩနီၪ စယဟဲၫအ့လၭ, ဒဲစၡံမအဲၫ, ဒဲလၧစယဒုၥၫ့ အဖိၪခွၫၥံၪ အကျၩနီၪ, စၡံမဲအၫ, ဒဲစအၧၭဇဲၫအ့လၭလီၫ. 15 အဝ့ၫၥံၪ ဒုၭအီၪကိၩ့အီၪကီၪ့ အထၧၫ့ဖုဝဲလဖၪတၭ, မၩဆံၫ့ဎံၪအၥၭတၭ, ဂဲၫဝ့ၫ ဘဲၫစဎွၩ အဆၧမၪလူၬ လၧယဟိဝၩအလူ အၥိၭနီၪ, ဘဲၫၥိၭ အမိမၩဆံၫ့ထၪ့ ယဟိဝၩအဂံၪ့လီၫ. 16 တၭ ၦလုဆၧလဖၪ လ့ၩနုၬ လၧယဟိဝၩ အဂံၪ့ လၧယၫလခီၫ ဘဲၫၥိၭ အမိမၩဆံၫ့ထၪ့ဝ့ၫတၭ, ဂဲၫထဲၩ့ဆိၬ ဆၧလဆံၫ့ဘၪလဖၪ ထီးအလူၬ လၧအဒၪန့ဝ့ၫ လၧယဟိဝၩ အနီးဖၧၩ့နီၪ ထီၩ့လၧယဟိဝၩ အဂံၪ့အဝၩ့ဖၧၩ့တၭ, ၦလံဝဲၫဖိၪ မၩန့ ဆိၬထၪ့ခွံၬဝ့ၫ လၧခီၫ့ လၧထံၫချိၬ ကံၭဒြၧၫ့ အဖၧၩ့လီၫ. 17 လၧလၩအခၪ့ထံၭ လၩထၪ့လနံၩနီၪ အဝ့ၫၥံၪ မၩထၪ့ၥၫ့ ဘဲၫၥိၭ အမိမၩဆံၫ့ဎံၪထၪ့ဝ့ၫတၭ, လၧလၩဎိၭနံၩလနံၩနီၪ, ဂဲၫဝ့ၫ လၧယဟိဝၩ အထိၬချိၫ့တၭ, မၩဆံၫ့ဎံၪယူၭ ယဟိဝၩအဂံၪ့ လၧဎိၭနံၩ အထးဖၧၩ့လီၫ. လၧလၩအခၪ့ထံၭ လဆံၫဎူၫနံၩလနံၩနီၪ မၩဝ့ၫ ထီးအလူၬလီၫ. 18 ထီးနီၪလဖၧၫ့ အဝ့ၫၥံၪ လ့ၩဆၧ လၧစဎွၩ ဟ့ၭဇကဲအၫ အအီၪတၭ, စံၭဝ့ၫဒၪ, ပမၩဆံၫ့ထၪ့ယူၭ ယဟိဝၩ အဂံၪ့ ထၧၫ့ဂံၪ့ယၫ, ဒဲဆၧလုမ့ၪအလး, ဒဲအဎၧၩ့အဎီ ထီးအလူၬ, ဒဲဆၧမ့ၬယၫ အကိၪ အစပွဲ, ဒဲအဖၧၩ့ၥံၪ, ထွ့ၫၥံၪ ထီးအလူၬလီၫ. 19 လၧစဎွၩ အၫဟဇၭ ပၧၩ့ဆၧ အဘိၩ့ဘၭနီၪ ဆၧအဎၧၩ့အဎီ လၧအခွံၬၡိၭခွံၬဝ့ၫ လၧအမၩမၪဆၧ အဖၧၩ့ ထီးအလူၬနီၪ, ပတဲၩ့ဝဲၩယူၭ, ဒဲပမၩဆံၫ့ယူၭတၭ, ယိခွါ, အီၪဝ့ၫ လၧယဟိဝၩ အဆၧလုလး အမ့ၬယၫလီၫ. 20 ထီးနီၪလဖၧၫ့ စဎွၩ ဟ့ၭဇကဲအၫ ဂဲထုၪ့ ဂီၩဂီၩတၭ, ဒုၭအီၪကီၪ့ ဒိၩ့အၦဒိၪဖၭဒိၪလဖၪ တၭ, လ့ၩထၪ့ဝ့ၫ လၧယဟိဝၩ အဂံၪ့ဖၧၩ့လီၫ. 21 အဝ့ၫၥံၪ ဂဲၫဆိၬ ချီဖၫ နွ့ၫဒုၩ, ဒဲၥိၪဖၫ နွ့ၫဒုၩ, ဒဲၥိၪဖိၪ နွ့ၫဒုၩ, ဒဲဘ့ၪဖၫ နွ့ၫဒုၩ, လၧဆၧလုဆၧဒဲၩဘၭ အဂး, ဒဲလၧဘၩ့မုး အဂး ဒဲလၧဆၧအလးဆံၫ့ဎံၪ အဂး, ဒဲလၧယုဒၫ အဂးတၭ, မၪလူၬ ၦလုဆၧ စအၫရၧၫ့ အဖိၪခွၫၥံၪ လၧအမိဘၪလုထၪ့ဝ့ၫ လၧယဟိဝၩ အဆၧလုလး အဖၫ့ခိၪလီၫ. 22 ၦမၩၥံၫ ချီဖၫလဖၪတၭ, ၦလုဆၧၥံၪ ဒိၭန့ ဆၧၥွံၪတၭ, ဎွံၪဝ့ၫ လၧဆၧလုလး အဖၫ့ခိၪလီၫ. မၩၥံၫ ၥိၪဖၫတၭ, ဎွံၪဝ့ၫ လၧအၥွံၪ လၧဆၧလုလး အဖၫ့ခိၪ, မၩၥံၫ ၥိၪဖိၪ တၭ, ဎွံၪဝ့ၫ အၥွံၪ လၧဆၧလုလး အဖၫ့ခိၪလီၫ. 23 အဝ့ၫၥံၪ ဂဲၫဆိၬ ဘ့ၪဖၫၥံၪ လၧဆၧလုဆၧဒဲၩဘၭ အဂး လၧစဎွၩ ဒဲလၧဆၧအီၪကီၪ့ အမ့ၬယၫတၭ, အဝ့ၫၥံၪ အီၪက့ၪ အစူၪ လၧအဖၫ့ခိၪလီၫ. 24 ၦလုဆၧလဖၪ မၩၥံၫဝ့ၫတၭ, မၩ ဆၧဘၪလိၬအိၭလိၬ လၧအၥွံၪ အကၠီၩ့ လၧဆၧလုလး အဖၫ့ခိၪနီၪ, ဘဲၫၥိၭ အမိမၩ ဆၧဖီၩ့ဖျ့ၭ လၧအံၫစရ့လၭ ထီးအလူၬ အဂးလီၫ. အဂဲးဘဲၫယီၩ စဎွၩ မၪလူၬဝ့ၫ လၧဆၧလုမ့ၪ, ဒဲဆၧလုဆၧဒဲၩဘၭနီၪ မိဘၪ လၧအံၫစရ့လၭ ထီးအလူၬ အဂးလီၫ. 25 တၭ အဝ့ၫဒၪ အီၪက့ၪ ၦလံဝဲၫဖိၪ လၧယဟိဝၩ အဂံၪ့ဖၧၩ့ အီၪလၧစံၩ့စံၩ့ၥံၪ, ဒဲနါဒံၩ့ၥံၪ, ဘဲၫစဒၫဝံၭ ဒဲစဎွၩအၡၩဒၪဆၧလၧယၫ, စဂၭ, ဒဲစနၫၥၫ့ အဆၧမၪလူၬ အၥိၭနီၪလီၫ. အဂဲးဘဲၫယီၩ ယဟိဝၩ မၪလူၬ ဆၧနီၪ လၧမီၪၥံၪလီၫ. 26 တၭ ၦလံဝဲၫဖိၪ ဆၧၫ့ထုၪ့ အီၪလၧစဒၫဝံၭ အနါဒံၩ့ၥံၪ, ၥၫ့ထီးၥံၪတၭ ၦလုဆၧလဖၪနီၪ အီၪလၧခွ့ၩလဖၪလီၫ. 27 စဟ့ၭဇကဲအၫ မၪလူၬဝ့ၫ လၧအမိလုထၪ့ ဆၧလုမ့ၪ လၧဆၧလုလး အဖၫ့ခိၪတၭ; ထီးအလုထၪ့ၥၫ့ ဆၧလုမ့ၪနီၪ, မွဲယဟိဝၩ အဆၧၥံၫကျံၩထၪ့ၥၫ့ အီၪလၧခွ့ၩၥံၪ, ဒဲၥၫ့ထီး နါဒံၩ့ၥံၪ ဘဲၫလၧအံၫစရ့လၭ အစဎွၩ ဒၫဝံၭ မၪလူၬဝ့ၫ အၥိၭနီၪလီၫ. 28 ဆၧအီၪကီၪ့ ထီးအလူၬ ဘိၪ့ထၪ့ဘၩထၪ့ဆၧ တၭ, ၦၥံၫကျံၩဆၧလဖၪနီၪ ၥံၫကျံၩဆၧ, ဒဲၦအူၪခွ့ၩၥံၪ, အူၪထၪ့ဝ့ၫတၭ, ဆၧထီးအလူၬနီၪ မၩဝ့ၫ ထီးအလုထၪ့ ဆၧလု ဂီၩ့တၭ, 29 စဎွၩ ဒဲကယဲ ၦအီၪလၧအၥိၭ ထီးအလူၬနီၪ ၡီၫ့လၩ့ အခိၪတၭ, ထွံၩလၩ့ ဘၩထၪ့ဆၧလီၫ. 30 တၭ စဎွၩ ဟ့ၭဇကဲအၫ ဒဲအၦဒိၪဖၭဒိၪလဖၪနီၪ မၪလူၬ ၦလံဝဲၫဖိၪ ဘဲၫၥိၭ အမိစံၭထၪ့အၪ့အူၭ ယဟိဝၩ, ဘဲၫစဒၫဝံၭ, ဒဲၦဒၪဆၧလၧယၫ စအၫစၭ အဆၧချဲၩ့ အၥိၭနီၪလီၫ. တၭ အဝ့ၫၥံၪ ၥံၫကျံၩဆၧ လၧအၥုၪ့ထိၬအၥၭထိၬ ၡီၫ့လၩ့ အခိၪတၭ ဘိၪ့ထၪ့ဘၩထၪ့ဝ့ၫလီၫ. 31 ထီးနီၪလဖၧၫ့ စဟ့ၭဇကဲအၫ ချဲၩ့ဆၧတၭ, စံၭဝ့ၫဒၪ, ဘိၩ့နဲၪ့ယီၩ နၥံၪ မၩဆံၫ့ဎံၪယူၭ နၥံၪအၥၭ လၧယဟိဝၩ အဂးယူၭ, ၥုၭဘူၭ နၥံၪအၥၭ ဂဲၫဆိၬ ဆၧလုလဖၪ, ဒဲဆၧလုစံၭထၪ့အၪ့အူၭလဖၪ လၧယဟိဝၩ အဂံၪ့ဖၧၩ့ ဆံၭ. တၭ ဆၧအီၪကီၪ့နီၪ ဂဲၫဆိၬ ဆၧလုလဖၪ, ဒဲဆၧလုစံၭထၪ့အၪ့အူၭတၭ, ထီးဒၪ ၦလၧအၥၭအီၪထၪ့ဒၪဆၧ လဂၩဂၩနီၪ ဂဲၫဆိၬ အဆၧလုမ့ၪလီၫ. 32 တၭ ဆၧလုမ့ၪ လၧဆၧအီၪကီၪ့ ဂဲၫဆိၬဝ့ၫလဖၪ အဆၧဝံဆၧနၬနီၪ မွဲချီဖၫ နွ့ၫဆံၫ, ဒဲၥိၪဖၫ လယၩ, ဒဲၥိၪဖိၪ နံၫယၩလီၫ. အဝ့ၫၥံၪ ထီးအလူၬနီၪ အီၪလၧဆၧလုထၪ့ ယဟိဝၩ အဆၧလုမ့ၪ အဂးလီၫ. 33 တၭ ဆၧလၧၦအီၪက့ၪဆံၫ့ဎံၪဝ့ၫလဖၪနီၪ မွဲချီဖၫ ဎူၫယၩ ဒဲၥိၪ ၥၧၫ့ထီၫ့လီၫ. 34 မွဲလၧၦလုဆၧၥံၪ အီၪၡၩလၨၪ အကၠီၩ့တၭ, မၩၥံၫ ဆၧလုမ့ၪ ထီးအလူၬ ၥ့ၪအ့ၬ. အခိးမွဲဘဲၫနီၪတၭ, အထၧၫ့ဖုဝဲ ၦလံဝဲၫဖိၪ မၩဆၧၩ့ဝ့ၫ ထီးဆၧလု အဆၧမၩနီၪ ဂီၩ့ဝ့ၫ, ဒဲထီးၦလုဆၧၥံၪ မၩဆံၫ့ဎံၪထၪ့အၥၭလီၫ. အဂဲးဘဲၫယီၩ ၦလံဝဲၫဖိၪၥံၪ လၧအမိမၩဆံၫ့ဎံၪအၥၭနီၪ, မွဲအတီၩနဲၪ့ လီၩ့နဲၪ့ ၦလုဆၧဒံၭလီၫ. 35 တၭ ဆၧလုမ့ၪ အီၪဝ့ၫ အၪအၪလ့ၬ, ဒဲဆၧလုမၩဘၪလိၬအိၭလိၬလဖၪ အဆၧၥိၪ, ဒဲဆၧလုအီၩလဖၪ လၧဆၧလုမ့ၪ အဂးလီၫ. တၭ ယဟိဝၩအဂံၪ့ အဆၧမၩနီၪ တဲၩ့ဝဲၩယူၭအၥၭ လီၫ. 36 တၭ စဟ့ၭဇကဲအၫ ၥုၪ့ထိၬၥၭထိၬ ဒဲၦခမျၧး ထီးအလူၬ လၧယဟိဝၩ တဲၩ့ဝဲၩ ၦခမျၧးၥံၪ အကၠီၩ့နီၪလီၫ. အဂဲးဘဲၫယီၩ ဆၧကဲၪထၪ့ဝ့ၫဒၪ ချဲၫ့မၬလီၫ. 

1 စဟ့ၭဇကဲအၫ အၪ့မၧၫ့လၩ့ဆၧ လၧအံၫစရ့လၭ ဒဲယုဒၫ ထီးအလူၬ ကွ့ၭ ဖ့ၪယုဆ့ လံၬ လၧအံဖြံၫ့ ဒဲမနၭစ့ၫ ဘဲၫၥိၭ အဝ့ၫၥံၪ မိဂဲၫ လၧယဟိဝၩအဂံၪ့ လၧယရုစလံၫ့ လၧအမိမၩ ဆၧဘိၪ့လ့ၩဖၬ လၧယဟိဝၩ အံၫစရ့လၭအယွၩ အဂးလီၫ. 2 အဂဲးဘဲၫယီၩ စဎွၩ ကိၪ့လိၬယူၭအၥၭ လၧၦဒိၪဖၭဒိၪၥံၪ ဒဲၦအီၪကီၪ့ လၧယရုစလံၫ့ အဖၧၩ့ ထီးအလူၬ လၧအမိမၩ ဘိၪ့လ့ၩဖၬ လၧလၩနံၫဘံၪ့ လဘံၪ့ အဖၧၩ့လီၫ. 3 အဂဲးဘဲၫယီၩ အထီထီးနီၪ မၩ ဆၧဘိၪ့ၥ့ၪအ့ၬ. အဂဲးဘဲၫယီၩ ၦလုဆၧ မၩဆံၫ့ဎံၪထၪ့အၥၭ အၪအၪဒံၭအ့ၬ. တၭ ၦခမျၧး အီၪကီၪ့ဒံၭ လၧယရုစလံၫ့ အဖၧၩ့ဒံၭအ့ၬ. 4 တၭ ဆၧလမံၩ့နီၪ ဘၪ စဎွၩ ဒဲဆၧအီၪကီၪ့ ထီးအလူၬအၥၭလီၫ. 5 အခိးမွဲ အဝ့ၫၥံၪ ဒုၭအီၪဂုးအီၪခၧၫ့ ဆၧစ့ၩရၫ့ လၧၦဘၪဒုၭဂၧၫ့ထၪ့ၥၩလၩ့ လၧအံၫစရ့လၭ ထီးအလူၬ အကျၩ လၧဘံအၧၫၡံၫဘၫ, ထီၩ့ဒၪလ့ၬ လၧဒၫ့နီၪ, ဘဲၫၥိၭ ၦမိဂဲၫမၩ ဆၧဘိၪ့လ့ၩဖၬ လၧယဟိဝၩ, အံၫစရ့လၭအယွၩ အဂး လၧယရုစလံၫ့ အဖၧၩ့လီၫ. အဂဲးဘဲၫယီၩ ဘဲၫဆၧကွ့ၭအၥၭ အၥိၭနီၪ ဆၧလမၩဘၪဝ့ၫ ယံၬယံၬလ့ၬလီၫ. 6 တၭ ၦၥိၫ့လံၬလဖၪ လ့ၩဝ့ၫ လၧစဎွၩ ဒဲအၦဒိၪဖၭဒိၪၥံၪ အလံၬ လၧအံၫစရ့လၭ ဒဲယုဒၫ ထီးအလူၬ အကျၩ, ဘဲၫစဎွၩ အဆၧမၪလူၬ အၥိၭနီၪတၭ, စံၭဝ့ၫဒၪ, အံၫစရ့လၭဖိၪၥံၪဧ့, ကၠၪထဲၩ့ နၥံၪအၥၭ လၧယဟိဝၩ, စအၫဘြဟၫ့, ဒဲစအံစၭ ဒဲအံၫစရ့လၭအယွၩ အအီၪဆံၭ. တၭ အဝ့ၫဒၪ မိဂဲၫထဲၩ့ကဒၩထဲၩ့ လၧနၥံၪ လၧအအီၪလၩ့ထး လၧအဖီၩ့ဖျ့ၭ အစံရအၫ အစဎွၩလဖၪ အစူၪဖၧၩ့နီၪလီၫ. 7 တၭမွဲ နၥံၪ ထီးကဲၪထၪ့ ၦဘဲၫ နၥံၪအဖါၥံၪ ဒဲနၥံၪအထၧၫ့ဖုဝဲၥံၪ လၧအမၩမၪဘၪ ယဟိဝၩ အဝ့ၫၥံၪ အဖါလဖၪအယွၩ အၥိၭနီၪ လဂ့ၩ; အခိးမွဲဘဲၫနီၪတၭ, ဆၧဖ့ၪလၫ့ခွံၬ အဝ့ၫၥံၪ လၧဆၧအီၪယူဝ့ၫ ဘဲၫနၥံၪ ဒၪဘၪ အၥိၭနီၪလီၫ. 8 တၭ ဘိၩ့နဲၪ့ယီၩ အီၪက့ၪဆီၪ့ နၥံၪအခိၬ ဘဲၫနၥံၪအဖါၥံၪ အၥိၭနီၪ လဂ့ၩ; ဖ့ၪလၫ့ နၥံၪ အနၫ့ဆါၥံၪ လၧယဟိဝၩတၭ, လ့ၩနုၬ လၧအလးဆံၫ့ဎံၪ လၧအအီၪက့ၪဆံၫ့ဎံၪဝ့ၫ လၩ့ဆိၩလၩ့ကၠၪ, ဒဲမၩ ယဟိဝၩ နၥံၪအယွၩ အဆၧ ဘဲၫၥိၭ အၥၭထၪ့ဆီၪ့ မိကၠၪခွံၬအၥၭ လၧနၥံၪအအီၪဆံၭ. 9 အဂဲးဘဲၫယီၩ နၥံၪ အ့ၪကၠၪထဲၩ့ဒီၭ နၥံၪအၥၭ လၧယဟိဝၩ အအီၪတၭ, နၥံၪအထၧၫ့ဖုဝဲ, ဒဲနၥံၪအဖိၪလဖၪ မိဘၪ ဆၧယၫ့ၥၭ လၧၦလၧအမိအၪ့မၧၫ့ဎီးဝ့ၫ အမ့ၬယၫတၭ မိဂဲၫထဲၩ့ကဒၩထဲၩ့ လၧခးယီၩ အဖၧၩ့လီၫ. အဂဲးဘဲၫယီၩ ယဟိဝၩ နၥံၪအယွၩ ယၫ့ၥုၪ့ယၫ့ၥၭဆၧ, ဒဲအၥၭအီၪဆၧလီၫ. နၥံၪ အ့ၪကၠၪထဲၩ့ နၥံၪအၥၭ လၧအအီၪတၭ, အဝ့ၫဒၪ မိကၠၪခွံၬ အမ့ၬ လၧနၥံၪအအီၪအ့ၬ. 10 တၭ ၦလၧအလ့ၩၥိၫ့လံၬၥံၪ လ့ၩဝ့ၫ လၧလဒိၩ့ဘၪလဒိၩ့ လၧအံဖြံၫ့ ဒဲမနၭစ့ၫ အခး ထၧၫ့ဘံၪ့ယၫ ထီၩ့ဒၪလ့ၬ လၧဇ့ၭဘလၧၫ့နီၪ, အ့ၪမွဲ ၦနံဘၪဝ့ၫ ဒဲမၩကြၩ့ထမးဝ့ၫလီၫ. 11 မွဲလါနၫ့ဘိၩ, ၦၡၩ လၧအၭၡၧၫ ဒဲမနၭစ့ၫ, ဒဲဇ့ၭဘလၧၫ့ အကျၩလဖၪ ဆၪ့လၩ့အၥၭ တဘျုၭဂၩ တၭ ဂဲၫဝ့ၫ လၧယရုစလံၫ့လီၫ. 12 တၭ လၧယုဒၫ အဖၧၩ့ဆ့ ယွၩအစူၪ အီၪဝ့ၫ လၧအဖ့ၪလၫ့ဝ့ၫ အဝ့ၫၥံၪ အၥၭ လဖျိၪ့ဎး ဘဲၫၥိၭ အမိထီးန့ စဎွၩ, ဒဲၦဒိၪဖၭဒိၪၥံၪ အဆၧမၪလူၬ လၧယဟိဝၩအလူလီၫ. 13 တၭ ၦအီၪကီၪ့ လၧယရုစလံၫ့ အဖၧၩ့ အၪဂၩ ဘဲၫၥိၭ အမိမၩ ဆၧဘိၪ့ ကိၪလအီၪဘၪလၧမံၪ လၧလၩနံၫဘံၪ့ လဘံၪ့ အဖၧၩ့, ဆၧအီၪကီၪ့ဖၭဒိၪလီၫ. 14 အဝ့ၫၥံၪ ဂဲထုၪ့ဝ့ၫတၭ, ဆိၬထၪ့ခွံၬ ဆၧလုအလးလဖၪ လၧအအီၪဝ့ၫ လၧယရုစလံၫ့ အဖၧၩ့တၭ, ဆိၬထၪ့ခွံၬ ဆၧလုအလးဆူၭခဲၩ ဆၧနၧၫ့မၧၫ့ ထီးအလူၬတၭ, ခွံၬလၩ့ခွံၬဝ့ၫ လၧထံၫချိၬ ကံဒြၧၫ့ အဖၧၩ့လီၫ. 15 ထီးနီၪလဖၧၫ့ လၧလၩနံၫဘံၪ့လဘံၪ့ လၩထၪ့ လဆံၫလံနံၩလနံၩနီၪ, အဝ့ၫၥံၪ မၩၥံၫ ဆၧဘိၪ့လ့ၩဖၬတၭ, ၦလုဆၧလဖၪ, ဒဲၦလံဝဲၫဖိၪၥံၪ အမ့ၬမဲတၭ မၩဆံၫ့ဎံၪထၪ့အၥၭတၭ, ဂဲၫဆိၬ ဆၧလုမ့ၪ လၧယဟိဝၩ အဂံၪ့ဖၧၩ့လီၫ. 16 တၭ အဝ့ၫၥံၪ ဆၧၫ့ထုၪ့ လၧအလး ဘဲၫဆၧစ့ၩရၫ့ အၥိၭ, ဒဲဘဲၫယွၩအၡၩ စမိစ့ၭ အဆၧၥီၪ့ဆၧၥၫ့ အၥိၭနီၪလီၫ. တၭ ၦလုဆၧလဖၪ ဎွံၪ ဆၧၥွံၪ လၧအဒိၭန့ဝ့ၫ လၧၦလံဝဲၫဖိၪ အစူၪဖၧၩ့လီၫ. 17 ၦလၧအလဆံၫ့လဎံၪဘၪ လၧဆၧအီၪကီၪ့ အကျၩ နီၪ, အီၪဝ့ၫ အၪဂၩ; မၩအၥၭဘဲၫနီၪတၭ, ၦလံဝဲၫဖိၪၥံၪ မၩၥံၫ ဆၧဘိၪ့လ့ၩဖၬလဖၪ လၧကယဲ ၦလၧအလဆံၫ့ဘၪ အဂး, ဘဲၫၥိၭ အဝ့ၫၥံၪ မိမၩဆံၫ့ထၪ့ဝ့ၫ လၧယဟိဝၩ အဂးလီၫ. 18 အဂဲးဘဲၫယီၩ ၦခမျၧး, ၦအၪဂၩ လၧအံဖြံၫ့ ဒဲမနၭစ့ၫ, ဒဲအံစခၫ, ဒဲဇ့ၭဘလၧၫ့ အကျၩနီၪ, မၩဆံၫ့ထၪ့အၥၭဒံၭအ့ၬ, မွဲလါနၫ့ဘိၩ အဝ့ၫၥံၪ အၪ့ ဆၧဘိၪ့လ့ၩဖၬနီၪ လမွဲဘၪ ဘဲၫ ဆၧကွ့ၭအၥၭ အၥိၭလီၫ. အ့ၪမွဲလါနၫ့ ဘဲၫနီၪတၭ, စဟ့ၭဇကဲအၫ ဘၩဆိၪဖၪန့ အဂးတၭ, စံၭဝ့ၫဒၪ, 19 ၦလၧအတဲၩ့ဝဲၩအၥၭ ဘဲၫၥိၭ အမိအၪ့ဎၬ ယွၩ ယဟိဝၩ အဝ့ၫၥံၪ အဖါလဖၪအယွၩ, အ့ၪလဆံၫ့ဘၪ ဘဲၫဆၧအလးဆံၫ့ဎံၪ အဆၧမၩဆံၫ့ အၥိၭ လါနၫ့ဘိၩ, မွဲဆၧဂ့ၩ ယဟိဝၩနီၪ မၩဖီၩ့မၩဖျ့ၭ အဝ့ၫၥံၪ ကိၭဂၩဒ့ၭဆံၭ. 20 ယဟိဝၩ ခိၭနၪ စဟ့ၭဇကဲအၫ အလူတၭ, မၩဘျၪထဲၩ့ ၦခမျၧးလီၫ. 21 တၭ ၦအံၫစရ့လၭဖိၪ လၧအအီၪ လၧယရုစလံၫ့ အဖၧၩ့လဖၪနီၪ မၩ ဆၧဘိၪ့ ကိၪလအီၪဘၪလၧမံၪ နွ့ၫနံၩလဖၪ အီၪဝ့ၫ လၧအၥုၪ့ထိၬၥၭထိၬဖၭဒိၪလီၫ. ၦလံဝဲၫဖိၪ, ဒဲၦလုဆၧလဖၪ စံၭထၪ့အၪ့အူၭ ယဟိဝၩ လနံၩဘၪလနံၩ အီၪဝ့ၫ လၧနါဒံၩ့ၥံၪ ၥၫ့ထီးၥံၪ အၥီၫဖၭဒိၪ လၧယဟိဝၩ အဂးလီၫ. 22 စဟ့ၭဇကဲအၫ ချဲၩ့ဆၧ မုၬမုၬ လၧၦလံဝဲၫဖိၪ ထီးအလူၬ လၧအၥီၪ့လိၪ ယဟိဝၩ အဆၧၥ့ၪယၫ လၧအဂ့ၩလီၫ. တၭ အဝ့ၫၥံၪ အၪ့ဆၧ လၧဆၧဘိၪ့ နွ့ၫနံၩ အထးဖၧၩ့တၭ, လုထၪ့ ဆၧလုဘၪလိၬအိၭလိၬတၭ, အၪ့ကံၩ့လၩ့အၥၭ လၧယဟိဝၩ အဝ့ၫၥံၪ အဖါလဖၪအယွၩလီၫ. 23 ဆၧအီၪကီၪ့ ထီးအလူၬ ကိၪ့လိၬအၥၭ လၧအမိထီးန့ အနံၩဂူၫဂၩလဖၪ နွ့ၫနံၩတၭ, မၩဘိၪ့ နွ့ၫနံၩ အဂူၫဂၩနီၪ လၧဆၧၥုၪ့ထိၬၥၭထိၬလီၫ. 24 အဂဲးဘဲၫယီၩ ယုဒၫ အစဎွၩ စဟ့ၭဇကဲၫအၫ ဖ့ၪလၫ့ ဆၧအီၪကီၪ့ လၧချီဖၫ လထီၫ့, ဒဲၥိၪ နွ့ၫထီၫ့တၭ, ၦဒိၪဖၭဒိၪၥံၪ ဖ့ၪလၫ့ ဆၧအီၪကီၪ့ လၧချီဖၫ လထီၫ့, ဒဲၥိၪ လလၬတၭ; ၦလုဆၧလဖၪ မၩဆံၫ့ဎံၪထၪ့အၥၭ အၪဂၩလီၫ. 25 တၭ ယုဒၫအၡၩအီၪကီၪ့ ထီးအလူၬ, ဒဲၦလုဆၧလဖၪ ဒဲၦလံဝဲၫဖိၪၥံၪ, ဒဲဆၧအီၪကီၪ့ ထီးအလူၬ လၧအဂဲၫ လၧအံၫစရ့လၭ အကျၩ, ဒဲၦလခီၫဘၩ့မုးဖိၪ လၧအဂဲၫထၪ့ လၧအံၫစရ့လၭ အခးဖၧၩ့, ဒဲလၧအအီၪဝ့ၫ လၧယုဒၫ အဖၧၩ့လဖၪနီၪ ၥုၪ့ထိၬၥၭထိၬဝ့ၫလီၫ. 26 တၭ ဆၧၥၭထိၬဖၭဒိၪ အီၪဝ့ၫ လၧယရုစလံၫ့ အဖၧၩ့လီၫ. အဂဲးဘဲၫယီၩ လၧအံၫစရ့လၭ အစဎွၩ ဒၫဝံၭ အဖိၪခွၫ စစီလမၧၫ့ အမုနံၩလဖၪ အလးခဲၫ့နီၪ, ဆၧဘဲၫနီၪအၥိၭ အီၪလၧယရုစလံၫ့ အဖၧၩ့အ့ၬ. 27 ထီးနီၪလဖၧၫ့ ၦလုဆၧလဖၪ, ဒဲၦလံဝဲၫဖိၪလဖၪ, ဂဲထုၪ့တၭ ဆိၪဂ့ၩ ၦခမျၧးလီၫ. ယဟိဝၩ ခိၭနၪ အဝ့ၫၥံၪအလူ ဒဲအဆၧဘၩဆိၪဖၪနီၪ ထၪ့ဘၭ လၧအအီၪ အလးဆံၫ့ဎံၪ လၧမူၭခိၪနီၪလီၫ. 

1 ထီးဆၧထီးအလူၬနီၪ အ့ၪဂီၩ့ဝ့ၫတၭ, အံၫစရ့လၭ လၧအအီၪဝ့ၫ ထီးအလူၬ လ့ၩထၪ့ဝ့ၫ လၧယုဒၫ အဒိၩ့လဖၪ အဖၧၩ့တၭ, မၩခါလၩ့ဘျ့ၭ ဆၧဂၩ့ဆၧဖၪ့တၭ, ခူၬလၩ့ခွံၬ အၡ့ရိၫလဖၪတၭ, မၩလၩ့ဎီးခွံၬ ဆၧအလးထၪ့ထီၫလဖၪ ဒဲဆၧလုအလးလဖၪ လၧယုဒၫ ဒဲဘံၪ့ယမံၫ့ ထီးအလူၬ အဖၧၩ့, ဒဲလၧအံဖြံၫ့ ဒဲမနၭစ့ၫ အဖၧၩ့ဆ့ ထီးအမၩဂၭဂီၩ့ခွံၬဝ့ၫ လူၬထူၬဆံၫ့ဘၩ့လီၫ. ထီးနီၪလဖၧၫ့ ၦအံၫစရ့လၭဖိၪ ထဲၩ့ထဲၩ့ လဂၩ လၧအဆၧဖီၪ့ထၬဒၪဝ့ၫ, လဂၩ လၧအဆၧဖီၪ့ထၬဒၪဝ့ၫ ဆုၬဆုၬ လၧအဒိၩ့ဒၪဝ့ၫ အဖၧၩ့လီၫ. 2 တၭ စဟ့ၭဇကဲအၫ, အီၪက့ၪလၩ့ ၦလုဆၧလဖၪ, ဒဲၦလံဝဲၫဖိၪလဖၪ လဆၫ့ဘၪလဆၫ့ ဘဲၫအဆၫ့ အၥိၭ, လဂၩ ဘဲၫအဆၧမၩ အၥိၭ ကိၭဂၩဒ့ၭ; ၦလုဆၧ ဒဲၦလံဝဲၫဖိၪၥံၪ, လၧအလုထၪ့ ဆၧလုမ့ၪ အဂး, ဒဲဆၧလုထၪ့ ဆၧလုဘၪလိၬအိၭလိၬ အဂး ဘဲၫၥိၭ အမိမၩ ဆၧအခ့ၫအၡၩ အဆၧ, ဒဲစံၭထၪ့အၪ့အူၭဆၧ, ဒဲၥံၫကျံၩဆၧ လၧယဟိဝၩ အတဲၩလဖၪ အတရၫ့ဖၧၩ့လီၫ. 3 တၭ လၧစဎွၩ အဆၧဖိၪဆၧလံၩဒၪဝ့ၫ အဖၧၩ့နီၪ ဖ့ၪလၫ့ဝ့ၫ လၧဆၧလုမ့ၪ အဂး လၧဂီၩ, လၧဂၪ, လၧဆၧလုမ့ၪ အဂး, ဒဲဆၧလုမ့ၪ လၧမးၥံၫအနံၩ အဂး, ဒဲလၧလၩၥံၫ အဂး ဒဲလၧမၩဘိၪ့ အဂး, ဘဲၫဆၧကွ့ၭအၥၭ လၧယဟိဝၩ အဆၧၥီၪ့ဆၧၥၫ့ အဖၧၩ့ အၥိၭနီၪလီၫ. 4 လၧနီၪအမ့ၬယၫ အဝ့ၫဒၪ မၪလူၬ ၦခမျၧး လၧအအီၪဝ့ၫ လၧယရုစလံၫ့ အဖၧၩ့ ဘဲၫၥိၭ အမိဖ့ၪလၫ့ ၦလုဆၧၥံၪ, ဒဲၦလံဝဲၫဖိၪၥံၪ လၧအဂး လၧအၥၭ မိဆီၪ့ထၪ့ လၧယဟိဝၩ အဆၧၥီၪ့ဆၧၥၫ့ အဖၧၩ့လီၫ. 5 ထီးဆၧမၪလူၬ ဂၧၫ့ထၪ့ၥၩလၩ့တၭ, ၦအံၫစရ့လၭဖိၪ ဂဲၫဆိၬ ဆၧၥၪဆိၫ ဘၪဆဲၫ့ လၧဘုၪၥံၪဂူၫၥံၪ, စဘံၭထံၫ, ဒဲၥိၪ, ဒဲန့ၫစၩ့, ဒဲဂၪ့ခိၪ အဆၧအၪထၪ့လဖၪ အၪအၪလ့ၬ; ဒဲဆၧဆံၫပိၩ့လပိၩ့ ဂဲၫဆိၬဝ့ၫ အၪအၪလ့ၬလီၫ. 6 တၭ ၦအံၫစရ့လၭဖိၪ ဒဲၦယုဒၫဖိၪ လၧအအီၪဝ့ၫ လၧယုဒၫ အဒိၩ့လဖၪ အဖၧၩ့နီၪ ဂဲၫဆိၬဆ့ ချီဖၫ, ဒဲၥိၪ ဆံၫဒုၩလဒုၩ, ဒဲဆၧဆံၫ့ဎံၪ လၧဆၧအီၪက့ၪဆံၫ့ဎံၪ လၧယဟိဝၩ အဝ့ၫၥံၪအယွၩ အဂး ဆံၫပိၩ့လပိၩ့တၭ, အီၪက့ၪပိၩ့ဝ့ၫ လပိၩ့ လပိၩ့လီၫ. 7 လၧလၩၥၧၫ့ဘံၪ့လဘံၪ့နီၪ အီၪက့ၪၥၫ့ ဆၧအပိၩ့လဖၪ အခၪ့ထံၭတၭ, မၩဝ့ၫ ဂီၩ့ လၧလၩနွ့ၫဘံၪ့ လဘံၪ့လီၫ. 8 ထီးစဟ့ၭဇကဲအၫ, ဒဲၦဒိၪၥံၪ ဂဲၫဝ့ၫတၭ, ဒၪဘၪ ဆၧအပိၩ့လဖၪနီၪတၭ, စံၭထၪ့အၪ့အူၭ ယဟိဝၩ, ဒဲအၡၩခမျၧး အံၫစရ့လၭလီၫ. 9 ထီးနီၪလဖၧၫ့ စဟ့ၭဇကဲအၫ အၪ့စၪ့ ၦလုဆၧၥံၪ, ဒဲၦလံဝဲၫဖိၪၥံၪ, လၧဆၧအပိၩ့လဖၪ အဂဲးအကၠီၪ့လီၫ. 10 စဇၫဒီၭ အၡၩဂံၪ့ဖိၪ ၦလုဆၧအခိၪ စအၭဇရဲအၫ စံၭဆၧၫ့ဆၧတၭ, စံၭဝ့ၫဒၪ, လၧၦဂဲၫဆိၬၥၫ့ ဆၧမၩဘိၪ့ လၧယဟိဝၩ အဂံၪ့ဖၧၩ့နီၪ, ခီးဘိၩ့နဲၪ့ယီၩ ပဆၧအၪ့ အီၪအၪဝ့ၫ အကၠီၩ့ တၭ, ပအီၪက့ၪလၩ့ထးဆၧ လၧအအၪလီၫ. အဂဲးဘဲၫယီၩ ယဟိဝၩ ဆိၪဂ့ၩယူၭ ၦခမျၧးယူၭတၭ, ဆၧလၧအအီၪလၩ့ထးလဖၪယီၩ, မွဲဆၧအီၪပိၩ့ဖၭဒိၪယီၩလီၫ. 11 စဟ့ၭဇကဲအၫ မၪလူၬဝ့ၫ ဘဲၫၥိၭ ဆၧမိတဲၩ့ဝဲၩ ဒူၭၥံၪ လၧယဟိဝၩ အဂံၪ့ဖၧၩ့တၭ, အဝ့ၫၥံၪ တဲၩ့ဝဲၩဝ့ၫလီၫ. 12 တၭ ၦဂဲၫဆိၬ ဆၧမၩဘိၪ့လဖၪ, ဒဲဆၧဆံၫပိၩ့လပိၩ့လဖၪ, ဒဲဆၧဘၪ ဆၧအီၪက့ၪဆံၫ့ဎံၪဝ့ၫလဖၪ တီၩတီၩလီၩ့လီၩ့တၭ; ၦလံဝဲၫဖိၪ စကၫအနဲအၫ မွဲၦပၧၩ့ဆၧလဖၪနီၪတၭ, အထၧၫ့ဖုဝဲ စၡံမအဲၫ အီၪလၧအဖၫ့လၬလီၫ. 13 တၭ စဟဲၫအ့လၭ, ဒဲအၭဇဇဲယၫ, ဒဲစနၫဟၭ, ဒဲစအၫစဟ့လၭ, ဒဲစယ့ၫရမီၭ, ဒဲစယီၭဇဘၭ, ဒဲစအံၫလဲၫအ့လၭ, ဒဲစအံၭစမၫခဲအၫ, ဒဲစမၫဟၭ, ဒဲစဘံၫ့နအဲအၫ မွဲၦယိဆၧဖိၪဆၧလံၩ လၧစကၫ့အနဲအၫ ဒဲအထၧၫ့ဖုဝဲ စၡံမအဲၫနီၪ, အစူၪ အဖၫ့လၬ, မွဲလၧစဎွၩ ဟ့ၭဇကဲအၫ ဒဲယဟိဝၩအဂံၪ့အခိၪ စအၭဇရဲအၫ အဆၧမၪလူၬ လီၫ. 14 တၭ ၦလံဝဲၫဖိၪ စအံမနၫ အဖိၪခွၫ စကိရ့ၫ လဂၩ ပၧၩ့တရၫ့ လၧမုထၪ့လခီၫနီၪ အီၪဝ့ၫ လၧဆၧမၩဘိၪ့ဒၪဝ့ၫလဖၪ လၧယွၩ အဂး အဖၫ့ခိၪ, ဘဲၫၥိၭ အမိအၪ့နၩ့ဖၭ ဖ့ၪလၫ့ ယဟိဝၩ အဆၧမၩဘိၪ့လဖၪ, ဒဲဆၧဆံၫ့ဎံၪထုၬလဖၪနီၪလီၫ. 15 တၭ လၧအဝ့ၫဒၪ အဖၫ့လၬနီၪ, စအံဒံၫ့ ဒဲစမနဲအမံၫ့, ဒဲစယ့ၭရှုၫအၫ, ဒဲစၡ့ၫမအဲအၫ, ဒဲစအၫမရဲအၫ, ဒဲစၡ့ၭခနဲအၫ လၧၦလုဆၧၥံၪ အဒိၩ့လဖၪ အဖၧၩ့, လၧအလး လၧဆၧအီၪက့ၪဝ့ၫ ဘဲၫၥိၭ အမိအၪ့နၩ့ဖၭ ဖ့ၪလၫ့ဆၧ လၧအထၧၫ့ဖုဝဲၥံၪ လဆၫ့လဆၫ့, အဒိၪဂ့ၩ အဆံၭဂ့ၩ; 16 လၧၦခွၫၥံၪ အဆၨၩအဆရၫ့ အမ့ၬယၫနီၪ, ၦလၧအၥၭအီၪ ၥၧၫ့နံၪ့, ဒဲၥၧၫ့နံၪ့ အဖၫ့ခိၪဒံၭ ကယဲ ၦလၧအဂဲၫနုၬ လၧယဟိဝၩ အဂံၪ့ လဂၩလါလါနီၪ ဖ့ၪလၫ့ဝ့ၫ အဂး, လၧလနံၪ့အဂး လနံၪ့အဂး လၧအမၩဆၧ အကၠီၩ့, ဘဲၫအဆၫ့ လဆၫ့ဘၪလဆၫ့ အၥိၭနီၪလီၫ. 17 ဖ့ၪလၫ့ဝ့ၫ လၧၦလုဆၧ အဆၨၩအဆရၫ့ ဘဲၫအဖါၥံၪ အဂံၪ့ အၥိၭတၭ, ၦလံဝဲၫဖိၪၥံၪ လၧအၥၭအီၪ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ လၧအခိၭဆၧ အဖၧၩ့, ဘဲၫအဆၫ့, လဆၫ့ဘၪလဆၫ့ အၥိၭနီၪတၭ, 18 လၧအဖိၪဒံၩဖိၪၥၪ ထီးအလူၬ, အဖိၪအမၫၥံၪ, ဒဲအဖိၪခွၫၥံၪ, ဒဲအဖိၪမုၪၥံၪ အဆၨၩအဆရၫ့ လၧဆၧအီၪကီၪ့ ထီးအလူၬ အကျၩနီၪလီၫ. အဂဲးဘဲၫယီၩ အဝ့ၫၥံၪ မၩဆံၫ့ဎံၪ အနၫ့ဆါၥံၪ လၧအလး လၧဆၧအီၪက့ၪဝ့ၫနီၪလီၫ. 19 တၭ ၦလၧစအၫရၧၫ့ အဖိၪခွၫအကျၩ, ၦလုဆၧၥံၪ အီၪဝ့ၫ လၧဂၪ့ခိၪ အဝၩ့လဖၪ လၧအဒိၩ့ၥံၪ အဆၧအၪ့ အဆၪအလး လၧဒိၩ့ ကိၭဖျိၪ့ဒ့ၭ အဖၧၩ့နီၪ, ၦလၧဆၧကိၭထၪ့ယူၭ အမံၩ့လဖၪနီၪ ဖ့ၪလၫ့ဝ့ၫ လၧအဂး လၧၦခွၫ ထီးအလူၬ, လၧၦလုဆၧ အကျၩ ဒဲကယဲ ၦလၧဆၧဝံဆၧနၬထၪ့ဝ့ၫ လၧအဆၨၩအဆရၫ့ လၧၦလံဝဲၫဖိၪၥံၪ အကျၩ ထီးအလူၬလီၫ. 20 တၭ စဟ့ၭဇကဲအၫ မၩ ဆၧနီၪ လၧယုဒၫ ထီးအလူၬ အကျၩ, ဒဲမၩဆၧ လၧအဂ့ၩအဘွၩ, ဒဲအတီၩအလီၩ့, အမွဲအတီၩ လၧယဟိဝၩ အမ့ၬယၫလီၫ. 21 တၭ ကယဲ ဆၧလၧအမၩထၪ့ၥၫ့ လၧယွၩအဂံၪ့ အဆၧမၩ အဖၧၩ့, ဒဲလၧဆၧမၪလူၬ အဖၧၩ့, ဘဲၫၥိၭ အမိအၪ့ဎၬ အယွၩ လမံၩ့လါလါနီၪ မၩဝ့ၫ လၧအၥၭ ထၧၫ့ဖျိၪ့ယၫတၭ, ဘီၪထၪ့ယီၫထၪ့ဝ့ၫဒၪလီၫ. 

1 ဆၧလဖၪနီၪ အလးခဲၫ့, လၧဆၧမၩဂုးထၪ့ခၧၫ့ထၪ့ဝ့ၫတၭ, အစံရအၫ အစဎွၩ စနၭခရံၭ ဂဲၫဝ့ၫနီၪ, ဂဲၫနုၬ လၧယုဒၫတၭ, ၥုၪ့တဲၩ ထၫ့ဒၩ ဒိၩ့ အီၪလၧအခိၪဒၧၩ့လဖၪနီၪတၭ, မိမၩန့ဝ့ၫ လၧအဂးဒၪဝ့ၫလီၫ. 2 ထီးစဟ့ၭဇကဲအၫ ဒၪဘၪဝ့ၫ လၧစနၭခရံၭ ဂဲၫ ဒဲအဆၧကိၪ့ အီၪလၧအမိဒုၭ ယရုစလံၫ့တၭ, 3 ကိၪ့လိၬအၥၭ လၧအၦဒိၪဖၭဒိၪၥံၪ, ဒဲၦအဆီၪ့ၥံၪ ဘဲၫၥိၭ အမိဆွံၫဘံၭ ထံၫထၪ့ဖျိၭ လၧအအီၪဝ့ၫ လၧဒိၩ့အချိၫ့တၭ, အဝ့ၫၥံၪ မၩဆၧၩ့ဝ့ၫလီၫ. 4 တၭ ၦခမျၧး အီၪကိၩ့အီၪကီၪ့ တၭ, ဆွံၫဘံၭထၬ ထံၫထၪ့ဖျိၭ ထီးအလူၬ ဒဲထံၫချိၬ လၧအယွၩလၩ့ဝ့ၫ လၧခး အၥၭခံဖၧၩ့တၭ, စံၭဝ့ၫဒၪ, ၦအစံရအၫ အစဎွၩ မိဂဲၫတၭ ဒၪန့ ထံၫ အၪအၪလ့ၬနီၪ, မွဲဘၪလဲၪ. 5 အဝ့ၫဒၪ မၩဆီၪ့ထၪ့အၥၭတၭ, မၩထဲၩ့ ဆၧခိၪဒၧၩ့ လၧအလၩ့ဎီး ကိၭစီၪ့ဒ့ၭတၭ, မၩထၪ့ဝ့ၫ ထီၩ့လၧတၨၭထီၫလဖၪ ဒဲဆၧခိၪဒၧၩ့ဂူၫဂၩ လၧခီၫ့တၭ, မၩထဲၩ့ မံလိၫ လၧစဒၫဝံၭ အဒိၩ့ဖၧၩ့တၭ, မၩကဲၪထၪ့ ဖၩ့ၥံၪနၭၥံၪ ဒဲထၩ့ဖံၭ အၪအၪလ့ၬလီၫ. 6 တၭ အီၪက့ၪ ၦၥုၭဖိၪအခိၪလဖၪ လၧၦခမျၧး အဖၫ့ခိၪတၭ, ဒုၭအီၪကိၩ့အီၪကီၪ့ဝ့ၫ လၧအအီၪ လၧဒိၩ့အတရၫ့ အဖၧၩ့ၥၭ အဖၧၩ့ တၭ, ချဲၩ့ဆၧမုၬမုၬ လၧအဝ့ၫၥံၪတၭ, စံၭဝ့ၫဒၪ, 7 အီၪက့ၪဆီၪ့ နၥံၪ အဂဲးအဘၭတၭ, မၩဒူၩထၪ့ နၥံၪအၥၭ ဆံၭ. ထီးၥၭမဲၪ လဂ့ၩ, အၪ့ယိၪဆၧ လၧအစံရအၫ အစဎွၩ အကၠီၩ့ ဒဲလၧၦခမျၧး ထီးအလူၬ လၧအအီၪ လၧအဝ့ၫ အၥိၭ အကၠီၩ့ လဂ့ၩ; အဂဲးဘဲၫယီၩ ၦလၧအအီၪလၧပၥိၭယီၩ အၪနဲၪ့ ၦလၧအအီၪလၧအဝ့ၫလီၫ. 8 ဆၧဖံၭဆၧယၪ အစူၪဒူၪ အီၪလၧအဝ့ၫဒၪလီၫ. အ့ၪမွဲ ယဟိဝၩ ပယွၩ အီၪလၧပၥိၭ ဘဲၫၥိၭ အမိမၩဆၧၩ့ ပၧၩ လၧဆၧဒုၭၥုၭလဖၪလီၫ. တၭ ၦခမျၧး ဒိၭနဲၩ့အၥၭ လၧယုဒၫ အစဎွၩ ဟ့ၭဇကဲအၫ အဆၧချဲၩ့လဖၪနီၪလီၫ. 9 ဆၧနီၪအလးခဲၫ့ အစံရအၫ အစဎွၩ စနၭခရံၭ အၪ့မၧၫ့လၩ့ အခ့ၫအၡၩ လၧယရုစလံၫ့, (တၭ အနၫ့ဆါ အီၪထၫ့ဒၩ လၫခံၭ အီၪလၧအၥုၭမုခမျၧး ထီးအလူၬ) လၧယုဒၫ အစဎွၩ ဟ့ၭဇကဲအၫ အအီၪ, ဒဲလၧယုဒၫ ထီးအလူၬ လၧအအီၪ လၧယရုစလံၫ့ အဖၧၩ့ အအီၪတၭ စံၭဝ့ၫဒၪ, 10 အစံရအၫ အစဎွၩ စနၭခရံၭ စံၭဝ့ၫ ဘဲၫယီၩ, လၧဆၧမိဝၩ့ထၬ ယရုစလံၫ့ အဘိၩ့ဘၭနီၪ, နၥံၪ မိအီၪဒၪ နၥံၪအဆၧတၭ, ဒိၭနဲၩ့နၥံၪအၥၭ လၧဆၧနီၪလမံၩ့လဲၪ. 11 စဟ့ၭဇကဲအၫ စံၭဝ့ၫ, ယဟိဝၩ ပယွၩ မိမၩဖီၩ့မၩဖျ့ၭပၧၩ လၧအစံရအၫ အစဎွၩ အစူၪဖၧၩ့တၭ, အၪ့ယၫန့ နၥံၪ ဘဲၫနၥံၪ မိဖ့ၪလၫ့ နၥံၪအၥၭ လၧနၥံၪ မိၥံၫ လၧဆၧၥၭဝံလၩ့ဒိၩ ဒဲဆၧၥူၫအီၩ နၥံၪအၥၭ လၧထံၫ, မွဲအ့ၬဧၪ. 12 ဆၧလၧစဟ့ၭဇကဲအၫ လဂၩနီၪ ဆိၬထၪ့ခွံၬ အလးထၪ့ထီၫ ဒဲအဆၧလုလးတၭ, မၪလူၬ ယုဒၫ ဒဲယရုစလံၫ့တၭ, စံၭဝ့ၫဒၪ, နၥံၪ မိဘၪ ဘိၪ့ထၪ့ဘၩထၪ့ လၧဆၧလုအလး လစီၪ့ဎး အမ့ၬယၫတၭ, ဆူၭခဲၩထၪ့ ဆၧနၧၫ့မၧၫ့ လၧအဖၫ့ခိၪနီၪ, မွဲအ့ၬဧၪ. 13 ဆၧလၧယၧၩ ဒဲယဖါလဖၪ မၩ ၦခမျၧး ထီးအလူၬ လၧခးလဖၪ အဖၧၩ့နီၪ, နၥံၪ လၥ့ၪယၫဘၪဧၪ. ခးလဖၪနီၪ အၡၩဆၨၩၥံၪ အယွၩလဖၪ မၩဖီၩ့မၩဖျ့ၭ အထံၫအခး လၧယစူၪဖၧၩ့ဆ့ဧၪ. 14 ဘဲၫၥိၭ နၥံၪအယွၩ မိမၩဖီၩ့မၩဖျ့ၭ နၥံၪ လၧယစူၪဖၧၩ့ မိၥ့ၪတၭ, ၦဆၨၩ လၧယဖါ မၩဂၭဂီၩ့ခွံၬဝ့ၫလဖၪအယွၩ ထီးအလူၬ အကျၩနီၪ, မွဲပလၫ မၩဖီၩ့မၩဖျ့ၭ အၡၩခမျၧး လၧယစူၪဖၧၩ့ ၥ့ၪလဂၩလဲၪ. 15 တၭ ဘိၩ့နဲၪ့ယီၩ ဒုၭအၪ့လီၫန့ နၥံၪအၥၭ လၧစဟ့ၭဇကဲအၫ လဂ့ၩ; တၭ ဒုၭအၪ့ယၫန့ နၥံၪအၥၭ လၧအဝ့ၫ ဘဲၫနီၪအၥိၭ လဂ့ၩ. နဲၩအဝ့ၫ လဂ့ၩ, အဂဲးဘဲၫယီၩ ၦလဆၨၩအယွၩ မွဲဂ့ၩ, ၦလခီၫဘၩ့မုးဖိၪအယွၩ မွဲဂ့ၩ, မၩဖီၩ့မၩဖျ့ၭ အၡၩခမျၧး လၧယစူၪဖၧၩ့ ဒဲလၧယဖါၥံၪ အစူၪဖၧၩ့နီၪ ၥ့ၪနးဂၩအ့ၬ. နၥံၪအယွၩ မိမၩဖီၩ့မၩဖျ့ၭ နၥံၪ လၧယစူၪဖၧၩ့ လၩလါဆ့အ့ၬ. 16 တၭ အခ့ၫအၡၩ ချဲၩ့ဒံၭ ဆၧထၫ့ဒၩ ယဟိဝၩ ယွၩ, ဒဲထၫ့ဒၩ အခ့ၫအၡၩ စဟ့ၭဇကဲအၫနီၪလီၫ. 17 အဝ့ၫဒၪ ကွ့ၭလံၬလဘံၪ့ဆ့ လၧအဒုၪဒွ့ၪ ယဟိဝၩ အံၫစရ့လၭအယွၩ, ချဲၩ့ဆၧ ထၫ့ဒၩဝ့ၫတၭ, စံၭဝ့ၫဒၪ, ဘဲၫခးလဖၪ အဆၨၩၥံၪအယွၩလဖၪ လမၩဖီၩ့ဖျ့ၭဘၪ အၡၩခမျၧး လၧယစူၪဖၧၩ့ အၥိၭနီၪ, စဟ့ၭဇကဲအၫအယွၩ မိမၩဖီၩ့မၩဖျ့ၭ အၡၩခမျၧး လၧယစူၪဖၧၩ့ဆ့ အ့ၬ. 18 ထီးနီၪလဖၧၫ့ အဝ့ၫၥံၪ ကိၭထၪ့ဆၧ လၧအလူဖၭဒိၪ လၧယုဒၫအလၨ လၧၦခမျၧး အမ့ၬယၫ လၧဒိၩ့ခိၪဒၧၩ့ အဖၫ့ခိၪ ဘဲၫၥိၭ အမိမၩန့ ဒိၩ့လီၫ. 19 တၭ ချဲၩ့ဆၧ ထၫ့ဒၩ ယရုစလံၫ့အယွၩ ဘဲၫလၧဂၪ့ခိၪ အၡၩခမျၧး အယွၩလဖၪ လၧၦမၩကဲၪထၪ့ဝ့ၫ လၧအစူၪ အၥိၭနီၪလီၫ. 20 တၭ လၧဆၧနီၪအကၠီၩ့ စဎွၩ ဟ့ၭဇကဲအၫ, ဒဲစအၫမူၭ အဖိၪခွၫ မီၪစအဲၫစ့ယၫ ဘၩဆိၪဖၪဆၧတၭ, ကိၭထၪ့ဆၧ လၧမူၭခိၪလီၫ. 21 တၭ ယဟိဝၩ အၪ့မၧၫ့လၩ့ အၥီၫ့လဂၩ လၧအဒၪ့ထ့ၬခွံၬ ၦအဒိၪအဆီၪ့ ထီးအလူၬ, ဒဲၦအခိၪလဖၪ, ဒဲၦဒိၪဖၭဒိၪ လၧအစံရအၫ အစဎွၩ အၡၩၥုၪ့တဲၩ အလးဖၧၩ့လီၫ. တၭ အဝ့ၫဒၪ ထဲၩ့ကဒၩထဲၩ့ဝ့ၫ လၧအခးဒၪဝ့ၫ အီၪလၧအမ့ၬမဲလီၫ. ထီၩ့ဝ့ၫ လၧအယွၩအဂံၪ့တၭ, ၦလၧအမွဲ အဖိၪ လၩ့ထံးလၩ့ဆ့ၭနီၪ မၩၥံၫ အဝ့ၫ လၧနၭ ထီးနီၪလီၫ. 22 တၭ ယဟိဝၩ မၩဖီၩ့မၩဖျ့ၭ စဟ့ၭဇကဲအၫ, ဒဲၦအီၪဝ့ၫ လၧယရုစလံၫ့ အဖၧၩ့ လၧအစံရအၫ အစဎွၩ စနၭခရံၭ အစူၪဖၧၩ့, ဒဲလၧၦထီးအလူၬ အစူၪဖၧၩ့တၭ, ၥိၫ့ အဝ့ၫၥံၪ လၧအအီၪဝၬဖီၩ့ဝ့ၫ ကိၭစီၪ့ဒ့ၭလီၫ. 23 တၭ ၦအၪဂၩ ဂဲၫဆိၬ ဆၧမၩဘိၪ့ လၧယဟိဝၩ အအီၪ လၧယရုစလံၫ့, ဒဲလၬဆီၪ့ၥံၪ လၧယုဒၫ အစဎွၩ ဟ့ၭဇကဲအၫ အအီၪလီၫ. လၧဆၧမၩအၥၭဘဲၫနီၪ အလးခဲၫ့တၭ, အဝ့ၫဒၪ ဒိၪထၪ့ဝ့ၫ လၧၦကိၭဆၨၩဒ့ၭ အမ့ၬယၫလီၫ. 24 ဆၧလၧမုနံၩလဖၪနီၪ စဟ့ၭဇကဲအၫ ဆၫထၪ့ ထီးအမိၥံၫဝ့ၫလီၫ. ဘၩဆိၪဖၪ ယဟိဝၩတၭ, အဆၧချဲၩ့ဒုၪ့ အဝ့ၫတၭ, ဖ့ၪလၫ့ဝ့ၫ လၧဆၧမၩနဲၪ့လီၫ. 25 အ့ၪမွဲ စဟ့ၭဇကဲအၫ ဖ့ၪလၫ့ကၪ ဆၧဘဲၫယီၩ ဆၧအခိးအတၩ လၧအဘၪဝ့ၫ အၥိၭနီၪအ့ၬ. အဂဲးဘဲၫယီၩ အၥၭ အီၪက့ၪထၪ့ထီၫအၥၭလီၫ. မၩအၥၭဘဲၫနီၪတၭ ဆၧၥၭထၪ့ ဘၪ အဝ့ၫတၭ, ဘၪဆ့ ယုဒၫ, ဒဲယရုစလံၫ့လီၫ. 26 မွဲလါနၫ့ဘဲၫနီၪတၭ စဟ့ၭဇကဲအၫ ဆၪ့လၩ့အၥၭ လၧအၥၭထၪ့ထီၫ အကၠီၩ့နီၪ, (အဝ့ၫဒၪ ဒဲၦအီၪဝ့ၫ လၧယရုစလံၫ့ အဖၧၩ့,) တၭ ယဟိဝၩ အဆၧၥၭထၪ့ဘၪဝ့ၫ လၧစဟ့ၭဇကဲအၫ အမုနံၩ အဖၧၩ့နီၪအ့ၬ. 27 စဟ့ၭဇကဲအၫ အီၪဝ့ၫ လၧဆၧလူဒိၪဎွ့ၩဒိၪ, ဒဲဆၧလၩဆၧဖၩ့ အၪအၪလ့ၬတၭ မၩ ဆၧအီၪက့ၪကီၪ့အလး လၧစ့ၩ အဂး, ဒဲလၧထီၫ့ အဂး, ဒဲလၧလိးဂ့ၩ အဂး, ဒဲဆၧနၧၫ့မၧၫ့ အဂး ဒဲလၧအထၩ့ဖံၭၥံၪ အဂး, ဒဲလၧဆၧအဎၧၩ့အဎီ လၧဆၧလၧအဘၪ ၦအၥၭ ထီးအလူၬ အဂး, 28 ဆၧအီၪက့ၪကီၪ့အလးဆ့, လၧဘုၪၥံၪဂူၫၥံၪ, ဒဲစဘံၭထံၫ, ဒဲၥိၪအဆၧ အၪထၪ့ အဂး, ဒဲတၩ့ခူၬၥံၪ လၧဆၧဖိၪဆၧဎါအဒိၩ့လဒီၪ့ ဒဲလဒီၪ့ အဂး, ဒဲဖီၩ့ၥံၪ လၧအၥိၪၥံၪဘ့ၪၥံၪ အဂးလီၫ. 29 တၭ အဝ့ၫ မၩ ဒိၩ့ၥံၪ လၧအဂး, ဒဲဆၧဖိၪဆၧလံၩ, ၥိၪၥံၪဘ့ၪၥံၪချီၥံၪ အၪအၪလ့ၬ လီၫ. အဂဲးဘဲၫယီၩ ယွၩ ဖ့ၪလၫ့ဝ့ၫ လၧအစူၪလးအခၪ့ခိၪ အၪအၪလ့ၬလီၫ. 30 အဝ့ၫဒၪ, မွဲစဟ့ၭဇကဲအၫ လၧအမၩဘံၭထၬ ဂဲဟၫ့ အထံၫကၠီၪ့ လၧထၭလခီၫ လကၠီၪ့တၭ, ဒုၭယွၩလၩ့ဝ့ၫ လၧစဒၫဝံၭ အဒိၩ့ မုနုၬလခီၫလီၫ. တၭ စဟ့ၭဇကဲအၫ ဘီၪထၪ့ယီၫထၪ့ဝ့ၫ လၧအဆၧမၩ ထီးအလူၬ အဖၧၩ့ လီၫ. 31 အ့ၪမွဲ ဆၧလၧအဘၪဆဲၫ့ လၧဘၭဘလၧၫ့ အၦဒိၪဖၭဒိၪ အၡၩချဲၩ့ဆၧလဖၪ လၧဆၧအၪ့မၧၫ့လၩ့ဝ့ၫ လၧအအီၪ ဘဲၫၥိၭ အမိအၪ့စၪ့ဆၧ လၧဆၧလၩ့လၭ မၩအၥၭ လၧခးဖၧၩ့ အဂဲးအကၠီၪ့နီၪ, ယွၩ စဲၪ့ဒၪ အဝ့ၫ ဘဲၫၥိၭ အမိမၩခွါဝ့ၫ, ဒဲအမိၥ့ၪယၫ ကယဲ ဆၧလၧအအီၪ လၧအၥၭခံဖၧၩ့နီၪလီၫ. 32 တၭ ဆၧအီၪလၩ့ထး ဘၪဆဲၫ့ လၧစဟ့ၭဇကဲအၫ, ဒဲအဂ့ၩအဘွၩနီၪ, ယိခွါ, ကွ့ၭအၥၭ လၧစအၫမူၭ အဖိၪခွၫ စအဲၫစ့ယၫ လၧအဒၪဆၧ လၧယၫလခီၫ အဖၧၩ့ ဒဲလၧယုဒၫ, ဒဲအံၫစရ့လၭ အစဎွၩ အလံၬဖၧၩ့လီၫ. 33 စဟ့ၭဇကဲအၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဖိၪခွၫၥံၪ အဆၧၥွၪခိၪ အဂ့ၩထုၬ အဖၧၩ့တၭ, ယုဒၫ, ဒဲၦအီၪဝ့ၫ လၧယရုစလံၫ့ အဖၧၩ့ ထီးအလူၬ မၩလၩမၩဖၩ့ဝ့ၫ လၧအၥံၫဝ့ၫ အထီလီၫ. တၭ အဖိၪခွၫ စမနၭစ့ၫ ကဲၪထၪ့စဎွၩ လၧအလးလီၫ. 

1 လၧစမနၭစ့ၫ ကဲၪထၪ့ၥၫ့ စဎွၩနီၪ, အၥၭအီၪ လဆံၫနံၫနံၪ့တၭ, ကဲၪစဎွၩ လၧယရုစလံၫ့ အဖၧၩ့ ယဲဆံၫယဲနံၪ့လီၫ. 2 အဝ့ၫဒၪ မၩ ဆၧအၧၩ့ လၧယဟိဝၩ အမ့ၬယၫ ဘဲၫၦဆၨၩၥံၪ လၧယဟိဝၩ နၫ့ထၪ့ခွံၬ လၧအံၫစရ့လၭဖိၪ အမ့ၬယၫ အဆၧဘၪၥၭလိၪ အၥိၭလီၫ. 3 အဂဲးဘဲၫယီၩ အဝ့ၫဒၪ, မၩထၪ့ထဲၩ့ ဆၧအလးထၪ့ထီၫလဖၪ လၧအဖါ စဟ့ၭဇကဲအၫ မၩဂၭဂီၩ့ခွံၬဝ့ၫတၭ, မၩထၪ့ ဆၧလုအလးလဖၪ လၧဘၫအလၭၥံၪ အဂးတၭ, မၩကဲၪထၪ့ အၡ့ရိၫတၭ, ဘၩ မူၭခိၪအၥုၭမုခမျၧး ထီးအလူၬ ဒဲမၩ အဝ့ၫၥံၪအဆၧလီၫ. 4 အဝ့ၫဒၪ မၩထၪ့ဆ့ ဆၧလုအလးလဖၪ လၧယဟိဝၩ အဂံၪ့ဖၧၩ့ လၧယဟိဝၩ စံၭ လၧအဂဲး, ယမံၩ့ မိအီၪလၧယရုစလံၫ့ အဖၧၩ့ လၩ့ဆိၩလၩ့ကၠၪလီၫ. 5 တၭ မၩ ဆၧလုအလးလဖၪ လၧမူၭခိၪအၥုၭမု ထီးအလူၬ အဂး လၧယဟိဝၩ အဂံၪ့အဝၩ့ နံၫစီၪ့ အဖၧၩ့လီၫ. 6 တၭ ဒုၭခၫ့ဂၬ အဖိၪၥံၪ လၧမ့ၪ လၧစဟံၪ့နၧၫ့ အဖိၪခွၫ အခိၪလီၩ့ဆူၭဖၧၩ့, ဒဲထီးန့ ဆၧအဆၧၫ့အထီ, ဒဲမၩ ဆၧအူၪဆၧပီၩ, ဒဲဆၧယူၬ အဆၧမၩ အိၭလိၬအၥၭ လၧဆၧဖူၫဆၧနၪ, ဒဲလၧဆၧယူၬၥံၪလီၫ. မၩ ဆၧအၧၩ့ဖၭဒိၪ လၧယဟိဝၩ အမ့ၬယၫတၭ, ဒုၭထၪ့ အဝ့ၫဒၪ အၥၭလီၫ. 7 တၭ အီၪက့ၪ ဆၧဂၩ့စိၭဖျၩ အၥၭ, ဆၧဂၩ့ လၧအမၩကဲၪထၪ့ဝ့ၫနီၪ, လၧယွၩအဂံၪ့ဖၧၩ့, လၧယွၩ စံၭ စဒၫဝံၭ ဒဲအဖိၪခွၫ စစီလမၧၫ့ လၧအဂဲး လၧဂံၪ့လဖျိၪ့ယီၩ အဖၧၩ့, ဒဲလၧယရုစလံၫ့ အဖၧၩ့ လၧယရွံန့ လၧအံၫစရ့လၭအဒီၪ့ ထီးအလူၬ အကျၩနီၪ, ယမိအီၪက့ၪ ယမံၩ့ အဆိၩဆိၩအကၠၪကၠၪလီၫ. 8 တၭ အဝ့ၫၥံၪ အ့ၪထီးန့ ကယဲ ဆၧလၧယမၪလူၬ အဝ့ၫၥံၪ ထီးအလူၬ, ဘဲၫကယဲ ဆၧၥီၪ့ဆၧၥၫ့ ထီးအလူၬ, ဒဲဆၧမၪလူၬ, ဒဲဆၧစ့ၩရၫ့ လၧစမိစ့ၭ အစူၪဖၧၩ့ အၥိၭနီၪ, ယမိဒုၭစဲၪ့ထၪ့ခွံၬလၧၩ့ အံၫစရ့လၭ လၧအခး ယဖ့ၪလၫ့ နၥံၪအဖါၥံၪ လဘံၪ့ အဖၧၩ့အ့ၬ. 9 တၭ စမနၭစ့ၫ ဒုၭမၩ ယုဒၫ ဒဲၦအီၪဝ့ၫ လၧယရုစလံၫ့ လၧဆၧအၧၩ့ နၭနဲၪ့ ၦဆၨၩလဖၪ လၧယဟိဝၩ မၩဂၭဂီၩ့ဝ့ၫ လၧၦအံၫစရ့လၭဖိၪ အမ့ၬယၫနီၪလီၫ. 10 ယဟိဝၩ ချဲၩ့ဆၧ လၧစမနၭစ့ၫ ဒဲအၡၩခမျၧးတၭ, အဝ့ၫၥံၪ ခိၭနၪဝ့ၫအ့ၬ. 11 တၭ ယဟိဝၩ ဒုၭဂဲၫထၫ့ဒၩ အဝ့ၫၥံၪ လၧအစံရအၫ အစဎွၩ အၡၩၥုၭမုခမျၧး အခိၪလဖၪ လၧအဖီၪ့န့မၧၫ့ စမနၭစ့ၫတၭ, စၧၩ့ထၬဝ့ၫ လၧၥွ့ၫထၭတၭ, လ့ၩဆိၬ အဝ့ၫ ထီၩ့လၧဘၭဘလၧၫ့ အဖၧၩ့ လီၫ. 12 ထီးအဘၪ ဆၧခိဆၧဝီၩတၭ, အၪ့ကံၩ့အၪ့ယၫ ယဟိဝၩ လၧအမွဲ အယွၩတၭ, ဆၪ့လၩ့အၥၭ နၭနၭလ့ၬ လၧအဖါၥံၪ အယွၩ အမ့ၬယၫလီၫ. 13 ဘၩဆိၪဖၪ အဝ့ၫတၭ, အဆၧထိးဆၧၫ့ အဆၧအၪ့ကံၩ့အၪ့ယၫဝ့ၫ တၭ, ခိၭနၪအလူ, ဒုၭဂဲၫထဲၩ့ဝ့ၫ လၧယရုစလံၫ့ လၧအဘၩ့အမုး အဖၧၩ့လီၫ. ထီးနီၪလဖၧၫ့ စမနၭစ့ၫ ၥ့ၪယၫဝ့ၫ လၧယဟိဝၩမွဲ အဝ့ၫဒၪအယွၩလီၫ. 14 ဆၧနီၪလဖၪ အလးခဲၫ့ အဝ့ၫဒၪ မၩထၪ့ ဆၧခိၪဒၧၩ့ လၧစဒၫဝံၭ အဒိၩ့ချိၫ့ လၧဂဲဟၫ့ လၧမုနုၬလခီၫ လၧခိၪလီၩ့ဆူၭဖၧၩ့ ထီၩ့လၧဆၧလ့ၩနုၬ လၧတရၫ့ယၪနီၪတၭ, မၩဝၬဖီၩ့ အိဖ့ၫလၭတၭ, မၩထၪ့ဝ့ၫ ထီၫထီၫလ့ၬတၭ; အီၪက့ၪ ၥုၭဖိၪအခိၪလဖၪ လၧယုဒၫအဒိၩ့ အီၪလၧအခိၪဒၧၩ့ ထီးအလူၬ အဖၧၩ့လီၫ. 15 တၭ ဆိၬထၪ့ခွံၬ ၦလခီၫဘၩ့မုးဖိၪ အယွၩလဖၪ, ဒဲဆၧဂၩ့ လၧယဟိဝၩ အဂံၪ့ဖၧၩ့, ဒဲကယဲ ဆၧလုအလးလဖၪ လၧအမၩဝ့ၫ လၧယဟိဝၩ အဂံၪ့အခိၪလီၩ့, ဒဲလၧယရုစလံၫ့ အဖၧၩ့နီၪ, ခွံၬၡိၭခွံၬဝ့ၫ လၧဒိၩ့ချိၫ့လီၫ. 16 မၩဂ့ၩထၪ့ထဲၩ့ ယဟိဝၩ အဆၧလုအလးတၭ, လုထၪ့ ဆၧလုဘၪလိၬအိၭလိၬ, ဒဲဆၧလုစံၭထၪ့အၪ့အူၭ လၧအဖၫ့ခိၪတၭ, မၪလူၬ ယုဒၫ ဘဲၫၥိၭ အမိမၩ ယဟိဝၩ အံၫစရ့လၭအယွၩ အဆၧ လီၫ. 17 မွဲလါနၫ့ဘဲၫနီၪတၭ, ၦခမျၧး လုထၪ့ဒံၭ ဆၧလၧဆၧအလးထၪ့ထီၫ အဖၫ့ခိၪ, န့ၫလၧယဟိဝၩ အဝ့ၫၥံၪအယွၩ လဂၩဎး အဂးလီၫ. 18 တၭ ဆၧအီၪလၩ့ထး ဘၪဆဲၫ့ လၧစမနၭစ့ၫ, ဒဲအဘၩဆိၪဖၪ အယွၩ, ဒဲၦဒၪဆၧလၧယၫလဖၪ အဆၧချဲၩ့ လၧအချဲၩ့ဒုၪ့ အဝ့ၫ လၧယဟိဝၩ အံၫစရ့လၭအယွၩ အမံၩ့; ယိခွါ, အီၪဝ့ၫ လၧအံၫစရ့လၭအစဎွၩလဖၪ အလံၬဖၧၩ့လီၫ. 19 တၭ အဆၧဘၩဆိၪဖၪ, ဒဲယဟိဝၩ ထိးဆၧၫ့ အဆၧအၪ့ကံၩ့အၪ့ယၫ, ဒဲအဆၧဒဲၩဘၭ ထီးအလူၬ ဒဲအဆၧမၩမၪ လၧအလချုၭ ဆၪ့လၩ့ဒံၭဘၪအၥၭနီၪ, ဆၧအလး ထီးအမၩထၪ့ ဆၧထၪ့ထီၫလဖၪ, ဒဲအီၪက့ၪထၪ့ အၡ့ရိၫလဖၪ, ဒဲဆၧဂၩ့စိၭဖျၩအၥၭလဖၪ, ယိခွါ, ကွ့ၭအၥၭ လၧၦဒၪဆၧလၧယၫလဖၪ အဆၧချဲၩ့ အကျၩလီၫ. 20 စမနၭစ့ၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဂံၪ့ဒၪဝ့ၫ အဖၧၩ့တၭ, အဖိၪခွၫ စအၫမၧၫ့ ကဲၪထၪ့ စဎွၩ လၧအလးနီၪလီၫ. 21 လၧစအၫမၧၫ့ ကဲၪၥၫ့ စဎွၩနီၪ အၥၭအီၪ နံၫဆံၫနံၫနံၪ့ တၭ, ကဲၪစဎွၩ လၧယရုစလံၫ့ အဖၧၩ့ နံၫနံၪ့လီၫ. 22 တၭ မၩ ဆၧအၧၩ့ လၧယဟိဝၩ အမ့ၬယၫ ဘဲၫအဖါ စမနၭစ့ၫ မၩဝ့ၫ အၥိၭနီၪလီၫ. အဂဲးဘဲၫယီၩ စအၫမၧၫ့ လုထၪ့ ဆၧဂၩ့စိၭဖျၩအၥၭ လၧအဖါ စမနၭစ့ၫ မၩကဲၪထၪ့ ထီးအလူၬတၭ, မၩ အဝ့ၫၥံၪ အဆၧလီၫ. 23 တၭ ဆၪ့လၩ့အၥၭ လၧယဟိဝၩ အမ့ၬယၫ ဘဲၫအဖါ စမနၭစ့ၫ ဆၪ့လၩ့အၥၭ အၥိၭအ့ၬ. တၭ စအၫမၧၫ့ မၩမၪဆၧ အၪထၪ့ အၪထၪ့လခီၫလီၫ. 24 အခ့ၫအၡၩ ကိၪ့ ဆၧအၧၩ့ထၫ့ဒၩ အဝ့ၫတၭ, မၩၥံၫဝ့ၫ လၧအဂံၪ့ဒၪဝ့ၫ အဖၧၩ့လီၫ. 25 အ့ၪမွဲ ခးအၡၩၥံၪ မၩၥံၫ ၦလၧအကိၪ့ဆၧအၧၩ့ ထၫ့ဒၩ စဎွၩ အၫမၧၫ့ ထီးအလူၬတၭ, ခးအၡၩလဖၪ မၩကဲၪထၪ့ အဖိၪခွၫ စယိၫစဲအၫ စဎွၩ လၧအလးနီၪလီၫ. 

1 စယိၫစဲအၫ ကဲၪၥၫ့ စဎွၩနီၪ အၥၭအီၪ ဎိၭနံၪ့တၭ, ကဲၪ စဎွၩ လၧယရုစလံၫ့ အဖၧၩ့ ၥၧၫ့ဆံၫလနံၪ့လီၫ. 2 အဝ့ၫဒၪ မၩ ဆၧဂ့ၩ လၧယဟိဝၩ အမ့ၬယၫတၭ, ဖိၬ အဖါ စဒၫဝံၭ အဖၧၩ့ၥၭလဖၪတၭ, လၧစူၪထွ့ၪ မွဲဂ့ၩ, လၧစူၪစ့ၪ မွဲဂ့ၩ, ကၠၪအၥၭအ့ၬ. 3 တၭ လၧအကဲၪထၪ့ စဎွၩ အနံၪ့ ဎိၭနံၪ့လနံၪ့, ဘိၩ့အၥၭဘၪ့ဒံၭနီၪ, အၪ့ဎၬၥၫ့ အဖါ စဒၫဝံၭအယွၩတၭ, လၧလဆံၫနံၫနံၪ့လနံၪ့နီၪ မၩဆံၫ့ထၪ့ခွံၬၥၫ့ ယုဒၫ ဒဲယရုစလံၫ့ လၧဆၧအလးထၪ့ထီၫၥံၪ ဒဲအၡ့ရိၫၥံၪ, ဒဲဆၧဂၩ့စိၭဖျၩအၥၭၥံၪ, ဒဲဆၧဂၩ့ၥိၫ့အၥၭၥံၪလီၫ. 4 ၦလဖၪ မၩလၩ့ဎီးခွံၬ ဘၫအလၭၥံၪ အဆၧလုအလးလဖၪ လၧအဝ့ၫဒၪ အမ့ၬယၫ, ဒဲဆၧဂၩ့လဖၪ လၧအအီၪထၪ့ထီၫ လၧအဖၫ့ခိၪနီၪ ခူၬလၩ့ခွံၬဝ့ၫလီၫ. တၭ အၡ့ရိၫ ဒဲဆၧဂၩ့စိၭဖျၩအၥၭ, ဒဲဆၧဂၩ့ၥိၫ့အၥၭနီၪ မၩလၩ့ဘျ့ၭခွံၬဝ့ၫတၭ, မၩလၩ့မုၬဝ့ၫ တၭ, ဎွံၪဝ့ၫ လၧၦလၧအလုထၪ့ ဆၧဂၩ့ၥံၪနီၪ အၥွၪခိၪ အဖၫ့ခိၪလီၫ. 5 ဆူၭထၪ့ခွံၬ ၦလုဆၧလဖၪ အဎွံၪ လၧမ့ၪ, လၧအဝ့ၫၥံၪ အဆၧလုလးၥံၪ အဖၫ့ခိၪတၭ, မၩဆံၫ့ထၪ့ ယုဒၫ ဒဲယရုစလံၫ့လီၫ. 6 တၭ လၧမနၭစ့ၫ ဒဲအံဖြံၫ့ ဒဲစံမအၧၫ့ အဒိၩ့လဖၪ အဖၧၩ့ ထီၩ့ဒၪလ့ၬ လၧစနၭ၁လဲၫနီၪ, မၩဝ့ၫ လၧအဝ့ၫၥံၪ အစၭခုၫၥံၪ့ၥံၪ ဝၬဖီၩ့ဝ့ၫလီၫ. 7 ထီးအမၩလၩ့ဎီးခွံၬ ဆၧလုအလးၥံၪ, ဒဲအၡ့ရိၫၥံၪ, ဒဲထးလၩ့ဘျ့ၭ ဆၧဂၩ့စိၭဖျၩအၥၭ, ဒဲခူၬလၩ့ခွံၬ ဆၧဂၩ့ၥံၪ ထီးအလူၬ လၧအံၫစရ့လၭ အခး ထၧၫ့ဘံၪ့ယၫ ဂီၩ့တၭ, ထဲၩ့ကဒၩထဲၩ့ဝ့ၫ လၧယရုစလံၫ့လီၫ. 8 လၧစယိၫစဲအၫ ကဲၪစဎွၩ လဆံၫဎိၭနံၪ့လနံၪ့ အဖၧၩ့နီၪ ထီးအမၩဆံၫ့ထၪ့ ထံၫၥံၪခးၥံၪ, ဒဲဂံၪ့နီၪ ဂီၩ့တၭ, စဎွၩ အၪ့မၧၫ့လၩ့ ၦကွ့ၭလံၬ စအၭဇလဲအၫ, အဖိၪခွၫ စၡၫဖၫ့, ဒဲဒိၩ့အခိၪ စမၫအစဲအၫ, ဒဲၦကွ့ၭနဲၪ့ဆၧ စယဟိအဟၭ အဖိၪခွၫ စယိအၫၥံၪ ဘဲၫၥိၭ အဝ့ၫၥံၪ မိမၩဂ့ၩထၪ့ထဲၩ့ ယဟိဝၩ အဝ့ၫဒၪအယွၩ အဂံၪ့လီၫ. 9 ထီးအဝ့ၫၥံၪ ဂဲၫဝ့ၫ လၧၦလုဆၧအခိၪ စဟံၫလကဲအၫ အအီၪ တၭ, ဖ့ၪလၫ့ စ့ၩ လၧၦဂဲၫဆိၬ လၧယွၩအဂံၪ့ဖၧၩ့, လၧလံဝဲၫဖိၪ လၧအပၧၩ့တရၫ့လဖၪ အၪ့ထုၫ့ကီၪ့ လၧမနၭစ့ၫ ဒဲအံဖြံၫ့ အစူၪဖၧၩ့, ဒဲလၧၦအီၪလၩ့ထး လၧအံၫစရ့လၭ အကျၩ ထီးအလူၬ, ဒဲလၧယုဒၫ ဒဲဘံၪ့ယမံၫ့ ထီးအလူၬ, ဒဲၦအီၪဝ့ၫ လၧယရုစလံၫ့ အဖၧၩ့လီၫ. 10 ဖ့ၪလၫ့ဝ့ၫ လၧၦမၩဆၧၥံၪ လၧအယိ ယဟိဝၩအဂံၪ့ အစူၪဖၧၩ့ တၭ, အဝ့ၫၥံၪ ဖ့ၪလၫ့ထဲၩ့ ၦမၩဆၧ လၧအမၩဆၧ လၧယဟိဝၩ အဂံၪ့ဖၧၩ့, ဘဲၫၥိၭ အဝ့ၫၥံၪ မိမၩဂ့ၩထၪ့ထဲၩ့ ဒဲမၩဂုးထၪ့ခၧၫ့ထၪ့ ဂံၪ့နီၪလီၫ. 11 ဖ့ၪလၫ့ဝ့ၫ လၧၦစိၭဖျၩဆၧ ဒဲၦၥုၪ့ထၪ့ဆၧ ဘဲၫၥိၭ အမိဎွ့ၩ လိးစိၭဖျၩအၥၭ, ဒဲၥံၪ့ လၧဆၧထၫ့ထိၪဘုၭ အဂးတၭ, ဒဲလၧအမၩထဲၩ့ ထီၩ့ခိၪ လၧဂံၪ့ၥံၪ လၧယုဒၫ အစဎွၩလဖၪ မၩဂၭဂီၩ့ယူၭဝ့ၫလီၫ. 12 တၭ ၦၡၩ လၧအမၩဆၧလဖၪနီၪ မၩဝ့ၫ လၧအလူတီၩလီၫ. တၭ ၦအီၪလၧအဝ့ၫၥံၪ အဖၫ့ခိၪနီၪ, မွဲစယၫဟၭ, ဒဲစအိၫဘဒဲအၫ ၦလံဝဲၫဖိၪ စမရၫရဲၫ အဖိၪခွၫ အကျၩ, စဇ့ၭခရဲအၫ, ဒဲစၡၧလၫ့, ၦကိဟၭဖိၪလဖၪ အဖိၪခွၫၥံၪ အကျၩ ဒုၭမၩဆၧ, ဒဲၦလံဝဲၫဖိၪၥံၪ, ကယဲ ၦၥ့ၪဆၧဒံၩ့နါဒံၩ့ၥံၪ ၥၫ့ထီးၥံၪ ထီးအလူၬ လီၫ. 13 အဝ့ၫၥံၪ အီၪဝ့ၫ လၧအွံၪဆၧယိၭဆၧ အဖၫ့ခိၪ ဒဲမွဲၦမၩဆၧမၩနီၪ လမံၩ့လါလါ ထီးအလူၬ အခိၪလဖၪ တၭ; ၦကွ့ၭလံၬ ဒဲၦပၧၩ့တရၫ့လဖၪနီၪ, မွဲၦလံဝဲၫဖိၪ လီၫ. 14 ထီးၦဂဲၫဆိၬထၪ့စ့ၩ လၧၦၡၩဆိၬနုၬ လၧယဟိဝၩ အဂံၪ့ဖၧၩ့တၭ, ၦလုဆၧ စဟံၫလကဲအၫ ဒၪန့ ယဟိဝၩ အလံၬဆၧၥီၪ့ဆၧၥၫ့ ဆၧဖ့ၪလၫ့ဝ့ၫ လၧစမိစ့ၭ အစူၪဖၧၩ့လီၫ. 15 စဟံၫလကဲအၫ ချဲၩ့ဆၧတၭ, စံၭၦကွ့ၭလံၬ စၡၫဖၫ့, ယဒၪန့ယူၭ လံၬဆၧၥီၪ့ဆၧၥၫ့ လၧယဟိဝၩ အဂံၪ့ဖၧၩ့ယူၭ. စဟံၫလကဲအၫ ဖ့ၪလၫ့ စၡၫဖၫ့ လၧလံၬနီၪလီၫ. 16 စၡၫဖၫ့ လ့ၩဆိၬ လံၬနီၪ လၧစဎွၩ အအီၪတၭ, ဂဲၫထဲၩ့ဆိၬဒီၭ ဆၧချဲၩ့လဖၪ လၧစဎွၩ အအီၪတၭ, စံၭဝ့ၫဒၪ, ကယဲ ဆၧလၧအဘၪ ဆၧအီၪက့ၪလၩ့ဝ့ၫ လၧနခ့ၫနၡၩ အစူၪဖၧၩ့ ထီးအလူၬနီၪ အဝ့ၫၥံၪ မၩတၡါဝ့ၫလီၫ. 17 အဝ့ၫၥံၪ အၪ့ထုၫ့ကီၪ့ယူၭ စ့ၩ လၧအဒၪန့ဝ့ၫ လၧယဟိဝၩ အဂံၪ့ဖၧၩ့တၭ, ဖ့ၪလၫ့ယူၭ လၧၦယိဆၧလဖၪ အစူၪဖၧၩ့, ဒဲလၧၦမၩဆၧၥံၪ အစူၪဖၧၩ့ယူၭ. 18 ထီးနီၪလဖၧၫ့ ၦကွ့ၭလံၬ စၡၫဖၫ့ လီၩဘၪ စဎွၩတၭ, စံၭဝ့ၫဒၪ, ၦလုဆၧ စဟံၫလကဲအၫနီၪ ဖ့ၪလၫ့ယၧၩ လၧလံၬလထူၫ လီၫ. တၭ စၡၫဖၫ့ ဖီဝ့ၫ လၧစဎွၩ အမ့ၬယၫလီၫ. 19 ထီးစဎွၩ နါဂၧၫ့ လံၬဆၧၥီၪ့ဆၧၥၫ့အလူတၭ, ဆၧမၩအၥၭ လၧအၡၫ့ အကီၩ့အၥိၭလီၫ. 20 စဎွၩ မၪလူၬ စဟံၫလကဲအၫ, ဒဲစၡၫဖၫ့ အဖိၪခွၫ စအဟဲကၫ့, ဒဲစမဲခၫ အဖိၪခွၫ စအၭဘဒၫ့, ဒဲၦကွ့ၭလံၬ စၡၫဖၫ့ ဒဲစဎွၩ အခ့ၫအၡၩ, စအၭစအဲအၫ တၭ စံၭဝ့ၫဒၪ, 21 လ့ၩထၪ့ အၪ့စၪ့ ယဟိဝၩ လၧယဂး, ဒဲၦလၧအအီၪလၩ့ထးဝ့ၫ လၧအံၫစရ့လၭ ဒဲယုဒၫ အဖၧၩ့လဖၪ အဂး, လၧလံၬလထူၫ လၧၦဒၪန့ဝ့ၫ အလူအထၫ အဂဲးအကၠီၪ့ဆံၭ; အဂဲးဘဲၫယီၩ ယဟိဝၩ အဆၧၥၭထၪ့ လၧအဂါလၩ့အၥၭ လၧပဖၫ့ခိၪ မွဲအဒိၪမၬလီၫ. အဂဲးဘဲၫယီၩ ပဖါၥံၪ လထီးန့ဘၪ ယဟိဝၩအလူ ဘဲၫၥိၭ အမိမၩ ကယဲ ဆၧကွ့ၭအၥၭ လၧလံၬယီၩ အဖၧၩ့ လီၫ. 22 တၭ စဟံၫလကဲအၫ, ဒဲၦလၧစဎွၩလဖၪ ဒုၭလ့ၩဝ့ၫနီၪ လ့ၩ လၧၦခိၭဆၧကီၩ့ဆၧၥိၭ စဟၭစရၫ အဖိၪခွၫ စတံၭဝၫ အဖိၪခွၫ စၡၫလၧၫ့အမၫ မီၪမုၪ နးဟၧလဒၫ လဂၩ အအီၪတၭ, လီၩဘၪ ၦမုၪနီၪ လၧဆၧအဂဲးအကၠီၪ့ နီၪလီၫ. တၭ အဝ့ၫဒၪ အီၪဝ့ၫ လၧယရုစလံၫ့ လၧဆၧအလး နံၫစီၪ့လစီၪ့နီၪလီၫ. 23 တၭ ၦမုၪ လီၩဘၪ အဝ့ၫၥံၪ, ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, လီၩဘၪ ၦလၧအအၪ့မၧၫ့လၩ့ နၥံၪ လၧယအီၪ. 24 ယဟိဝၩစံၭ ဘဲၫယီၩ, ယိခွါ, ယမိဒုၭဂဲၫဘၪ ဆၧအၧၩ့ လၧအလးယီၩ အဖၫ့ခိၪ ဒဲၦလၧအအီၪဝ့ၫ လၧအဖၧၩ့ အလီၩ့ဆ့, ကယဲ ဆၧဆိၪအၧၩ့ လမံၩ့လါလါ လၧအကွ့ၭအၥၭ လၧလံၬဖၧၩ့ လၧအဝ့ၫၥံၪ ဖီဘၪဝ့ၫ လၧယုဒၫ အစဎွၩ အမ့ၬယၫလီၫ. 25 အဂဲးဘဲၫယီၩ အဝ့ၫၥံၪ စဲၪ့ဒၪယၧၩ, ဒဲဆူၭခဲၩ ဆၧနၧၫ့မၧၫ့ လၧယွၩအဂူၫဂၩၥံၪ အဂး, ဘဲၫၥိၭ အမိဒုၭၥၭထၪ့ယၧၩ လၧအစူၪ လၧအမၩ ဆၧအၧၩ့ ထီးအလူၬ အကၠီၩ့လီၫ. အခိးမွဲ ယဆၧၥၭထၪ့ မိဘၪ ဆၧဂါလၩ့အၥၭ လၧဆၧအလးယီၩတၭ, ဆၧမၩၡူၪလၩ့အၥၭ ၥ့ၪအ့ၬ. 26 အ့ၪမွဲ ယုဒၫအစဎွၩ လၧအအၪ့မၧၫ့ နၥံၪ ဂဲၫအၪ့စၪ့ ယဟိဝၩနီၪ, နၥံၪ မိဘၪစံၭ အဝ့ၫ, ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ဆၧချဲၩ့ လၧနနါဂၧၫ့နီၪ, 27 မွဲနၥၭဆၫတၭ, ထီးနနါဂၧၫ့ ဆၧချဲၩ့ လၧအချဲၩ့ထၫ့ဒၩ ဆၧအလးယီၩ ဒဲထၫ့ဒၩ ၦလၧအအီၪ လၧအဖၧၩ့တၭ, နဆၪ့လၩ့နၥၭ လၧယွၩအမ့ၬယၫ, ဒဲနဆၪ့လၩ့နၥၭ လၧယမ့ၬယၫ ဒဲနၡၫ့ နကီၩ့နၥိၭ ဒဲနမ့ၬထံၫလၩ့ လၧယမ့ၬယၫ အကၠီၩ့နီၪတၭ; ယဝ့ၫဒၪယီၩ ယခိၭနၪဆ့ယူၭနၧၩ, ယဟိဝၩ စံၭဝ့ၫဒၪ, 28 ယိခွါ, ယမိအီၪက့ၪကီၪ့နၧၩ လၧနဖါၥံၪ အၥိၭတၭ, ဆၧမိအီၪက့ၪလၩ့နၧၩ လၧဆၧၥွၪခိၪဖၧၩ့ မုၬမုၬတၭ, နမ့ၬၥၪ မိဒၪဘၪ ဆၧအၧၩ့ ထီးအလူၬ လၧယဒုၭဂဲၫဘၪ ဆၧအလးယီၩ, ဒဲၦလၧအအီၪ လၧအဖၧၩ့အ့ၬ. တၭ အဝ့ၫၥံၪနီၪ ဂဲၫဆိၬန့ စဎွၩ လၧဆၧချဲၩ့နီၪလီၫ. 29 ထီးနီၪလဖၧၫ့ စဎွၩ အၪ့မၧၫ့လၩ့ဆၧတၭ, ၦဒုၭအီၪကီၪ့ ယုဒၫ ဒဲယရုစလံၫ့ အၡၩၥုၪ့က့ၭၥၭၡါ ထီးအလူၬ လီၫ. 30 တၭ စဎွၩ လ့ၩထၪ့ လၧယဟိဝၩ အဂံၪ့ဖၧၩ့ ဒဲယုဒၫ အၡၩ ထီးအလူၬ, ဒဲၦအီၪလၧယရုစလံၫ့ အဖၧၩ့ ဒဲၦလုဆၧၥံၪ ဒဲၦလံဝဲၫဖိၪၥံၪ ဒဲၦခမျၧး ထီးအလူၬ, ဒဲဒိၪဒဲဆံၭတၭ, အဝ့ၫဒၪ ဖီ ကယဲ ဆၧချဲၩ့ လၧလံၬဆၧအုၩ့လၩ့ လၧၦဒၪန့ဝ့ၫ လၧယဟိဝၩ အဂံၪ့ဖၧၩ့နီၪ လၧအဝ့ၫၥံၪ အနါဖၧၩ့လီၫ. 31 တၭ စဎွၩ ဆၧၫ့ထုၪ့ လၧအလးတၭ, မၩ ဆၧအုၩ့လၩ့ လၧယဟိဝၩ အမ့ၬယၫ လၧအမိလ့ၩဖိၬ ယဟိဝၩအခဲၫ့ ဒဲထီးန့ အဆၧမၪလူၬၥံၪ, ဒဲအဆၧထိးအၥၭလဖၪ, ဒဲအဆၧမၪလူၬလဖၪ လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬ ဘဲၫၥိၭ အမိမၩ ဆၧအုၩ့လၩ့ အဆၧချဲၩ့ယီၩ လၧအကွ့ၭအၥၭ လၧလံၬယီၩ အဖၧၩ့လီၫ. 32 တၭ အဝ့ၫဒၪ မၩဂုးမၩခၧၫ့ ကယဲ ၦလၧအအီၪ လၧယရုစလံၫ့ အဖၧၩ့, ဒဲလၧၦဘံၪ့ယမံၫ့ဖိၪ အကျၩနီၪလီၫ. တၭ ၦအီၪ လၧယရုစလံၫ့ အဖၧၩ့လဖၪ မၩဝ့ၫ ဘဲၫယွၩ အဆၧအုၩ့လၩ့ အီၪဝ့ၫ အၥိၭ အဝ့ၫၥံၪ အဖါၥံၪအယွၩနီၪလီၫ. 33 တၭ စယိၫစဲအၫ ၥုၭခွံၬ ကယဲ ဆၧဘၪၥၭလိၪ လၧခး ကိၭဘံၪ့ဒ့ၭ အဖၧၩ့ လၧအဘၪဆဲၫ့ လၧၦအံၫစရ့လၭဖိၪတၭ, ဒုၭမၩ ကယဲ ၦလၧအအီၪ လၧအံၫစရ့လၭ အကျၩ ဒုၭမၩဝ့ၫ လၧယဟိဝၩ အဝ့ၫၥံၪအယွၩ အဆၧမၩ လီၫ. တၭ လၧအဝ့ၫဒၪ အမုနံၩမုနၩ ထီးအလူၬ အဖၧၩ့နီၪ ၦၡၩ ဖိၬ ယဟိဝၩ အဝ့ၫၥံၪ အဖါလဖၪအယွၩ အခဲၫ့ တၭ, စဲၪ့ဒၪခွံၬဝ့ၫအ့ၬ. 

1 စယိၫစဲအၫ မၩ ဆၧဘိၪ့လ့ၩဖၬ လၧယဟိဝၩ အဂး လၧယရုစလံၫ့ အဖၧၩ့တၭ, လၧလၩအခၪ့ထံၭလဘံၪ့ လၩထၪ့ လဆံၫလံနံၩလနံၩနီၪ မၩၥံၫ ဆၧလ့ၩဖၬလီၫ. 2 အီၪက့ၪ ၦလုဆၧလဖၪ လၧအဆၧမၩ အလးဖၧၩ့တၭ, ဒုၭဆီၪ့ထၪ့ဝ့ၫ လၧအမိမၩ ယဟိဝၩအဂံၪ့ အဆၧမၩ လီၫ. 3 တၭ စံၭၦလံဝဲၫဖိၪၥံၪ လၧအၥီၪ့လိၪ အံၫစရ့လၭ ထီးအလူၬ, လၧအမွဲ ၦဆံၫ့ဎံၪ လၧယဟိဝၩ အဂး, အီၪက့ၪ တလၫဆံၫ့ဎံၪ လၧဂံၪ့ဖၧၩ့ လၧအံၫစရ့လၭ အစဎွၩ စဒၫဝံၭ အဖိၪခွၫ စစီလမၧၫ့ ၥုၪ့ဝ့ၫနီၪဆံၭ. မွဲအထီးကဲၪ ဆၧယိၭဎၧၫ့ လၧနၥံၪ အခိၬထံၭခိၪ လဂ့ၩ, မၩ ယဟိဝၩ နၥံၪအယွၩ ဒဲၦခမျၧး အံၫစရ့လၭအဆၧဆံၭ. 4 တၭ တဲၩ့ဝဲၩဆၧ ဘဲၫနၥံၪအဖါၥံၪ အဂံၪ့ အၥိၭနီၪ, ဘဲၫနၥံၪ အဆၫ့, လဆၫ့ဘၪလဆၫ့ အၥိၭ, ဘဲၫအံၫစရ့လၭ အစဎွၩ စဒၫဝံၭ အလံၬ အၥိၭတၭ, ဘဲၫ အဖိၪခွၫ စစီလမၧၫ့ အလံၬ အၥိၭနီၪဆံၭ. 5 တၭ ဆၧၫ့ထုၪ့ လၧဆၧအလးဆံၫ့ဎံၪ အဖၧၩ့ ဘဲၫၦခမျၧး နၥံၪအထၧၫ့ဖုဝဲ အဖါၥံၪ အၡၩဂံၪ့ဒီၪ့လဖၪ အဆၧအၪ့နၩ့ဖၭၥံၪ အၥိၭနီၪဆံၭ. 6 မၩၥံၫ ဆၧဘိၪ့လ့ၩဖၬတၭ, တဲၩ့ဝဲၩ နၥံၪအထၧၫ့ဖုဝဲ ဘဲၫၥိၭ အမိမၩဝ့ၫ ဘဲၫယဟိဝၩ အလူအထၫ လၧစမိစ့ၭ အစူၪဖၧၩ့ အၥိၭနီၪဆံၭ. 7 လၧၥိၪၥံၪဘ့ၪၥံၪ အကျၩနီၪ, စယိၫစဲအၫ ဖ့ၪလၫ့ ၦခမျၧး အၥိၪဖိၪ ဒဲဘ့ၪဖိၪၥံၪ, ထီးအလူၬ လၧဘိၪ့လ့ၩဖၬ အဆၧမၩဘိၪ့ အဂး, လၧကယဲ ၦလၧအအီၪဝ့ၫ ထီးအလူၬ ထီးအဎွ့ၩထၪ့ ၥၧၫ့လၬ ဒဲချီဖၫ ၥၧၫ့ထီၫ့လီၫ. ဆၧလဖၪနီၪ မွဲဝ့ၫ လၧစဎွၩ အဖိၪအလံၩ အကျၩလီၫ. 8 တၭ ၦဒိၪဖၭဒိၪလဖၪ ဖ့ၪလၫ့ယီၫဆၧ လၧၦခမျၧး လၧၦလုဆၧလဖၪ, ဒဲၦလံဝဲၫဖိၪလီၫ. ၦပၧၩ့ယွၩအဂံၪ့ စဟံၫလကဲအၫ, ဒဲစဇ့ၭခရဲအၫ, ဒဲစယဟဲအ့လၭလဖၪနီၪ ဖ့ၪလၫ့ ၦလုဆၧ လၧဆၧအဒုၩ နံၫထီၫ့ဎူၫယၩ, ဒဲချီဖၫ ၥၧၫ့ယၩ လၧဘိၪ့လ့ၩဖၬ အဆၧမၩဘိၪ့ အဂးလီၫ. 9 တၭ ၦလံဝဲၫဖိၪ အခိၪလဖၪ စကိၫ့အနဲအၫ, ဒဲစၡံၫမအဲအၫ, ဒဲစနၥၫ့နအ့လၭ အထၧၫ့ဖုဝဲလဖၪ စဟၭၡဘဲအၫ, စယအဲၫအ့လၭ, ဒဲစယီၭစဘၭလဖၪ ဖ့ၪလၫ့ ၦလံဝဲၫဖိၪ လၧဆၧအဒုၩ ယဲထီၫ့ ဒဲချီဖၫ ယဲယၩ လၧဘိၪ့လ့ၩဖၬ အဆၧဘိၪ့ အဂးလီၫ. 10 ဆၧမၩနီၪ ဘၪတဲၩ့ဝဲၩအၥၭ ဂီၩ့တၭ, ၦလုဆၧလဖၪ ဆၧၫ့ထုၪ့ လၧအလး, ဒဲၦလံဝဲၫဖိၪ လဆၫ့ လဆၫ့ ဘဲၫစဎွၩ အဆၧမၪလူၬ အၥိၭနီၪလီၫ. 11 ၦၡၩ မၩၥံၫ ဆၧဘိၪ့လ့ၩဖၬတၭ, ၦလုဆၧလဖၪ ဎွံၪဆၧ လၧအစူၪၥံၪတၭ, ၦလံဝဲၫဖိၪမွဲ ၦလၧအဘျူၭခွံၬ အဖံၭလီၫ. 12 အဝ့ၫၥံၪ ၥုၭခွံၬ ဆၧလုမ့ၪၥံၪ ဘဲၫၥိၭ အမိဖ့ၪလၫ့ဆၧ ဘဲၫၦခမျၧး အဂံၪ့ဒီၪ့ၥံၪ အဆၧအၪ့နၩ့ဖၭလဖၪ အၥိၭ, ဘဲၫၥိၭ အမိလုထၪ့ ယဟိဝၩ ဘဲၫဆၧကွ့ၭအၥၭ လၧလံၬစမိစ့ၭ အဖၧၩ့ အၥိၭနီၪလီၫ. တၭ ချီဖၫလဖၪ ဘဲၫနီၪအၥိၭလီၫ. 13 အၪ့ကၪ ဆၧဘိၪ့လ့ၩဖၬ လၧမ့ၪ ဘဲၫဆၧစ့ၩရၫ့ အၥိၭနီၪ; အ့ၪလမွဲဘၪ ဆၧဆံၫ့ဎံၪလဖၪ အၪ့ဎွံဝ့ၫ လၧဖၧၩ့ဖၧၩ့, ဒဲလၧဖၧၩ့အၪ့ဎွံဆၧ အဖၧၩ့, ဒဲလၧဖၧၩ့ပၪပဲၪ အဖၧၩ့တၭ, အၪ့နၩ့ဖၭဝ့ၫ ချဲၫ့ချဲၫ့ လၧၦခမျၧး ထီးအလူၬ အကျၩလီၫ. 14 တၭ လၧခဲၫ့ထဲၩ့နီၪ တဲၩ့ဝဲၩဆၧ လၧအနၫ့ဆါဒၪဝ့ၫ အဂး ဒဲလၧၦလုဆၧလဖၪ အဂးဆ့လီၫ. အဂဲးဘဲၫယီၩ စအၫရၧၫ့ အဖိၪခွၫ ၦလုဆၧလဖၪ လုထၪ့ ဆၧလုမ့ၪ ဒဲအၥိၪ ထီၩ့လၩ့ လၧမုနၩလခီၫလီၫ. တၭ ၦလံဝဲၫဖိၪ တဲၩ့ဝဲၩဆၧ လၧအဂးဒၪဝ့ၫ, ဒဲလၧစအၫရၧၫ့ အဖိၪခွၫၥံၪ, ၦလုဆၧလဖၪ အဂးလီၫ. 15 တၭ ၦၥံၫကျံၩဆၧ စအၫစဖၭ အဖိၪခွၫၥံၪ အီၪလၧအလး ဘဲၫစဒၫဝံၭ အဆၧမၪလူၬ အၥိၭ, ဒဲစအၫစဖၭ, ဒဲစဟံမၫ့, ဒဲစဎွၩ အၡၩဒၪဆၧလၧယၫ စယ့ၭဒုၫၥၫ့, ဒဲၦခိၭတရၫ့ အီၪဝ့ၫ လၧတရၫ့ထံၭ ကိၭစီၪ့ဒ့ၭတၭ, စဲၪ့ဒၪ အဆၧမၩအ့ၬ, အဂဲးဘဲၫယီၩ အထၧၫ့ဖုဝဲ ၦလံဝဲၫဖိၪ တဲၩ့ဝဲၩဆၧ လၧအဝ့ၫၥံၪ အဂးလီၫ. 16 တၭ ဆၧမၩ ယဟိဝၩအဆၧ ထီးအလူၬနီၪ, ဘၪ ဆၧတဲၩ့ဝဲၩ အၥၭမု လနံၩဎး ဘဲၫၥိၭ အမိမၩ ဆၧဘိၪ့လ့ၩဖၬ, ဒဲလုထၪ့ ဆၧလုမ့ၪ လၧယဟိဝၩ အဆၧလုအလး အဖၫ့ခိၪ, ဘဲၫစဎွၩ ယိၫစဲအၫ အဆၧမၪလူၬ အၥိၭနီၪလီၫ. 17 ၦအံၫစရ့လၭဖိၪ လၧအအီၪဝ့ၫလဖၪနီၪ မၩ ဆၧဘိၪ့လ့ၩဖၬ လၧအထီထီးနီၪ, ဒဲဆၧဘိၪ့ ကိၪလအီၪဘၪလၧမံၪ နွ့ၫနံၩလီၫ. 18 တၭ လၧမီၪစစၫမုၫအ့လၭ အမုနံၩလဖၪနီၪ အလးခဲၫ့, ၦမၩဘိၪ့လ့ၩဖၬ ဘဲၫနီၪအၥိၭ လၧအံၫစရ့လၭ အကျၩ နးဖၧၫ့အ့ၬ. တၭ ဆၧဘိၪ့လ့ၩဖၬ လၧစယိၫစဲအၫ ဒဲၦလုဆၧၥံၪ, ဒဲၦလံဝဲၫဖိၪၥံၪ, ဒဲယုဒၫ, ဒဲအံၫစရ့လၭ ထီးအလူၬ လၧအအီၪဝ့ၫ, ဒဲၦလၧအအီၪဝ့ၫ လၧယရုစလံၫ့ အဖၧၩ့လဖၪ မၩဝ့ၫနီၪ; အံၫစရ့လၭ အစဎွၩၥံၪ ထီးအလူၬ မၩ ဘိၪ့လ့ၩဖၬ ဘဲၫနီၪအၥိၭဆ့အ့ၬ. 19 လၧစယိၫစဲအၫ ပၧၩ့ဆၧ အနံၪ့ လဆံၫဎိၭနံၪ့လနံၪ့ အဖၧၩ့, ၦၡၩ မၩ ဆၧဘိၪ့လ့ၩဖၬနီၪလီၫ. 20 ဆၧယီၩ ထီးအလူၬ အလးခဲၫ့နီၪ ထီးစယိၫစဲအၫ တဲၩ့ဝဲၩယူၭ နီးနီၪတၭ, အံဇံၭ အစဎွၩ နံကိၫ, ဂဲၫထၪ့ ဘဲၫၥိၭ အမိဒုၭဆၧ လၧခၫခံမံၭ လၧထံၫမိၡါ ယုၫဖြ့တံၫ အနဲၩ့ တၭ, စယိၫစဲအၫ လ့ၩထၪ့ ထၫ့ဒၩ အဝ့ၫလီၫ. 21 အဝ့ၫဒၪ အၪ့မၧၫ့လၩ့ အၥီၫ့ၥံၪ လၧအအီၪတၭ, စံၭဝ့ၫဒၪ, ယုဒၫ အစဎွၩဧ့, ယၧၩ ဒဲနၧၩမွဲ ဆၧဘၪဆဲၫ့လိၬပၥၭ ဘဲၫၥ့ၪလဲၪ; ဆၧလၧမုလနံၩယီၩ ယဂဲၫထၫ့ဒၩနၧၩ မွဲအ့ၬ. အ့ၪမွဲ ယထၫ့ဒၩ ဂံၪ့လဖျိၪ့ လၧယဒုၭဆၧ လၧအဝ့ၫနီၪလီၫ. အဂဲးဘဲၫယီၩ ယွၩ မၪလူၬယၧၩ မၩချဲၫ့ချဲၫ့တၭ, ထီးလၩ့နၥၭ လၧယွၩ လၧအအီၪလၧယၥိၭ, ဘဲၫၥိၭ အထီး မၩဂၭဂီၩ့နၧၩ လဂ့ၩလီၫ. 22 မွဲလါနၫ့ဘဲၫနီၪတၭ, စယိၫစဲအၫ လကၠၪခွံၬဘၪ အမ့ၬ လၧအဝ့ၫဒၪ, အ့ၪမွဲ မၩလၩ့မဲၩ အနၫ့ဆါဒၪဝ့ၫနီၪ ဘဲၫၥိၭ အမိဒုၭၥုၭ လၧအဝ့ၫဒၪ တၭ, လခိၭနၪဘၪ စနံကိၫအလူ လၧယွၩ အနိၭတၭ, ဂဲၫဒုၭၥုၭ လၧမကံဒိၫ ခိၪလီၩ့ဆူၭ အဖၧၩ့လီၫ. 23 ၦခၭဆၧၥံၪ ခၭဘၪ စယိၫစဲအၫတၭ, စဎွၩ စံၭအခ့ၫအၡၩ, ဆိၬထၪ့ခွံၬယၧၩဆံၭ. အဂဲးဘဲၫယီၩ, ယ ဘၪ ဆၧခၭယၧၩ တၭ နုၬဝ့ၫဒၪလီၫ. 24 အခ့ၫအၡၩ ဆိၬထၪ့ခွံၬဝ့ၫ လၧလဲၪ့ၥုၭ အဖၧၩ့တၭ, အီၪက့ၪဝ့ၫ လၧလဲၪ့ နံၫခိၪလခိၪ အဖၧၩ့ လၧအအီၪ လၧအဝ့ၫတၭ, ဂဲၫဆိၬဝ့ၫ ထီၩ့လၧယရုစလံၫ့ တၭ, ၥံၫဝ့ၫနီၪ ၦခုၪ့လၩ့ဘၧၩ့ခွံၬဝ့ၫ လၧအဖါၥံၪ အဆၧၥွၪခိၪ အဖၧၩ့တၭ, ယုဒၫ ဒဲယရုစလံၫ့ ထီးအလူၬ ဂၪ့ဝ့ၫ လၧစယိၫစဲအၫ အကၠီၩ့လီၫ. 25 စယ့ၫရမဲအၫ ဂၪ့ဝ့ၫယၧၩ့ဝ့ၫ လၧစယိၫစဲအၫ အကၠီၩ့တၭ, ၦၥံၫကျံၩဆၧ အခွၫ, ဒဲၦၥံၫကျံၩဆၧ အမုၪလဖၪ ချဲၩ့ဆၧ လၧစယိၫစဲအၫ အဂဲးအကၠီၪ့ လၧအမီၪ့ဘၪၥၭယူဆၧ အဖၧၩ့ ထီးမုဆၫလနံၩယီၩ တၭ, မၩ ဆၧအထူၫအရူၫ လၧအံၫစရ့လၭ အဖၧၩ့တၭ, ယိခွါ, ကွ့ၭအၥၭ လၧလံၬယၧၩ့ဘၪဆၧ အဖၧၩ့လီၫ. 26 တၭ ဆၧအီၪလၩ့ထး ဘၪဆဲၫ့ လၧစယိၫစဲအၫ ဒဲအဂ့ၩအဘွၩ ဘဲၫဆၧကွ့ၭအၥၭ လၧယဟိဝၩ အဆၧၥီၪ့ဆၧၥၫ့ အဖၧၩ့ အၥိၭနီၪ; 27 ဒဲအမၩဆၧလဖၪ လၧအခၪ့ထံၭ, ဒဲအထုၬနီၪ, ယိခွါ, ကွ့ၭအၥၭ လၧအံၫစရ့လၭ, ဒဲယုဒၫ အစဎွၩၥံၪ အလံၬဖၧၩ့လီၫ. 

1 ထီးနီၪလဖၧၫ့ ထံၫၥံၪခးၥံၪ အၡၩခမျၧး မၩန့ စယိၫစဲအၫ အဖိၪခွၫ စယဟိအဟၭတၭ, အီၪက့ၪဝ့ၫ လၧစဎွၩ လၧအဖါအလး လၧယရုစလံၫ့ အဖၧၩ့လီၫ. 2 လၧစယဟိအဟၭ ကဲၪၥၫ့ စဎွၩနီၪ အၥၭအီၪ နံၫဆံၫၥၧၫ့နံၪ့တၭ, ကဲၪစဎွၩ လၧယရုစလံၫ့ အဖၧၩ့ လၩၥၧၫ့ဘံၪ့လီၫ. 3 အံဇံၭ အစဎွၩ ထုၭခွံၬ အဝ့ၫ လၧယရုစလံၫ့ အဖၧၩ့တၭ ဒုၭလိၭ ၦခးဖိၪ လၧစ့ၩ အကံကၫ လယၩ, ဒဲထီၫ့ လကံကၫလီၫ. 4 အံဇံၭ အစဎွၩ အီၪက့ၪလၩ့ အထၧၫ့ဖုဝဲ စအံၫလဲအကံၫ့ လၧစဎွၩ လၧယုဒၫ ဒဲယရုစလံၫ့ အဖၫ့ခိၪတၭ, အၪ့လဲၩဝ့ၫ အမံၩ့ လၧစယဟီအကံၫ့လီၫ. စနံကိၫ မၩန့ အဝ့ၫဒၪ အထၧၫ့ဖုဝဲ စယဟိအဟၭ, ဆိၬန့ဝ့ၫ ထီၩ့လၧအံဇံၭနီၪလီၫ. 5 စယဟီအကံၫ့ ကဲၪၥၫ့ စဎွၩနီၪ အၥၭအီၪ နံၫဆံၫယဲနံၪ့တၭ, ကဲၪစဎွၩ လဆံၫလနံၪ့ လၧယရုစလံၫ့ အဖၧၩ့တၭ, မၩ ဆၧအၧၩ့ လၧယဟိဝၩ လၧအမွဲ အယွၩ အမ့ၬယၫ လီၫ. 6 ဘၭဘလၧၫ့ အစဎွၩ စန့ၭဘူၫခၭန့ဇၫ ဂဲၫထၪ့ ထၫ့ဒၩ အဝ့ၫတၭ, စၧၩ့ထၬဝ့ၫ လၧၥွ့ၫထၭ ဘဲၫၥိၭ အမိဆိၬန့ဝ့ၫ ထီၩ့လၧဘၭဘလၧၫ့နီၪလီၫ. 7 စန့ၭဘူၫခၭန့ဇၫ ဆိၬန့ဆ့ ယဟိဝၩအဂံၪ့ အဎၧၩ့အဎီ ထီၩ့လၧဘၭဘလၧၫ့ တၭ, အီၪက့ၪဝ့ၫ လၧအနီးဖၧၩ့ လၧဘၭဘလၧၫ့ အဖၧၩ့ နီၪလီၫ. 8 ဆၧအီၪလၩ့ထး ဘၪဆဲၫ့ လၧစယဟီအကံၫ့ ဒဲအဆၧဘၪၥၭလိၪ လၧအမၩဝ့ၫနီၪ, ဒဲဆၧလၧဆၧဒၪန့ဝ့ၫ လၧအဖၧၩ့ ယိခွါ, ကွ့ၭအၥၭ လၧအံၫစရ့လၭ ဒဲယုဒၫ အစဎွၩၥံၪ အလံၬဖၧၩ့တၭ, အဖိၪခွၫ စယဟီအခံၫ့ ကဲၪထၪ့ စဎွၩ လၧအလးနီၪလီၫ. 9 လၧစယဟီအခံၫ့ ကဲၪၥၫ့ စဎွၩနီၪ အၥၭအီၪ လဆံၫ ဎိၭနံၪ့တၭ, ကဲၪစဎွၩ လၩၥၧၫ့ဘံၪ့ ဒဲဆံၫၥၫ့ လၧယရုစလံၫ့ အဖၧၩ့တၭ, မၩ ဆၧအၧၩ့ လၧယဟိဝၩ အမ့ၬယၫ လီၫ. 10 ထီးနံၪ့ဆၧၫ့ထဲၩ့အလးနီၪ, စဎွၩ န့ၭဘူၫခၭန့ဇၫ အၪ့မၧၫ့လၩ့ဆၧတၭ, ဂဲၫထဲၩ့ဆိၬ အဝ့ၫ ထီၩ့လၧယဟိဝၩအဂံၪ့ အဎၧၩ့အဎီ လၧအဘၪ ၦအၥၭလဖၪတၭ, အီၪက့ၪ အထၧၫ့ဖုဝဲ စဇ့ၭဒကဲအၫ လၧစဎွၩ လၧယုဒၫ ဒဲယရုစလံၫ့ အဖၫ့ခိၪလီၫ. 11 လၧစဇ့ၭဒကဲအၫ ကဲၪထၪ့ၥၫ့ စဎွၩနီၪ အၥၭအီၪ အနံၪ့နံၫဆံၫတၭ, ကဲၪစဎွၩ လၧယရုစလံၫ့ အဖၧၩ့ လဆံၫလနံၪ့လီၫ. 12 တၭ မၩ ဆၧအၧၩ့ လၧယဟိဝၩ လၧအမွဲ အယွၩ အမ့ၬယၫလီၫ. ဆၪ့လၩ့အၥၭ လၧမီၪစယ့ၫရမဲအၫ လၧအချဲၩ့ဆၧ လၧယဟိဝၩအနိၭ လဂၩ အမ့ၬယၫဆ့ အ့ၬ. 13 အဝ့ၫဒၪ ပိၩ့ထၪ့ စန့ၭဘူၫခၭန့ဇၫ လၧအဒုၭဆိၪလၩ့အၥၭ လၧယွၩ အမ့ၬယၫတၭ, အီၪက့ၪဆီၪ့ထၪ့ အခိၬတၭ, မၩနီၩ့အၥၭ ဘဲၫၥိၭ အထီးကၠၪအၥၭ လၧယဟိဝၩ အံၫစရ့လၭအယွၩ အအီၪ လဂ့ၩလီၫ. 14 လၧနီၪအမ့ၬယၫ ၦလုဆၧလဖၪ ဒဲၦခမျၧး ထီးအလူၬ မၩမၪထွ့ၫ ၦဆၨၩလဖၪ အဆၧဘၪၥၭလိၪ ထီးအလူၬ အၪအၪလ့ၬတၭ, မၩဘၪၥၭလိၪ ယဟိဝၩအဂံၪ့ လၧအအီၪက့ၪဆံၫ့ဎံၪဝ့ၫ လၧယရုစလံၫ့ အဖၧၩ့နီၪလီၫ. 15 တၭ ယဟိဝၩ အဝ့ၫၥံၪ အဖါလဖၪအယွၩ အၪ့မၧၫ့လၩ့ဆၧ လၧအဝ့ၫၥံၪ အအီၪ လၧအၥီၫ့ၥံၪ, ဂဲထုၪ့ဝ့ၫ ဂီၩဂီၩ အၪ့မၧၫ့လၩ့ဆၧလီၫ. အဂဲးဘဲၫယီၩ ယၫ့ၥၭ အၡၩခမျၧး, ဒဲအအီၪဝ့ၫအလးနီၪလီၫ. 16 အဝ့ၫၥံၪ ဒုၪဒွ့ၪ ယွၩအၥီၫ့လဖၪတၭ, ယူၭထၪ့ယၪ့ထၪ့ အလူအ့ၬ. မၩအၧၩ့ အမီၪၥံၪ ထီးယဟိဝၩ ၥၭထၪ့ဘၪ အၡၩခမျၧးတၭ, ဆၧမၩဘျၪထဲၩ့ဝ့ၫနီၪ အီၪအ့ၬ. 17 အခိးမွဲ အဝ့ၫဒၪ ဒုၭဂဲၫထၫ့ဒၩ အဝ့ၫၥံၪ လၧၦခၫလဒံအၫဖိၪ အစဎွၩ လၧအမၩၥံၫ ၦဖိၪၥၪခွၫ လၧနၭ လၧအလးဆံၫ့ဎံၪ အဂံၪ့ဖၧၩ့တၭ, ၦဖိၪၥၪခွၫမွဲဂ့ၩ, ၦမုၪနၩ့မွဲဂ့ၩ, ၦၥၭၡါမွဲဂ့ၩ, ၦလၧအယးဒံၩ့ ကူၭလၩ့ဝ့ၫ လၧအၥၭၡါ အကၠီၩ့ မွဲဂ့ၩ, ယၫ့ၥၭဝ့ၫအ့ၬ. ဖ့ၪလၫ့ခွံၬဝ့ၫ ထီးအလူၬ လၧအဝ့ၫဒၪ အစူၪဖၧၩ့လီၫ. 18 တၭ ယွၩအဂံၪ့ အဎၧၩ့အဎီ အဒိၪအဆံၭ ဒဲဆၧလူဒိၪဎွ့ၩဒိၪ လၧယဟိဝၩ အဂံၪ့ဖၧၩ့နီၪ, စဎွၩ ဒဲအၦဒိၪဖၭဒိၪၥံၪ အဆၧလူဒိၪဎွ့ၩဒိၪနီၪဆ့, ဂဲၫထဲၩ့ဆိၬဝ့ၫ လၧဘၭဘလၧၫ့ အဖၧၩ့ ထီးအလူၬလီၫ. 19 ၦဆူၭထၪ့ခွံၬ ယွၩအဂံၪ့ လၧမ့ၪတၭ, မၩလၩ့ဎီးခွံၬ ယရုစလံၫ့ အခိၪဒၧၩ့တၭ, ဆူၭထၪ့ခွံၬ အနီးလဖၪ လၧမ့ၪတၭ, မၩဂၭဂီၩ့ခွံၬ အဎၧၩ့အဎီ လၧအဘၪ ၦၡၩအၥၭလီၫ. 20 တၭ ၦလၧအဖီၩ့ဖျ့ၭဝ့ၫ လၧနၭလဖၪနီၪ, အဝ့ၫဒၪ ဆိၬန့ခွံၬဝ့ၫ ထီၩ့လၧဘၭဘလၧၫ့ ထီးအကဲၪထၪ့ အဖိၪခွၫလဖၪ အဎီးအၡၩ ထီၩ့လၩ့ လၧပၧၡၫ အဘၩ့အမုး ပၧၩ့ဆၧ, 21 ဘဲၫၥိၭ အမိမၩ လၧၫ့ထၪ့ဎွ့ၩထၪ့ ယဟိဝၩအလူ လၧစယ့ၫရမဲအၫ အနိၭ ဘဲၫၥိၭ ထံၫၥံၪခးၥံၪနီၪ မိမုၬလၩ လၧအမးၥံၫအနံၩလဖၪလီၫ. ကိၭမုနံၩမုနၩ လၧအအီၪယူဝ့ၫနီၪ, ထီးန့ မးၥံၫအနံၩၥံၪ ထီးအဎွ့ၩထၪ့ အနံၪ့နွ့ၫဆံၫလီၫ. 22 တၭ လၧပၧၡၫ အစဎွၩ စဲရၧၭ အခၪ့ထံၭလနံၪ့နီၪ ဘဲၫၥိၭ ယဟိဝၩအလူ လၧစယ့ၫရမဲအၫ အနိၭ မိလၧၫ့ထၪ့ဎွ့ၩထၪ့တၭ, ယဟိဝၩ ထိၪဂဲၩ ပၧၡၫ အစဎွၩ စဲရၧၭအၥၭတၭ, အဝ့ၫဒၪ ဒုၭဂၧၫ့ထၪ့ၥၩလၩ့ဆၧ လၧအဘၩ့အမုး အဖၧၩ့ ဎံၩ့ဎံၩ့လ့ၬ, ဒဲဒုၭကွ့ၭလၩ့ဝ့ၫဆ့တၭ, စံၭဝ့ၫဒၪ, 23 ပၧၡၫ အစဎွၩ စဲရၧၭ စံၭဝ့ၫ ဘဲၫယီၩ. ယဟိဝၩ မူၭခိၪအယွၩနီၪ ဖ့ၪလၫ့ယူၭ ယၧၩ လၧကယဲ ဂၪ့ခိၪ အဘၩ့အမုး ထီးအလူၬတၭ, အဝ့ၫဒၪ မၪလူၬယၧၩ ဘဲၫၥိၭ ယမိမၩထၪ့ ဂံၪ့ လၧအဂး လၧယရုစလံၫ့ အဖၧၩ့, လၧအအီၪဝ့ၫ လၧယုဒၫ အဖၧၩ့နီၪလီၫ. ၦဘၪဆဲၫ့ လၧအဝ့ၫဒၪ အခ့ၫအၡၩ ထီးအလူၬနီၪ လၧနၥံၪအကျၩ မွဲပလၫ လဂၩလဲၪ. မွဲယဟိဝၩ အဝ့ၫဒၪအယွၩ အီၪလၧအၥိၭ တၭ, မွဲအဝ့ၫဒၪ လ့ၩထၪ့ဒၪဝ့ၫဆံၭ.